A FI SAU A NU FI... DEMON! 


La balul de absolvire a liceului, Sophie Mercer, o tânără cu puteri 
de vrăjitoare, atrage atenţia tuturor asupra ei cu o vrajă care se termină 
foarte prost şi este trimisă la Hex Hall, un fel de şcoală de corecție 
pentru aşa-zișii copii Prodigium, adică vrăjitoare, zâne, magi, meta- 
morfi, vârcolaci şi, în mod excepţional, vampiri. Când înţelege că 
reprezintă o ameninţare pentru cei pe care îi iubeşte, tânăra alege să 
se supună unui experiment periculos, în urma căruia fie își va pierde 
puterile, fie va muri. 

Nu pierdeţi continuarea! 


«di» 


„Suspansul romantic crescând şi intriga palpitantă 
vor fi pe placul fanilor acestei serii.“ 

Pentru John, care a zis: 

„Stii ce-i trebuie cărții ăsteia? 
Mai mult foc. Şi poate nişte 
săbii.“ De această singură dată, 
scumpule, ai avut dreptate. 


CAPITOLUL I 


La un liceu normal, a face ore afară, într-o superbă zi de mai, 
e de obicei o chestie super. Înseamnă să stai la soare, poate să 
citeşti niște poezii, să-ți lași părul să fluture în vânt... 

La Hecate Hall, zisă și Școala de Corecţie pentru Monștri, 
însemna că urma să fiu aruncată în iaz. 

Colegii mei de la cursul de Persecuţie a făpturilor Prodigium 
erau adunaţi în jurul apei pline de mâzgă, chiar la poalele dealului 
pe care se afla şcoala. Profesoara, doamna Vanderlyden — Vandy, 
așa cum îi spuneam toţi — se întoarse către Cal. El era paznicul 
liceului, cu toate că avea doar nouăsprezece ani. Luă din mâi- 
nile lui o funie încolăcită. Cal ne așteptase lângă iaz. Când mă 
văzuse, îmi făcuse un abia perceptibil semn cu capul — versiunea 
lui pentru fluturat brațele și strigat: „Bună, Sophie!“ 

Cu siguranţă era genul puternic și tăcut. 

— Nu m-ai auzit, domnişoară Mercer? spuse Vandy, răsucind 
sfoara în pumn. Am zis să ieși în față. 

- De fapt, doamnă Vanderlyden, am răspuns eu, încercând 
să nu par atât de neliniștită pe cât eram, vedeţi asta? 

Am făcut semn către claia mea de păr cârlionțat. 

-E un permanent și tocmai mi l-am făcut ieri, așa că... da, 
probabil n-ar trebui să mă ud. 

Am auzit câteva chicote înfundate și, lângă mine, colega mea 
de cameră Jenna murmură: 

- Bună replică. 

În primele mele zile la Hecate aș fi fost prea îngrozită ca să-i răs- 
pund lui Vandy în felul ăsta. Dar până la sfârșitul semestrului trecut 
o văzusem pe străbunica mea omorându-mi cea mai bună priete- 
nă/dușmancă, iar băiatul pe care îl iubeam mă atacase cu un cuţit. 


8 RACHEL HAWKINS 


Eram puţin mai dură acum. 

Lucru pe care se pare că Vandy nu-l aprecia. Se încruntă și mai 
tare şi izbucni: 

— Treci în față! 

Am mormăit câteva cuvinte alese în timp ce avansam prin 
mulțime. Când am ajuns pe mal, mi-am dat jos pantofii și şose- 
tele ca să stau lângă Vandy cu picioarele în apă, strâmbându-mă 
din pricina noroiului cleios de sub tălpile mele goale. 

Funia îmi zgârie pielea în timp ce profesoara îmi prindea 
mâinile, apoi picioarele. Când am sfârșit legată fedeleș, ea se 
ridică, aparent mândră de treaba făcută. 

- Acum. În iaz. 

- Ăăm... cum, mai exact? 

Mă temeam că mă va pune să ţopăi prin apă până când aceas- 
ta îmi va ajunge deasupra capului, o imagine prea jenantă pen- 
tru ca măcar să mă gândesc la ea. Cal făcu un pas în faţă — ca să 
mă ajute, am sperat eu. 

— Aș putea s-o arunc eu de pe ponton, doamnă Vanderlyden. 

Sau nu. 

- Bine, zise Vandy dând scurt din cap ca și cum ăsta ar fi fost 
planul ei de la bun început. 

Atunci Cal se aplecă și mă săltă în brațe. 

Urmară alte chicoteli, ba chiar și câteva suspine. Ştiam că 
majoritatea fetelor și-ar fi dat un organ vital pentru ca el să 
le îmbrăţișeze, dar m-am făcut roșie ca sfecla. Nu eram sigură 
că varianta asta se dovedea mai puțin jenantă decât să mă afund 
în apă de una singură. 

- N-ai ascultat-o, nu-i așa? mă întrebă Cal cu o voce joasă 
în timp ce ne îndepărtam de mulțime. 

— Nu, am răspuns. 

În timp ce Vandy ne explica de ce cineva urma să ajungă în 
iaz, eu îi spuneam Jennei că nu tresărisem doar pentru că ieri 
nu ştiu ce puști mă strigase „Mercer“, în felul în care obișnuia 
s-o facă Archer Cross. Pentru că nu tresărisem. Tot așa cum cu 
o noapte în urmă nu avusesem un vis care recrea în cel mai mic 

detaliu singurul sărut pe care eu și Archer îl împărțiserăm în no- 
iembrie anul trecut. Doar că, în vis, pe pieptul lui nu exista nici 
un tatuaj care să-l identifice drept un membru al organizaţiei 
L'Occhio di Dio, deci nu aveam nici un motiv să ne oprim, și... 

- Ce făceai? întrebă Cal. 

O clipă am crezut că vorbește despre visul meu și m-am în- 
roşit până în vârful degetelor. Apoi mi-am dat seama la ce se 
referea. 

- A, eu... ăăă... vorbeam cu Jenna. Ei, bârfe ca între monștri. 

Mi se păru că văd din nou fantoma unui zâmbet, dar el 
continuă: 

— Vandy zise că adevăratele vrăjitoare scăpau de judecata în 
apă prefăcându-se că se îneacă, apoi eliberându-se cu ajutorul 
puterilor. Așa că vrea să te scufunzi, după care să te salvezi. 

- Cred că la partea cu scufundatul mă descurc, am bombănit 
eu. În rest... nu sunt așa sigură. 

- O să fie bine, spuse el. Iar dacă nu ieşi la suprafaţă în câte- 
va minute, o să te salvez eu. 

Ceva mi se zbătu în piept, luându-mă prin surprindere. Nu mai 
simțisem nimic asemănător de la dispariţia lui Archer. Probabil 
că nu însemna nimic. Soarele strălucea în părul blond-închis al 
lui Cal, iar în ochii lui căprui jucau razele de lumină reflectate 
în apă. În plus, mă purta în braţe de parcă n-aș fi cântărit nimic. 
Bineînţeles că simțeam fluturi în stomac atunci când un tip care 
arăta așa îmi dădea o replică demnă de un leşin. 

— Mersi! am spus. 

Peste umărul lui, am văzut-o pe mama urmărindu-ne de pe 
veranda din faţă a ceea ce fusese cabana lui Cal. Locuia acolo 
de șase luni, așteptându-l pe tata să vină, să mă ia și să mă ducă 
la sediul Consiliului din Londra. 

Trecuse jumătate de an și noi tot îl mai aşteptam. 

Mama se încruntă și am vrut să-i fac un semn cu degetul 
mare ridicat, ca să-i transmit că sunt în regulă. Tot ce-am reușit 
a fost să-mi ridic mâinile legate în direcţia ei, izbindu-l pe Cal 
în bărbie. 

— Scuze. 

- Nici o problemă. Trebuie să fie ciudat pentru tine s-o ai pe 
mama ta aici. 

- Ciudat pentru mine, ciudat pentru ea, probabil ciudat și 
pentru tine, de vreme ce trebui să renunţi la uriașul tău pat 
de burlac. 

- Doamna Casnoff m-a lăsat să-mi instalez cada în formă de 
inimă dotată cu jacuzzi în noua mea cameră din cămin. 

— Cal, am spus mimând uimirea, tu tocmai ai făcut o glumă? 

- Poate, replică el. 

Ajunseserăm la capătul pontonului. M-am uitat în jos la apă 
şi am încercat să nu tremur. 

- Eu o să mă prefac, bineînțeles, dar ai vreun sfat despre cum 
se presupune că ar trebui să procedez ca să nu mă înec? l-am 
întrebat pe Cal. 

- Nu înghiţi nici un pic de apă! 

— A, mersi, un sfat foarte util. 

Cal mă răsuci în brațe, iar eu m-am încordat. Chiar înainte 
să mă arunce în iaz, se aplecă şi-mi șopti: 

— Baftă! 

Apoi am izbit apa. 

Nu vă pot spune care a fost primul meu gând când m-am 
scufundat pentru că era compus, în mare parte, dintr-un şir de 
cuvinte cu patru litere. Apa era mult prea rece pentru un iaz 
din Georgia în luna mai și simțeam frigul pătrunzându-mi până 
la os. În plus, pieptul începu să mă usture aproape imediat și 
m-am dus până la fund, aterizând în mâlul vâscos. 

Bun, Sophie, mi-am zis eu, nu te panica! 

Atunci am aruncat o privire la dreapta şi, prin apa tulbure, 
am zărit un cap de mort rânjind spre mine. 

M-am panicat. Primul meu impus a fost pur omenesc: m-am 
îndoit de mijloc, încercând să rup sforile din jurul gleznelor cu 
mâinile legate. Mi-am dat repede seama că era un gest profund 
stupid, așa că am încercat să mă calmez și să mă concentrez 
asupra puterilor mele. 

„Sä cadä sforile!“ am rostit în gând, imaginându-mi cum le- 
găturile alunecă de pe mine. Le-am simțit cedând puţin, însă 
nu destul. Problema se datora în parte faptului că magia mea 
provenea din pământ (sau din ceva aflat sub pământ, lucru la 
care încercam să nu meditez prea des) şi îmi era greu să stau cu 
picioarele pe sol în vreme ce încercam să nu mă înec. 

„SĂ CADĂ SFORILE!“, am gândit iar, de data asta cu mai 
multă putere. 

Legăturile pocniră violent, desfăcându-se până când nu mai 
rămase din ele decât un mare ghem de funie plutitoare. Dacă nu 
mi-aş fi ținut respiraţia, aş fi răsuflat ușurată. Așa, am descâlcit 
ce mai rămăsese din frânghii și m-am împins către suprafaţă. 

Am înotat în sus cam treizeci de centimetri, apoi ceva mă 
trase înapoi la fund. 

Mi-am întors privirea către glezne. Aproape mă așteptam să 
văd o mână scheletică înșfăcându-mă, dar nu era nimic. Acum 
pieptul îmi luase foc și ochii mă usturau. M-am împins în braţe 
și picioare, încercând să înot la suprafaţă, însă era ca și cum aș 
fi fost ţintuită sub apă, deși nimic nu mă ţinea. 

În momentul acela panica s-a instalat cu adevărat pe mă- 
sură ce puncte negre îmi jucau prin faţa ochilor. Trebuia să 
respir. Am împins iar, însă n-am făcut decât să mă balansez 
pe loc. Punctele negre deveniseră mai mari, iar presiunea din 
piept era chinuitoare. M-am întrebat de cât timp mă aflam 
acolo jos și dacă tânărul Cal avea să se ţină de cuvânt și să mă 
salveze curând. 

Deodată, am ţâșnit în sus, inspirând adânc în clipa în care 
am ieșit la suprafață. Aerul îmi arse pieptul. Dar nu terminasem 
încă. Am continuat să zbor până când am ieșit complet la supra- 
față, aterizând grămadă pe ponton. 

Am tresărit când cotul mi s-a izbit dureros de lemn. Știam 
că probabil fusta mi se ridicase prea sus pe coapse, însă nu re- 
ușeam să mă fac să-mi pese. Pur și simplu mi-am luat o pauză 
de o secundă ca să savurez aerul tras în piept. În cele din urmă 
m-am oprit din gâfâit și am început să respir din nou normal. 

M-am așezat în fund și mi-am îndepărtat părul ud din ochi. 
Cal stătea la câțiva metri distanță. M-am uitat urât la el. 

- Povestea cu salvatul a fost super! 

Apoi mi-am dat seama că ochii lui nu erau îndreptaţi spre 
mine, ci în sus, către capătul pontonului. 

I-am urmărit privirea şi am văzut un bărbat suplu, cu părul 
negru. Stătea nemișcat, urmărindu-mă. 

Deodată îmi fu din nou greu să respir. 

M-am ridicat pe picioarele tremurând, aranjându-mi hainele 
ude leoarcă. 

— Te simţi bine? strigă bărbatul, cu chipul plin de îngrijorare. 

Vocea îi era mai puternică decât m-aș fi așteptat din partea 
unui om atât de slab și avea un ușor accent britanic. 

- N-am nimic, am zis, dar petele negre îmi reveniseră în faţa 
ochilor, iar genunchii păreau a fi prea nesiguri ca să mă poată 
susține. 

Ultimul lucru pe care l-am văzut înainte să leșin a fost tatăl 
meu, venind spre mine în timp ce mă prăbușeam pe ponton. 


CAPITOLUL 2 


Pentru a doua oară în șase luni, m-am trezit stând în biroul 
doamnei Casnoff, înfășurată într-o pătură. Prima dată fusese în 
noaptea în care descoperisem că Archer făcea parte din LOcchio 
di Dio, un grup de vânători de demoni. Mama era lângă mine 
pe canapea, ţinându-mă de după umeri. Tata stătea lângă biroul 
directoarei, ținând în mână o mapă din cânepă de Manilla, 
burduşită cu hârtii, în vreme ce doamna Casnoff era așezată 
în spatele biroului, pe scaunul ei mare și purpuriu ca un tron. 

Singurele sunete din cameră erau cele făcute de tata care 
răsfoia toate hârțţoagele alea și de dinţii mei care clănțăneau, 
așa că, în cele din urmă, am spus: 

- De ce n-a putut magia mea să mă scoată din apă? 

Doamna Casnoff mă privi de parcă ar fi uitat că mă aflam 
acolo. 

- Nici un demon nu poate scăpa din iazul acela, răspunse ea 
cu o voce catifelată. Există niște vrăji de protecţie în el. Apa... 
reţine tot ce nu recunoaște drept vrăjitoare, zână sau metamorf. 

M-am gândit la craniu și am dat din cap. Îmi doream o ceașcă 
din ceaiul acela cu alcool pe care îl primisem ultima oară când 
fusesem aici. 

— Mi-am cam dat seama de asta. Deci Vandy încerca să mă 
omoare? 

Doamna Casnoff își țuguie buzele. 

- Nu fi ridicolă! spuse ea. Clarice n-a știut despre vraja de 
protecție. 

Poate că ar fi fost ceva mai credibilă dacă nu și-ar fi ferit atât 
privirea în timp ce spunea asta, dar, până să apuc să mai insist, 
tata aruncă mapa pe biroul doamnei Casnoff și spuse: 

- Impresionant dosar ai mai adunat, Sophia. Sprijinindu-se 
în mâini, se lăsă pe spate şi adăugă: Dacă Hecate ar oferi cursuri 
de haos total, nu mă îndoiesc că ai fi șefă de promoţie. 

Era drăguţ să văd de unde îmi moștenisem sarcasmul. Desigur, 
asta părea să fie tot ce moștenisem de la el. Mai văzusem până 
atunci poze cu tata, însă era prima dată când îl întâlneam în per- 
soană și îmi era greu să nu mă holbez. Arăta cu totul altfel decât 
mă așteptasem. Era chipeș, fără îndoială, dar... nu știu. Într-un 
fel aferat. Părea genul de tip care are multe calapoade. 

Am aruncat o privire către mama și am văzut că ea avea exact 
opusul problemei mele. Se uita oriunde altundeva mai puțin la tata. 

- Da, am zis, reîndreptându-mi atenţia spre el. Semestrul tre- 
cut a fost intens. 

Tata ridică din sprâncene către mine. M-am întrebat dacă 
o făcuse intenţionat sau dacă, la fel ca și mine, nu putea ridica 
doar una. 

- Intens? repetă el. Luă iar dosarul și îl studie peste margi- 
nea ochelarilor. În prima ta zi la Hecate ai fost atacată de un 
vârcolac... 

- N-a fost chiar un atac, am mormăit, dar nimeni nu păru 
să-mi dea atenție. 

- Dar, desigur, asta e o nimica toată în comparaţie cu ce a ur- 
mat. Tata răsfoi paginile. Ai insultat o profesoară, ceea ce a dus 
la consemnarea, timp de un semestru, în pivniţă, cu un anume 
Archer Cross. Conform notițelor doamnei Casnoff referitoare la 
situația respectivă, voi doi aţi devenit apropiaţi. Făcu o pauză. 
E o descriere adecvată a relaţiei tale cu domnul Cross? 

- Sigur, am spus printre dinţii încleștaţi. 

Tata mai întoarse o pagină. 

- Ei bine, se pare că voi doi aţi fost... îndeajuns de apropiaţi 
încât, la un moment dat, tu să-i poţi vedea însemnul organiza- 
ţiei LOcchio di Dio de pe piept. 

La auzul acestor cuvinte m-am înroșit, iar brațul mamei se 
strânse în jurul meu. În ultimele șase luni îi povestisem mare 
parte din istoria mea cu Archer, dar nu pe toată. 

Mai ales nu partea cu mine-giugiulindu-mă-cu-el-în-pivniţă. 

- Acum, majoritatea oamenilor ar considera că a fi aproape 
omorâţi de către un mag care lucrează cu Ochiul e o aventură 
suficientă pentru un semestru. Dar tu te-ai încurcat și cu un sa- 
bat de vrăjitoare negre condus de... Își trecu degetul de-a lungul 
paginii. Ah, Elodie Parris. Domnișoara Parris şi prietenele ei, 
Anna Gilroy şi Chaston Burnett, au omorât-o pe cealaltă mem- 
bră a sabatului lor, Holly Mitchell, și au trezit la viaţă un demon 
care se întâmplă să fie chiar străbunica ta, Alice Barrow. 

Am simţit cum stomacul mi se face ghem. Îmi petrecusem ul- 
timele șase luni încercând să nu mă gândesc la ce se întâmplase 
toamna trecută. Și să-mi fie toate citite cu vocea lipsită de emoție 
a tatei... ei bine, hai să zicem doar că începeam să-mi doresc să 
fi rămas în iaz. 

- După ce Alice le-a atacat pe Chaston și Anna, a omorât-o 
pe Elodie, apoi tu ai ucis-o pe ea. 

I-am văzut ochii alunecând de pe foaie înspre mâna mea 
dreaptă. O cicatrice încrețită îmi brăzda palma, amintire din 
noaptea aceea. Sticla demonică lasă urme, nu glumă! 

Dregându-și glasul, tata puse jos hârtiile. 

- Deci da, Sophia, aş zice că ai avut un semestru intens. 
Ironic, dacă luăm în considerare faptul că te-am trimis aici ca să 
fii în siguranţă. 

Şaisprezece ani de întrebări și acuzaţii îmi inundară creierul 
şi m-am auzit izbucnind: 

— Ceea ce poate că s-ar fi întâmplat, dacă cineva m-ar fi in- 
format cum că sunt un demon. 

În spatele tatei, doamna Casnoff se încruntă, şi am crezut că 
aveam să mă aleg cu un discurs despre cum trebuie să ne respec- 
tăm vârstnicii, însă tata nu făcu decât să se uite la mine cu ochii 
ăia albaștri — ochii mei — și să-mi surâdă. 

— Touché. 

Zâmbetul acesta mă dădu peste cap, așa că am spus cu ochii 
în podea: 

- Deci ești aici ca să mă duci la Londra? Aştept din noiembrie. 

- La un moment dat putem discuta despre asta, da. Însă, mai 
întâi, aş vrea să aud punctul tău de vedere despre evenimentele 
semestrului trecut. Aş vrea să aud despre băiatul acela, Cross. 

Resentimentele năvăliră în mine și am scuturat din cap. 

— În nici un caz. Vrei poveştile alea, poți citi relatările pe care 
le-am scris pentru Consiliu. Ori poți vorbi cu doamna Casnoff, 
sau cu mama, sau cu oricare dintre oamenii cărora le-am înșirat 
povestea în ultimele șase luni. 

- Sophia, înțeleg că eşti furioasă ... 

- Sophie. Nimeni nu-mi spune Sophia. 

Tata strânse din buze. 

- Foarte bine. Sophie, deși frustrarea ta e perfect validă, ea 
nu e de ajutor în acest moment. Mi-ar plăcea ca, înainte de a 
trece la subiectul Deposedării tale, să stau de vorbă cu tine și cu 
mama ta — ochii lui se îndreptară către mama — ca într-o familie. 

- Păcat, am replicat dând la o parte pătura și braţul mamei. 
Ai avut la dispoziţie șaisprezece ani să stai de vorbă cu noi ca 
într-o familie. Nu ţi-am cerut să vii aici pentru că ești tatăl meu 
și îmi doresc vreun soi de reuniune lacrimogenă. Ți-am cerut să 
vii aici ca șef al Consiliului, astfel încât să mi se ia puterile astea 
stupide. 

Toate astea se revărsară într-un șuvoi. Îmi era teamă că, dacă 
încetinesc ritmul, s-ar putea să încep să plâng și făcusem asta 
destul în ultimele câteva luni. 

Tata mă studie, însă privirea i se răcise, şi spuse cu voce aspră: 

- În cazul ăsta, ca șef al Consiliului, îţi resping cererea de a te 
supune ritualului Deposedării. 

M-am holbat cu gura căscată. 

-— Nu poti face asta! 

— De fapt, poate, Sophie, interveni doamna Casnoff. Atât ca 
șef al Consiliului, cât şi ca tată al tău, are tot dreptul. Cel puţin 
până când împlinești optsprezece ani. 

— Mai e peste un an până atunci! 

- Ceea ce îţi va lăsa suficient timp ca să înţelegi pe deplin 
implicaţiile deciziei tale, spuse tata. 

M-am răsucit spre el. 

- Deci, mai întâi, nimeni nu vorbește așa. În al doilea rând, 
eu înțeleg implicaţiile deciziei mele. Înlăturarea puterilor mă va 
împiedica să omor pe cineva. 

— Sophie, am mai discutat despre asta, zise mama, deschi- 
zând gura pentru prima dată de când intrasem în biroul doam- 
nei Casnoff. Faptul că vei omori pe cineva nu e o concluzie 
inevitabilă. Sau că vei încerca măcar. Tatăl tău nu și-a pierdut 
niciodată controlul asupra puterilor lui. Oftă, frecându-se cu 
o mână la ochi. Și e un gest drastic, scumpo. Nu cred că ar tre- 
bui să-ți riști viața pentru un „ce-ar fi dacă?“ 

- Mama ta are dreptate, spuse doamna Casnoff. Şi ţine min- 
te că te-ai hotărât să te supui Deposedării la mai puţin de două- 
zeci și patru de ore după ce ai fost martoră la uciderea unei 
prietene. Mai mult timp pentru a-ţi cântări opțiunile ar putea 
fi un lucru bun. 

M-am așezat la loc pe canapea. 

- Pricep ce spuneți voi. Chiar pricep. Dar... M-am uitat la toți 
trei, oprindu-mă în cele din urmă la tata, singura persoană care 
credeam că ar putea înțelege ce urma să spun. Am văzut-o pe Alice. 
Am văzut ce era, ce făcea, de ce era în stare. Mi-am lăsat ochii 
în jos către trandafirii ofiliți de pe covorul doamnei Casnoff, însă 
n-o vedeam decât pe Elodie, palidă și plină de sânge. Niciodată — 
niciodată — nu vreau să ajung așa. Chiar aș prefera să mor. 

Mama scoase un sunet ca și cum s-ar fi înecat, iar doamna 
Casnoff deveni brusc fascinată de ceva de pe biroul ei. 

Dar tata dădu din cap aprobator. 

- În regulă, spuse el. Facem o înțelegere. 

— James! interveni mama pe un ton tăios. 

Ochii li se întâlniră şi făcură un schimb de priviri, după care 
el continuă: 

- Semestrul tău aici la Hecate Hall e pe sfârșite. Vino să-ţi 
petreci vara cu mine, iar dacă la sfârșitul acestei perioade vei 
continua să-ţi doreşti să te supui Deposedării, am să-ţi dau voie. 

Am ridicat brusc din sprâncene. 

- Poftim? Adică la tine acasă? În Anglia? 

Pulsul mi se acceleră. Archer fusese văzut de trei ori în Anglia. 

Tata făcu o pauză și, o clipă îngrozitoare, m-am întrebat dacă 
putea citi gânduri. Dar nu spuse decât: 

- Anglia, da. Acasă la mine, nu. Peste vară eu o să stau cu... 
nişte prieteni. 

- Şi pe ei n-o să-i deranjeze că îţi aduci fiica? 

Zâmbi, cu gândul la o glumă personală. 

— Crede-mă. Au spaţiu. 

— Și, mai exact, ce se presupune că ar trebui să rezolve treaba 
asta? am întrebat. 

Încercam să par semeaţă și disprețuitoare, dar mă tem că 
replica îmi ieși doar arțăgoasă. 

Tata începu să scotocească în buzunarul hainei după ceva, 
însă, când scoase o ţigară maronie și subțire, doamna Casnoff 
plescăi dezaprobator. Tata oftă și băgă ţigara la loc. 

- Sophie, spuse el cu un aer frustrat, vreau să te cunosc şi să 
mă cunoşti la rândul tău, înainte de a te hotărî să renunti la pu- 
teri şi poate chiar la viață. Nici măcar nu înţelegi încă pe deplin 
ce înseamnă să fii un demon. 

M-am gândit la oferta tatei. Pe de-o parte, acum nu eram 
tocmai cel mai mare fan al lui și nu știam sigur dacă voiam să 
petrecem timp împreună, pe un cu totul alt continent. 

Dar, dacă n-o făceam, aveam să rămân demon pentru mult 
mai multă vreme. În plus, mama renunțase la casa pe care o în- 
chiriase în Vermont, așa că probabil urma să-mi petrec toată 
vara la Hecate, doar cu ea şi profesorii. Câh. 

Şi la urma urmei era vorba de Anglia. De Archer. 

- Mamă? am zis, întrebându-mă dacă avea vreun cuvânt de 
spus ca mamă. 

Părea destul de tulburată, ceea ce era de înțeles după ce vä- 
zuse cum era cât pe ce să fiu omorâtă, iar apoi avusese de-a face 
cu tata. 

- O să-mi fie un dor nebun de tine, dar tatăl tău are dreptate. 
Ochii îi străluceau din pricina lacrimilor, însă le alungă clipind 
și dădu din cap aprobator. Cred că ar trebui să te duci. 

- Mulţumesc, Grace, spuse tata în șoaptă. 

Am tras adânc aer în piept. 

- Bine, i-am zis. O să merg. Dar vreau s-o iau și pe Jenna. 

Nici ea nu avea unde să se ducă în vacanţa asta și îmi doream 
măcar un chip prietenos pe lângă mine, dacă urma să-mi petrec 
o vară întreagă explorându-mi latura demonică sau mai ştiu eu ce. 

— Bine, replică tata fără nici o ezitare. 

Asta mă luă prin surprindere, dar am încercat să par nonșalantă. 

- Perfect. 

— Apropo de asta, i se adresă tata doamnei Casnoff, mă între- 
bam dacă ar fi în regulă ca și Alexander Callahan să vină cu noi. 

- Cine naiba e Alexander Callahan? am întrebat. Aaa, da. Cal. 

Era ciudat să mă gândesc la el drept Alexander. Părea așa un 
nume formal. Cal i se potrivea mult mai bine. 

- Desigur, răspunse doamna Casnoff, recăpătându-şi aerul 
profesional. Sunt sigură că ne putem descurca fără el timp de 
câteva luni. Deşi, în lipsa puterilor lui vindecătoare, cu siguran- 
tä va trebui să investim în mai multe pansamente. 

- De ce vrei să-l iei pe Cal? am întrebat. 

Degetele tatei se îndreptară iar către buzunarul hainei. 

— 'Treburi de-ale Consiliului, în mare parte. Puterile lui Alexan- 
der sunt unice, așa că ne-am dori să-l intervievăm, poate să-i 
facem și câteva teste. 

Nu-mi plăcea cum suna și ceva îmi spunea că nici lui Cal nu 
avea să-i placă. 

- Iar voi doi veţi avea ocazia să vă cunoaşteţi mai bine, con- 
tinuă tata. 

O senzaţie de groază începu să mi se furişeze pe șira spinării. 

— Eu și Cal ne cunoaștem destul de bine, am spus. De ce aș 
vrea să-l cunosc mai îndeaproape? 

- Pentru că, spuse tata, privindu-mă în sfârşit în ochi, voi doi 
sunteţi logodiţi. 

Îmi trebui o jumătate de oră să-l găsesc pe Cal. De fapt, ăsta 
se dovedi a fi un lucru bun pentru că am avut destul timp să 
găsesc altceva de zis decât un șir de cuvinte formate din patru 
litere. 

Vrăjitoarele și magii fac multe chestii ciudate, evident, dar 
treaba cu căsătoriile aranjate e una dintre cele mai scârboase. 
Când o vrăjitoare împlinește treisprezece ani, părinţii ei o cu- 
plează cu un mag disponibil, pe baza unor lucruri cum ar fi 
compatibilitatea puterilor și alianțele de familie. Toată povestea 
aduce foarte mult a secolul optsprezece. 

În timp ce tropăiam prin incinta școlii, nu vedeam altceva în 
fața ochilor decât pe Cal stând cu tata în vreo încăpere mascu- 
lină, cu fotolii de piele și animale moarte pe pereţi, pufăind din 
trabucuri în timp ce tata mă ceda formal lui Cal. Probabil chiar 
bătuseră palma. 

Bine, fie, nici unul dintre ei nu era tocmai genul amator de 
trabucuri și bătut palma, dar totuși. 

Până la urmă l-am găsit pe Cal, în șopronul cu ghivece din 
spatele serei în care se ţineau orele de Autoapărare. Talentul lui 
de vindecător se extindea și asupra plantelor, așa că tocmai își 
trecea mâinile peste o azalee maronie şi ofilită când eu am trân- 
tit ușa de perete. Miji ochii când razele soarelui de după-amiază 
târzie se revărsară din spatele meu. 

- Tu ştiai că sunt logodnica ta? am întrebat. 

Cal mormăi ceva în barbă și reveni la plantă. 

- Ştiai? am întrebat din nou, deși era clar că îmi primisem 
răspunsul. 

— Da, replică el. 

Am rămas acolo, aşteptându-l să mai spună ceva, dar se pare 
că asta era tot ce avea de zis. 

- Ei bine, n-o să mă mărit cu tine, am spus. Cred că toată 
chestia asta cu căsătoriile aranjate e scârboasă și barbară. 

- Bine. 

Lângă ușă să afla un sac cu pământ pentru flori, iar eu am 
luat un pumn cu intenţia de a i-l arunca în spate. Însă, până să 
apuce să-l lovească, el ridică o mână și țărâna îngheţă în aer. 
Se roti acolo câteva clipe, apoi pluti încet înapoi în sac. 

- Pur și simplu nu-mi vine să cred că ai știut și mie nu mi-ai 
zis, am început eu, aşezându-mă pe un alt sac, nedeschis. 

- N-am văzut rostul. 

— Ce vrea să însemne asta? 

El își scutură mâinile pe blugi și se întoarse cu fața către 
mine. Era transpirat, iar tricoul umed i se lipea de piept într-un 
fel care ar fi părut interesant dacă n-aș fi fost atât de supărată 
pe el. Ca de obicei, semăna mai mult cu un mijlocaș ofensiv din 
echipa de fotbal american a liceului, decât cu un mag. 

Pe chipul lui nu se putea citi nimic, dar Cal era întotdeauna 
foarte rezervat. 

- Înseamnă că n-ai crescut într-o familie Prodigium, deci știam 
că mariajele aranjate ţi se vor părea... cum ai zis? 

- Scârboase și barbare. 

- Așa. Și atunci ce rost avea să te bag în sperieți, făcându-te 
să-mi devii ostilă? 

- Nu sunt ostilă, am protestat. 

Cal se uită cu subînţeles către pământul pentru flori, iar eu 
mi-am dat ochii peste cap. 

- Bine, da, dar eram furioasă pe tine pentru că nu mi-ai zis, 
nu pentru că suntem... logodiţi. Doamne, nici măcar nu pot s-o 
spun! Sună prea ciudat. 

- Sophie, nu înseamnă nimic, zise el aplecându-se în față și 
sprijinindu-se cu coatele pe genunchi. E ca un contract pentru 
o afacere. Nu ţi-a explicat nimeni treaba asta? 


22 RACHEL HAWKINS 


Mi-o explicase Archer. El fusese logodit cu Holly, fosta colegă 
de cameră a Jennei, înainte ca aceasta să moară. Sigur, știind 
acum că el e un Ochi, mă întrebam cât de legitimă fusese legă- 
tura dintre ei. Dar în clipa aceasta nu voiam să mă gândesc la 
Archer. 

- Da, am zis. Și putem... adică... s-o rupem, nu? Nu e bătută 
în cuie. 

- Exact. Deci, suntem în regulă? 

Am trasat cu degetul mare de la picior un model pe podeaua 
acoperită de pământ. 

- Da, suntem în regulă. 

- Bun, spuse el. Atunci nu mai trebuie să fie o situaţie ciudată. 

- Corect, am răspuns. 

Apoi am stat amândoi acolo câteva clipe într-o atmosferă 
stânjenitoare până când eu am zis: 

— Ah! Am uitat să-ţi spun că tata vrea să vii cu noi în Anglia 
vara asta. 

I-am povestit pe scurt tot ce se întâmplase în biroul doamnei 
Casnoff. Păru surprins când i-am spus despre Vandy și se încrun- 
tă când am menționat partea cu „interviul și testele“ a vacanței 
lui de vară, dar nu mă întrerupse. Când am terminat, zise: 

— Ei bine, e nasol. 

- Foarte, am încuviințat. 

Se ridică și se întoarse la azalee, ceea ce bănuiesc că era sem- 
nalul ca eu să plec. Dar eu am spus: 

- Îmi pare rău că am încercat să arunc cu țărână în tine. 

— E în regulă. 

L-am așteptat să mai zică ceva. Pentru că nu spunea nimic, 
m-am ridicat de pe sacul cu pământ. 

— Ne vedem acasă, scumpule, am murmurat în timp ce 
plecam. 

El scoase un sunet care putea fi luat drept râs, dar era vorba 
de Cal, așa că mă îndoiesc. 

Soarele începea să apună când am urcat treptele din față 
ale clădirii nebunești, pe jumătate conac interbelic, pe jumătate 

instituţie din stuc, care era Hecate Hall. Greierii țârâiau deja, 
iar broaștele orăcăiau în jurul iazului. Un vânticel blând care 
mirosea a caprifoi și mare făcea să tremure vița ce se cățăra 
pe zidurile școlii. M-am întors și m-am uitat la pajiștea ce se 
întindea în fața mea. Prima dată când venisem aici nu putusem 
suferi școala, însă chiar avea să-mi lipsească pe timpul verii. 
Mi se întâmplaseră o mulțime de chestii de când eu și mama 
intraserăm pentru prima oară pe alee în maşina aia închiriată 
și, oricât ar fi părut de imposibil pe atunci, acum mă simțeam la 
Hecate Hall aproape ca acasă. 

Ceva blănos îmi atinse braţul. Era Beth, un vârcolac pe care 
îl cunoscusem în prima mea noapte petrecută la Hecate. 

— Lună plină, mârâi ea, arătând cu botul către cerul care se 
întuneca. 

— Într-adevăr. 

Când era lună plină, vârcolacii puneau stăpânire pe împre- 
jurimi. Aruncând o privire în spatele meu, i-am văzut pe câţiva 
dintre ei adunându-se în foaier. 

- Nu-mi vine să cred că anul școlar e pe sfârșite, spuse Beth 
cu vocea unei adolescente al cărei gât e plin cu cioburi de sticlă 
şi buloane. 

- Mie-mi spui! am răspuns. 

Ochii îi erau galbeni și străluceau, însă, când vorbi, am citit 
încă în ei afecțiune. 

- O să-mi fie dor de tine vara asta, Sophie. 

Am zâmbit. Cu doar câteva luni în urmă Beth nu avea încre- 
dere în mine, crezând că trebuia să fiu un spion al Consiliului 
sau așa ceva. Din fericire, faptul că era cât pe ce să mor înlătu- 
rase suspiciunea asta. M-am întins ca s-o bat pe umăr. 

- Şi mie o să-mi fie dor de tine, Beth. 

Atunci ea se aplecă și-mi linse obrazul. 

Am așteptat să plece, apoi m-am șters cu dosul mâinii. Câh! 

Bun, deci nu o să-mi lipsească chiar toate lucrurile de la 
Hecate Hall. 

Am urcat la etajul al treilea, acolo unde erau cazate toate fe- 
tele. Câteva persoane se adunaseră în salonul de pe palier, însă 
era o seară destul de liniștită. 

Taylor, una dintre metamorfi, mă văzu și îmi făcu semn cu 
mâna. 

- Bună, Soph! Am auzit că ai făcut o baie azi, spuse ea, obser- 
vându-mi aspectul încă-târât-prin-noroi. De ce nu ţi-ai schimbat 
hainele? 

Mi-am dat o șuviţă de păr după ureche. 

— Eu... ăăă... n-am prea avut timp. 

Taylor începu să râdă, scoțând un sunet surprinzător de gu- 
tural pentru o fată cu un aer atât de delicat. 

- Voiam să spun, cu ajutorul magiei, explică ea. 

A, da, desigur! 

— La cum au mers lucrurile în ultima vreme, n-am vrut să risc. 

Dădu din cap cu simpatie. 

— A, am înțeles. Mai ales după Chestia cu Patul. 

Chestia cu Patul se petrecuse cu două luni în urmă. Voisem 
să mut un pat și mă hotărâsem să folosesc vrăjile pentru asta. 
Dar, în loc să se miște cu câteva zeci de centimetri, mobila zbu- 
rase pe fereastră, luând cu ea o bună bucată din zid. 

Doamna Casnoff nu fusese amuzată. 

Mai ales din moment ce Chestia cu Patul venise în urma 
Incidentului cu Doritos. Jenna poftise la chipsuri de mălai. Când 
încercasem să le fac să apară, inundasem tot holul cu Doritos. 
Încă se mai vedeau firmituri de brânză între scândurile podelei. 
Înainte de asta fusese Povestea cu Loţiunea (cu cât spun mai 
puţine despre asta, cu atât mai bine). De când cu Alice și Elodie, 
magia mea cu siguranță fusese... aiurea. Drept urmare, aproape 
că încetasem s-o folosesc. 

După ce mi-am luat la revedere de la Taylor, mi-am continuat 
drumul către camera mea. Alţi câţiva elevi mă salutară sau fă- 
cură comentarii despre întâlnirea mea cu iazul. Încă mă lua prin 
surprindere popularitatea asta proaspăt descoperită. La început 
am crezut că trebuie să se fi răspândit vestea că eram un demon 

și toată lumea se purta frumos cu mine deoarece se temeau că 
o să-i mănânc. Însă conform Jennei, care era campioană la tra- 
sul cu urechea, toți încă credeau că nu eram decât o vrăjitoare 
neagră superputernică. Doamna Casnoff făcuse o treabă exce- 
lentă cu ascunderea adevărului despre moartea lui Elodie, ceea 
ce însemna că circulau tot felul de zvonuri despre ce i se în- 
tâmplase. Cel mai popular zicea că Archer se furișase înapoi 
pe insula Graymalkin, eu și Elodie încercaserăm să-l înfruntăm 
folosindu-ne magia, iar ea fusese ucisă în această tentativă. 

Păcat că adevărul era mult mai complicat. Și mult mai trist. 

Aproape că ajunsesem la ușa camerei mele când am surprins 
o mișcare cu coada ochiului. Hecate Hall era plină de fantome, 
aşa că mereu le zăream în felul ăsta. Dar, când am văzut despre 
cine era vorba, am încremenit. 

Chiar și ca fantomă, Elodie era încă frumoasă. Părul roşcat 
i se ondula în jurul feţei, iar pielea îi era translucidă. Nasol că 
trebuia să-și petreacă eternitatea purtând uniforma școlară, dar 
până și pe asta o făcea să arate bine. 

Se comporta exact cum par să se comporte toate fantomele, 
adică se plimba de colo colo cu un aer buimăcit. Tehnic vorbind, 
ele nu fac parte din lumea noastră, însă nu trec nici în viaţa de 
dincolo, așa că sunt pur și simplu... blocate. 

Îi văzusem de multe ori fantoma lui Elodie și de fiecare dată 
mă năpădea un val de tristeţe. Fusese vina ei că murise. Ea și 
sabatul ei invocaseră un demon în speranța că-l vor putea lega 
de ele și îi vor putea folosi puterea. Ba chiar o sacrificaseră pe 
Holly pentru asta. Totuşi, Elodie îmi oferise ultima ei scânteie 
de magie. Fără ea n-aș fi putut niciodată s-o ucid pe Alice. 

Iar acum plutea pe lângă mine, căutând ceva din priviri, fără 
să atingă pământul cu picioarele. 

Mi se părea aiurea ca cineva atât de energic precum fusese 
Elodie în timpul vieţii, să fie redus la un spectru palid și trist, ce 
bântuie veșnic locul în care a murit. 

- Mi-aș dori să poți pleca pur și simplu acolo unde ar trebui 
să fii, am șoptit în liniștea de pe hol. 

Fantoma se întoarse și se uită drept la mine. 

Am simţit cum mi se oprește inima în loc. 

Era imposibil. Fantomele nu ne pot vedea sau auzi. De aceea 
ar fi trebuit să-mi dau seama imediat că Alice nu era o fantomă, 
așa cum pretindea. Dar Elodie se holba la mine, iar expresia de pe 
chipul ei nu mai părea rătăcită, ci nervoasă, cu o urmă de dispreţ. 

Aşa mă privise întotdeauna pe vremea când era vie. 

-— Elodie? 

Abia dacă am murmurat cuvântul, dar mi se păru asurzitor 
în tăcerea care se lăsase. Ea continuă să mă studieze, însă nu-mi 
răspunse. 

— Mă auzi? am întrebat, de data asta ceva mai tare. 

O pauză. Apoi, spre uimirea mea, ea dădu ușor din cap. 

- Soph? 

Ușa camerei mele se deschise și Jenna scoase nasul afară. 

- Cu cine vorbeai? 

Mi-am răsucit capul, însă Elodie dispăruse deja. 

-Cu nimeni, am răspuns eu, străduindu-mă să nu par 
nervoasă. 

Nu era vina Jennei că mă întrerupsese în toiul unei discuții 
cu o fantomă, o fantomă cu care n-ar fi trebuit să pot comunica 
deloc. 

- Unde ai fost? mă întrebă Jenna când m-am trântit pe pat. 
Mi-am făcut griji. 

— A fost o după-amiază foarte lungă, am răspuns, apoi m-am 
avântat din nou în Povestea despre Biroul lui Casnoff. 

Spre deosebire de Cal, Jenna avu o groază de întrebări, așa 
că îmi luă mult mai mult să istorisesc totul. Am omis partea 
despre faptul că eu și Cal eram logodiţi. Jenna deja se comporta 
ca și cum ar fi purtat un tricou cu Echipa Cal. Nu voiam să-i 
dau muniţie suplimentară. Când am terminat, mă simţeam prea 
obosită ca să mai merg măcar până la sala de mese, deși asta 
era, de obicei, partea mea preferată din zi. 

- Anglia! suspină Jenna când m-am oprit. Îţi dai seama cât 
de tare o să fie? 

Mi-am pus un braţ peste ochi. 

— Sincer, Jen? Habar n-am. 

Ea aruncă o pernă în mine. 

- O să fie super! Și mulțumesc. 

— Pentru ce? 

— Pentru că mă lași să vin și eu. Mă gândeam că poate o să-ţi 
dorești să petreci un timp singură cu tatăl tău. 

- Glumești? Tu ai fost cheia afacerii, prietena mea. Nu tu 
Jenna, nu tu Anglia. Astea au fost condiţiile mele. 

Îmi mulțumi cu un zâmbet strălucitor, scuturând din cap ast- 
fel încât șuvița roz din breton să-i cadă peste ochi. 

— Nu știu dacă insula aia e de ajuns de mare pentru noi două. 
A! Putem să folosim vreun mijloc de transport vrăjitoresc ca să 
ajungem acolo? Cum ar fi o vrajă de transport sau un portal 
magic? 

- Îmi pare rău, am spus, străduindu-mă să mă ridic și să mă 
schimb. 

La urma urmei uniforma mea păstra încă mirosul distinct al 
lazului Scârbos. În seara asta aveam nevoie de un duș de cel 
puţin o jumătate de oră înainte de a mă băga în pat. 

- L-am întrebat pe tata. Mergem cu avionul. 

Jennei îi căzu falca. 

- E așa o... chestie pentru oameni. 

- Priveşte partea bună a lucrurilor, i-am spus eu, trăgând pe 
mine o fustă curată de culoare albastru-Hecate. E un avion pri- 
vat, deci măcar e o chestie pentru oameni bogați. 

Asta o înveseli și am început să ne plănuim toată garderoba 
pentru vară, în timp ce ne îndreptam către sala de mese. 

Dar, după ce ne-am umplut farfuriile și ne-am așezat la masa 
noastră obișnuită, expresia de pe chipul Jennei deveni serioasă. 

— Sophie, spuse ea. 

— Ce-i? 

Își tot împinse mâncarea de colo colo, părând a cântări ce 
să spună. În cele din urmă se hotărî să fie pur şi simplu directă. . 

— Archer e în Anglia. 

Bucata de șuncă pe care o mestecam se transformă în șmir- 
ghel în gura mea, însă m-am străduit să vorbesc pe un ton 
degajat. 

— Cică. Nu sunt sigură că vorbele a doi magi — care, din câte 
am auzit, erau beţi turtă — pot fi luate de bune. 

Doar că asta nu fusese singura dată când cineva îl văzuse. 
Mai era și vârcolacul care zărise un tip ce se potrivea cu descrie- 
rea lui Archer atunci când Ochiul dăduse buzna într-o speluncă 
din Londra. Și vampirul care, cu trei luni în urmă, se luptase cu 
un Ochi tânăr, brunet, la câteva străzi distanță de staţia Victoria. 

Doamna Casnoff avea un dosar despre Archer în fundul ser- 
tarului de la birou. Masa ei era protejată de vrăji, dar se pare că 
nu și de pile pentru unghii și multă trudă. 

— Oricum, i-am spus Jennei, coborând privirea în farfurie. 
Apariţia aia a fost acum câteva luni. 

-A fost luna trecută, mă corectă ea pe un ton care dădea 
de înțeles că știam asta. Iar lumea zice că e în Anglia de când 
a dispărut. Le-am auzit pe vrăjitoarele alea două din Savannah. 

-E o insulă mare, Jenna. Și chiar dacă Archer s-ar afla acolo, 
mă îndoiesc că e prin preajma ființelor Prodigium. Ar fi o prostie. 
Archer o fi el multe lucruri, dar idiot nu-i. 

Jenna își concentră din nou atenţia asupra mâncării, dar, 
când fasolea ei verde își încheie al treilea tur în jurul farfuriei, 
mi-am împins cina la o parte și am spus: 

— Dă-i drumul! 

Ea lăsă jos furculița și mă privi în ochi. 

— Ce ai face dacă, totuși, te-ai întâlni cu el? 

I-am susținut privirea cât am putut de mult. Ştiam ce voia să 
zic. Îşi dorea să-i spun că l-aş preda Consiliului - care aproape 
sigur l-ar executa — sau poate chiar că l-aș omori cu mâna mea. 

Pentru prima dată după multă vreme, mi-am permis să mi-l 
amintesc pe Archer, să mi-l amintesc cu adevărat. Ochii lui că- 
prui și zâmbetul leneș. Râsul lui și felul în care mă simţeam 
când eram împreună. Felul în care suna glasul lui când mă striga 
„Mercer“. 

Felul în care mă sărutase. 

Mi-am coborât ochii către masă. 

- Nu știu, am răspuns în cele din urmă. 

Jenna oftă, dar nu mai spuse nimic pe tema asta. După câ- 
teva clipe am reînceput să vorbim despre călătorie, iar eu am 
făcut-o să râdă întrebându-mă cu voce tare dacă s-or fi organi- 
zând ceaiuri pentru vampiri. 

- Iar când ceri Earl Grey, chiar primești Earl Grey, am înche- 
iat eu, făcând-o pe Jenna să izbucnească într-un alt hohot de 
râs. 

Când am părăsit sala de mese mă simțeam mai bine, iar ea 
trebuie să se fi simţit la fel, de vreme ce își încolăci braţul pe 
lângă al meu în timp ce urcam scările. 

Dar gândul pe care mi-l sădise în minte refuza să se stingă, 
iar în noaptea aceea am adormit văzând ochii lui Archer și spe- 
rând aproape din toată inima ca el să nu se afle în Anglia. 

Chiar dacă o parte nu tocmai mică din mine spera ca el să 
fie acolo. 


CAPITOLUL 4 


Trei săptămâni mai târziu, am plecat spre Anglia. 

Mama și doamna Casnoff ne-au condus pe toți patru la fe- 
ribot într-o după-amiază târzie. Ochii mamei erau roșii, deci 
știam că plânsese, dar încercă să pară veselă în timp ce ne ajuta 
pe mine și pe Jenna să ne încărcăm bagajele. 

— Aveţi grijă să faceţi multe poze, îmi spuse ea. Şi o să fiu 
foarte supărată dacă te întorci folosind cuvinte gen „suită“ ori 
„Vagonet“. 

Stăteam pe punte și briza mării ne ciufulea părul. Jenna 
deja revendicase o bancă la umbră, iar Cal discuta în șoaptă 
cu doamna Casnoff. Am văzut-o uitându-se la mine peste umă- 
rul lui și m-am întrebat ce părere avea despre plecarea mea pe 
timpul verii. Probabil că era entuziasmată, mă rog, atât de entu- 
ziasmată pe cât putea fi doamna Casnoff. Dumnezeu știe că nu 
adusesem decât necazuri la Hecate Hall. 

Mă mai îritrebam și dacă ar fi trebui să-i spun despre fantoma 
lui Elodie. De fapt, știam că ar fi trebuit. Dacă i-aș fi zis despre 
Alice prima dată când îmi apăruse, poate că Elodie nici n-ar 
mai fi o fantomă. Era un gând care mă rodea de luni și iată-mă 
făcând din nou aceeași greșeală. 

Până să apuc să mă mai gândesc la treaba asta, mama mă 
cuprinse în brațe. Aveam cam aceeași înălțime și i-am simţit 
lacrimile curgându-mi pe tâmple. 

- O să ratez aniversarea ta de luna viitoare. Până acum n-am 
lipsit niciodată de la ziua ta. 

Aveam în gât un nod atât de mare, încât nu puteam vorbi, 
așa că n-am putut decât s-o îmbrăţișez mai strâns. 

- Sophie, spuse tata, apărând lângă mine. E timpul să plecăm. 

Am dat din cap aprobator și am mai strâns-o încă o dată pe 
mama. 

— O să te sun de o grămadă de ori, promit, i-am zis în timp ce 
ne dezlipeam una de alta. Și o să mă întorc cât ai clipi. 

Mama își șterse obrajii cu dosul mâinii și îmi dărui unul din- 
tre zâmbetele ei uluitoare. Tata trase adânc aer în piept lân- 
gă mine, însă, când m-am răsucit spre el, se întorsese deja cu 
spatele. 

- La revedere, James! strigă mama în urma lui. 

Eu, Cal și Jenna am rămas lângă balustradă în timp ce feri- 
botul se îndepărta de doc. Doamna Casnoff stătea pe mal, ur- 
mărindu-ne cu privirea, însă mama deja se întorcea în pădurea 
ce înconjura plaja. M-am bucurat. Era un miracol că încă nu 
izbucnisem în hohote de plâns. 

Feribotul. înainta pufăind prin apa maronie. Peste vârfurile 
copacilor zăream partea de sus a clădirii Hecate Hall. 

- N-am mai plecat de aici de când aveam treisprezece ani, 
spuse Cal încet. Șase ani. 

Nu-l întrebasem niciodată ce făcuse ca să aterizeze la Hecate 
Hall. Pur și simplu nu părea genul de tip care să facă soiul acela 
de vrăji periculoase din pricina cărora magii ajungeau la școala 
asta. Se hotărâse să rămână aici după împlinirea vârstei de opt- 
sprezece ani, deşi niciodată nu mi-a fost foarte clar dacă avuse- 
se de ales. Dar, cu cât ne îndepărtam mai mult de școală, cu atât 
părea mai tulburat. 

Până şi Jenna, care de regulă se purta de parcă ar fi com- 
pus o teză despre cât de nasol era la Hecate, avea acum un aer 
melancolic. 

Am fixat cu privirea bucăţica de acoperiș pe care o zăream 
pe cerul albastru și am avut o puternică presimţire, ca și cum 
soarele ar fi dispărut în spatele unui nor. 

Noi trei n-o să ne mai întoarcem niciodată aici. 

Gândul era atât de înfricoșător încât m-am cutremurat. 
Am încercat să scap de el. Era ridicol. Ne duceam în Anglia 
pentru trei luni și urma să ne întoarcem la Hecate în august. 

Premoniţia nu se număra printre puterile mele aşa că eram pur 
și simplu paranoică. 

Totuşi, senzaţia nu mă părăsi multă vreme după ce insula 
Graymalkin se pierduse în zare. 


— Faptul că ești un demon ar trebui să te facă imună la răul 
de avion, bombăneam eu multe ore mai târziu, în timp ce o ele- 
gantă mașină neagră ne purta prin zona rurală a Angliei. 

Lungul zbor din Georgia până în Marea Britanie fusese rela- 
tiv lipsit de evenimente. Cu excepția faptului că îl avusesem pe 
Cal lângă mine. 

Ceea ce era în regulă. Serios! 

Nu era ca și cum aș fi fost hiper-conștientă de prezența lui, 
tresărind în cele trei dăți când genunchiul lui se ciocnise de al 
meu. lar după a treia oară, cu siguranță nu-mi aruncase un soi 
de privire dezgustată, spunând: 

— Vrei să te liniștești? 

Iar când Jenna ne privise nedumerită, nu izbucniserăm la 
unison: 

— Nimic! 

Pentru că toate astea ar fi fost ciudate, iar eu și Cal nu ne 
simțeam ciudat. Eram în regulă. 

- O să-ţi fie mai bine în curând, spuse tata. 

Pentru prima dată de când îl întâlnisem, ochii îi erau stră- 
lucitori şi chiar părea relaxat. Bănuiesc că întoarcerea în pa- 
tria-mamă are efectul ăsta asupra unui tip. 

Jenna practic sărea în sus de bucurie, dar Cal părea la fel 
de obosit ca și mine. Nu reușisem să adorm în avion, iar acum 
trăgeam ponoasele. Îmi simțeam ochii încinși, plini de nisip, şi 
nu mă puteam gândi decât la cum o să mă prăbușesc într-un 
pat. La urma urmei, bietul meu corp credea că e șase diminea- 
ţa, însă în Anglia se apropia ora prânzului. În plus mi se părea 
că mergeam cu mașina de ore întregi. 

Când avionul aterizase la Londra, crezusem că automobi- 
lul urma să ne ducă la o locuinţă din oraș sau poate la sediul 
Consiliului, astfel încât tata să se poată ocupa de afaceri. Însă 
mașina ieși de pe străzile aglomerate și trecu pe lângă niște că- 
suțe îngrămădite care îmi aminteau de povestirile lui Dickens. 
Treptat, clădirile din cărămidă au lăsat loc pomilor și dealurilor 
verzi. Am văzut mai multe oi decât crezusem vreodată că există. 

— Deci am venit taman până în Anglia doar ca să pierdem 
vremea în plină pustietate? am întrebat, sprijinindu-mi capul 
care mă durea de umărul Jennei. 

— Da, răspunse tata. 

Cal zâmbi. Păi da, bineînţeles că el ar fi fost încântat să mu- 
cezească toată vara în cine știe ce fermă englezească, mi-am zis 
eu morocănoasă, văzând cum mi se sfărâmă toată închipuirile 
despre Big Ben, Palatul Buckingham și Tower Bridge. Probabil 
o să aibă tot felul de plante englezeşti de vindecat... 

Atunci am zărit o casă. 

Deși s-o numesc casă era ca și cum aș fi numit Mona Lisa un 
tablou sau Hecate Hall o şcoală. Termenul era corect din punct de 
vedere tehnic, dar nici măcar nu începea să descrie obiectul real. 

Locuinta asta era una dintre cele mai mari construcţii pe care 
le văzusem în viaţa mea și era făcută dintr-o piatră ușoară, aurie, 
ce părea caldă la atingere. Stătea cuibărită într-o vale luxuriantă, 
iar în faţa ei se întindea o pajiște de culoarea smaraldului și un 
deal împădurit se înălța în spate. O fâşie de apă îngustă și stră- 
lucitoare se unduia grațios de-a lungul unei laturi a proprietăţii. 
Sute de geamuri, la propriu, sclipeau în lumina soarelui. 

- Uau! spuse Cal, aplecându-se să se uite pe fereastră. 

— Aici o să stăm? am întrebat. 

Tata zâmbi din nou, părând mult prea mulțumit de sine însuși. 

- Ţi-am spus că o să fie loc pentru toţi, zise el, iar eu m-am 
trezit că-i răspund cu un surâs. 

Am continuat să ne privim în ochi pentru o secundă, dar eu 
m-am îndepărtat prima, făcând semn cu capul înspre clădire. 

— Casele de genul ăsta n-au întotdeauna un nume? 


34 RACHEL HAWKINS 


- De cele mai multe ori, răspunse el. Asta este Abația Thorne. 

Ceva în legătură cu numele ăla mi se părea familiar, însă 
nu-mi dădeam seama ce. 

— A fost o biserică? 

- Nu casa propriu-zisă. Ea a fost construită la sfârşitul seco- 
lului al XVI-lea. Dar cândva a existat o abație pe terenul ăsta. 

Atunci intră în modulul didactic, vorbind despre cum abația 
fusese demolată sub domnia lui Henric al VIII-lea, iar pământul 
fusese dat familiei Thorne. 

Dar, sinceră să fiu, nu-l prea ascultam. Mă uitam la cei câțiva 
oameni care ieșeau pe ușa din față a casei. Apoi am zărit o pere- 
che de aripi și m-am întrebat cine erau, mai exact, prietenii tatei. 

Mașina trecu uruind peste un pod din piatră și intră pe o alee 
circulară. Tata cobori primul și, în timp ce îmi deschidea por- 
tiera, mi-am dorit brusc să mă fi îmbrăcat cu ceva mai elegant 
decât o pereche de blugi uzaţi și un simplu tricou verde. 

Nişte trepte imposibil de late duceau către o terasă făcută din 
aceeași piatră aurie ca și restul casei. Acolo se aflau șase persoa- 
ne: doi copii cu părul negru, care păreau să aibă cam vârsta mea, 
şi patru adulţi. Am bănuit că toți erau ființe Prodigium. Zâna era 
evidentă, însă percepeam magia care plutea și în jurul celorlalți. 

Ziua era mai caldă decât mă așteptasem și am simţit câteva bro- 
boane de sudoare prelingându-mi-se pe sprânceană. Pietrișul îmi 
trosnea sub tălpi, iar în depărtare auzeam păsări ciripind. Jenna 
își făcu apariţia lângă mine. Entuziasmul ei de mai devreme dis- 
păruse, iar acum își trecea degetele pe suprafaţa pietrei sângerii. 

Tata îmi puse o mână pe talie și mă conduse pe scări. 

— Toată lumea, ea e Sophie. Fiica mea. 

Deodată am simțit ceva iscându-mi-se în sânge. Ceva asemă- 
nător magiei, dar mai întunecat, mai puternic. Venea dinspre 
cei doi adolescenţi din spatele grupului. Ei erau singurii care nu 
zâmbeau, iar băiatul — care îmi părea ciudat de cunoscut — mă 
privea cu furie. 

Descoperirea m-a izbit în piept şi abia m-am abținut să nu gâfâi. 

Erau demoni. 


CAPITOLUL $ 


M-am holbat la copiii demoni, cuprinsă treptat de o senzaţie 
de amorțeală. Se presupunea că eu și tata eram singurii demoni 
din lume, deci cum... 

Deodată îmi veni un gând îngrozitor: sfinte Sisoe, puștii ăştia 
erau fraţii mei vitregi? Tata mă târâse tocmai până în Anglia ca 
să pună în scenă o versiune sucită a serialului The Brady Bunch!? 

— Ce-i asta? am spus cu vocea gâtuită, referindu-mă la cei- 
lalți demoni. 

Dar tata îmi zâmbi mândru. 

— E sediul Consiliului. 

În spatele meu l-am auzit pe Cal expirând lung, de parcă 
până atunci și-ar fi ţinut respiraţia, în timp ce o femeie cu părul 
blond-întunecat se desprinse de grup și ne întinse mâna: 

- Sophia, suntem foarte fericiţi să te avem alături de noi vara 
asta. Eu sunt Lara. 

I-am strâns mâna chiar în timp ce aruncam o privire spre 
copiii demoni. Își șopteau ceva unul altuia. 

- Lara este membru al Consiliului şi adjunctul meu, s-ar putea 
spune, explică tata. 

Lara nu mi-a eliberat mâna imediat. 

— Am auzit multe despre tine, atât de la tatăl tău, cât și de la 
Anastasia. 

- Doamna Casnoff? 


1 Comedie de situaţie care a fost difuzată în Statele Unite timp de 
cinci sezoane, între 1969 şi 1974. Conceput de Sherwood Schwartz, 
serialul este centrat pe întâmplările din viața unei numeroase familii 
din clasa de mijloc care cuprinde șase frați vitregi ce sunt obligați să 
locuiască și să crească împreună. (n.tr.) 

O, Doamne, dacă de acolo își adunase femeia asta bârfele 
despre Sophie Mercer, mă miram că mă întâmpina cu o strân- 
gere de mână, și nu cu o slujbă de exorcizare. 

- Lara și Anastasia sunt surori, spuse tata. 

- Aha, am spus, procesând informaţia. 

Atunci mi-am dat seama de altceva. 

- Credeam că sediul Consiliului e la Londra. 

O cută adâncă, verticală se ivi între sprâncenele Larei. 

— Este. Din cauza unor evenimente neprevăzute ne-am hotă- 
rât să îl mutăm pe timpul verii. 

Știind acum că era sora doamnei Casnoff, vedeam -— și au- 
zeam - asemănarea. Mă întrebam dacă adolescenţii demoni 
erau „evenimentele neprevăzute“, sau dacă se întâmplau și alte 
chestii aiurea. Nu m-ar fi surprins. 

M-am întors către tata şi i-am spus cu voce joasă: 

- Ziceai că o să mergem acasă la un prieten. De ce nu mi-ai 
spus că mă aduci aici? 

El mă privi drept în ochi. 

- Pentru că dacă aș fi făcut-o, n-ai mai fi venit. 

Cu coada ochiului, i-am zărit pe copiii demoni despărțin- 
du-se de grup și îndreptându-se către masiva ușă dublă aflată 
chiar dincolo de terasă. Fata îmi mai aruncă o privire înainte de 
a intra. 

— Sophie, acesta este Consiliul, spuse tata, atrăgându-mi 
atenţia înapoi la fiinţele Prodigium care stăteau acolo. 

- Asta-i tot? l-am auzit pe Cal șoptind. 

Trebuia să recunosc că și eu eram surprinsă. Mereu îmi 
închipuisem Consiliul ca pe o uriașă adunare întunecată de 
Prodigium care poartă robe lungi sau așa ceva. 

Nu știu dacă îl auzise pe Cal sau doar ne putea citi expresiile 
de pe chipuri, însă tata zise: 

-În mod normal sunt doisprezece membri, însă acum ne 
aflăm aici doar noi cinci. 

— Unde sunt... începu Jenna, însă fu întreruptă când unul 
dintre bărbaţi făcu un pas în faţă. 

Era mai bătrân decât tata, iar părul alb îi lucea în bătaia 
soarelui. 

- Eu sunt Kristopher, zise el cu o voce groasă şi un accent 
imposibil de identificat. E o plăcere să te întâlnesc, Sophia. 

Avea ochii albaștri ca gheaţa și nu aurii, însă cu siguranţă era 
un metamorf. O simțeam. 

Întrebându-mă dacă se transforma într-un câine Husky, 
m-am întors către următorul tip, lungindu-mi gâtul ca să mă 
uit în sus la el. Trebuie să fi avut peste doi metri, iar aripile lui 
uriașe mă duceau cu gândul la o pată de petrol pe apă. Erau 
negre, dar în ele se roteau toate culorile, de la verde la albas- 
tru și roz. 

- Roderick, spuse el în timp ce mâna mea dispărea într-a lui. 

Femeia se numea Elizabeth și, cu părul ei moale, cenușiu și 
ochelarii mici, rotunzi, îmi părea că seamănă cu bunicuţa cuiva. 
Însă, când m-am dus să-i strâng mâna, mă trase înspre ea şi îmi 
adulmecă părul. 

Minunat! Alt vârcolac. 

Tata spuse ceva despre vorbitul cu toţi mai târziu și apoi 
ne-am îndreptat, în sfârşit, spre interiorul casei. 

Când am intrat în foaier Jennei i se tăie răsuflarea și proba- 
bil că aş fi păţit la fel dacă n-aș fi fost încă ameţită de pe urma 
un-doi-ului format din Consiliul de pe trepte plus cei doi ado- 
lescenţi demoni. Era unul dintre acele spaţii pe care ai impresia 
că, oricât le-ai privi, tot n-ai vedea fiecare detaliu. Și Hecate 
putea fi copleșitoare, dar nu semăna nici pe departe. Podeaua 
din marmură alb cu negru de sub tălpile mele strălucea atât de 
tare încât să mă facă să mă bucur că nu purtam fustă şi aproape 
că eram orbită de hectarele de poleială aurie ce acopereau fieca- 
re suprafaţă. Ca și la școală, intrarea principală era dominată de 
o scară, însă aceasta era mult mai mare și sculptată din calcar 
alb. Treptele erau îmbrăcate într-un covor roșu ca sângele. 

Deasupra capetelor noastre, plafonul curbat era acoperit cu 
o pictură murală, dar nu prea îmi puteam da seama ce repre- 
zenta. Părea a fi ceva violent și tragic. Alte tablouri din cameră 

zugrăveau acelaşi gen de scene: bărbaţi cu chipurile aspre în- 
dreptând săbii spre femei care plângeau sau bărbați avântân- 
du-se în luptă, în vreme ce caii lor își roteau ochii cu teamă. 

Tremuram. Chiar și în iunie era imposibil de crezut că îţi 
putea fi vreodată cald într-o încăpere ca asta. Sau poate că 
pielea mi se făcuse ca de găină din pricina magiei, ca şi cum 
cinci secole de vrăji s-ar fi impregnat în piatra și lemnul clădirii. 

— Au statui, spuse Jenna. Pe hol. 

Într-adevăr, două statuete din bronz ale unor femei acoperite 
cu văluri străjuiau treptele masive pe care, de data asta, erau 
aliniate și mai multe persoane. Toţi purtau uniforme negre și 
aveau întipărite pe fețe zâmbete aproape identice. 

— Ce fac oamenii ăia? îmi șopti Jenna. 

- Nu ştiu, am răspuns cu un rânjet înghețat, dar mă tem că 
s-ar putea să avem de-a face cu un număr muzical. 

— Acesta este personalul casei noastre, zise tata, făcând semn 
cu brațul către grup. Vă vor ajuta cu plăcere în orice problemă. 

- Aha, am zis încet, și mi se păru că vocea mea avea ecou în 
camera ca o peșteră. Foarte bine. 

Dincolo de mulţime, în capul scării, se afla o uriașă boltă de 
marmură. Tata dădu din cap înspre ea și spuse: 

- Acolo sunt birourile noastre temporare, însă pe acelea le 
putem vizita mai târziu. Sunt sigur că acum v-ar plăcea să vă 
vedeţi camerele. 

L-am apucat de mânecă și l-am tras departe de grup. 

- De fapt, am șoptit, mie mi-ar plăcea să știu de unde au ră- 
sărit ceilalți demoni. Sunt... nu sunt fratele și sora mea, nu-i așa? 

Tata făcu ochii mari în spatele ochelarilor. 

- Nu, răspunse el. Doamne Dumnezeule, nu! Daisy și Nick 
sunt... putem discuta mai multe despre ei cu altă ocazie, dar nu, 
nu au nici o legătură de rudenie cu noi. 

— Atunci de ce se află aici? 

Tata se încruntă și dădu din umeri. 

- Pentru că n-au unde altundeva să se ducă, iar acesta este 
locul cel mai sigur pentru ei. 

Mi se părea logic. 

— Corect. Pentru că voi le puteți face felul în caz că se trans- 
formă în superdemoni. 

Însă tata scutură din cap nedumerit. 

— Nu, Sophie, voiam să spun că e sigur pentru ei. Deja au 
existat mai multe atentate la viața lui Nick și Daisy. 

Nu-mi lăsă timp să reacționez, ci ridică mâna și o chemă 
pe Lara. Tocurile ei pocniră pe marmură în timp ce se îndrepta 
către noi. 

- Sophie, Lara a pregătit nişte camere minunate pentru tine 
şi oaspeţii tăi. De ce nu mergeţi să vă instalați? Putem vorbi mai 
târziu. 

Clar nu era o rugăminte, așa că nu-mi rămase decât să dau 
din umeri şi să spun: 

— Sigur. 

Lara ne conduse prin foaier către o intrare înaltă din piatră 
care adăpostea un alt şir de trepte. Mergând de-a lungul cori- 
dorului slab luminat, nu puteam scăpa de senzaţia că păşeam 
într-un cavou. 

În vreme ce mergeam, Lara turuia niște statistici pe care le 
ascultam doar cu jumătate de ureche. Oricum erau de necrezut. 

Peste treizeci de mii de metri cubi de spaţiu locuibil. Mai 
mult de trei sute de camere, dintre care treizeci și una erau bu- 
cătării. Nouăzeci și opt de băi. Trei sute cincizeci și nouă de 
ferestre. Două mii patru sute șaptezeci și șase de becuri. 

Jenna clătina din cap când am ajuns la etajul al patrulea, 
acolo unde urma să locuim noi trei. Cal fu condus primul către 
dormitorul lui, iar noi două am izbucnit în râs când am aruncat 
o privire peste umărul său. Încăperea nici că putea să i se potri- 
vească mai puţin. De fapt, bănuiam că aşternuturile și draperiile 
de un verde-vânătoresc erau oarecum masculine, dar mobila 
fusiformă, colorată în alb și auriu nu. Nici uriașul baldachin cu 
volănașe de deasupra patului gigantic. 

— Uau, Cal! am spus, simțind că-mi vin în fire pentru prima 
oară de când intrasem în casa asta de nebuni. O să poţi da aici 

niște minunate petreceri în pijamale. Toate celelalte fete o să fie 
aşa geloase! 

Cal îmi zâmbi cu jumătate de gură și am simțit cum o parte 
din atmosfera ciudată dintre noi se risipeşte. 

- Nu-i așa rău, spuse el. 

Apoi se trânti pe pat și se scufundă pur şi simplu în mijlocul 
lui. Văzându-l cum se îneca într-o mare de cuverturi pufoase și 
pernuţe decorative, nu m-am putut abţine să izbucnesc în râs. 

Lara păru ofensată. 

- Patul ăla a aparținut iniţial celui de-al treilea Duce de 
Cornwall. 

— E meserie, spuse Cal cu glas înfundat. 

Și ridică ambele degete mari, ceea ce mie și Jennei nu făcu 
decât să ne stârnească și mai tare râsul. 

Încruntându-se, Lara ne conduse puţin mai departe de-a lun- 
gul holului. Deschise o ușă și în clipa următoare ne fu absolut 
clar că aceasta era camera Jennei. Avea draperii roz, mobilă roz, 
ba chiar și așternuturi de un roz închis. Ferestrele dădeau către 
o grădină mică și intimă. O adiere de vânt dinspre geamul des- 
chis a adus cu ea parfumul florilor. Trebuia să recunosc că eram 
impresionată. Și puţin surprinsă. 

- E perfectă, îi spuse Jenna Larei. 

Zâmbetul îi era strălucitor, dar fața îi părea albă ca varul 
şi brusc mi-am dat seama că Jenna nu se mai hrănise de când 
plecaserăm de la Hecate. Lara trebuie să se fi gândit la același 
lucru, pentru că traversă dormitorul și deschise un dulăpior din 
lemn de cireș. Înăuntru se găsea un mini-frigider, plin ochi cu 
pungi de sânge. 

- O-negativ, spuse femeia, arătând înspre sânge ca și cum 
Jenna tocmai ar fi câștigat un premiu la un foarte scârbos con- 
curs televizat. Mi s-a spus că e preferatul tău. 

Prietenei mele i se întunecară ochii. Se linse pe buze. 

- Este, spuse ea cu glas îngroșat. 

- Atunci te lăsăm cu el, spuse Lara blând, luându-mă de braţ. 
Camera lui Sophie e chiar alături. 

- Uau, super! replică Jenna, continuând să se holbeze la 
sânge. 

- Ne vedem mai târziu! am strigat în timp ce ieșeam. 

Am presupus că Jenna abia închisese ușa și se pusese deja 
pe mâncat. 

- Ţi-am pregătit o încăpere foarte specială, spuse Lara cu 
o voce emoționată. Sper să-ţi placă. 

Deschise o ușă aflată la câteva zeci de centimetri de a Jennei. 

O clipă n-am fost în stare decât să stau în prag și să mă zgâiesc 
cu gura căscată. Camera nu era doar specială, era... uluitoare. 

O serie de trei ferestre înalte cât tot peretele dădeau spre 
o altă grădină, mai mare decât a Jennei. În mijlocul ei, o fân- 
tână arteziană arunca jeturi de apă sclipitoare în aerul blând al 
după-amiezii. Draperiile erau din satin alb, cu un model delicat 
de culoare verde, despre care mi-am zis că trebuie să fi imitat 
frunzele. Tapetul era și el de culoare albă, cu fire lungi de iarbă 
verde, ca o junglă, punctată din loc în loc cu flori viu colorate. 

Patul însuși era alb ca zăpada, cu un baldachin din mătase 
crem deasupra. Aveam propria mea canapea pe care să leşin 
și două scaune, toate acoperite cu catifea de nuanța merelor 
verzi. Existau chiar și câteva dintre cărţile mele preferate așe- 
zate teanc pe noptieră și o poză cu mama pe biblioteca micuță 
de lângă geam. 

- E minunată, i-am spus Larei și un rânjet îi despică practic 
faţa în două. 

- Mă bucur nespus, zise ea. Am vrut să te simţi cât mai bine- 
venită cu putinţă. 

— Ai făcut o treabă excelentă, i-am răspuns eu. 

Şi făcuse, deși m-am gândit că avea mai puţin de-a face cu 
mine și mai mult cu tata. Camerele lui Cal și a Jennei erau dră- 
guţe, dar o grijă suplimentară fusese investită în a mea. Poate 
doar voia să-și impresioneze șeful. 

Atunci mi-am dat seama că era posibil să se dea bine pe lân- 
gă mine pentru că eu s-ar fi putut să devin șefa ei într-o bună zi. 
Deodată, nu-mi mai doream decât să mă întind. Dar până să pot 

face asta, trebuia să vorbesc cu mama și să-i spun că ajunsese- 
răm în siguranţă. 

- E vreun telefon pe aici? am întrebat-o pe Lara. 

Ea scoase un mobil din buzunarul hainei și mi-l întinse. 

- De fapt, tatăl tău voia să-ți dau ăsta. Numărul lui e înre- 
gistrat primul, iar al mamei tale al doilea. Dacă ai nevoie să 
vorbeşti cu cineva de la Hecate Hall, numărul lor e al treilea. 

M-am holbat la telefon. Trecuse aproape un an de când nici 
nu mai văzusem un mobil, darmite să-l ţin în mână. Nu erau 
permise la Hex Hall. M-am întrebat dacă mai știam să scriu 
mesaje. Apoi Lara îmi arătă o masă de scris cu capac-rulou și, 
pentru prima dată, am remarcat elegantul laptop argintiu care 
stătea pe ea. 

— Tatăl tău ţi-a pregătit și o adresă de e-mail, așa că ești bine- 
venită să comunici și astfel. 

Și computerele erau interzise la Hecate, cel puţin pentru elevi. 
Doamna Casnoff cică ar fi avut unul în camera ei personală. Eu și 
Jenna ne petrecuserăm o foarte plictisitoare oră de „Evoluție 
a Magiei“ speculând care ar putea fi adresa ei de e-mail. Ea cre- 
dea că e ceva plicticos, de pildă pur și simplu numele ei, dar eu 
îmi dădusem votul (și făcusem un pariu de zece dolari) pentru 
HexyLady(Ghecatehail.edu. Bănuiesc că acum puteam afla. 

— Te las s-o suni pe mama ta, spuse Lara îndreptându-se către 
ușă, dar, dacă mai ai nevoie de ceva, te rog să-mi dai de veste. 

- S-a făcut, am zis, însă eram cu mintea în altă parte. 

Tocmai observasem ușa către baia mea personală și, din câte 
îmi dădeam seama, încăperea era cam de trei ori mai mare de- 
cât camera de cămin de la Hecate. 

Imediat ce Lara se strecură afară din încăpere, am sunat-o 
pe mama. Când i-am zis că mă aflam la Abația Thorne, glasul ei 
deveni brusc bănuitor. 

- Te-a dus acolo? spuse. De ce? 

- Ăăă... nu. Cred că are de-a face cu îmbrăţișarea destinu- 
lui meu de viitor șef al Consiliului etc. etc. Ziua „Aduceţi-vă 
Demonul la Serviciu“. 

Mama oftă. 

- În regulă. Mă bucur că aţi ajuns cu bine, dar te rog să-i spui 
tatălui tău să mă sune de îndată ce poate. 

I-am promis că așa o să fac, însă, când am închis, m-am sim- 
tit copleșită de un val de oboseală. Nu prea voiam să am de-a 
face cu o dramă parentală peste toate celelalte. 

Eram în Anglia. Cu tata. Într-o casă ridicol de mare ce mai 
servea drept sediu al Consiliului și locuință pentru doi alți de- 
moni. Și, colac peste pupăză, tot nu puteam scăpa de senzația 
aceea ciudată, aproape ca o premoniţie, care mă urmărea încă 
de când plecasem de la Hecate Hall. 

Apoi, bineînțeles, mai era posibilitatea ca fosta mea pasiune 
să dea târcoale prin aceeași țară, pus pe omorât monștri. 

Da, cu siguranţă aveam nevoie de un pui de somn înainte să 
înfrunt toate astea. 

M-am trântit pe pat. Poate că n-o fi aparținut vreodată unui 
duce, dar salteaua părea să fi fost umplută cu pene de îngeraș. 
Aruncându-mi pantofii, m-am cuibărit în așternutul răcoros. 
Totul mirosea vag a soare și iarbă verde. M-am gândit că pu- 
team moţăi vreo oră înainte de a merge să discut cu tata. Și 
poate aveam s-o întreb pe Lara dacă exista o hartă sau, și mai 
bine, un GPS pentru clădirea asta. Am închis ochii și am ador- 
mit, încă întrebându-mă de ce numele Thorne îmi suna atât de 
cunoscut. 


CAPITOLUL 6 


Următorul lucru pe care mi-l amintesc e că cineva mă zgâlțâia, 
iar în urechi îmi răsuna un strigăt. Aveam senzaţia că venea de 
la mine. Dezorientată, m-am ridicat în capul oaselor. Inima îmi 
bubuia în piept. 

- Sophie? 

Jenna stătea lângă mine pe pat, cu ochii cât cepele. 

- Ce se întâmplă? am întrebat cu glas răgușit. 

Dormitorul era mai întunecat decât atunci când mă culca- 
sem și, o clipă, am crezut că mă întorsesem la Hex Hall. 

- Probabil ai avut un coșmar. Țipai. Urlai, de fapt. 

Ei bine, asta era jenant. Și straniu. Niciodată nu avusesem 
coşmaruri, nici măcar după toate cele întâmplate semestrul tre- 
cut. Mi-am scotocit mintea după orice imagine sau amintire din 
vis, dar era ca și cum capul mi-ar fi fost umplut cu vată. Nu-mi 
puteam aminti decât că alergam și că îmi era frică de... ceva. 
Ciudat, și gâtul mă durea, ca și cum aș fi plâns. În rest, nu rămă- 
sesem decât cu aceeași senzaţie de groază pe care o avusesem 
pe feribot şi cu un miros straniu în nări. 

Fum. 

Am tras adânc aer în piept, dar nici măcar mireasma soarelui 
din aşternutul meu nu putea acoperi duhoarea. 

Am încercat să zâmbesc. 

- Sunt bine, am spus. Am avut doar un vis prostesc. 

Deloc convinsă, Jenna își cuprinse genunchii cu brațele. 

- Despre ce a fost? 

- Nu prea știu, i-am mărturisit. Alergam, cred, și pe undeva 
prin apropiere era un foc. 

Ea își răsuci șuvița roz. 

- Nu sună foarte rău. 

-N-a fost, dar sentimentul care a venit împreună cu el... 
M-am cutremurat, amintindu-mi îngrozitoarea senzaţie de pier- 
dere. Parcă aș fi fost speriată, evident, dar și tristă. Mai mult 
decât tristă. Devastată. Oftând, m-am sprijinit de tăblia patului. 
Am mai simţit ceva asemănător când am plecat de la Hecate. 
A fost ca și cum aș fi avut o superputernică senzaţie că nu ne 
vom mai întoarce niciodată acolo. Cel puțin nu toți trei. 

Una dintre chestiile mele preferate în ceea ce-o privește pe 
Jenna e:că n-o prea poţi șoca. Poate că asta vine la pachet cu 
viața de vampir sau poate că așa a fost ea înainte să se schimbe. 
Oricum, nu se sperie de faptul că eu devenisem brusc clarvă- 
zătoare. Își roase doar capătul unghiei de la degetul mare, cu 
o expresie gânditoare, apoi spuse: 

— Asta e o putere a demonilor? Să vezi sau să presimti viitorul? 

- De unde naiba să știu eu? Alice a fost singurul demon cu 
care am avut de-a face vreodată. Singura chestie pe care părea 
s-o facă în plus față de vrăjitoarele obișnuite era să sugă sângele 
oamenilor, iar asta nu e teribil de impresionant. Fără supărare. 

— Nu m-am supărat. Ei bine, ai putea să-l întrebi pe tatăl tău. 
Nu ăsta-i rostul vacanței? Să înveţi ce înseamnă să fii demon? 

Am scos un sunet neclar, iar Jenna schimbă cu înțelepciune 
subiectul. 

- Bun, deci ai avut un vis despre foc şi o posibilă presimţire 
că vom muri cu toții în Anglia. 

— Acum mă simt mult mai bine. Mersi, Jenna! 

Nici nu mă băgă în seamă. 

- Poate că nu înseamnă nimic. Uneori visele sunt doar vise. 

- Da, am fost de acord. Probabil că ai dreptate. 

- Iar dacă astea sunt singurele chestii ciudate care ţi s-au În- 
tâmplat în ultima vreme, atunci de ce... Văzându-mi expresia de 
pe chip, lăsă fraza neterminată. Astea nu sunt singurele chestii 
ciudate care s-au întâmplat. 

În clipa aceea tot ce-mi doream era să mă întind la loc și să-mi 
trag pătura peste cap. I-am spus Jennei că o văzusem pe Elodie. 

Și se pare că ăsta era singurul lucru care o putea surprinde. 

- S-a uitat la tine? Vrei să spui, drept la tine? 

Am dat din cap aprobator, Jenna răsuflă lung, zbârlindu-şi 
bretonul. 

— Ce-a zis doamna Casnoff? 

M-am fâstâcit. 

- Eu... ăăă... nu prea i-am spus. 

— Ce? Soph, trebuie să-i zici. Ar putea însemna ceva, iar după 
Alice... Uite ce e, pricep că traiul în lumea obișnuită atâta vreme 
ţi-a creat mari probleme de încredere, dar nu trebuie să mai ii 
secrete faţă de doamna Casnoff. Ori faţă de mine. 

Şi iată că revenea cunoscutul junghi de vinovăţie. Eu și 
Jenna nu prea discutam despre asta, însă amândouă știam că, 
dacă aș fi spus cuiva despre faptul că o vedeam pe Alice, atunci 
poate că prietena mea n-ar fi fost acuzată niciodată de atacurile 
împotriva Annei și a lui Chaston. Și, bineînțeles, poate că Elodie 
ar fi încă în viață. 

- O să-i trimit mâine o scrisoare. Ah! Sau, dăă, aş putea s-o 
sun. Lara îmi dădu un telefon mobil. 

Jenna ciuli urechile. 

- Pe bune? Ce fel? Putem descărca muzică și... Se întrerup- 
se și se scutură. Nu. Sophie Mercer, nu încerca să-mi distragi 
atenția cu tehnologie sexy și lucitoare. Promite-mi! spuse ea, 
strângându-mă de braț. 

Mi-am ridicat mâna pentru ceea ce credeam eu că era salutul 
cercetașelor. Sau putea fi o chestie din Star Trek. 

- Jur solemn să-i spun doamnei Casnoff că fantoma lui 
Elodie s-a uitat la mine. În caz contrar, jur să-i cumpăr Jennei 
un ponei. Un ponei vampir. 

Prietena mea încercă să nu zâmbească, dar nimeni nu poate 
rezista unui ponei vampir. 

M-am simţit de un milion de ori mai bine când am început 
amândouă să râdem. Jenna avea dreptate. Acum existau oa- 
meni în care puteam avea încredere, oameni care meritau să știe 
ce se întâmpla cu mine. Deodată mi-am simțit inima mai ușoară 

şi am hotărât că, Centrul pentru Demoni sau nu, Abația Thorne 
era un loc bun să întorc foaia, să șterg trecutul cu buretele, să... 
toate celelalte clișee despre luatul de la capăt. 

Gata cu secretele. 

- Detest faptul că ai avut un coșmar, dar mă bucur că ești 
trează, spuse Jenna când am terminat cu chicotitul. Voiam 
să vorbesc cu tine. 

- Despre ce? 

- A, nu știu, eventual despre faptul că taică-tău ne-a adus 
la sediul Consiliului? Apoi continuă, cu o expresie mai blândă. 
Mi-am dat seama că ceva te-a speriat de moarte. 

— A fost așa evident? 

- Nu, dar ca vampir pot simţi subtilele schimbări în energia 
emoţională. 

N-am făcut decât să mă uit lung la ea până când dădu ochii 
peste cap și spuse: 

- Bine-bine, deveniseși foarte palidă și păreai gata să vomiţi. 
Un moment am crezut că o să leşini acolo. Apoi chipul i se lu- 
mină și se îndreptă de spate. Of, Doamne, ar fi trebuit să leșini, 
iar Cal ar fi putut să te prindă și să te poarte în braţe pe scări. 
Punctă ultima parte cu un mic chiot și mă strânse de braţ. 

— Îmi plăceai mult mai mult când erai îmbufnată și anxioasă, 
Jenna. 

Ea continuă să rânjească și să se foiască prin pat până când 
am început să râd. Aruncând pătura la o parte, am spus cu pă- 
rere de rău: 

-În regulă, recunosc că imaginea lui Cal purtându-mă în 
braţe pe scara aia elegantă e... drăguță. 

Jenna suspină fericită. 

- Este, nu-i așa? Iar mie nici măcar nu-mi plac tipii. 

Am pufnit la auzul replicii ei, în timp ce mă aplecam să-mi 
pescuiesc tenișii de sub pat. Știam că probabil ar fi trebuit să-i 
spun pur și simplu Jennei despre logodnă, dar nu eram cu ade- 
vărat pregătită s-o discut cu nimeni înainte de a mă lămuri sin- 
gură ce simţeam în legătură cu ea. 

— N-a fost doar treaba cu Consiliul, i-am strigat Jennei. I-ai 
văzut pe puștii ăia din spate? 

- Da, fata cu părul negru și tipul care seamănă cu Archer. 

M-am ridicat prea repede, lovindu-mă cu capul de marginea 
patului. 

- Poftim? am întrebat-o, frecându-mi creștetul. 

- Tipul ăla. Semăna foarte tare cu Archer. De fapt, credeam 
că asta ar putea fi o parte a motivului pentru care arătai așa 
îngrețoșată. 

Aşezându-mă pe vine, am încercat să mi-l amintesc pe tip 
fără ca surpriza gândului „O, Doamne, ăla-i un alt demon!“ 
să-mi întunece privirea. 

- Da, am zis în cele din urmă. Cred că aducea cu el. Freză 
similară. Înalt. Cam încrezut. 

Stomacul mi se strânse puțin și mi-am dorit ca Jenna să nu-l 
fi pomenit pe Archer. 

- Oricum, am spus în timp ce îmi puneam pantofii, nu asta 
m-a băgat în sperieţi. E un demon. Amândoi sunt. 

Jennei îi căzu falca. 

- Nu se poate! Credeam că tu și tatăl tău sunteţi singurii 
demoni din lume. 

— Şi eu la fel. De unde și mutra mea de om care dă să vomite. 

— Ce crezi că fac aici? 

— N-am nici o idee. 

Am tăcut aproximativ un minut, apoi Jenna zise: 

- Ei bine, probabil că oricum sunt niște demoni jalnici. Sunt 
sigură că tu și tatăl tău vă pricepeţi mult mai bine la demonizat. 

Am rânjit spre ea. 

- Jenna, cum poţi să fii atât de tare? 

Ea îmi răspunse cu un zâmbet. 

- Încă una dintre puterile mele speciale de vampir. Se ridică 
de pe pat. Acum hai! Am explorat puţin cât timp tu ai tras un 
pui de somn de proporții epice. Ai dormit cam trei ore. Oricum, 
mi-a fost frică să merg prea departe de una singură. 

- Ţi-a fost frică? Ştii că poţi dobori orice îţi iese în cale noap- 
tea, nu? 

Jenna ridică din umeri. 

- Da, dar să fii vampir nu te ajută să nu te rătăcești. Chiar 
n-am chef să umblu o veşnicie prin casa asta bântuită. 

- Abația Thorne nu e bântuită, am spus el. Hecate e bântuită. 
Clădirea asta e doar... altfel. 

- E imensă, spuse ea cu ochii mari. N-ai auzit ce-a spus Lara? 
Treizeci și una de bucătării. Doar bucătării, Soph. 

La gândul mâncării îmi lăsă gura apă. 

- Mă întreb în care dintre ele se prepară cina din seara asta. 

Am ieşit amândouă pe culoar. Mai multe lămpi erau fixate în 
pereţi, dar tot părea întunecos. 

- E ciudat când te gândești că în casa asta a locuit o singură 
familie, am spus eu. 

- Nici măcar n-a fost reședința principală a familiei Thorne, 
replică Jenna de parcă ar fi citat dintr-un ghid turistic. Au mai 
avut un conac în Londra, un castel în nordul Scoției și o caba- 
nă de vânătoare în Yorkshire. Din nefericire, și-au pierdut mare 
parte din avere după al Doilea Război Mondial, iar în 1951 au 
fost obligaţi să-și vândă toate proprietățile, cu excepţia Abației. 
Aceasta încă aparţine familiei Thorne. 

- Frate! De unde știi toate astea? 

Jenna se fâstâci puţin. 

- Ţi-am zis. Ai dormit multă vreme și m-am plictisit, răspun- 
se ea. La parter e o bibliotecă extraordinară şi au o grămadă de 
cărți despre istoria casei. Aici s-au întâmplat niște chestii de-a 
dreptul fascinante. De exemplu, statuile alea mari din foaier? 
Au fost comandate de Philip Thorne în 1783, după ce soția lui 
s-a sinucis aruncându-se pe scări. 

— Oribil, am răspuns, însă ceva nu-mi dădea pace. 

Era numele acela, Thorne. Ştiam că îl mai auzisem undeva, 
dar unde? Și de ce simțeam că e atât de important? 

În timp ce coboram, Jenna continuă să turuie și alte istori- 
oare despre casă. 

- Ah! Am citit ceva chiar nemaipomenit. La sfârșitul anilor 
1930, Abația Thorne a fost o şcoală de fete. 

Un clopoțel îmi răsună slab în străfundurile minții. 

~ Serios? 

- Da. În timpul Blitzl-ului au fost nevoiţi să evacueze o mul- 
time de copii din Londra, inclusiv școli întregi. Familia Thorne 
s-a gândit că fetele fac mai puțină mizerie, așa că au deschis 
porţile Abației pentru nouă colegii de „cuconiţe“. 

Și uite-așa, toate se așezară la locul lor. Am știut exact unde 
mai auzisem numele acela. 


1 Bombardarea strategică și susținută a Marii Britanii de către 
Germania în timpul celui de-al Doilea Război Mondial, în perioada 
7 septembrie 1940 — 21 mai 1941 (n.tr.) 


CAPITOLUL 7 


Mi se întoarse stomacul pe dos. 

— Dumnezeule! 

- Nu-i chiar aşa de interesant, spuse Jenna, dar eu am scu- 
turat din cap. 

- Nu, nu asta. Cartea avea şi vreo poză cu fetele alea? 

— Da, cred că am văzut câteva. 

Inima îmi bubuia în urechi. 

— Bine, trebuie să văd cartea aia, am zis. Acum! 

Jenna mă luă de braţ şi o luarăm pe unul dintre numeroasele 
holuri care porneau din foaierul principal. 

— Am lăsat-o în bibliotecă, pe scaunul de la geam, spuse ea. 
Pun pariu că e tot acolo. 

Am trecut pe lângă nenumărate uși închise și am luat-o pe 
trei coridoare diferite, până să ajungem în bibliotecă. La fel ca și 
restul casei, era superbă. Și uriașă. 

O clipă am încremenit efectiv în prag. Nu cred că mai văzu- 
sem vreodată atâtea cărți. Rafturi după rafturi se întindeau în 
faţa mea, iar două scări gemene urcau în spirală până la etajul 
al doilea, unde se aflau și mai multe rafturi. Canapele joase erau 
risipite prin încăpere și lămpi Tiffany aruncau ochiuri de lumină 
blândă pe podelele din lemn. Ferestrele mari din celălalt capăt 
al camerei dădeau spre râu, lăsând să intre ultimele raze ale 
soarelui ce apunea. 

Scaunul de la geam era gol. 

- Fir-ar să fie! oftă Jenna. Jur că acolo am lăsat-o acum două- 
zeci de minute. 

— Îţi amintești unde ai găsit-o? am întrebat eu. Poate că cineva 
a intrat şi a pus-o la loc pe raft. 

Ea își muşcă buza. 

— Da, cred. Fra sus, lângă o cutie foarte ciudată. 

Am urmat-o. Se îndrepta spre etajul al doilea. 

~ Ciudată în ce fel? 

- O să vezi. Era în spate, lângă tabloul cu un tip călare... 

Pricepeam de ce Jennei îi venea greu să-și amintească raftul. 
Jos, cărţile erau aliniate pe lângă pereţi, lăsând podeaua liberă. 
Aici sus luptau pentru spaţiu vreo treizeci de corpuri de biblio- 
tecă, câteva atât de apropiate încât trebui să mă întorc pe-o parte 
doar ca să pot trece printre ele. 

— Aha! am auzit-o pe Jenna exclamând de undeva din stânga 
mea. 

Am găsit-o stând pe vârfuri, cercetând un raft aflat, într-ade- 
văr, lângă un tablou care reprezenta un tip călare. M-am gândit 
că părea teribil de iritat pentru un individ îmbrăcat cu o capă 
atât de sclivisită din blană de hermină. 

Şi Jenna avea o expresie la fel de nervoasă. 

— Nu-i aici, spuse ea. Poate că ar trebui s-o căutăm iar jos. 

Mi-am reprimat dezamăgirea. Nu ştiam de ce îmi doream 
cu atâta ardoare să văd cartea. Deja ştiam unde mai auzisem 
numele Thorne și din ce motiv era așa important. 

Thorne era numele de familie al femeii a cărei vrajă o trans- 
formase pe Alice în demon. Care, neintenţionat bănuiesc, mă 
transformase pe mine în demon. În mintea mea nu încăpea în- 
doială că Alice fusese una dintre fetele alea trimise aici în timpul 
Blitz-ului și că la Abația Thorne începuse totul. 

Totuși, îmi doream să văd o poză cu ea aici. Înainte să se fi 
schimbat. 

- Da, i-am spus Jennei. Putem s-o căutăm din nou mai târ- 
ziu. Nu e mare lucru. 

Prietena mea nu era o idioată. Mă cunoștea de suficient timp 
ca să-și dea seama când mințeam. Dar nu insistă și zise: 

— Ia fii atentă! 

Îndesată în colţ, chiar sub Tip nervos pe un cal, se afla un 
mic corp negru de bibliotecă, ce îmi ajungea până la piept. Era 

acoperit de praf şi am priceput imediat de ce Jenna îl numise 
ciudat. Pe raft se afla o singură carte, dar sub un cub din sticlă 
groasă. Pe suprafața geamului erau săpate niște simboluri pe 
care nu le mai văzusem niciodată. 

- Încearcă s-o deschizi, spuse Jenna. 

N-am zărit nici un mâner, așa că mi-am îndoit degetele pe 
muchia sticlei, încercând să văd dacă putea fi desfăcută. 

Imediat mi-am tras mâna înapoi. 

— Uau! 

- Ştiu, nu-i așa? Chestia aia e acoperită cu niște drăcii serioase. 

„Drăcii serioase“ era puţin spus. Degetele încă îmi ardeau. 
Senzaţia era similară cu cea pe care avusesem atunci când îi 
atinsesem pieptul lui Archer și simțisem însemnul Ochiului ar- 
zându-mi palma. 

— Orice ar fi cartea aia, cineva chiar nu vrea să fie citită. 

— Nu, nu vrea. 

Eu și Jenna am sărit în sus și ne-am întors. 

Tata stătea în spatele nostru, cu un mic zâmbet întipărit pe 
buze. Mâinile îi erau strânse la spate. 

- Cartea aia e grimoarul familiei Thorne. O carte de vrăji. 

— Ştiu ce e un grimoar, am replicat nervoasă, dar el continuă 
ca și cum nici nu m-ar fi auzit. 

- Conţine câteva dintre cele mai negre formule magice cunos- 
cute în lumea Prodigium. Consiliul a ferecat-o acum mulţi ani. 

- Erau vrăjitori, deci? Familia Thorne? 

Tata îşi trecu o mână peste partea de sus a casetei. Am tresă- 
rit pentru el, însă păru să nici nu simtă șocul magiei. 

- Erau, răspunse el. Vrăjitori negri, bineînţeles. Foarte 
puternici şi foarte hotărâți să-și ascundă de oameni adevărata 
identitate. 

- Ei sunt cei care au transformat-o pe Alice în demon, nu-i așa? 

Lângă mine, Jenna scoase o mică exclamaţie de surpriză, însă 
tata mă studie doar preţ de o clipă, apoi spuse: 

- Da. Și nu-i așa că ești isteață pentru că ai pus totul cap la 
cap atât de repede? 

Părea sincer mulțumit și mă cuprinse un mic fior de bucurie. 
Totuși, am zis: 

— De fapt, Jenna m-a ajutat să-mi dau seama. Ea a citit ceva 
despre niște fete care au fost trimise aici în timpul Blitz-ului, iar 
eu mi-am amintit de spusele doamnei Casnoff, conform cărora 
femeia care... ăăă... a schimbat-o pe Alice se numea Thorne. De 
fapt, pentru asta eram aici. Urma să văd dacă pot găsi poza lui 
Alice într-una dintre cărțile citite de Jenna. 

- Dacă vrei o fotografie cu străbunica ta de când se afla 
la Thorne, am eu una. De ce n-ai venit să mi-o ceri de la bun 
început? 

Îmi veni în minte un comentariu sarcastic, dar l-am înghiţit 
imediat. Avea dreptate. Ar fi fost mai logic să-l întreb pe el în loc 
să mă joc de-a spionii prin bibliotecă. 

Mulţumesc lui Dumnezeu pentru Jenna, care se uită în sus la 
tatăl meu și zise: 

- Domnule Atherton, Sophie şi-a petrecut ultimii șaisprezece 
ani din viață minţită în legătură cu un lucru sau altul. La Hecate 
a devenit destul de pricepută în a descoperi lucrurile de una 
singură. Obicei de care cu greu mai scapi. 

O fi fost Jenna cam blondă şi cu o dragoste aproape pato- 
logică pentru roz, dar rămânea un vampir, iar asta însemna că 
putea să intimideze atunci când voia. În clipa aceea îmi venea 
s-o iau pe sus și s-o îmbrăţișez. 

Tata se uită când la mine, când la ea. 

- Doamna Casnoff mi-a spus că voi două sunteţi o echi- 
pă formidabilă. Acum înţeleg ce-a vrut să zică. Ei bine, dacă 
vouă, doamnelor, nu vă mai trebuie nimic altceva din biblio- 
tecă, Sophie, ai dori să mă însoțești într-o plimbare prin 
împrejurimi? 

Mă întrebam dacă existau momente în care tata să nu vor- 
bească de parcă tocmai scăpase dintr-un roman de Jane Austen. 
Era ciudat când mă gândeam că mama mea cea superpragrmati- 
că se îndrăgostise de un tip ca el. Niciodată nu îmi păruse genul 
căreia să-i cadă cu tronc un individ bun de gură. Bineînţeles, 

niciodată nu crezusem că eu mă voi îndrăgosti de un frumușel 
care să fie, în secret, ucigaș de Prodigium, deci ce naiba știam 
eu? 

- Se întunecă, i-am răspuns tatei. 

- O, cred că ne-a mai rămas destulă lumină. Iar la ora asta 
priveliștea casei e de-a dreptul spectaculoasă. 

În cele câteva săptămâni de când îl cunoscusem pe tata, învă- 
ţasem să-i citesc privirea și nu tonul vocii. lar acum ochii lui spu- 
neau că aveam să merg la o plimbare cu el, fie că voiam sau nu. 

— Bine, am zis. De ce nu? 

— Excelent! O să te descurci singură o vreme, nu-i așa? o în- 
trebă el pe Jenna. 

Ea se uită la mine. 

- Sigur, domnule Atherton. Eu... ăăă... mă duc să văd ce face 
Cal. 

— Minunată idee, răspunse tata. 

Îmi oferi brațul. 

- Mergem? 


CAPITOLUL 8 


Ne-am îndreptat spre ușa din față, trecând pe lângă una din- 
tre servitoare. Aceasta ștergea de praf una dintre mesele cu blat 
de marmură din hol, dar în loc să folosească un pămătuf sau 
un spray pentru mobilă, pur și simplu își ținea mâinile întinse 
peste suprafaţă. Praful se rotea într-un norişor, dispărând pe 
măsură ce se ridica. S-o urmăresc era la fel de tulburător pe cât 
fuseseră computerul și telefonul mobil. La Hecate nimeni nu se 
comporta atât de... ei bine, degajat cu magia. Doamna Casnoff 
cu siguranță nu ne-ar fi lăsat să ne folosim puterile ca să şter- 
gem praful. 

Eu şi tata ne-am vorbit abia când am ajuns afară. 

- Uite ce e, am început, îmi pare foarte rău că ţi-am atins 
cutia magică sau ce-o fi fost aia. N-am știut. 

El nu făcu decât să tragă adânc aer în piept în timp ce mer- 
geam pe aleea cu pietriș. 

- Îmbătător! Simți, Sophie? 

- Ăăă... ce să simt? 

- Levănţică. E plantată în fiecare grădină din incinta Abației 
Thorne. Miroase deosebit de plăcut în seri ca asta, 

Am testat mireasma. Avea dreptate, era plăcută, iar sea- 
ra se dovedea frumoasă. Aerul părea nici prea fierbinte, nici 
prea rece, iar umbrele se strecurau de-a lungul pajiștilor verzi. 
Probabil m-aș fi bucurat de ea mult mai mult dacă nu m-aș fi 
aflat în Căminul pentru Demoni Năbădăioși. 

Am continuat să avansăm în tăcere. Mâna mi se sprijinea 
ușor pe cotul tatei, ceea ce era la fel de drăguţ pe cât era de 
ciudat. În timp ce mergeam, nu mă gândeam decât că acela era 
tatăl meu. Îmi petreceam timp cu tata și ne purtam de parcă 

n-ar fi fost Cel Mai Absent Tată Din Lume vreme de aproape 
șaptesprezece ani. 

Avusese dreptate. Priveliștea era uimitoare. Cuibărită în valea 
ei, Abația Thorne era scăldată într-o lumină blândă și aurie. 
În depărtare, pădurea părea să se încolăcească în jurul clădirii, 
protejând-o și adăpostind-o. Voiam să cred că era superb, dar, 
uitându-mă în jur, nu m-am putut gândi decât la cât de diferită 
ar fi fost viața mea dacă Alice n-ar fi venit aici. 

— Am iubit casa asta din clipa în care am văzut-o, spuse tata 
cu voce joasă. 

- Doar că mi-aş fi dorit să fie un pic mai mare, am zis eu. Știi, 
îmi trebuie cel puţin cinci sute de dormitoare ca să nu mă simt 
înghesuită. 

Fu o încercare jalnică de glumă, însă tata chicoti oricum. 

- Speram să-ţi placă. E locul nașterii noastre, ca să spunem 
așa. Ţi-ar plăcea să auzi povestea? 

Deşi gura îmi era uscată, iar genunchii îmi tremurau, m-am 
străduit să par nonșalantă. 

— Fie. 

- Membrii familiei Thorne erau magi și vrăjitoare negre. 
Vreme de sute de ani au reușit să-și ascundă adevărata identi- 
tate de oameni, folosindu-și în tot acest timp puterile pentru a 
spori averea și influența familiei. Erau ambiţioși și inteligenți, 
însă nu deosebit de periculoși. Cel puțin nu până la război. 

— Care război? 

Tata mă privi surprins. 

- N-aţi învăţat despre război la Hecate? 

M-am gândit la toate cursurile de anul trecut, dar trebuia să 
recunosc că îmi petrecusem mare. parte din timp gândindu-mă 
la alte lucruri, cum ar fi Archer, şi Jenna, şi felul misterios în 
care erau atacate fetele. Cine mă putea învinui dacă nu fusesem 
prea atentă la ore? 

- S-ar putea. Pur și simplu nu-mi amintesc. 

-În 1935 a izbucnit un război între LOcchio di Dio și 
Prodigium. A fost o perioadă deosebit de întunecată a istoriei 

noastre. Mii de fiinţe au fost ucise în ambele tabere. Făcu o pa- 
uză ca să-și curețe ochelarii cu batista. În vremea aceea mai ră- 
măseseră doar doi membri ai clanului Thorne: Virginia și fratele 
ei mai mic, Henry. Se pare că Virginia a venit cu ideea invocării 
unui demon pentru a-i combate pe cei din organizaţia Ochiul. 
Nimeni nu mai făcuse așa ceva în istoria Prodigium, însă ea s-a 
hotărât să încerce. I-au trebuit ani, dar în cele din urmă a găsit 
ritualul pe care îl căuta într-un grimoar străvechi. 

— Bănuiesc că e cel din caseta încuiată? 

- Da. Conform registrelor Consiliului, Virginia a vrut să apli- 
ce ritualul pe ea însăși, însă șeful Consiliului refuză să îngăduie 
așa ceva. S-a gândit că ar fi mai sigur să încerce pe un om obiș- 
nuit. Din fericire pentru Virginia, pe atunci în Abaţie locuiau 
sute de fete. 

M-am cutremurat. 

- Şi ea a ales-o pe Alice. 

— Corect. 

— De ce? Ai zis că acolo erau sute de fete. A tras la sorți nu- 
mele lui Alice dintr-o pălărie sau ceva de genul ăsta? 

— Sincer să fiu, nu ştiu, Sophie. Întotdeauna am crezut că a 
avut o legătură cu faptul că pe atunci Alice era gravidă. Poate că 
ea şi Henry... ei bine, în orice caz, Virginia n-a spus nimănui, iar, 
după ritual, Alice n-a mai fost în postura de a povesti nimănui 
nimic. 

Mi-am frecat nasul cu dosul mâinii și am spus: 

- În poveștile de genul ăsta de obicei există un jurnal magic 
ascuns într-un trunchi de copac, care îţi oferă toate răspunsuri- 
le. E vreo șansă să se întâmple la fel și aici? 

- Mă tem că nu. Oricum, cred că știi restul istoriei. Virginia 
a dus la îndeplinire ritualul, dar ceva n-a mers cum trebuie. 
Niciodată nu vom ști ce s-a întâmplat cu adevărat în noaptea 
aceea, însă până la urmă ea şi fratele ei au fost uciși amândoi, 
iar Alice a devenit un demon. 

- Un monstru, am bombănit eu, gândindu-mă la clipa când 
ghearele acelea de argint pătrunseseră în gâtul lui Elodie. 

Așezându-mă pe iarbă, mi-am strâns genunchii sub bărbie. 
Tata oftă și, după un lung moment, se așeză lângă mine. 

- O să-ţi pătezi costumul. 

- Mai am costume. Nu e prima dată când te aud folosind 
cuvântul ăsta despre noi. Pot să te întreb de ce? 

Am ridicat ambele sprâncene. 

- Tu vorbeşti serios? Mai trebuie să mă întrebi de ce, pentru 
mine, demon înseamnă monstru? 

— Când te credeai o simplă vrăjitoare, foloseai cuvântul „mon- 
stru“ ca să te descrii? 

- Bineînțeles că nu. 

- Și totuși vrăjitoarele, zânele, metamorfii, demonii... cu 
toții avem aceleași origini. 

- Ce vrei să zici? 

Tata culese un fir de iarbă și începu să-l rupă cu un aer absent. 

- Cu toţii ne tragem din îngeri. 

— Ştiu că de acolo se trag ființele Prodigium obișnuite, am 
spus eu. Sunt urmașii îngerilor care n-au ales o tabără în războ- 
iul dintre Dumnezeu și Lucifer. 

Mă privi drept în ochi. 

- Ei bine, demonii sunt îngerii care au ales o tabără. Pe cea 
greșită, din câte se pare. 

— Şi ce? Doar pentru că au fost îngeri nu înseamnă că sunt — 
că suntem — băieţi buni. 

- Nu, dar înseamnă că suntem ceva mai complecși decât niş- 
te monștri. De exemplu, nu ai fost deosebit de tulburată să afli 
că ești o vrăjitoare neagră, iar puterile lor sunt remarcabil de 
asemănătoare cu ale noastre. Din multe puncte de vedere, un 
demon nu e nimic mai mult decât o foarte puternică vrăjitoare 
neagră. 

— Sau Hogaroth the Slimy, am murmurat eu. 

- Poftim? 

- Vreau doar să spun... când Virginia l-a invocat pe demonul 
acela pentru a o poseda pe Alice, asta a însemnat că Alice ~ cum 
ar veni persoana propriu-zisă, Alice cea adevărată, sufletul ei 

sau ce-o fi fost — a dispărut și a rămas doar un monstru care 
umbla de colo colo în trupul ei? 

Tata izbucni într-un râs speriat. 

- O, Doamne, nu! Tu asta ai crezut? 

Mi-am încrucișat braţele la piept. 

- Păi de unde era să știu? Nimeni nu s-a grăbit să răspundă 
la toate întrebările mele arzătoare despre demoni. 

El se opri din râs și chiar păru puţin fâstâcit. 

— Ai dreptate. Îmi pare rău. Nu, când este invocat un demon, 
de fapt el nu reprezintă, în principiu, decât o mare și întuneca- 
tă... forţă. Ăsta e efectul pe care exilul în iad îl are asupra unui 
înger. Îi ia tot, mai puţin puterea. Ei nu au nume, personali- 
tăţi sau chiar trupuri. Nu sunt nimic altceva decât magie pură, 
nediluată. 

- Uau! 

- Posedarea nu e chiar cel mai potrivit termen pentru 
ceea ce se întâmplă, continuă tata. E mai mult ca o îmbinare. 
Demonul schimbă tot în persoana respectivă, chiar și sângele, 
ADN-ul. De aceea trăsăturile pot fi transmise în familie. De 
aceea, dacă suntem grav răniţi, nu murim. Puterile noastre ne 
vindecă. 

Făcu semn cu capul înspre mâna mea cicatrizată. 

- Desigur, doar dacă nu cumva cineva foloseşte sticla demo- 
nică împotriva noastră. Lăsând la o parte toate astea, un demon 
care a fost transformat în timpul unui ritual de posedare rămâ- 
ne, în esență, persoana dintotdeauna. 

- Doar că acum cea mai întunecată şi mai puternică magie 
din lume îi curge, la propriu, prin vene, am adăugat eu. 

— Exact. 

Tata zâmbi cu mândrie și mi-am amintit-o brusc pe Alice 
stând în luminiş, exclamând „Ai reușit!“, chiar înainte să-i tai 
capul. 

Aveam un nod în gât. 

- Deci, dacă Alice a rămas Alice, am spus, de ce avea gheare 
şi începuse să bea sânge? 

Tata dădu din umeri și ridică mâna dreaptă. Lungi gheare 
argintii au țâșnit în locul unghiilor îngrijite, dispărând la fel de 
repede pe cât apăruseră. 

- Orice vrăjitoare sau mag ar putea face asta dacă și-ar dori. 
Încearcă şi tu. 

Am privit în jos către unghiile mele zdrenţuite, încă pătate cu 
ojă de nuanţa căpșunei îngheţate, de la ultima încercare a Jennei 
de a-mi face manichiura. 

— Nu, mersi! 

— Cât despre... cealaltă parte, magia cu sânge este o practică 
foarte puternică şi foarte veche. Din nou, multe vrăjitoare și 
mulți magi au folosit-o în trecut. Prietena ta Jenna cu siguranță 
beneficiază de pe urma ei. De fapt, așa au fost creați vampirii. 
Acum aproape o mie de ani, un sabat de vrăjitoare a săvârșit un 
foarte complicat ritual cu sânge și... 

- Alice a omorât oameni, am spus, și glasul mi s-a frânt la 
ultimul cuvânt. 

- Da, aşa e, replică tata calm. Atâta magie neagră poate lua 
minţile unei persoane. Asta s-a întâmplat cu Alice. Nu înseam- 
nă că ţi se va întâmpla şi ţie. Se uită la mine cu o expresie 
încordată pe chip. Sophie, îţi înţeleg ezitările de a-ți îmbrățișa 
moștenirea, dar e vital să nu-i mai consideri pe demoni niște 
monștri. Se întinse şi-mi acoperi mâna cu a lui. Să nu te mai 
consideri pe tine un monstru. 

Străduindu-mă să păstrez un ton egal, am zis: 

- Uite ce e, pricep că ești foarte pornit pe chestia asta cu „sus 
demonii“, dar eu l-am văzut pe unul omorându-mi o prietenă. 
lar doamna Casnoff mi-a povestit că demonul din mama ta a 
luat-o razna și ţi-a omorât tatăl. Așa că nu te aștepta să cred că 
a fi demon înseamnă doar soare și pisoiași. 

- Nu înseamnă, spuse tata. Dar dacă ai vrea să mă asculți și 
să înveţi mai multe despre ce înseamnă să fii demon, ai înțe- 
lege că Deposedarea nu e singura ta opţiune. Există căi de a... 
ei bine, de a-ţi regla cu fineţe puterile. De a micșora riscul să 
rănești pe cineva. 

— „Micșora“? am repetat. Dar nu de a elimina, corect? 

Tata clătină din cap. 

- Am abordat problema greșit, spuse el, părând frustrat. 
Vreau doar să înţelegi că... Sophie, te-ai gândit cum o să fie 
după ce te vei supune Deposedării? Presupunând că ai supra- 
vieţui, bineînţeles. 

Mă gândisem. Sună prostesc, dar unul dintre primele lucruri 
la care mă gândisem fusese că o să arăt ca Vandy: plină de sem- 
ne purpurii, chiar şi pe față. Nu avea să fie un lucru ușor de 
explicat în lumea oamenilor, dar speram că „o vacanţă de pri- 
măvară nebunească“ avea să meargă. 

Cum n-am răspuns imediat, tata continuă: 

- Nu ştiu dacă înţelegi cu adevărat ce se întâmplă în timpul 
acestui ritual. Nu e vorba doar de faptul că nu vei mai putea face 
vrăji. Îţi vei distruge o bucată vitală din tine însuţi. Deposedarea 
îţi pătrunde în sânge. Îți smulge ceva care face parte din tine la 
fel de mult precum culoarea ochilor. Ţie ţi-e menit să fii demon, 
Sophie, iar trupul şi sufletul tău vor lupta să te păstreze astfel. 
Poate până la moarte. 

Nu puteam spune nimic în faţa unui astfel de discurs. Așa că 
n-am făcut decât să mă holbez la el până când, în cele din urmă, 
oftă și zise: 

- Eşti obosită şi ţi-am spus multe pentru prima seară. Pot 
înţelege dacă te simţi copleșită. 

- Nu e asta, am răspuns, însă el continuă pur şi simplu să 
vorbească, lucru despre care începeam să descopăr că e un obi- 
cei foarte enervant. 

— Sper că după un somn bun vei fi mai receptivă la ceea ce 
am să-ţi spun. Aruncă o privire la ceas. Dacă mă scuzi, ar fi 
trebuit să mă întâlnesc cu Lara acum un sfert de oră. Sunt încre- 
dințat că îţi vei găsi și singură drumul spre casă. 

-E chiar în fața mea, deci da, am mormăit eu, dar el deja 
o pornise înapoi în josul dealului. 

Am rămas multă vreme în întunericul ce se lăsa, uitându-mă 
la Abația Thorne și încercând să înţeleg tot ce îmi povestise tata. 

Am stat acolo vreo zece minute, până să-mi dau seama că nu-l 
întrebasem nimic despre copiii demoni și ce căutau ei aici. Sau 
cum de existau măcar. În cele din urmă m-am ridicat, mi-am 
scuturat blugii de praf și m-am îndreptat către casă. 

În timp ce mergeam, mă gândeam la spusele tatei. Aveam 
puterile abia de câţiva ani, dar ele erau o parte din mine. Pentru 
prima dată am recunoscut în sinea mea că gândul de a-mi smul- 
ge magia din mine -— și poate de a muri în timpul ăsta - mă 
speria de moarte. 

Dar nici nu puteam trece prin viaţă ca o bombă cu ceas și 
indiferent ce-ar fi spus el despre „reglarea cu finețe“ a magiei 
mele, atâta vreme cât aveam puterile, explozia avea să fie me- 
reu o posibilitate cât se poate de reală. Cumva, întreaga mea 
existență devenise o foarte complicată problemă de matematică. 

Şi întotdeauna fusesem jalnică la așa ceva. 


Când m-am întors la Thorne nu era nici urmă de tata și m-am 
târât până în camera mea. Mai devreme îmi era o foame de lup, 
însă conversaţia cu el îmi tăiase pofta de mâncare. În ciuda som- 
nului îndelungat de după-amiază, tot ce-mi doream era să fac 
o baie fierbinte și să mă bag în pat. 

Dar, când m-am întors în dormitor, am văzut că patul fusese 
deja făcut. M-am întrebat dacă responsabili erau servitorii sau 
vreo vrajă de curăţenie. 

Atunci am văzut fotografia sprijinită de pernă. 

În timp ce mă aplecam s-o iau, îmi trecu prin minte întrebarea 
dacă tata o pusese acolo el însuși. Mâinile îmi tremurau puțin. 
Era o imagine alb-negru cu aproximativ cincizeci de fete, aflate 
în grădina din față a reședinței Thorne. Jumătate dintre ele stă- 
teau în picioare, în vreme ce cealaltă jumătate erau aşezate pe 
pământ, cu fustele strânse modest în jurul picioarelor. Alice era 
una dintre fetele care stăteau jos. 

I-am studiat chipul multă vreme. Cumva, îmi fusese mai ușor 
să mă gândesc la Alice ca la o posedată autentică, o creatură fără 
suflet ce folosea trupul străbunicii mele ca pe o unealtă. Îmi «i 


64 RACHEL HAWKINS 


mai greu să mă gândesc că spiritul ei se afla încă în corp atunci 
când îi retezasem gâtul cu ciobul acela de sticlă demonică. 

I-am urmărit cu degetul trăsăturile din fotografie. Oare la ce 
se gândise în ziua aceea? Oare și ei i se păruse că.Abaţia Thorne 
era copleșitoare? 

Din câte știam eu, poate stătuse chiar în camera asta, cu șai- 
zeci de ani în urmă. Gândul îmi dădu fiori pe şira spinării. Aș fi 
vrut s-o întreb dacă avusese vreo presimţire în legătură cu lucrul 
oribil ce urma să i se întâmple, dacă se plimbase pe holurile clă- 
dirii având aceeași senzaţie grețoasă de groază care se zvârcolea 
în mine. 

Dar Alice, îngheţată în 1939, zâmbitoare și umană, nu avea 
nici un răspuns, iar pe chipul ei nu exista nimic care să sugereze 
că avusese vreo idee despre ce urma să se întâmple cu ea. 

Cu mine. 


CAPITOLUL 9 


Nici în dimineaţa următoare tata nu era prin preajmă. M-am 
trezit devreme și am făcut un duș maraton. Credeţi-mă, dacă 
v-aţi fi petrecut ultimele nouă luni împărțind baia cu tot soiul 
de creaturi supranaturale, și voi aţi fi fost înnebuniţi după un 
duş personal. Cândva, seara trecută, bagajele îmi fuseseră des- 
făcute, iar hainele erau împăturite cu grijă în dulapul vopsit. 
Amintindu-mi cât de frumos fuseseră îmbrăcaţi ieri toţi cei de 
la Thorne, îmi trecu prin cap să-mi scot la iveală singura rochie 
pe care o adusesem cu mine. Până la urmă m-am mulțumit cu 
o altă pereche de blugi și un tricou de culoarea merișoarelor, 
deși mi-am pus o pereche de sandale frumoase în locul tenișilor 
jerpeliţi. 

Am trecut pe la camera Jennei înainte de a cobori, însă ea nu 
era acolo. Ușa lui Cal era închisă și m-am gândit să bat în ea, dar 
apoi mi-am amintit că era oarecum devreme, iar el probabil încă 
dormea. O clipă îmi veni în minte imaginea unui Cal somnoros 
care deschide ușa la bustul gol și fața mi se înroși mai tare decât 
tricoul. 

Eram încă destul de agitată când am dat practic nas în nas 
cu Lara Casnoff, pe holul principal. Purta un alt costum închis 
la culoare și reușea cumva să țină un teanc de hârtii, un telefon 
mobil și o cană cu cafea aburindă care mirosea atât de bine în- 
cât îmi lăsa gura apă. 

— Ah, Sophie, te-ai trezit, spuse ea cu un surâs strălucitor. 
Uite — îmi întinse cafeaua — tocmai îți aduceam asta sus. 

- Uau, foarte drăguţ din partea ta! am răspuns, adăugând-o 
mental pe Lara pe Lista Mea cu Oamenii Cei Mai de Treabă din 
Lume. 

La Hex Hall eram efectiv aruncaţi din pat dimineața de către 
o alarmă care suna a combinaţie între un corn de ceaţă și urle- 
tele câinilor iadului. Să-ţi aducă cineva cafeaua la pat era un 
mod mult mai plăcut de a te trezi. 

- Da, iar tatăl tău m-a rugat să-ţi spun că azi e plecat cu afa- 
ceri, dar ar trebui să se întoarcă în seara asta. 

- Aha. Ăăă... bine, mulțumesc! 

-I-a părut tare rău că o să piardă prima ta zi aici, spuse ea, 
încruntându-se ușor. 

Nu mi-am putut reține un râs sarcastic. 

- Păi, tata a ratat multe prime zile de-ale mele, așa că sunt 
destul de obișnuită. 

Cred că Lara era pe cale să sară în apărarea tatei, dar până să 
apuce s-o facă, am întrebat: 

- Deci, în care dintre cele nouă mii de bucătării aș putea găsi 
niște cereale? Am sărit peste cina de aseară. 

Imediat Lara reveni la aerul profesional: 

- A, bineînţeles. Micul dejun se servește în salonul estic. 

Îmi dădu niște indicaţii care includeau trei cotituri la dreap- 
ta, un alt rând de scări și o „cameră verde“, ce-o mai fi fost și 
aia. Când văzu că mă holbez la ea cu o privire goală, dădu din 
mână și spuse: 

- O să-ți arăt eu însămi. 

- Mulţumesc, am răspuns, luându-mă după ea. Poate până la 
sfârșitul verii chiar o să rețin planul clădirii. 

Lara începu să râdă. 

- Eu vin la Abația Thorne de zeci de ani și tot mă mai încurc. 

- Uau! am zis în vreme ce înaintam pe un culoar lung, pe 
care erau înșirate tablouri. 

Le-am privit mai atent pe măsură ce treceam pe lângă ele. 
Erau portrete ale unor vârcolaci îmbrăcaţi în costume din se- 
colul al XVIII-lea, cu părul argintiu ițindu-se de sub pantalonii 
până la genunchi, iar una dintre imagini înfățișa o familie de 
vrăjitori probabil de prin o mie şase sute şi ceva — erau multe 

gulere încreţite și panglici în jurul gâturilor —, toţi levitând sub 
un copac, în timp ce în jurul lor dansau scântei magice argintii. 

Atunci am asimilat cele spuse de Lara: 

- Zeci de ani? Deci îl cunoști pe tata de când eraţi copii? 

Ea dădu din cap aprobator: 

- Într-adevăr. Bunica ta a dăruit Abația Thorne Consiliului, 
înainte să... înainte să treacă în neființă. Eu şi Anastasia ne-am 
petrecut multe veri aici, împreună cu tatăl tău. Făcu o pauză 
şi-mi zâmbi scurt. Avem ceva în comun, Sophie. Și tatăl meu 
a fost șeful Consiliului. 

- Stai așa, poftim? 

— Alexei Casnoff. N-ai auzit niciodată de el? 

N-am putut decât să scutur din cap, așa că Lara continuă: 

- Familia Casnoff a condus Consiliul vreme de aproape două 
sute de ani. Totuși, tatăl meu a hotărât foarte curând să-i cedeze 
titlul părintelui tău, care avea puteri deosebite. 

Am încercat să trag concluziile. 

— Dar titlul e ereditar. Deci, dacă tatăl tău n-ar fi făcut asta, 
tu ai fi fost şefa? 

Ea ridică din umeri cu eleganţă, ca și cum ar fi fost un subiect 
care nici nu merita discutat. 

- De fapt, Anastasia ar fi fost. Ea e cea mai mare. Dar amân- 
două am fost de acord cu decizia tatei, iar Anastasia simţi că 
oricum poate fi de mai mare folos la Hecate. Apoi îmi zâmbi și 
mă strânse ușor de braţ. Nici una dintre noi n-a regretat. James 
a făcut o treabă excelentă ca lider și sunt sigură că și tu te vei 
descurca la fel de bine. 

Am încercat să-i răspund cu un zâmbet, dar cred că mi-a ieșit 
mai mult o grimasă. 

- Deci... dacă tu şi doamna Casnoff sunteți surori, iar tatăl 
vostru a fost un Casnoff, de ce ea e „doamnă“? am întrebat. 
Sună de parcă s-ar fi măritat cu cineva din familie. 

— Anastasia a fost căsătorită, zise Lara, făcându-mi semn să 
o iau pe un alt coridor. Dar întotdeauna şi-a păstrat numele 
de Casnoff. Ba chiar și soţul ei l-a preluat. 

Voiam să aflu mai multe despre asta, dar deja ajunsesem în 
salon. Am urmat-o pe Lara în interior. 

M-am întrebat dacă exista vreo încăpere în toată Abația 
Thorne care să nu mă lase cu gura căscată în prag. Salonul 
estic era probabil de trei ori mai mare decât sala de mese de la 
Hecate. La fel ca oricare altă cameră pe care o văzusem aici, nu 
părea să existe nici un centimetru pătrat de zid care să nu fie 
aurit sau acoperit cu tablouri. Chiar și scaunele erau tapisate 
cu brocart auriu. 

O masă lungă, în jurul căreia ar fi încăput armate întregi, do- 
mina încăperea, așa că mi-am imaginat că aici se serveau toate 
mesele de la Thorne. Dar acum singura persoană de acolo era 
Cal. Își ridică privirea când am intrat și dădu ușor din cap: 

— 'Neata! 

La vederea lui, Lara practic radia: 

- Domnule Callahan! Îmi pare foarte bine să vă văd în dimi- 
neața asta. Cum vă place Abația Thorne? 

Cal luă o înghiţitură lungă din sucul de portocale înainte de 
a răspunde. 

- E excepţională. 

Nu cred că ar fi fost cu putință ca el să pară mai puţin en- 
tuziasmat, însă ori Lara nu se prinse, ori nu-i păsă, pentru că 
răspunse teribil de țanțoșă: 

- Ei bine, sunt sigură că pe voi doi vă bucură ocazia de a 
petrece un timp împreună. 

Eu și Cal ne-am uitat lung la ea. Am încercat să-mi folosesc 
voinţa ca s-o fac să tacă, dar se pare că puterea asta nu intra în 
repertoriul meu. Lara rânji conspirativ. 

— Nimic nu mă face mai fericită decât să văd un aranjament 
ce se potrivește cu adevărat în dragoste. 

Toată ciudățenia aia care ieri dispăruse dintre mine și Cal 
păru să dea năvală înapoi în cameră, cu un vâj sonor. 

Am îndrăznit să arunc o scurtă privire în direcţia lui, dar, ca 
de obicei, Cal făcea pe Bărbatul Stoic. Chipul nici măcar nu-i 


HEX HALL. SECRETUL 69 


tresări. Dar apoi am observat cum degetele i se strângeau în 
jurul paharului. 

- Eu și Cal nu suntem... noi nu... nu e nici o... ăăă... dragoste, 
am spus eu în cele din urmă. Suntem prieteni. 

Lara se încruntă cu un aer nedumerit. 

- O, îmi pare rău! 

Se întoarse către el, cu sprâncenele ridicate. 

— Am presupus că ăsta a fost motivul pentru care aţi renunțat 
la postul din Consiliu. 

Cal clătină din cap și cred că era pe cale să zică ceva, dar 
i-am luat-o înainte. 

- Ce post din Consiliu? 

- N-a fost nimic, replică el. 

Lara pufni cu delicateţe, apoi spuse: 

- După ce și-a terminat perioada la Hecate, domnului 
Callahan i s-a oferit un post ca șef al securității Consiliului. 
Corectaţi-mă dacă greşesc, dar, iniţial, n-aţi acceptat sarcina? 
îl întrebă ea pe Cal. 

Era starea cea mai apropiată de furie în care îl văzusem vre- 
odată pe Cal. Sigur, pentru el asta însemnă că i se încreţi puțin 
o sprânceană. 

- Ba da, dar... începu el să zică. 

- Dar apoi aţi auzit că Sophie urma să vină la Hecate și v-aţi 
hotărât să rămâneți, termină Lara, iar buzele i se arcuiră în ace- 
lași zâmbet triumfător pe care îl văzusem de zeci de ori pe faţa 
doamnei Casnoff. 

Am rămas acolo, încremenită, iar ea se întoarse spre mine și 
spuse: 

- Domnul Callahan a renunțat la șansa de a călători prin 
lume împreună cu Consiliul pentru a fi puţin mai mult decât un 
îngrijitor pe insula Graymalkin. De dragul tău. 


CAPITOLUL IO 


După asta n-am mai auzit mare lucru din ce-a spus Lara. 
Știu că a pomenit ceva despre o ședință și despre faptul că era 
în întârziere, apoi a dispărut brusc, lăsându-mă singură cu Cal. 

El se concentră din nou asupra farfuriei, așa că am traversat 
încăperea spre bufet. Acolo se aflau zeci de tăvi din argint în 
care abureau ouă, cartofi prăjiţi, şuncă și o grămadă de alte 
mâncăruri cărora nu eram sigură că le știam denumirea. Inima 
îmi bătea nervoasă, dar am încercat să nu las să se vadă în timp 
ce îmi umpleam farfuria. 

Apoi mi-am dat seama că n-am nici o idee unde să mă așez. 
La masă ar fi putut încăpea cu ușurință peste o sută de oameni, 
deci evident că nu voiam să stau chiar lângă el. Dar ar fi părut 
ciudat să-mi aleg unul dintre scaunele mult mai îndepărtate. 
Până la urmă m-am așezat pur și simplu în fața lui și, pentru 
o vreme am stat amândoi în tăcere, ciugulindu-ne micul dejun. 
Sunetele furculițelor care zgâriau farfuriile răsunau în camera 
ca o peșteră. 

Cal își mișcă scaunul și m-am gândit că era pe cale să plece 
fără să spună nimic. Apoi spuse încet: 

- N-am rămas doar de dragul tău. 

Mi-am ţinut privirea în jos. 

- Sigur. Bineînţeles că nu. Daaa. 

Mă înghionti cu piciorul pe sub masă și, într-un târziu, m-am 
uitat la el. Stătea aplecat în faţă, cu o expresie intensă pe chip. 

- Vorbesc serios. Îmi place Graymalkin. Îmi place să fiu 
aproape de ocean și să lucrez afară. Munca pentru Consiliu ar 
fi însemnat... 

Oftă, ridicând ochii spre tavan. 

— Birouri și avioane. Şi să port o cravată. Nu era pentru mine. 

- Cal, nu-ţi face probleme! am insistat, deși obrajii îmi ar- 
deau. N-am crezut că tu chiar ai rămas la Hex Hall dintr-o dra- 
goste arzătoare pentru mine. Dar asta o să le zic tuturor fetelor 
de la școală, am spus eu, încărcându-mi furculita cu ouă. Mă 
gândesc că „frângătoare de inimi“ ar fi o adăugire drăguță la 
reputaţia mea de „vrăjitoare uluitoare“. 

Păru că dă să mai spună ceva, așa că am continuat să turui, 
chiar dacă asta însemna să vorbesc cu gura plină. 

- Deci, ce părere ai despre Abația Thorne? 

Cal clipi din pricina schimbării bruște de subiect, dar apoi 
spuse doar: 

- Mă cam bagă în sperieti. 

- Și pe mine, am replicat. Ceea ce e ciudat, dat fiind că, teh- 
nic, Hex Hall e de un milion de ori mai înfiorătoare. 

EI ridică din umeri. 

— Da, dar e acasă. 

— Poate pentru tine. Tu chiar n-ai plecat niciodată de când 
aveai treisprezece ani? 

- Niciodată. Nu m-am dus nici măcar pe continent. 

Am clătinat din cap și am rupt o bucată de pâine prăjită, 
ungând-o cu marmeladă de portocale. 

-E o nebunie. De ce? 

Fl își lăsă jos furculița, cu privirea pironită într-un punct aflat 
undeva în spatele meu. 

- Nu știu. De cum am pus piciorul pe insula aia, n-am mai 
vrut s-o părăsesc niciodată. Cum am spus, e acasă. N-ai simţit 
niciodată așa ceva în legătură cu un loc? 

M-am gândit la toate casele în care eu și mama locuiserăm 
de-a lungul anilor. Unele dintre ele fuseseră drăguţe, dar pe nici 
una nu o simţisem ca pe o reședință permanentă. Întotdeauna 
știam că nu trebuie să mă atașez de un loc. Tot ce-mi evoca mie 
cuvântul „acasă“ erau mama și imaginea vagă a unor valize. 

- Nu. Unul dintre efectele secundare ale vieţii de nomad. Nu 
ti se face niciodată dor de casă. 

Cal mă studie în felul acela tăcut şi intens al lui, apoi spuse: 

- Cum a mers aseară cu tatăl tău? 

Am oftat. 

- Nu prea grozav. Se pare că ar trebui să mă entuziasmeze 
mai tare faptul că sunt un demon. Şi, bineînţeles, e foarte pornit 
împotriva ideii ca eu să mă supun Deposedării. 

- Hm, fu singura lui replică, însă Cal putea să dea o infinitate 
de sensuri unei singure silabe. 

- Lasă-mă să ghicesc. Te alături legiunilor de oameni care 
cred că e o idee proastă să mă supun Deposedării. 

Spre surprinderea mea, am revăzut expresia aceea furioasă 
apărându-i pe chip. 

- O spui de parcă toţi s-ar împotrivi doar ca să fie niște ne- 
mernici. Dar doamna Casnoff, părinţii tăi, eu... ne poţi învino- 
văţi pentru că nu vrem să mori? 

Ceva se schimbă în aer şi brusc am simţit că mă aflam pe un 
teren foarte nesigur. 

- Mă poţi învinovăţi pe mine pentru că nu vreau să fiu un 
demon? Alice a omorât oameni, Cal. La fel și fiica ei, Lucy. Și-a 
ucis propriul soț. 

El nu avu nici o reacţie, aşa că am adăugat — cu mult prea 
mult venin, chiar și pentru mine: 

- Pun pariu că n-ai ştiut asta când ai fost de acord să te „logo- 
dești“ cu mine, hm? Se pare că eviscerarea soţilor e o tradiție 
de familie. 

În continuare nici o reacţie. Am simţit ruşinea zvârcolin- 
du-mi-se în stomac. 

- Bineînţeles, n-ai știut nici că o să te alegi cu o mireasă de- 
mon, am spus pe un ton mai blând. 

Foarte puţini oameni știau ce era cu adevărat tatăl meu. 
Întotdeauna am presupus că și Cal aflase în aceeași noapte ca 
mine. 

De aceea am fost foarte surprinsă când el ridică capul și 
spuse: 

- Ştiam. 

- Poftim? 

- Ştiam de pe atunci ce erai, Sophie. Tatăl tău îmi spusese 
înaintea logodnei. Și mi-a povestit despre bunica ta și ce i s-a 
întâmplat bunicului tău. 

Am clătinat din cap. 

— Atunci, de ce? 

Cal nu se grăbi să răspundă. 

- Pe de-o parte, îl simpatizam pe tatăl tău. A făcut lucruri 
bune pentru Prodigium. Și... Cal se întrerupse și răsuflă lung. 
Mi s-a părut un soi de onoare, înţelegi? Să mi se ceară să fiu 
ginerele șefului Consiliului. În plus, tatăl tău... ăăă... mi-a spus 
multe despre tine. 

Vocea nu-mi era decât o şoaptă. 

— Ce-a zis? 

- Că eşti inteligentă și puternică. Amuzantă. Că ai probleme 
în a-ţi folosi puterile, dar întotdeauna încerci să le utilizezi pen- 
tru a-i ajuta pe alții. 

Ridică din umeri. 

- M-am gândit că am fi o pereche potrivită. 

Vastul salon mi se păru dintr-odată foarte mic, ca și cum ar fi 
constat doar din masa aceea, din mine și din Cal. 

— Uite ce e, Sophie... începu el. 

Dar, înainte să apuce să termine, intră Jenna. 

- Îmi pare așa de bine că mai pot mânca mâncare pentru 
oameni, fiindcă șunca aia miroase o nebunie, începu ea. 

Apoi îngheţă. 

-~ Au! exclamă și toată veselia de mai devreme păru să se fi 
evaporat instantaneu. Scuze! N-am vrut să întrerup... În fine. 
P-pot să mă întorc? Arătă cu degetul mare peste umăr. Şi pe 
urmă să intru iar... ăăă... mai târziu? 

Dar momentul fusese distrus. Cal se lăsă pe spate, iar eu 
mi-am dat părul după urechi. 

- Nu, e în regulă, am spus repede, concentrându-mă mai 
mult asupra ouălor decât o făcusem la testele de evaluare șco- 
lară. Se pare că suntem singurii care ne-am trezit. 

- S-a trezit toată lumea. Doar că ceilalți fac liniște, spuse 
o voce din ușă. 

Am ridicat privirea şi m-am străduit din răsputeri să nu mă 
înec cu mâncarea. Era fata demon. Părul ei negru, tuns bob era 
ciufulit, și era încă îmbrăcată în pijama - ba chiar una drăguță, 
făcută din mătase albastru-închis, acoperită cu semiluni și ste- 
luţe argintii. Mă privea cu o expresie de nepătruns. 

Se mișcă prin încăpere cu o graţie degajată, dar umerii îi 
erau ridicați, iar capul și-l ţinea aplecat, astfel încât profilul 
îi era ascuns de păr. Luă o felie de pâine prăjită și o portocală, 
apoi veni să se aşeze lângă mine. Puterea pe care o emana îmi 
strepezi dinţii, dar m-am silit să-i zâmbesc. 

— Bună. Sunt Sophie. 

Ea ciupi coaja portocalei. 

- Da, ştiu, spuse, cu un accent la fel de aspru ca al tatei. Iar 
tu ești Cal și tu ești Jenna. Eu sunt Daisy. 

Amândoi murmurară câte un salut, apoi Jenna îmi aruncă 
o privire şi-mi şopti din vârful buzelor: 

— Daisy? 

Îmi dădeam seama de ce. Cu părul acela negru ca tăciunele 
şi pielea translucidă, fata asta arăta mai mult ca o Lilith sau 
o Leonore decât ca o Daisyl. 

Am început să mâncăm în tăcere, apoi în cameră intrară 
Kristopher, Roderick și Elizabeth. Am fost oarecum surprinsă 
să-i văd pe ceilalți trei membri ai Consiliului. Credeam că erau 
deja la lucru, ca și Lara. 

După ce toată lumea se așeză, Kristopher se uită în lungul 
mesei. 

- Mă bucur să văd că tu și Daisy faceți cunoștință una cu 
cealaltă, Sophia. 

Ochii lui de un albastru deschis practic scăpărau. Ca și Lara, 
părea mult prea entuziast pentru o oră atât de matinală. 

- Da, poate că mai târziu o să cântăm cu toţii Kumbaya în 
versiunea demonică, am spus eu. 


1 În traducere, margaretă (n.tr.) 

În materie de glume nu era excepţională, dar cei trei membri 
ai Consiliului râseră de parcă ar fi fost cel mai amuzat lucru pe 
care îl auziseră vreodată. 

- Daisy, nu ţi-am spus noi că Sophie are un minunat simţ al 
umorului? spuse Roderick, zâna înaltă, fluturând din aripi. 

Dar, înainte ca ea să poată răspunde, intră în salon tipul de- 
mon. Jenna avea dreptate, aducea puţin cu Archer. Nu era la fel 
de arătos, iar când se uită înspre mine am văzut că avea ochii 
albaștri, nu căprui, dar cu siguranţă exista o asemănare. 

- Bună dimineaţa, Nick! spuse Kristopher, tamponându-și 
buzele cu un șervet. Sunt sigur că noua ta cameră ţi-a fost pe 
plac, nu? 

Nick se îndreptă către bufet, făcându-i cu ochiul lui Daisy, 
care îi răspunse arcuindu-și buzele. 

- Foarte mult, Kris. Mersi! spuse el, după care își luă micul 
dejun. 

Spre deosebire de Daisy, el era american. Se așeză de cealal- 
tă parte a fetei și se aplecă pe lângă ea, spunându-mi: 

- Mă plictisisem de priveliștea din vechea mea cameră. 
Vreau să spun, de câte ori te poţi uita la un iaz, nu-i așa? Kris 
aici de faţă a avut amabilitatea să-mi facă rost de odăi care dau 
spre una dintre grădini. 

Rânji, desfăcându-și o brioșă. 

— Cred că sunt bune pentru moment. 

Kristopher zâmbi din nou, dar era un surâs încordat. 

- Ne străduim să ne facem oaspeţii fericiţi, zise el. 

- Dar tu, Daisy? întrebă Elizabeth, vârcolacul cu aer de bu- 
nicuță, întinzându-se ca s-o bată uşor pe mână. Camerele tale 
sunt încă în regulă, dragă? 

- Sunt bune, mulțumesc, răspunse fata cu blândeţe și pot să 
jur că Elizabeth răsuflă ușurată. 

- Deci, Sophie, începu Nick. După cum bănuiesc, te-ai prins 
deja că eu și Daisy îţi suntem semeni din neamul demonilor. 

- Așa e, am spus, ţintind o atitudine nonșalantă. 

Mi-am dres glasul și am întrebat: 

- Deci, voi v-aţi născut demoni, ca și mine, sau aţi fost 
transformați? 

Elizabeth răspunse în locul lor, cu o voce caldă şi plină de 
empatie. 

- Nu-şi amintesc, bieţii de ei. Când i-am găsit erau amândoi 
în ospicii. Nici măcar nume nu aveau. 

- Da, şi suntem cât se poate de recunoscători pentru salvare, 
Liz, spuse Nick, articulând puţin neclar cuvintele. 

M-am uitat mai îndeaproape la el. Ochii îi erau oarecum ro- 
şii, dar nu într-un fel demonic, ci într-un fel beat. Sfinte Sisoe, 
cine se apucă de băut de la prima oră a dimineţii? Și de ce? 

- Deci, îmi spuse Nick, cum îţi place Thorne? 

-La nebunie, am răspuns, dar nu păream deloc convinsă, 
nici măcar pentru mine însămi. 

- Fi bine, trebuie să fie mai bine decât în haznaua aia pe care 
o numiţi voi școală, spuse Nick cu o pufnitură. 

La auzul replicii, expresia lui Cal deveni de-a dreptul furtu- 
noasă, aşa că m-am repezit să spun: 

- Hecate nu e așa de rea. Are doar... ăăă... personalitate. 

- Nu cumva LOcchio di Dio a atacat Hecate anul trecut? în- 
trebă Daisy, întinzându-se pe lângă mine după marmeladă. 

Atunci am observat cicatricea purpurie, zimţată, care i se În- 
tindea pe interiorul brațului. Semăna mult cu semnul de pe 
mâna mea. Mi-am amintit ce-mi spusese tata despre faptul 
că Daisy și Nick aproape că fuseseră omorâţi și am încercat: 
să nu mă holbez. 

— Nu, n-a fost un atac. A existat un mag acolo, Archer Cross. 
Era prima dată după multă vreme când îi rosteam numele cu 
voce tare. Lucra pentru Ochi. Dar n-a rănit pe nimeni. 

Toată lumea rămase tăcută și am sperat sincer că acela avea 
să fie sfârșitul discuţiei. Apoi Nick spuse: 

- Am auzit că a încercat să-ţi scoată inima într-o pivniţă. 

Dacă ar mai fi existat cineva care să nu-mi soarbă cuvintele, 
acum cu siguranţă o făcea. 

— Nu-i adevărat, am răspuns pe un ton egal. 

Simţeam privirea lui Cal aţintită asupra mea, dar am conti- 
nuat să mă uit la Nick. 

— Ne-am luptat, dar niciodată n-a scos cuțitul împotriva mea. 

— V-aţi luptat? întrebă Roderick. Cu mâinile? 

- Aăă... da, am replicat, zăpăcită. Cred că i-am tras şi un pi- 
cior pe undeva pe acolo, dar... 

— Ce vrea să spună Roderick e de ce nu ţi-ai folosit puterile? 
zise Kristopher, încrucișându-și brațele pe masă. Esti un demon. 
L-ai fi putut vaporiza dacă voiai. 

Am simţit cum mi se usucă gura și am spus, bâlbâindu-mă 
puţin: 

- E-eu n-am nici cea mai mică idee cum se face așa ceva. 

- Ei bine, dacă ai să înveţi vreodată, atunci nu cred că mai 
vreau să fiu colega ta de cameră, interveni Jenna. 

Dar, dacă avea impresia că o glumă avea să schimbe subiec- 
tul, se înșela. 

Nick se aplecă în față, cu ochii practic arzând. 

- Sau poate că zvonul e adevărat. Poate că nu l-ai omorât 
pentru că ești îndrăgostită de el. 


CAPITOLUL II 


Inima îmi bubuia în urechi. Mi-am pus repede furculița jos 
astfel încât să nu vadă nimeni că-mi tremurau mâinile. Dar l-am 
privit în ochi pe Nick peste masă și i-am zis: 

— Nu. Nu sunt. Dar eram prieteni. El avea o iubită, pe Elodie 
Parris. E una dintre fetele ucise de un demon la Hecate. 

Vorbele mele stăruiră în aer câteva clipe, timp în care eu și 
Nick ne-am uitat fix unul la altul. El cedă primul. 

— Păi atunci e bine, spuse el pe un ton jovial. Mă bucur că 
am lămurit asta. Voiam doar să mă asigur că iubitul tău n-o 
să treacă pe aici cu vreunul dintre amicii lui. 

Îmi zâmbi și fu de departe unul dintre cele mai înspăimântă- 
toare lucruri pe care le văzusem vreodată. 

Roderick îşi drese glasul. 

— Nick, te rog să nu uiţi de bunele maniere, zise el. Sophie 
e musafira noastră. 

- Făceam pur și simplu conversaţie, Rod, răspunse băiatul. 
La urma urmei, legăturile cu Ochiul sunt un lucru pe care eu 
și Sophie îl avem în comun. 

— Ce vrei să spui? am întrebat. 

- Nimic, doar că au încercat să mă omoare și pe mine, spuse el. 

Se lăsă pe spătarul scaunului, apoi îşi ridică cămașa, dezvă- 
luind o îngrozitoare cicatrice purpurie care îi şerpuia de la talie 
până sub stern. 

Toţi cei de la masă păstrară o tăcere de mormânt, iar, lângă 
mine, Daisy se cutremură. 

— Aveam cincisprezece ani când m-au găsit. Locuiam în casa 
unui asistent maternal din Georgia, fără să știu de ce eram în 
stare să fac lucruri să se întâmple doar cu puterea minţii. Fără 
să ştiu mai nimic, la drept vorbind. 

- Nick nu-și aminteşte nimic dinaintea vârstei de treispre- 
zece ani, interveni Daisy, cu o voce atât de slabă încât abia am 
auzit-o. 

Băiatul dădu din cap aprobator. 

— O vreme am trăit pe străzi, dar apoi am fost adoptat de ma- 
rele stat Georgia. M-au expediat în casa familiei Hendrickson. 
Pufni. Ceea ce a ajuns să fie foarte nasol pentru Hendricksoni. 
Ochiul i-a omorât pe toţi patru în timp ce încerca să mă ucidă 
pe mine. 

- Şi cum ai scăpat? întrebă Jenna. 

Umerii îi erau încordați și ştiam că își amintea cum scăpase 
ea însăși de Ochi. 

Nick îmi mai aruncă o privire. 

— Mi-am folosit puterile. M-am gândit că e mai logic decât să 
încerc o luptă corp la corp, știi? 

Ceva îmi trosni pe piele precum curentul electric, iar lui 
Daisy i se zbârli părul. Nick avea o expresie distantă. Continuă: 

— Unul dintre tipi m-a prins când încercam să ies pe o fereas- 
tră. Avea un cuţit negru. 

Vesela de pe masă începu să zornăie și i-am văzut pe 
Kristopher şi Elizabeth aruncându-şi priviri îngrijorate. 

- Pe atunci nu știam ce e sticla demonică, spuse Nick, dar 
știam că doare ca dra... 

Deodată, Lara reapăru în uşă. 

- Nick, spuse ea pe un ton puţin cam prea ascuţit. Povestea 
asta ar putea aștepta un moment mai potrivit. Dacă v-aţi termi- 
nat micul dejun, de ce nu mergeţi, tu și Daisy, să exersaţi tehni- 
cile pe care le-aţi învăţat de la domnul Atherton? 

Şi uite așa, explozia de putere se evaporă, iar eu am eliberat 
aerul pe care nici nu știam că-l reținusem în plămâni. 

- Sigur, Lara, spuse băiatul, şi pe chip i se zugrăvi din nou 
zâmbetul acela înfiorător. 

Se ridică de la masă, iar Daisy îi urmă exemplul. 

— A, da, adăugă el. Voiam să întreb dacă eu și Daisy putem 
ieși în seara asta cu Sophie și prietenii ei. 

M-am speriat când am auzit așa ceva. După cele pe care toc- 
mai le văzusem, ultimul lucru pe care voiam să-l fac era să merg 
undeva cu ăștia doi. 

- Unde să ieșiți? întrebă Lara. 

- Doar prin sat. N-a venit aici în vara asta ca să-și petreacă 
timpul cu cei din neamul ei? 

Lara ezită, iar Nick dădu lovitura de grație. 

— Lara, James m-a rugat explicit s-o iau pe Sophie sub aripa 
mea, spuse el, punându-și o mână pe umărul meu. 

Am avut nevoie de tot ce-aveam în mine ca să nu i-o arunc 
la o parte. 

Încă nu convinsă pe deplin, Lara zise: 

- O să vorbesc cu James în după-amiaza asta și o să văd ce 
părere are. Acum daţi-i drumul! 

Nick mi-a mai strâns umărul încă o dată, înainte ca el și 
Daisy să iasă din cameră. Cal, eu și Jenna am stat în tăcere, ui- 
tându-ne unul la altul. Cel puțin acum știam, în sfârșit, cum de 
le ieșea lui Elodie, Chaston şi Anna chestia aia cu privitul în trei 
direcții. În cele din urmă ceilalți membrii ai Consiliului și diverși 
subordonați au părăsit rând pe rând încăperea, până când n-am 
mai rămas decât noi trei. 

Jenna fu cea care vorbi prima. 

— Deci, a fost cum nu se poate mai înfiorător. 

M-am cutremurat. 

- Că bine zici. Căpitanul Toane cu siguranţă face reclamă 
proastă demonilor, ceea ce e o reușită. 

Dar Jenna scutură din cap. 

- Nu despre el e vorba. Mă rog, vreau să spun că despre el e 
vorba, dar nu doar despre el. Mă refer la membrii Consiliului. 
Aţi văzut cât de ciudat se purtau cu Nick și Daisy? Băiatul parcă 
mai avea puţin și ne spulbera pe toţi și nimeni nu i-a zis nimic. 
Iar chestia aia cu schimbatul camerei? 

— Mi se pare logic să le fie frică de el, am spus eu. Și mie mi-e 
frică de el și sunt demon. 


HEX HALL. SECRETUL 81 


— Cum pot ăia doi să fie demoni? întrebă Cal, lăsându-se 
pe spătarul scaunului. Credeam că, după Alice, ritualul a fost 
distrus. 

— Se pare că nu, am răspuns. Dar nu „cum“ mă sâcâie pe 
mine, ci „de ce“. Invocarea demonilor nu le-a reușit chiar așa de 
grozav data trecută când au încercat-o. 

M-am sculat de la masă, ducându-mi farfuria pe bufet. 
Ceilalți se folosiseră de magie ca să scape de vasele murdare. 

- Dacă tatăl tău zice că e în regulă, vrei să ieşi cu ei în seara 
asta? mă întrebă Jenna, ridicându-se ca să vină lângă mine. 

- Nu prea. Dar tot cred că ar trebui s-o facem. Ar putea fi 
o bună ocazie să aflăm mai multe despre ce se întâmplă pe aici. 

Jenna îmi dădu un ghiont cu șoldul. Sau cel puţin încercă. 
E atât de scundă încât fu mai degrabă șoldul ei pe coapsa mea. 

- Îmi place când eşti șireată, Soph. 

Cal ne zâmbi amândurora și m-am îmbujorat. Pe bune, ce 
era cu mine? 

Jenna se uită când la unul, când la altul. 

— Ah! Tocmai mi-am amintit, trebuie să... ăăă... mai despa- 
chetez niște chestii așa că o să... mă duc să fac asta. Vino pe la 
mine puţin mai târziu și putem să mai explorăm. 

Ceea ce, desigur, însemna: „Vino pe la mine când termini de 
vorbit și/sau pupat cu Cal și povesteşte-mi totul“. O fi fost Jenna 
vampir, dar era totuși fată. 

Însă imediat după plecarea ei, Cal se ridică în picioare. 

~ l-am promis tatălui tău că în dimineaţa asta o să verific una 
dintre grădini, spuse el. 

Își flutură degetele şi mici scântei argintii zburară printre ele. 

- Corect, am zis eu uşurată. Du-te să-ţi faci vrăjile cu plante 
și putem să... ăăă... discutăm sau ceva de genul ăsta mai târziu. 

-— Pare un plan bun. Vorbise cu o voce joasă și am simţit un 
mic fior pe șira spinării. Cred că îşi dădu seama, pentru că râse 
uşor înainte de a spune: Ne vedem mai târziu, Sophie. 

De îndată ce plecă, camera mi se păru din nou mare şi m-am 
lăsat în jos lângă bufet. 

Lara băgă capul pe ușă. 

- Sophie? Totul e în regulă? 

- Da, nici o grijă! Doar că, știi cum e... Am dat din mână. 
Sunt în proces de adaptare. 

— Știu, sunt multe de asimilat, răspunse ea pe un ton înţele- 
gător. Când tatăl tău... 

Nu voiam să mai aud nimic despre tata, așa că i-am tăiat 
vorba, chiar dacă mi-a părut rău s-o fac. 

-E în regulă. Am multă experienţă cu locurile noi. 

Și, m-am gândit eu, deja mă descurc mai bine decât în prima 
zi la Hex Hall. Nimeni nu și-a lăsat balele pe mine, nu m-am 
îndrăgostit de persoana nepotrivită și încă nu mi-am făcut nici 
un dușman. Bine, era Nick, dar el nici nu se compara cu Elodie. 

Deodată îmi reveni în minte promisiunea făcută Jennei că-i voi 
scrie doamnei Casnoff despre Elodie. Chiar nu voiam să fiu nevo- 
ită să găsesc un ponei vampir. Aș fi putut folosi telefonul mobil 
pe care mi-l dăduse Lara ca să sun la Hecate, dar nimeni nu era 
în stare să te zăpăcească pe loc precum doamna Casnoff și știam 
că avea să-mi pună un miliard de întrebări. Aveau să fie bâlbâieli, 
mulți de „ăăă“ și „nu știu“, iar eu n-aveam chef de așa ceva. Atunci 
mi-am amintit de laptopul drăguţ și lucitor din camera mea. 

- Lara, știi adresa de e-mail a doamnei Casnoff? 

- Bineînţeles. ACasnoff(OHecate.edu. 

Super! Poate că nu va trebui să-i dau Jennei un ponei vam- 
pir, dar acum eram obligată să-i plătesc zece dolari. 

Un sfert de oră mai târziu stăteam în faţa calculatorului, 
scriindu-i un mesaj doamnei Casnoff. Am încercat să-l fac să 
sune cât mai degajat cu putinţă și am folosit sintagma „nu e 
mare lucru“ de două ori. Totuși, am șovăit înainte de a-l trimite. 
Dacă cumva faptul că Elodie mă văzuse era mare lucru? Nu ști- 
am sigur dacă mai suportam multe ciudăţenii. În plus, senzația 
aceea revenise, iar când am tras adânc aer în piept, încercând 
s-o alung, am simţit un uşor iz de fum. 

Dar îi promisesem Jennei. 

Așa că l-am trimis. 


CAPITOLUL 12 


Mi-am petrecut restul zilei explorând Abația Thorne împre- 
ună cu Jenna și chiar dacă ne-am pierdut ore în șir plimbân- 
du-ne prin încăperile ei, n-am reușit nici măcar pe departe s-o 
vedem pe toată. Fiecare cameră era plină cu bizare comori pră- 
fuite, inclusiv un dormitor ce conţinea cinci armuri complete 
şi un altul în care nu se găseau decât animale împăiate. l-am 
spus Jennei despre e-mailul către doamna Casnoff — și mi-am 
plătit cei zece dolari, lucru care păru s-o bucure. 

La prânz, Lara ne aduse sendvișuri în camera verde — care 
se dovedi a fi o uriașă încăpere luminată de soare ce adăpostea 
cel mai mare pian pe care îl văzusem vreodată, precum și vreo 
două mii de ferigi — și ne spuse că discutase cu tata. El urma să 
se întoarcă acasă mai pe seară și ne permisese să mergem în sat 
cu Nick și Daisy. 

- Dar, adăugă Lara, trebuie neapărat să vă întoarceţi acasă 
până la miezul nopţii și să nu mergeţi decât în sat. Oricare alt 
loc mai îndepărtat este interzis cu desăvârșire. 

Mda, asta suna a replică de-a tatei. 

— Cât de „mai îndepărtat“ ne-am putea duce? am întrebat-o 
pe Jenna după plecarea Larei. Suntem în plină pustietate. 

Aveam să aflu în acea noapte. Trebuia să ne întâlnim cu Nick 
şi Daisy la intrarea din spate (care o mai fi fost și aia) la ora opt. 
La opt fără un sfert eu eram în baie, dându-mă cu rimel, când 
Jenna se strecură înăuntru, îmbrăcată într-o ţinută pe care n-o 
pot descrie decât ca „Hello Kitty! trece la moda gotică“. 


1 Personaj de desene animate, creat în 1974 de compania japoneză 
Sanrio (n.tr.) 

— Nu-i cam mult pentru o plimbare prin sat? am întrebat, cu 
ochii la cizmele ei roz de vampă. 

Ea închise ușa în urma ei și se săltă pe dulap. 

— Nu mergem în sat, răspunse. Am întrebat-o pe Daisy. Ne 
duc la Londra. 

Aproape că mi-am scos ochiul cu periuţa de rimel. 

- Londra e la vreo trei ore distanță. O să furăm o mașină sau 
ceva de genul ăsta? 

Jenna clătină din cap. 

- Sophie, când o să ţii o dată minte că avem puteri magice? 
Nu mergem cu mașina, mergem... hm, nu știu exact cum o să 
ajungem acolo, dar o să fie... știi tu... Își flutură mâinile prin aer. 
Maaaaaagic. 

- Da, minunat, am bombănit, finisându-mi machiajul cu un 
pic de luciu de buze. 

Stomacul mi se strânse de emoție. Dacă Daisy se aștepta 
să fac vreo vrajă demonică de călătorie... mda, n-avea să se 
întâmple. 

- Mai precis, de ce mergem la Londra? 

Jenna rânji. 

- E acolo un club doar pentru Prodigium. Daisy zice că e chiar 
foarte tare. 

Câh! Un club doar pentru Prodigium? Asta îmi trezea ima- 
gini cu mai multă catifea, zăpadă carbonică și anxietate decât 
eram pregătită să suport în seara asta. 

- Nu știu, am spus. Mi se pare teribil de „îndepărtat“. 

- Da, dar dacă vrem să aflăm mai multe despre Daisy și Nick... 

— Știu. E așa de enervant când ai dreptate. Totuși, imposibil 
ca și Cal să fie de acord, am zis, sperând că asta va pune capăt 
întregii aventuri. 

Jenna păru nedumerită. 

— Cal nu vine. 

— Poftim? De ce nu? 

Ea ridică din umeri. 

- E prins cu nu ştiu ce urgenţă botanică. Se pare că pe aici 
sunt mult mai multe plante bolnave decât a crezut. 

- Huh, am spus, întorcându-mă din nou către oglindă. 

— Măi să fie, Sophia Mercer! Cumva e dezamăgire aia pe care 
o detectez cu puterile mele superspeciale de vampir? 

- Nu, doar că... aş fi vrut să vină să-mi spună personal. 

- Desigur, replică Jenna pe un ton prea categoric. Și ţi-ai pus 
bluza aia decoltată și cizmele alea cu toc înalt de dragul meu, nu? 

Am aruncat în ea cu o pudrieră. 

- Nimănui nu-i place un vampir băgăcios, Jenna. 

Când în sfârșit am ajuns la parter, Nick și Daisy ne așteptau 
lângă ușa din spate. Băiatul îmi aruncă o privire arogantă, dar 
nu zise nimic. 

— Să înţeleg că Jenna te-a pus la curent cu planurile noastre 
pentru seara asta? mă întrebă Daisy în șoaptă. 

Ochii ei cenușii erau conturaţi cu tuș și practic sticleau. 

— Da, am răspuns, încercând să par mai entuziasmată. Abia 
aștept! 

Ultimul lucru pe care îmi doream să-l fac în seara aia era 
să-mi petrec vremea cu o grămadă de Prodigium și doi demoni, 
dintre care unul evident instabil. 

— Ştii că, dacă ne torni la taică-tău, probabil o să ne dea afa- 
ră? spuse Nick deschizând ușa. 

- Cu siguranţă mi-ar părea tare rău, după ce aţi fost atât de 
prietenoși și de primitori cu mine, am replicat inspirat. 

- Are dreptate, îl admonestă Daisy, trăgându-l de mânecă. 
Fii cuminte! 

El mă studie cu ochii ăia albaștri enervanţi. 

— O să încerc, zise în cele din urmă. 

Am ieșit în noaptea umedă. Pornind chiar din fața ușii, o alee 
cu pietriș ducea spre un lung șir de tufișuri înalte până la umăr. 
Apoi se pierdea în beznă, la marginea pădurii ce înconjura par- 
tea din spate a Abației Thorne. 

Am urmat aleea ce șerpuia înspre pădure. Jenna mă strânse 
de braţ. Umbrele se alungeau înaintea noastră în lumina lunii. 

Ceva mai în faţă, Daisy își aprinsese o ţigară, căreia îi zăream 
capătul de un roșu strălucitor. Nick mergea chiar lângă ea, cu 
mâinile în buzunare. Îi auzeam discutând. Vocea lui răzbătea 
joasă şi încordată. Eram sigură că mi se pomenise numele. 

- Nu sunt așa de răi, șopti Jenna. Și parcă nici nu le-ar păsa 
că sunt vampir. Se pare că au cunoscut mulți în clubul ăsta în 
care o să mergem acum, Shelley's. 

- Shelley's? 

- Da, exact. De la Mary!. Frankenstein, monștri... 

- Drăguţ. 

Am ajuns la marginea pădurii și am văzut că aleea cu pietriș 
continua printre copaci, deşi era mult mai îngustă. Tocurile mi 
se scufundau în pământul ud și curând restul grupului o luase 
destul de mult înaintea mea. Mi-am îndesat mâinile în buzunare 
şi m-am întrebat dacă voi putea vreodată să merg noaptea prin- 
tr-o pădure fără să mă gândesc la Alice și la tot timpul pe care-l 
petrecusem cu ea învățând vrăji. 

Cărarea s-a sfârșit chiar în fața unei uriașe clădiri din piatră. 
Nick nu se vedea pe nicăieri, dar Daisy stătea în ușă. 

- Haideţi! spuse ea, făcându-ne semn să avansăm, apoi dis- 
păru în interior. 

Am urmat-o. Chiar dacă noaptea era caldă, structura din pia- 
tră părea umedă și sumbră. În aer plutea izul de mucegai al 
construcţiilor vechi și părăsite. Am auzit un fluturat de aripi, 
am ridicat ochii și am văzut o pasăre mare și neagră luându-și 
zborul printr-o uriașă gaură din acoperiș. 

- Ce e aici? am întrebat. 

- Pe vremuri a fost o moară în care se măcina porumbul cul- 
tivat pe proprietate, răspunse Daisy. 

Făcu semn către acoperișul distrus. 

- Un copac a căzut pe ea acum șase ani, în timpul unei 
furtuni. 


1 Mary Wollstonecraft Shelley (1797-1851), scriitoare britanică, 
autoare a romanului Frankenstein sau Prometeul modern (n.tr.) 

- Şi-atunci de ce n-a fost dărâmată? întrebă Jenna. 

Chiar și în lumina slabă distingeam expresia neîncrezătoare 
de pe chipul lui Daisy. 

— Pentru că, zise ea, adăposteşte un Itineris. 

— Ăsta nu-i vreun soi de monstru latinesc, nu-i aşa? am între- 
bat, încercând să ridic o sprânceană. 

Ea râse în timp ce își croia drum peste grinzile prăbușite, 
conducându-ne mai adânc în interiorul morii. 

- E latinesc, dar înseamnă „călătorie“ sau „drum“. 

Am dat peste un morman de pietre sfărâmate. 

-Ei bine, sună în egală măsură amuzant și îngrozitor, am 
murmurat, dar Daisy era deja mult prea departe în faţa mea. 

Nick stătea lângă zidul din spate. Se vedea acolo o deschiză- 
tură înaltă ce avea probabil vreo doi metri și jumătate. Semăna 
cu o ușă. Dincolo de ea nu zăream decât întunericul. 

— O, frate, sper din suflet că n-o să ne târâm tot drumul până 
la Londra, am spus, dar pe măsură ce mă apropiam reușeam să 
văd că nu era deschizătura unui tunel, așa cum crezusem iniţial. 
Uşa ducea spre o nișă îngustă, nu mai adâncă de un metru. 

Daisy îmi zâmbi timid. 

- Să înţeleg că n-ai mai călătorit niciodată cu ajutorul unui 
Itineris. 

- Nici nu știu dacă pot să-i spun numele pe litere. 

Spre surprinderea mea, Nick mă gratulă cu un mic surâs, 
care chiar părea sincer, și nu nebunesc. Apoi păși prin deschi- 
zătură. Nu avu loc nici o străfulgerare sau explozie de magie. 
Într-o clipă era acolo, în următoarea dispăruse. Cumva asta pă- 
rea mult mai înspăimântător decât dacă s-ar fi stârnit un mare 
spectacol de lumini ori poate niște fum. Urmă Daisy. Și în cazul 
ei fu la fel, ca și cum s-ar fi evaporat într-o clipită. 

Eu și Jenna stăteam pe loc, holbându-ne la pasaj. 

— Ne-am putea întoarce, am sugerat fără vlagă. Le spunem 
că chestiuţa lor cu drumul magic n-a funcţionat în cazul nostru. 

Dar Jenna clătină din cap. 

— Nu poate să fie atât de rău, murmură ea. 

— Am putea încerca să mergem împreună, am zis. Cred că 
încăpem amândouă, iar în felul ăsta, dacă ajungem să fim trans- 
portate într-o altă dimensiune sau metamorfozate într-un zid, 
cel puţin o să avem companie. 

Prietena mea începu să râdă. 

- În regulă, atunci. Hai să-i dăm drumul. 

Am pășit prin deschizătură ţinându-ne de mână. 


CAPITOLUL 13 


În clipa în care am pus piciorul în nișă, am simțit mâna Jennei 
alunecând dintr-a mea. Apoi totul s-a întunecat și am început 
să ţip când un bubuit îngrozitor mi se iscă în tâmple. Era ca o 
migrenă, doar că de vreo sută de ori mai intensă. O parte a cre- 
ierului meu a remarcat, vag, că n-ar trebui să mai fiu surprinsă 
când chestiile magice se dovedesc mult mai nasoale decât am 
crezut. Dumnezeu ştia că era cazul să mă fi obișnuit până acum. 

Dar nu eram pregătită pentru chinul îngrozitor din ţeasta mea 
sau pentru întunericul copleșitor. Nici măcar n-aveam senzaţia 
de zbor, alt lucru la care mă așteptasem oarecum din partea unei 
călătorii magice. Totul rămânea neclintit, iar bezna mă apăsa. 

Apoi m-am trezit stând afară. Mă rog, de fapt îngenunchind 
afară, inspirând adânc și sacadat, în timp ce cineva mă bătea 
pe spate. 

Era Daisy. 

- Întotdeauna prima dată e cea mai rea, spuse ea pe un ton 
liniștitor. 

- Da, Daisy mi-a vomitat pe pantofi după prima ei „drume- 
ție“, râse Nick și drept răsplată căpătă o palmă din partea fetei. 

— Asta pentru că m-ai dus prea departe, tăntălăule! Spania. 
O idioţenie. Orice distanță mai mare de o sută șaizeci de kilome- 
tri e o nebunie pentru o primă călătorie. 

Jenna se clătina lângă mine. Părea mai palidă decât de obi- 
cei, ceea ce însemna ceva. 

- Habar n-aveam că maaaaaagia o să fie așa intensă, încercă 
ea să glumească, dar vocea îi ieși piţigăiată și cam fără suflu. 

Am încercat s-o întreb dacă se simte bine, însă vorbitul încă 
mă depășea, așa că am făcut o tentativă de a zâmbi. Şi asta mă 

durea, drept care, până la urmă, m-am prăbușit doar lângă cel 
mai apropiat perete până când durerea se mai domoli puţin. 

Pe măsură ce migrena ceda, am observat împrejurimile. Ne 
aflam pe o alee, înconjurați de mai multe clădiri banale din că- 
rămidă. Deasupra, norii joși reflectau lumina portocalie a feli- 
narelor. Mai era și un miros ciudat în aer, un amestec de fum de 
eșapament, piatră veche și, mi se păru, apă, aflată pe undeva 
prin apropiere. 

Când am simțit că pot vorbi din nou, am întrebat-o pe Daisy. 

— Deci ce-a fost asta mai exact? Un portal sau ceva asemănător? 

Ea scotoci prin poșetă și scoase o altă ţigară. 

- În principiu. Dar portalurile nu pot să meargă decât din- 
tr-un loc anume într-un alt loc anume. Un Itineris poate merge... 
practic oriunde. Nu trebuie decât să creezi intrarea și pe urmă 
îi zici unde vrei să te duci. De aceea Nick intră primul, ca să-i 
poată spune că mergem la Shelley's. 

- Dacă nu duce decât într-o singură direcţie, cum o să ne 
întoarcem? am întrebat. 

- Mai e o deschidere de drum la o stradă distanţă de aici, 
spuse Daisy, arătând spre stânga. 

- Deci, ia stai, am putea să intrăm în tunelul ăla și să-i indi- 
căm orice loc în care vrem să mergem? întrebă Jenna. 

— Orice loc, răspunse Nick ridicând din umeri. Dar, cum spu- 
nea Daisy, cu cât mergi mai departe, cu atât ţi-e mai greu. Așa 
că, deşi aş putea să intru acolo și să zic că vreau să merg, de 
exemplu, în Madagascar, călătoria probabil că m-ar omori. 

Lângă mine, Jenna se cutremură. , 

— Nu-mi pot închipui cum ar fi să stai în chestia aia mai mult 
decât am stat noi. 

— Călătoria cu Itineris poate fi deosebit de dură pentru vam- 
piri, replică băiatul. 

Atunci poate că ar fi trebuit să i-o spui înainte să ne târăști 
în escapada asta, dobitocule, mi-am zis eu nervoasă. 

Deodată mi-am dorit să fi fost Cal cu noi, și nu doar pentru 
că mi-ar fi vindecat durerea de cap în două secunde. 

- Tunelurile pot fi create doar de vrăjitoarele foarte puter- 
nice, continuă Daisy în timp ce încercam să-mi îrmpiedic țeasta 
să explodeze. Își aprinse bricheta, și flacăra îi lumină o clipă 
chipul. Sau de către demoni, evident. 

— Deci cine l-a făcut pe cel de la Thorne? întrebă Jenna. 

Îi răspunse Nick. 

- Nu știm. 

Rânji. 

— Dar, de vreme ce e așa de grozav, o să spun că a fost un 
demon. 

M-am gândit dacă nu cumva îl crease Alice, însă n-am mai 
apucat să pun și alte întrebări, că Daisy interveni: 

- Bun, oricât ar fi de fascinantă conversaţia asta, avem la dis- 
poziţie doar câteva ore și mi-ar plăcea să le petrec la Shelley's, 
nu pe o alee. Putem să intrăm, vă rog? 

M-am străduit din răsputeri să nu mă holbez la ea cu gura 
căscată, dar, serios! Ce se întâmplase cu fata delicată și introver- 
tită de azi-dimineaţă? 

Târându-ne picioarele, am părăsit aleea și am înconjurat clă- 
direa până în faţă. De afară părea un club de noapte obișnuit, 
deși cam sărăcăcios. Deasupra intrării se afla o mică tendă pe 
care scria „Shelley's“ cu litere albe, cursive, iar lumea scrijelise 
iniţiale și insulte pe ușa neagră. 

M-am uitat în jur după un monstru înspăimântător pe post 
de paznic, dar n-am văzut nici unul. Nu exista nici măcar vre- 
un panou din acelea mişto care se trag la o parte ca să poţi 
șopti o parolă. Apoi mi-am dat seama că ușa se clătina ușor. 

Daisy mă văzu studiind-o şi zâmbi. 

— E fermecată, spuse ea. Numai Prodigium o pot găsi. Pentru 
oameni arată pur și simplu ca un boschetar beat și împuțţit care 
stă sprijinit de zid. 

Fermecător, ce mai! Dar avea dreptate. Dacă mijeam ochii 
cum trebuie, distingeam o siluetă fantomatică prăvălită în 
locul ușii. 

Apoi Daisy trecu în faţa mea și ușa redeveni o simplă ușă. 
Ea bătu, și ni se deschise aproape imediat. 

Am fost asaltată de mirosul de fum și de muzica tehno aproa- 
pe asurzitoare. Lumina ce se revărsa dinspre intrare era albastră 
şi pulsa ușor. 

Nu mai fusesem într-un club decât o singură dată, pe când 
eram în clasa a noua. Se întâmplase în vreme ce locuiam cu 
mama în Chicago și treceam printr-o scurtă perioadă în care 
cochetam cu rebeliunea. Am mers într-o văgăună scârboasă 
împreună cu o fată pe nume Cindy Lewis care se dăduse cu 
mult prea mult creion dermatograf și care fuma ţigări cu cui- 
şoare. Principalele mele amintiri din noaptea aceea includeau 
muzică dată atât de tare încât fusesem sigură că îmi nenoro- 
cisem definitiv timpanele şi un tip ce puțea a berărie care mă 
apuca de picior și încerca să-și lase balele pe fața mea. Deci, 
da, cluburile nu erau tocmai locurile mele preferate. 

Dar Shelley's nu semăna nici pe departe cu gaura plină de 
fum din Chicago. 

Bun, și aici era fum. Și muzică dată foarte, foarte tare. Dar, 
în afară de asta, cele două locuri nici că s-ar fi putut deosebi mai 
mult. În primul rând, interiorul clubului Shelley's era imens, 
mult mai mare decât păruse de afară. Existau două niveluri, cel 
de jos format aproape în întregime dintr-un ring de dans de un 
negru lucios. Pe el se înghesuiau o mulțime de trupuri, iar ma- 
gia care venea dinspre ele era atât de puternică, încât am simţit 
furnicături pe piele. Am văzut numeroși Prodigium de vârsta 
noastră, însă la fel de multe persoane în vârstă. De fapt, într-un 
colț stătea un moș bărbos care arăta de parcă fusese amic cu 
însăși Mary Shelley. Am zărit un vârcolac dansând cu o fată 
despre care am presupus că erâ vrăjitoare. Ghearele lui făcu- 
seră tăieturi minuscule în pânza rochiei ei. Deasupra mulțimii, 
câteva zâne pluteau prin aer, aripile le fluturau în ritmul mu- 
zicii, iar părul lor blond strălucitor reflecta luminile colorate. 

Chiar în mijlocul ringului, un tip îmbrăcat într-un smoching 
purpuriu de catifea dansa înconjurat de câteva vrăjitoare. Îmi 

părea cunoscut, iar când se întoarse mi-am dat seama că era 
lordul Byron. 

Da, acel lord Byron. Fusese profesorul nostru de engleză la 
Hecate înainte să înceapă atacurile. De vreme ce era vampir, 
lumea intrase la bănuieli în privinţa lui. Chiar și după ce fusese 
exonerat, tot nu mai voise să revină la Hex Hall. Nu că l-aș fi 
putut învinovăţi. 

Mă gândeam să mă duc și să-l salut, dar tocmai atunci ne re- 
marcă el. Nu sunt sigură, însă cred că ne arătă degetul mijlociu, 
după care se îndepărtă șchiopătând. 

Nici Jenna, nici eu nu fuseserăm niște eleve tocmai strălucite. 

Nick făcu semn cu capul către partea din spate. 

— Hai să stăm jos! 

Ne-am îndepărtat de ringul de dans, spre un loc mai întune- 
cos și mai puțin aglomerat. Și muzica părea mult mai blândă, 
așa că nu mă mai simțeam de parcă mi s-ar fi scurs creierul prin 
urechi. Daisy ne conduse către un separeu din spate și se trânti 
pe o banchetă de catifea. Nick se așeză lângă ea, lăsându-ne pe 
mine și pe Jenna să ne înghesuim pe locurile din faţa lor. 

Daisy scoase o altă ţigară și de data asta ne servi pe toți. Nick 
luă și el una, dar, când îmi întinse și mie pachetul, am scuturat 
din cap. 

- Nu, mulţumesc! Nu fumez. 

— Mi se pare corect, răspunse el. 

O femeie înaltă, cu părul castaniu, se apropie de masă. Purta 
o rochie de un purpuriu aprins, atât de scurtă încât m-am gân- 
dit că trebuie să-și fi început existența ca bluză. Ar fi fost o tipă 
frumușică dacă mutra ei n-ar fi arătat de parcă tocmai luase 
o înghițitură zdravănă de lapte acru. 

- lar voi doi! spuse ea. 

Daisy își dădu ochii peste cap, însă Nick nu păru deloc 
tulburat. 

— Ah, Linda, scumpa mea! Speram ca tu să fii chelnerița 
noastră în seara asta. Mi-a lipsit surâsul ăla senin al tău. 

Linda își încrucișă braţele la piept. 

- Mânca-mi-ai, ciudatule! 

Nick rânji, și o fracțiune de secundă semănă atât de mult cu 
Archer încât am strâns din dinți. 

— Cine zice că n-am s-o fac, Linda? întrebă el, ridicând din 
sprâncene. 

Daisy îi trase un cot în coaste. Chelneriţa nu făcu decât să-l 
privească furioasă până când băiatul ridică mâinile. 

- Pace, pace! spuse el. Bun, deci, eu și Daisy o să comandăm 
băutura noastră obișnuită. 

M-am întrebat care-o fi aia. Suc malefic? Vreun soi de ener- 
gizant demonic? 

Privirea arogantă a Lindei se mută înspre Jenna care, în mod 
neobișnuit, se înroși. 

- Au în meniu orice fel de sânge ţi-ai putea dori, îi propuse 
Daisy. 

Chiar nu voiam să ştiu ce însemna asta. 

Jenna zâmbi emoţionată. 

- Atunci un... ăăă... pahar sau ce-o fi de O-negativ. 

- Bine, răspunse Linda. Și tu? 

- Aăă... doar puţină apă, am zis. 

- Ei, haide! interveni Nick, întinzându-și braţul pe spătarul 
banchetei. Măcar lasă-mă să-ţi fac cinste cu o băutură. 

Îmi zâmbi din nou cu zâmbetul acela neliniștitor. Eu m-am 
tras un pic mai aproape de Jenna. 

- Nu beau. 

În vreme ce Linda se îndepărta, Nick începu să râdă. 

- O, Doamne, un demon abstinent! Îmi place la nebunie! 

- Da, m-am gândit că smulsul ocazional al organele interne 
din oamenilor e un viciu suficient pentru mine, am zis. 

Fusese o replică nepotrivită. 

Nick se opri brusc din râs, ba chiar și Daisy se zbârli. 

- Scuze, am spus repede. N-am vrut să... am expirat înde- 
lung. Autoironia e a doua limbă a mea. N-am avut nimic cu voi. 

Daisy păru împăcată cu asta, însă Nick continua să mă fixeze 
cu o privire de nepătruns. 

- Noi n-am rănit niciodată pe nimeni, Sophie, spuse el. Nici 
James, nici tu. 

- Da, dar am putea s-o facem, am răspuns. Doamna Casnoff 
spuse că demonii pot fi în regulă ani buni şi apoi brusc să iasă 
la iveală monstrul din ei. 

Privirea băiatului se îndepărtă de a mea. 

- Nu asta speră ei să facem? bombăni pe un ton sumbru. 

— Cum adică? întrebă Jenna, însă Daisy se aplecă în față, cu- 
prinzând în palmă genunchiul lui Nick. 

- Hai să nu ne băgăm în toate astea acum, spuse ea. Avem 
toată vara la dispoziţie s-o învăţăm pe Sophie despre demoni. 

Nick mormăi, dar Daisy îl prinse de bărbie și îi întoarse cu 
blândețe fața spre ea. Fl o sărută cu o tandreţe surprinzătoare 
și am simțit cum mi se încing obrajii. Nu-mi dădusem seama că 
erau împreună, cel puţin nu în felul ăsta. 

Cei doi se dezlipiră în sfârșit. 

- Bine. 

Nick se sprijini de perete și degetele lui cochetară cu tivul 
fustei lui Daisy. 

— Dacă nu discutăm chestii de-ale demonilor, atunci despre 
ce vorbim? Deși vorbise pe un ton prietenos, avea încă o cău- 
tătură aspră. Până la urmă, nu pentru asta ești aici, Sophie? Să 
faci un curs-fulger despre tot ce ţine de demoni? 

Brusc, mi-am dorit să fi băut ceva. De ce toată lumea de aici 
voia să mă ia tare din prima? 

- Bănuiesc că da. 

Atunci reapăru Linda, punând pe masă paharul cu sânge 
al Jennei cu o bufnitură care făcu ca o parte din conţinut să 
se reverse peste margini. Cred că ar fi trântit la fel de tare și 
băuturile lui Nick şi Daisy, dar el i le luă din mâini înainte să 
apuce s-o facă. O expresie de dezgust îi flutură pe chip când 
degetele li se atinseră. Bănuiesc că în clipa aceea ar fi trebuit 
să mă simt ofensată, dat fiind că ea îmi disprețuia semenii de- 
moni și aşa mai departe, dar nu prea puteam s-o învinovăţesc. 
Nick şi Daisy aveau ceva care-mi făcea pielea ca de găină. Îmi 

puteam imagina cât de înfricoșători trebuie să fi le fi părut unor 
Prodigium oarecare. 

Mai ales când am observat că lichidul din paharele celor doi 
era negru ca smoala și avea un aspect uleios. 

- Äää... ce-i ăla? i-am întrebat după ce Linda îmi aruncă 
o sticlă cu apă la temperatura camerei și plecă ţâfnoasă. 

Nick îşi arcui sprâncenele spre mine şi ridică paharul ca pen- 
tru un soi de toast. 

- Şi așa începe educaţia! Acesta, Sophia, este Elixirul Cassan- 
drei. O poţiune preparată aici, la Shelley's. 

Am deşurubat dopul sticlei mele cu apă. 

- O poţiune? Din aia cu ochi de triton și toate celelalte? 

Râzând, Nick îşi înmuie un deget în băutură și îl linse. Bleah! 

— Nu, nici un ochi de triton. Doar apă din marea Egee, câteva 
porții de brandy vechi de o sută de ani și multă magie. A, și un 
strop de sânge de zână. 

Am luat o gură de apă ca să mă abțin să nu vomit de scârbă. 

- La ce folosește? întrebă Jenna, răsucind în mâini paharul 
cu sânge. 

- Se zice că îţi dă starea de spirit necesară ca să ai viziuni ale 
viitorului, spuse Daisy. 

Apoi își luă băutura din mâna lui Nick și o dădu peste cap ca 
pe apă. Esofagul mă ustură din spirit de solidaritate când băia- 
tul făcu și el același lucru. 

Daisy îşi puse jos paharul gol, cu ochii mai strălucitori și 
obrajii îmbujoraţi. 

— Dar, de fapt, face doar ca tot ce-i aici — arătă înspre tâm- 
plă — să devină... ceţos. E plăcut. Ar trebui să comanzi unul. 

- Da, cred că o să mă lipsesc de ceaţă în seara asta. 

Nick ridică din umeri. 

- Tu pierzi. Se lăsă pe spate în separeu, strângându-și mai 
tare braţul în jurul lui Daisy. Ea se cuibări lângă prietenul 
ei, iar el spuse: Deci, acum ar trebui să trecem la partea cu 
împrietenirea? 

O împunse pe Jenna cu piciorul. 

- De ce nu ne spui cum ai fost „vampirizată“? Asta trebuie să 
fie o poveste interesantă. 

Nu era. Era o poveste tristă, pe care Jenna nu mi-o împărtă- 
şise decât după ce împărțiserăm camera luni întregi. Am aștep- 
tat ca ea să le spună că nu voia să discute despre asta. 

Dar ea trase adânc aer în piept și începu: 

- M-am îndrăgostit de un vampir. Am lăsat-o să mă transfor- 
me pentru că am crezut toată vorbăria aia cu dragostea eternă. 
Apoi Ochiul a făcut-o friptură, iar eu... eu am ucis pe cineva 
pentru că eram lihnită. În cele din urmă Consiliul m-a luat și 
m-a trimis la Hecate. 

Vorbise cu o voce plată și lipsită de emoție, dar mi-am dat 
seama cât o costase să relateze toate astea, chiar într-o versiune 
atât de condensată. 

- Uau! răsuflă Daisy. Îmi pare foarte rău. 

O clipă am crezut că o ia pe Jenna peste picior și mi-am 
strâns pumnii în poală. Dar apoi m-am uitat mai bine la ea și 
am văzut că mila ei era sută la sută reală. S-ar putea să fi avut 
lacrimi în ochi. 

- Da, zise Nick, și părea absolut sincer. E dur. 

Nimeni de la Hex Hall nu știa despre trecutul Jennei cu ex- 
cepţia mea și, bănuiam, a doamnei Casnoff. Chiar și așa, aproa- 
pe toți o tratau ca pe o ciudată și o ucigașă. Dar cei doi demoni 
aflați de cealaltă parte a mesei o priveau numai cu compasiune. 

Muzica se schimbase, trecând de la ritmul tehno bubuitor la 
ceva mai blând și mai lent. Era o ușurare bine-venită. 

- Deci voi doi chiar n-aveţi nici o idee cum ați devenit de- 
moni? am întrebat. 

Dacă ei îşi băgau nasul în treburile personale de monstru ale 
Jennei, puteam să mi-l bag și eu în ale lor. 

Totuși, nu părură jigniţi. Daisy își puse capul pe pieptul lui 
Nick. 

- Chiar n-avem. Expresia de pe chipul ei deveni melancolică. 
Nici măcar vise. E ca și cum tot ce-a fost înainte se rezumă la 
o mare gaură neagră. 

Visătoare, își flutură degetele în faţa ochilor și l-am văzut pe 
Nick strângând-o mai tare de umăr. 

- Tot ce știm e că cineva ne-a făcut asta, spuse el cu o voce 
încordată. 

Jenna îmi aruncă o privire, apoi întrebă: 

- De unde știți? 

- O simţim, răspunse Daisy, închizând ochii. Când îi deschise 
aproape că luceau din pricina lacrimilor reţinute. E ca și cum 
am fi fost... 

- Violaţi, termină Nick, iar ea dădu încet din cap. 

- Da, exact, spuse fata. E ca și cum tot ce-avem pe dinăun- 
tru s-a fi schimbat. Creierele noastre, sufletele noastre, sângele 
nostru... 

M-am trezit că dădeam din cap aprobator. La urma urmei, nu 
spusese tata că noi avem caracterul demonic înscris, la propriu, 
în ADN? Iar eu mă născusem așa. Cât de ciudat te-ai simţi dacă 
pur și simplu te-ai trezi demon într-o bună zi? 

-E îngrozitor, continuă Daisy, bolborosind uşor cuvintele, 
toată magia asta care îți zvâcnește zilnic în cap. 

Vorbele ei păreau înăbușite, ca și cum s-ar fi străduit din răs- 
puteri să nu plângă. Habar n-aveam ce să-i spun. Vreau să zic că 
nici eu nu eram tocmai încântată să fiu demon, dar cu siguranță 
nu mă simțeam așa. Dacă asta însemna firea demonică pentru 
Nick și Daisy, nu era de mirare că beau tot timpul. 

Mi-am dres glasul. 

- Așadar voi doi chiar vă folosiţi puterile? i-am întrebat. 

Dar până să apuce să-mi răspundă, un trosnet puternic răsu- 
nă în încăpere. 

- Ce-a fost asta? întrebă Jenna, cât pe ce să-și scape paharul 
cu sânge. 

- Tunet? am ghicit eu, chiar dacă sunetul semănase mai mult 
cu pocnetul unui bici sau al unui lemn care se frânge. 

Muzica se întrerupse brusc, tocmai când un cor de urlete se 
porni de undeva de pe ringul de dans. 

- Nu vă faceţi griji! spuse Nick, fluturând din mână. Probabil 
nu-i decât o bătaie între metamorfi. Se întâmplă în fiecare seară. 

Dar apoi cineva — sau ceva — ţipă și deodată toată camera se 
umplu de zbierete, strigăte guturale şi tropăit de picioare. 

- Sună a ceva mai mult decât o bătaie între metamorfi. 

M-am ridicat în picioare, încercând să văd ringul de dans. 
Îmi era greu să disting ceva cu tot fumul ăla. Nu zăream decât 
siluete difuze ce păreau să alerge către ușă. Apoi o zână țâș- 
ni deasupra mulțimii, dând cu furie din aripile purpurii. Urmă 
o străfulgerare argintie în clipa când ceva i se încolăci în jurul 
gleznei. Scheună de durere și se prăbuși în mulțime. 

Atunci i-am văzut. Intrând și ieșind din norul de fum, ca 
şi cum ar fi fost făcute din el, se vedeau acolo o duzină de 
siluete întunecate. Una se apropie de mine îndeajuns de mult 
încât să zăresc luminile albastre care scânteiau din pumnalul 
pe care îl ținea în mână. 

Gura mi se uscă și inima mi se făcu mult mai mică decât un 
purice. 

-Ce e? întrebă Daisy, părând mai degrabă curioasă decât 
îngrijorată. 

Abia dacă am putut rosti cuvintele. 

- E Ochiul. 


CAPITOLUL 14 


— Ce? strigă Jenna, sărind în picioare. 

Nick se ridică și el, dar încet, clătinând din cap. 

- E imposibil. , 

O puternică lumină albastră inundă încăperea ca un fulger. 
Vrăjitoarea pe care o văzusem mai devreme dansând cu vârcola- 
cul se lupta cu trei dintre siluetele întunecate. 

Nick făcu ochii mari. 

- Dumnezeule mare! 

Daisy își scăpă ţigara pe masă, unde aceasta se stinse sfârâind 
într-o dâră de apă. 

- Ochiul nu poate intra aici, spuse ea scuturând din cap. Și 
până acum n-au mai încercat să atace clubul Shelley's. Niciodată. 

Nick clipi de parcă tot nu i-ar fi venit să-și creadă ochilor. 
Acum ringul de dans era un haos total. În aer plutea atâta magie 
încât mă durea pielea, dar nici una dintre vrăji nu părea să ajute 
la ceva. Cei din organizaţia Ochiul pur și simplu continuau să 
vină, din ce în ce mai mulţi, năvălind în localul aglomerat. Erau 
depășiți numeric, însă aveau elementul surpriză de partea lor, 
ca să nu mai spunem că majoritatea ființelor Prodigium de acolo 
băuseră. Senzaţia aceea „cețoasă“ despre care vorbea Daisy nu 
contribuia la o magie strălucită. 

- Cum scăpăm de aici? întrebă Jenna. 

Gâfâia și colții îi ieșeau afară de sub buza de sus. 

— Există vreo ușă dosnică sau ceva asemănător? 

Nick îşi dezlipi în sfârșit privirea de partea din faţă a clubului. 

- Nu, spuse el. Dar putem face una. Se aplecă și înșfăcă mâna 
lui Daisy, trăgând-o în picioare. 

— Staţi! am tipat. 

Toţi trei înghețară, holbându-se la mine. 

— Doar că... am putea să facem ceva. 

La dreapta mea am văzut un alt spirit înaripat încercând să 
zboare deasupra luptei. Se chinuia totuși, din pricina unei rup- 
turi mari într-una dintre aripile lui irizate. 

— Ar trebui să-i ajutăm. 

Nick se uită înspre zână, cu buzele strânse într-o linie furioasă. 

— Ei n-ar face-o pentru noi. Și trebuie să ieşim de-aici. Acum hai. 

- Nick... am zis, dar Jenna mă luă de mână. 

- Sophie, are dreptate. Hai să mergem! Te rog! 

Am șovăit doar o clipă, apoi i-am strâns mâna la rândul meu 
şi l-am urmat pe băiat, care se întorcea către partea din spate 
a clubului, târând-o pe Daisy după el. 

Zidul dosnic era din cărămidă solidă, însă Nick ridică pur și 
simplu mâna și flutură din degete. O porțiune din perete se pră- 
buși și nu cred că mai văzusem vreodată ceva la fel de frumos 
ca deschizătura apărută. 

Dar nu eram singurii care se refugiaseră în spate și, de îndată 
ce gaura se căscă, o gloată de Prodigium se adună în jurul ei, 
încercând să se strecoare prin ea. 

Țipetele se intensificară în urma noastră și am știut fără să 
mă uit că Ochiul se îndrepta către noi. Îmbrâncelile din dreptul 
găurii se întețiră și am văzut cum un vârcolac își dezveli dinții și 
îl mușcă pe un mag ce încerca să se bage în faţă. 

- O, Doamne! se văită Jenna. Ochii îi era roșii ca sângele, iar 
colții îi ieșiseră afară cu totul. 

- Stai liniştită, o să fie bine, i-am spus eu, chiar dacă eram 
sigură că, dintr-o clipă într-alta, toţi aveam să fim înjunghiați de 
pumnalele din argint ale organizaţiei LOcchio. Gândul îmi făcu 
greață, așa că l-am alungat și am strâns-o pe Jenna și mai tare. 

Tot mai multe trupuri ne apăsau din toate direcţiile, atât de 
tare încât m-am temut că o să fiu săltată de pe podea. Am închis 
ochii, tremurând din tot corpul. 

„La o parte!“ am spus în minte, și pieptul mi se strânse de 
spaimă. 

Și am simţit-o. Magia se înălță din pământul de sub mine. 
Nici măcar nu trebui să-mi ridic mâinile. 

Mi-am îndreptat toată concentrarea asupra ființelor 
Prodigium aflate în fața mea, imaginându-mi un soi de scut 
în jurul lui Daisy, Nick și Jenna. „La o parte!“ am spus din nou, 
de data asta cu mai multă forţă. 

Nu voisem decât să-i îndepărtez din drum, ca şi cum vraja ar 
fi fost o bilă de popice, iar ei ar fi fost popicele. Dar, ca de obi- 
cei, puterea mea se dovedi prea mare. Ca una singură, ființele 
Prodigium de lângă ușă fură azvârlite în pereţi, apoi se prăvăliră 
la podea. Doar Daisy, Nick și Jerma rămaseră în picioare. 

- Bună treabă, Sophie! zise Nick, strângându-mă de umăr 
în timp ce el și Daisy pășeau peste cei ameţiţi și ieșeau pe ușă. 

Chiar și Jenna îmi zâmbi când trecu pe lângă mine. 

Ieşirea ducea spre aleea pe care fusesem mai devreme. Am 
fost uimită de cât de rece părea aerul nopții în comparaţie cu 
umezeala din club și am început să tremur când sudoarea mi se 
uscă pe corp. Daisy și cu Nick alergau deja pe stradă, în direcţia 
Itineris-ului, dar eu m-am întors să privesc în interiorul clubu- 
lui. Jenna aştepta lângă mine. Câţiva Prodigium se ridicaseră 
clătinându-se, însă ceilalţi încă zăceau inerți pe podea. Unul 
dintre ei, o vrăjitoare cam de-o vârstă cu mine, clipi nedumerită 
în direcția mea. Iar în spatele lor vedeam un grup de Ochi gră- 
bindu-se spre ieșire, cu pumnalele scoase. 

- Jenna, du-te cu Daisy și Nick! am spus eu. 

— Sophie... 

— Du-te! am spus cu o oarecare asprime. Vă prind din urmă. 

Ea șovăi o clipă, apoi se întoarse și-i urmă pe cei doi. 

Nu știam câtă magie mai aveam în mine, însă mi-am adunat 
toate puterile și am ridicat mâinile către oamenii în negru. Nu 
se iscară scântei sau fulgere, dar am putut simţi vraja de atac — 
una dintre vrăjile lui Alice — izbucnindu-mi din degete. Ochii că- 
zură ca niște bolovani, iar eu am picat în genunchi pe caldarâm. 
Nici un pic de magie în șase luni şi pe urmă două vrăji grele la 
câteva secunde una după alta. De ce eram atât de proastă? 

Chiar dacă aveam mintea înceţoșată din pricina magiei și a 
oboselii, mi-am impus să mă ridic în picioare. Trebuia să ajung 
la ceilalţi, trebuia să ajung la drum. Îi vedeam pe cei trei chiar 
în față, trecând pe sub un felinar. Jenna se uită peste umăr și se 
opri brusc atunci când văzu cât de în urmă eram. Am reușit să 
ridic braţul și să-i fac semn să continue. Ea rămase nemișcată, 
dar Nick dădu din cap înspre mine și o luă de braț, trăgând-o 
afară de pe alee. Am reținut că toţi trei o luaseră la stânga 
şi m-am străduit să-i ajung. Alergatul ieșea din discuţie, dar 
mergeam cât puteam de repede, deşi tocurile îmi alunecau pe 
strada umedă. 

Și totuși eram prea lentă. 

Ajunsesem aproape în capătul aleii când un braț mă cuprinse 
de talie și mă trase înapoi, în întuneric. Nu știam sigur dacă mă 
înșfăcase un Ochi, un Prodigium sau numai vreun violator/tică- 
los-scăpat-de-la-mititica, dar cu siguranţă era un bărbat. Avea 
cu câţiva centimetri mai mult decât mine și îi auzeam răsuflarea 
greoaie în ureche în timp ce se lupta să mă ţină. Nici vorbă să 
fi putut arunca o vrajă asupra lui. Eram prea obosită și prea 
ameţită. Dar, cu toate că nu mai aveam pic de magie, aveam de 
partea mea numeroase cursuri de autoapărare de-ale lui Vandy. 

Tehnica Nouă, nenorocitule, mi-am zis eu în vreme ce loveam 
cu cotul în spate, încercând în același timp să-mi înfig tocul ciz- 
mei cât mai adânc în căputa lui. 

Fl îmi blocă ambele mișcări cu ușurință, trăgându-și bustul 
departe de cotul meu chiar în clipa în care mă strângea mai tare 
de talie, săltându-mă ușor astfel încât tocul meu să lovească 
aerul, fără să rănească pe nimeni. 

Preţ de o secundă chiar am intrat în panică. Oricine poate 
bloca o mișcare de autoapărare a unui Prodigium e mult mai 
periculos decât un pervers oarecare. Eram pe cale să încerc 
Tehnica Cincisprezece, care însemna să-i rup nasul și poate să-l 
las fără nici o șansă de a mai avea vreodată copii, când răpitorul 
meu se aplecă şi-mi șopti la ureche: 

- Nici să nu te gândeşti, Mercer! 


CAPITOLUL 19 


„Așa ceva nu se întâmplă.“ 

Ăsta fu singurul gând care îmi veni în minte în timp ce Archer 
mă punea jos și îmi elibera talia. 

Trebuia să fie vreo greşeală. Prin Anglia umbla un alt tip care 
se întâmpla să știe tehnicile de autoapărare și care îmi spusese 
Mercer. Pentru că nu se putea ca seara asta, dintre toate serile, 
să fie și cea în care mă trezeam faţă în faţă cu... 

M-am întors. 

Lumina era slabă în porțiunea aceea a aleii, dar cel care stă- 
tea acolo era, cu siguranţă, Archer Cross. Părea mult mai dur 
decât ultima dată când îl văzusem. Tepi negri îi acopereau ju- 
mătatea inferioară a feţei și avea părul mai lung. Mai mult decât 
atât, părea îmbătrânit. Obosit. Și cu toate astea, revederea lui fu 
ca un pumn în piept. 

Atâtea emoţii au năvălit în mine încât îmi luă ceva timp să le 
identific: teamă, clar. Şoc. 

Dar sub toate astea mai era ceva, un sentiment pe care nu 
știam dacă voiam să-l numesc. 

Semăna puţin cu bucuria. 

Însă l-am înăbușit naibii imediat. Șocul se risipea și mi-am 
amintit că ultima oară când fusesem singură cu Archer, scosese 
cuțitul la mine. Nu aveam de gând să rămân prin preajmă și să 
văd ce ascundea de data asta. 

Mi-am adunat ultimele rezerve de putere ca să fac un soi de 
vrajă. Poate că nu eram în stare să duc până la capăt o vrajă 
de transport, dar o lovitură de trăsnet probabil că avea să fie 
destul de eficientă. Îmi simțeam magia începând să urce din 


HEX HALL. SECRETUL 105 


tălpi, însă era slabă. Aveam noroc dacă reușeam să arunc câteva 
scântei în direcția lui. 

Până să apuc să fac măcar asta, el mă prinse de braţe și mă 
trase mai adânc în umbră, răsucindu-mă astfel încât să mă li- 
pesc cu spatele de zid. 

Am ridicat genunchiul. Fu mai mult un instinct feminin decât 
o tehnică de autoapărare, dar nu conta. Se feri și de asta. Apoi 
se propti în fața mea, cu mâinile încleștate în jurul încheieturi- 
lor mele, în vreme ce eu mă zbăteam să scap. 

- N-o să-ţi fac nici un rău, mârâi printre dinţii încleștați. Dar 
nu pot spune același lucru și despre ceilalți. 

Am încetat să mă mai lupt, amintindu-mi câți membri ai or- 
ganizaţiei LOcchio se aflaseră în clubul Shelley's. Chiar în clipa 
aceea, am auzit o voce tânără strigând: 

— Cross! 

Archer aruncă o privire peste umăr, așezându-și corpul astfel 
încât să mă ascundă. 

- Nu e ea! strigă la rândul lui. Doar o fată umană în locul 
nepotrivit, la momentul nepotrivit. 

Tipul turui un șir de vorbe într-o limbă despre care am ghicit 
că era italiană. Cel puţin așa părea. Evident că nu înţelegeam ce 
spunea, dar, orice ar fi fost, îl făcu pe Archer să bombăne un cu- 
vânt foarte ușor de recunoscut înainte de a-i răspunde în aceeaşi 
limbă. Cuvintele sunau ciudat în glasul lui familiar. Am auzit 
tropăit de pași care se îndepărtau în fugă. 

Archer îmi eliberă încheieturile, apoi își propti braţele de pe- 
retele umed din cărămidă aflat în spatele meu, însă eu am conti- 
nuat să-mi ţin corpul încordat, temându-mă că, dacă mă relaxam 
și un centimetru, aveam să ne atingem din greșeală. 

El oftă. 

— Asta e — a câta? A doua oară când îţi salvez viaţa? A treia, 
dacă pui la socoteală ora de autoapărare a lui Vandy. Apropo, 
tot îţi ridici cotul prea sus la Tehnica Nouă. 

Am înghiţit în sec de două ori, înainte să-i pot răspunde. 

- O să mai lucrez la asta. 

Am aşteptat să se îndepărteze. Aveam nevoie să se îndepăr- 
teze pentru că deja începusem să tremur. Dar el rămase acolo 
unde era, atât de aproape încât îi vedeam umbrele violet de 
sub ochi și obrajii supti. Am încercat din răsputeri să-mi fixez 
privirea într-un punct aflat undeva peste umărul lui drept. Îmi 
imaginasem de atâtea ori cum ar fi să îl reîntâlnesc pe Archer 
și aveam un milion de întrebări pentru el, cum ar fi de ce îmi 
salvase viaţa în seara asta, de când lucra pentru Ochi. 

Dacă doar se prefăcuse că mă place. 

N-am spus decât: 

- Deci Ochiul a venit aici în seara asta ca să mă caute pe 
mine? 

- De fapt, am venit pentru că auziserăm că se dau gratis 
crenvurști pe băț. Imaginează-ţi ce dezamăgiți am fost. 

Mi-am smucit capul ca să mă uit la el. Deşi asta a fost o gre- 
şeală. Deja eram atât de aproape unul de altul încât, când m-am 
răsucit ca să-l privesc în faţă, nasurile noastre au ajuns la vreo 
doi centimetri distanţă. Așa că m-am ferit lungindu-mi gâtul și 
m-am adresat străzii. 

- Data trecută când ne-am văzut, m-ai atacat cu un cuţit. 
Aşa că ar fi extrem de amabil din partea ta dacă m-ai putea 
scuti de ironii. 

Desigur, data trecută când ne văzuserăm, ne sărutaserăm cu 
atâta foc încât aproape că mi se aprinsese părul, dar nu aveam 
nici un chef să aduc în discuție momentul respectiv. 

Totuși, mă întrebam dacă și el se gândea la același lucru, 
pentru că am fost sigură că l-am simţit privindu-mi gura încă 
o clipă înainte de a spune: l 

— Bine. Da, pe tine te căutam. Oricum, ce cauţi aici? 

Am clipit înspre el. 

— Eu? Consiliul are de gând să te omoare de cum te vede, am 
șuierat eu. Și tu unde te ascunzi? În afurisita lor de curte! 

- Nu mă ascund. La Londra am fost repartizat. Și nu mi-ai 
răspuns la întrebare. 

De data asta mi-am dat seama cum să-mi las capul pe spate 
îndeajuns de mult încât să evit orice atingeri la nivelul feţei 
când mă uitam la el. Asta însemna că tot eram suficient de 
apropiaţi ca să-mi văd reflexia în ochii lui. Simţeam un gol în 
stomac, dar nu i-am dat atenţie şi am spus: 

- Sunt aici cu tata. 

Ridică din sprânceană și, o clipă, semănă mai mult cu Archer 
pe care mi-l aminteam eu. 

— Reuniune de familie demonică? 

Îmi stătea pe limbă să-i spun despre Deposedare, dar, până 
să casc gura, tipul de mai devreme mai strigă ceva în italiană de 
undeva din depărtare. Archer închise scurt ochii și trase adânc 
aer în piept înainte de a-i răspunde. Apoi băgă mâna în buzunar. 

Nu credeam că era cu putință, însă m-am încordat și mai 
tare. 

- Relaxează-te! murmură el scoțând o monedă simplă din 
aur. Ăla era Raphael. Pe lângă faptul că e cel mai tânăr dintre 
Ochi, e și cel mai prost. Mă întrebă ce durează atât și i-am zis 
că-ţi şterg memoria înainte de a te lăsa să-ţi vezi de drum. 

- Poţi să faci așa ceva? 

Îmi aruncă un rânjet scurt. 

- Nu, dar el nu ştie. De aia stă atât de departe. Se teme să nu 
ia microbi Prodigium. 

O spusese pe un ton degajat, însă se simţea amărăciunea din 
spatele vorbelor lui. Pentru cam a doua mia oară, m-am între- 
bat cum Dumnezeu devenise un mag membru al organizaţiei 
LOcchio di Dio şi mi-am dorit să fi avut timp să-l întreb. 

El îmi îndesă moneda în palmă. 

- Locuiești în Londra? 

- Nu, Abația Thorne. E... 

- Te găsesc eu, zise el, închizându-mi pumnul peste monedă. 
Doar să ţii asta la tine. 

- Nu, am replicat, apucându-l de mâneca hainei. Archer, 
Consiliul stă la Thorne. Ca să nu mai vorbesc de tata, care a dat 
un ordin de execuţie pe numele tău. 

— Avem multe de discutat, Mercer, spuse el, aruncând o privi- 
re în spate, către capătul aleii. O să-mi asum riscul. 

Am scuturat iar din cap, dar el deja se îndepărta de mine. 

- Rămâi în umbră și cară-te de aici! murmură. Și, Mercer, 
de acum înainte ţine-te departe de cluburile pentru Prodigium, 
bine? Oamenii ăștia nu-ţi sunt prieteni. 

— Ce vrei să spui? 

Am dat să-l mai înșfac încă o dată de mânecă, însă el fugi 
înapoi către Shelley's. Acum îl vedeam pe Raphael, și Archer 
avusese dreptate: era tânăr. De fapt, foarte tânăr. Am estimat 
că avea în jur de paisprezece ani. Am rămas lipită de zid cât 
timp Archer îl luă de umeri pe băiat, spunându-i ceva pe un ton 
degajat, jovial. Raphael clătină din cap, continuând să se uite în 
direcția mea. Atunci izbucni o explozie de lumină albastră din- 
spre ușa din spate, iar cei doi se întoarseră către ea, dându-mi 
mie ocazia să părăsesc în goană aleea. 

Capul încă mi se învârtea şi genunchii îmi tremurau în timp 
ce coteam la stânga, ieșind din pasaj. M-am sprijinit cu mâna 
de cărămida mâzgoasă și am încercat din răsputeri să nu vomit. 
Habar n-aveam unde ar fi trebuit să se afle drumul. Speram 
doar că Daisy şi Nick îmi lăsaseră vreo dâră de firimituri demo- 
nice pe care s-o pot urma. 

Dar, când am ajuns la capătul străzii, i-am zărit pe toţi trei 
așteptându-mă în faţa unei clădiri scunde din beton. Daisy și 
Nick fumau din nou, iar Jenna se plimba încoace și încolo, cu 
colții ieşiţi în afară, cu ochii încă roșii. 

Când mă văzu, tot chipul i se lumină, încât în clipa aceea 
semăna mai puţin cu un vampir și mai mult cu un copil în dimi- 
neața de Crăciun. M-am împleticit către ei, iar Jenna se repezi 
să mă ia în braţe. 

- Eram absolut sigură că te-au prins, spuse ea cu voce groasă. 

Am îmbrăţișat-o la rândul meu, cu un nod în gât. Jurasem 
că n-o să mai existe secrete în viața mea, dar n-aveam cum 
să-i spun Jennei despre întâlnirea cu Archer. Era cea mai bună 

prietenă a mea, însă existau câteva lucruri pe care nici măcar ea 
nu le putea înţelege. 

- E din cauza cizmelor ăstora stupide, i-am zis eu cu un râs 
nesigur. Nu sunt tocmai cele mai bune încălțări pentru alergat. 

Jenna se retrase și-mi cuprinse fața în palme. Ochii nu-i mai 
erau roșii, ci mari și strălucitori din cauza lacrimilor. 

— Îmi pare nespus de rău, Sophie, spuse ea. Dacă aș fi avut 
cea mai mică idee că locul ăla o să fie atât de periculos pentru 
tine... 

- Da, interveni Daisy, venind lângă Jenna. Pe bune, Sophie, 
niciodată nu ni s-a întâmplat așa ceva la Shelley's, jur. Nu te-am 
fi dus nicicând acolo dacă am fi știut. 

Chiar și Nick înaintă, încruntându-se îngrijorat. 

- James ne-ar ucide dacă ar afla. Se presupune că ar trebui 
să te ajutăm să te acomodezi cu viața de demon și, în schimb, 
noi aproape că te-am dat pe mâna celor de la LOcchio di Dio. 

Toţi trei păreau atât de sincer mâhniţi, atât de vinovați, încât 
am simţit că mi se face iar rău. 

-E în regulă, am spus, fluturând din mână de parcă se în- 
tâmpla în mod frecvent ca vânătorii de demoni să atace clubu- 
rile încercând să mă ucidă. Sunt în regulă. Acum hai să plecăm 
de aici! 

Daisy îmi spusese că a doua călătorie avea să fie mai ușoa- 
ră decât prima, dar Daisy ori se înșela, ori era o mincinoasă. 
A doua călătorie păru mult mai rea, probabil pentru că eram 
complet stoarsă. Totuși, am ajuns înapoi la moara pentru mă- 
cinat porumbul și, chiar dacă mă simţeam de parcă un pitic cu 
un sfredel și-ar fi stabilit reşedinţa permanentă în lobul meu 
frontal, am reușit să parcurg clătinându-mă tot drumul înapoi 
spre casă. Din fericire, toată lumea părea să se fi dus la culcare, 
căci, atunci când am intrat, holul din faţă era întunecat și tăcut. 
După alte câteva scuze șoptite, Daisy și Nick se îndreptară către 
camerele lor de la etajul al doilea, în vreme ce eu și cu Jenna am 
urcat spre ale noastre. 

Ajunsă lângă ușa ei, Jenna se opri. 

— Soph, chiar îmi ... 

- Jenna, dacă mai spui încă o dată că-ți pare rău, îţi trag un 
pumn în capul ăla mic și roz. 

Ea zâmbi ușor. 

- Bine, bine. Totuși, data viitoare când îți mai propun să mer- 
gem la un club pentru Prodigium, să-mi dai una după ceafă. 

- S-a făcut, am spus eu. 

Practic, a trebuit să mă târăsc în dormitorul meu. Mi-am 
pus o cămașă de noapte și m-am spălat pe dinţi ca prin cea- 
tă. Mintea mea derula în cerc cele câteva minute petrecute cu 
Archer pe alee. Acum șase luni mă atacase cu un cuţit în pivnița 
de la Hecate. În seara asta mă protejase de ceilalți membri ai 
L:Occhio di Dio. De ce? 

Blugii mei erau mototoliți pe podea și, înainte să mă bag în 
pat, am scotocit în buzunarul din față. Moneda de aur pe care 
mi-o dăduse încă era caldă. Părea veche. Chipul imprimat pe 
metal era atât de șters încât nu-mi dădeam seama dacă repre- 
zenta un bărbat sau o femeie. 

„Ţine-o la tine“, îmi spusese. „Ie găsesc eu.“ 

Ar fi trebuit s-o arunc. Ar fi trebuit să descopăr care dintre 
cele câteva sute de dormitoare din casa asta era al tatei și să-i 
povestesc cele întâmplate. Ar fi trebuit să fac orice altceva de- 
cât am făcut, adică să strâng moneda în pumn și s-o strecor sub 
pernă. 


CAPITOLUL 16 


Slavă Domnului, n-am avut vise ciudate în noaptea aceea și 
am dormit până aproape de prânz. Aș fi dormit și mai mult dacă 
cineva nu mi-ar fi deschis ușa. 

- Pleacă, Jenna! am mormăit cu nasul în pernă. 

— Aș pleca, dacă aș fi Jenna, replică o voce groasă — care cu 
siguranţă nu era a Jennei. 

Toate evenimentele din seara trecută mi-au năvălit în minte 
și, cu creierul meu ameţit de somn, mi-am amintit că Archer îmi 
spusese să ţin moneda cu mine, că avea să mă găsească el şi că 
pusesem bănuţul sub pernă. 

M-am ridicat atât de repede încât practic am depășit bariera 
sunetului, dar cel care stătea în ușa deschisă era Cal, nu Archer. 
Am lăsat să-mi scape un oftat uriaș, unul de ușurare, fără nici 
un pic de dezamăgire. 

Sigur, odată ce am priceput că cel care se afla în dormitorul 
meu era Cal, şi nu Archer, am avut o revelație: „Cal se află în 
dormitorul meu“. 

- Bună! am șoptit, sperând că părul meu nu arăta precum 
o uriașă claie încâlcită, chiar dacă eram nouăzeci și nouă la sută 
sigură că așa era. De fapt, mi-l vedeam cu coada ochiului. 

- Bună! 

- Eşti... ăăă... în camera mea. 

- Sunt. 

- E voie? 

- Păi, suntem logodiţi, spuse Cal fără nici o expresie pe chip. 

Mi-am mijit ochii spre el, dându-mi la o parte smocuri mari 
de păr de pe față. Habar n-aveam dacă asta ar fi trebuit să fie 
o glumă sau nu. Cu Cal nu-ţi puteai da seama niciodată. 

- Voiai să te uiţi la mine cum dorm, sau ce? Pentru că în ca- 
zul ăsta logodna e foarte ruptă. 

Buzele lui se arcuiră într-o schiţă de zâmbet. 

— Tu ai câte o replică isteață pentru orice? 

— Dacă se poate, da. Deci, de ce ai venit aici? 

- Să văd cum a fost ieri seară. 

Inima îmi bubui dureros sub coaste și, brusc, nu m-am mai 
putut gândi decât la moneda aia idioată care acum ardea o ga- 
ură sub perna mea. 

— A fost bine, am spus, trăgându-mă spre tăblia patului. Cum 
să-ți spun? Rural. Îmi pare tare rău că a trebuit să lipseșşti. 

— Da. Îşi trecu o mână peste falcă. A fost ciudat. Tatăl tău mi-a 
spus că sunt doar câteva plante la care trebuie să mă uit, dar par- 
că, de îndată ce terminam de vindecat una, o alta începea să se 
ofilească și să pară bolnavă. Cred că am luat la mână fiecare tufă 
din grădina aia. A durat până aproape de zece ieri seară. 

- E ciudat, am spus. O bănuială începea să mi se contureze 
în minte. 

Nu se putea să fiu singura care să-și dea seama că prietenul 
nostru Cal n-ar fi fost de acord cu mersul la Shelley's. 

- Ai aflat ceva despre Nick şi Daisy? 

A, da. Toată partea asta a misiunii mele fusese un eșec total. 

— Nu, nu prea. De fapt, a fost o seară destul de plicticoasă. 

În ciuda experienţei pe care o căpătasem în ultimele luni, 
minţeam îngrozitor de prost, iar Cal nu era tâmpit. Mă privi 
intens o clipă, apoi spune: 

— Tatăl tău a ajuns acasă azi-dimineaţă devreme. Se pare că 
ieri seară LOcchio di Dio a făcut o razie într-un club Prodigium 
din Londra. 

— Uau! am zis fără vlagă. Trebuie să fi fost nasol. 

- Da, replică Cal, fără să-și ia ochii de la mine. Din câte se 
pare, auziseră că fata șefului Consiliului se afla acolo împreună 
cu alți doi demoni şi un vampir. 

Am simţit cum mi se scurge sângele din obraji. 

— Au, drace! E furios? 

Cal ridică din umeri. 

- Poţi spune și așa. Nici eu nu sunt foarte încântat. 

Mi-am împins pătura la o parte şi m-am ridicat din pat, asi- 
gurându-mă că nu mi se ridică poalele cămășii de noapte. 

— Cal, deja o să am de-a face cu un tată furios pe ziua de 
azi. Te rog, nu mai adăuga peste asta și vreo chestie de macho 
„logodit“, bine? 

El mă prinse de încheietură. 

- Nu adaug. Și nu pe tine sunt supărat. Pe ei. N-ar fi trebuit 
să te ducă acolo. 

Îi simţeam mâna caldă pe piele. 

— Cred că încercau să fie drăguți, i-am zis eu. Și au spus că 
Ochiul n-a mai făcut niciodată așa ceva. 

Degetele lui se strânseră până în pragul durerii. 

— Deci pe tine te căutau. 

- Da. Așa se pare. 

Se auzi o scurtă bătaie în ușă. Cal îmi dădu drumul şi am 
sărit la vreo doi metri distanţă unul de altul, în timp ce Lara 
deschidea încet ușa. Dacă doamna Casnoff l-ar fi prins pe Cal în 
dormitorul meu de la Hecate - cu ușa închisă și cu mine îmbră- 
cată încă în pijama —, am senzaţia că ar fi urmat priviri oţelite, 
buze ţuguiate şi cuvinte precum „îngrozitor de nepotrivit“. 

Dar dacă Lara păru cumva, atunci fu... ei bine, încântată. 
Expresia de pe chipul ei era ușor mulțumită de sine. 

- Sophie, îmi zise, tatăl tău te așteaptă în bibliotecă. 

În. Am dat din cap și am răspuns: 

- Bine. Lasă-mă să fac un duș scurt și mă duc imediat. 

- Te mai roagă și să porți altceva decât blugi și tenişi. 

Asta era enervant, dar nu voiam să mă răzbun pe Lara. 

— Am o rochie pe care o pot îmbrăca. 

— Excelent! zise ea, dar n-a făcut nici o mișcare ca să plece. 

~- Eu... ăăă... bănuiesc că ăsta e semnalul să plec de pe capul 
tău, spuse Cal și gâtul i se înroşi uşor. Ne vedem mai târziu, 
Sophie. 

I-am urmărit pe amândoi ieșind, după care mi-am sprijinit 
capul de geam și am oftat. Afară, fântâna sclipea în bătaia soa- 
relui şi am simţit vag mireasma aceea de levănţică de care tata 

era îndrăgostit. La lumina zilei îmi era ușor să-mi imaginez că 
seara trecută nici nu avusese loc. 

M-am simțit un pic mai bine după duș. Sigur, tata avea să fie 
furios pe mine. S-ar putea chiar să existe și niște ţipete. Dar le 
puteam suporta. Singura rochie pe care mi-o adusesem era una 
albă, de plajă, cu flori albastre imprimate pe ea. Era drăguță, însă 
m-am gândit că s-ar putea să fie nevoie de ceva mai sofisticat. 
Folosind magia, am schimbat-o într-o rochie neagră, simplă, fără 
mâneci. Adăugasem o jachetă neagră, scurtă, și niște perle ca ac- 
cesoriu, înainte să-mi dau seama că îmi utilizam din nou puterile. 

„Da, dar numai mici puteri“, mi-am spus eu. „Șansele ca ma- 
gia ta să devină neagră şi înspăimântătoare în timp ce schimbi 
haine sunt probabil destul de scăzute.“ 

Totuși, mă deranja ușurința cu care revenisem la obiceiul de 
a folosi vrăjile. Așa că m-am luptat să-mi prind părul într-o îm- 
pletitură modestă de modă veche, chiar dacă am sfârșit arătând 
destul de neîngrijită. M-am hotărât să nu mă machiez, gândin- 
du-mă că cu cât mai inocentă voi părea, cu atât mai greu îi va fi 
să mă pedepsească sau să arunce flăcările iadului din ochi sau 
orice altceva mai fac taţii demoni când sunt furioși. 

Înainte să plec, am scos moneda de aur de sub pernă, apoi 
m-am uitat prin cameră. Nu mi-a sărit în ochi nici o ascunzătoa- 
re, așa că, până la urmă, am adăugat un buzunar la rochia mea 
și am băgat-o acolo. 

Când am intrat în bibliotecă, tata stătea în faţa ferestrelor 
mari, cu mâinile strânse la spate, în clasica postură „sunt total- 
mente dezamăgit de progenitura mea“. 

— Tată? Hm, Lara mi-a zis că vrei să mă vezi. 

Se întoarse, cu buzele strânse într-o linie aspră. 

- Da. Te-ai distrat bine cu Daisy și Nick ieri seară? 

M-am luptat cu impulsul de a băga mâna în buzunar și a atinge 
moneda. 

— Nu în mod deosebit. 

El nu spuse nimic, așa că pur şi simplu ne-am uitat fix unul 
la altul până când am început să mă simt stânjenită. 

— Uite ce e, dacă ai de gând să mă pedepsești, aș prefera s-o 
faci şi gata. 

Tata continuă să mă fixeze. 

— Ai vrea să ştii cum mi-am petrecut eu seara? Ei bine, de 
fapt nu atât seara, cât primele ore ale dimineţii. 

„Interiorizare“, am mormăit. Doamna Casnoff mai aplica 
uneori manevra asta. Spunea că nu e supărată și pe urmă se 
apuca să înșire toate neplăcerile pe care i le provocase eșecul 
meu. Poate că învățau asta la școlile alea fițoase la care merg 
ființele Prodigium non-rebuturi. 

— Sigur. 

— Mi le-am petrecut vorbind la telefon. Ştii cu cine? 

- Una dintre liniile telefonice pentru cei cu puteri paranormale? 

Tata scrâșni din dinți. 

- Măcar de-ar fi fost așa. Nu, am fost ocupat să asigur nu 
mai puțin de treizeci de vrăjitoare, magi, metamorfi și zâne, toţi 
foarte influenți, că fiica mea - viitorul şef al Consiliului, ar tre- 
bui să adaug — n-a rănit peste o duzină de Prodigium nevinovaţi 
încercând să scape dintr-un club de noapte în timpul unui raid 
organizat de LOcchio di Dio. 

- Nu i-am rănit! am exclamat. 

Apoi mi-am amintit cât de tare se loviseră toţi de pereţi și 
cum se chirciseră de durere. 

- Ei bine, nu intenţionat, m-am corectat. 

Tata își lăsă capul în jos, prinzându-și puntea nasului între 
două degete. 

- La naiba, Sophia! 

— Îmi pare rău, am spus pe un ton jalnic. Serios. Şi am încer- 
cat să-i ajut. Am doborât toți Ochii care veneau după ei. 

— Nu, spuse el, ridicând capul. Nu, e vina mea. N-ar fi trebuit 
să mă ocup de asta de îndată ce ai sosit. 

— De ce? 

— Vino cu mine! Avem o treabă de făcut. 

Tata își întinse braţul ca și cum eu ar fi trebuit să părăsesc 
prima biblioteca, însă am rămas pe loc. Mă simţeam complet 


116 RACHEL HAWKINS 


zăpăcită şi debusolată. Când mama era supărată pe mine, pur 
şi simplu ţipa şi gata. 

Am înghiţit în sec. 

— Oriunde am merge, vreau să vină și Jenna. 

Orice ar fi avut tata în plan, nu credeam că era ceva cu care 
să vreau să mă confrunt de una singură. 

Însă tata îmi surâse misterios și spuse: 

— Cred că domnișoara Talbot are musafiri. 

- Despre ce vorbeşti? 

— Am înțeles că ea și Victoria Stanford au devenit destul de 
apropiate câtă vreme Jenna s-a aflat în Savannah, anul trecut. 
Din fericire, domnișoara Stanford a primit câteva zile de conce- 
diu de la îndatoririle ei din cadrul Consiliului. M-am gândit că 
şi-ar dori să petreacă o parte din timpul ăsta aici, cu Jenna. 

— Ai adus-o pe Vix aici? 

E] se întoarse din nou către fereastră și făcu semn cu capul 
către ceva de afară. 

- Avionul ei a aterizat ieri-noapte. 

M-am dus lângă el. Acolo, pe peluza din faţă, Jenna se plim- 
ba la braţ cu o fată foarte palidă și foarte frumoasă, cele două 
ținându-și capetele apropiate. Vix părea să aibă șaisprezece ani, 
dar, de vreme ce lucra pentru Consiliu, am bănuit că era mult 
mai bătrână. Unul dintre avantajele de a fi vampir, m-am gândit 
eu. Jenna râdea. Am simţit un nod în gât din pricina unei sen- 
zaţii care era pe de-o parte bucurie pentru Jenna, pe de-o parte 
gelozie pentru că trebuia s-o împart și pe de-o parte furie. 

Mi-am amintit expresia de pe chipul tatei în acea primă zi, 
când Jenna sărise în apărarea mea, iar el spusese că doamna 
Casnoff ne numise... cum? 

O echipă formidabilă. 

- Bine jucat, tată, am murmurat eu. 

M-am așteptat să nege, însă el spuse: 

- Da, așa m-am gândit și eu. Acum hai! 

Am mai aruncat o ultimă privire înspre Jenna și Vix, sperând 
ca prietena mea să mă vadă și să-i fac cu mâna, însă ea nu ri- 
dică ochii. 


CAPITOLUL I7 


Credeam că începusem să stăpânesc destul de bine geografia 
Abației Thorne, dar, în timp ce îl urmam pe tata pe un coridor 
masiv, apoi pe un hol mai îngust și în cele din urmă pe un șir de 
trepte, m-am zăpăcit iar. 

Tata se opri în sfârșit într-o parte a casei care arăta de parcă nu 
mai fusese folosită de pe vremea când Alice locuia acolo. Mobila 
era învelită în pânze grele, iar un strat gros de praf și mâzgă aco- 
perea portretele de pe pereţi. În fața noastră se afla o ușă masivă 
din lemn de stejar, şi, când tata o împinse, m-am așteptat să sară 
la noi vreo nevastă nebună, sechestrată în spatele ei. 

Însă, când m-am uitat prin încăperea întunecoasă, singura 
persoană pe care am văzut-o am fost eu. Ei bine, eu în mai mul- 
te exemplare. 

Aproape fiecare centimetru pătrat de zid era acoperit cu tot 
felul de oglinzi. Oglinzi uriașe, în rame ornate ce păreau să cân- 
tărească de trei ori cât mine; oglinjoare mici, rotunde, ce nu 
reflectau decât părticele din corpul meu; oglinzi vechi, atât de 
uzate și pătate încât cu greu'mai vedeam ceva în ele. 

Tata traversă camera ca să dea la o parte draperiile din cati- 
fea cenușie, dar, când trase de ele, materialul căzu din dreptul 
ferestrelor într-un morman de fărâme. 

- În fine, spuse el, cercetând mizeria. Oricum, e casa mea. 

Ridică ochii spre mine. 

— Sunt sigur că te întrebi de ce te-am adus aici. 

Am înaintat către mijlocul încăperii, ţăcănind pe podeaua de 
marmură cu sandalele mele cu barete. 

- Presupun că ăsta e locul de unde începe pedeapsa, am 
spus. Deci, trebuie să curăţ toate oglinzile astea ori trebuie să 

mă holbez la mine însămi până când mi se face rușine sau ceva 
de genul ăsta, nu? 

Spre surprinderea mea, tata zâmbi ușor. 

- Nu, nimic atât de abstract. Vreau să spargi una dintre 
oglinzi. 

- Poftim? l 

Se sprijini de fereastra rămasă acum fără draperii, încruci- 
șându-și braţele la piept. 

- Sparge o oglindă, Sophie! 

- Cu ce, cu capul? Pentru că sunt sigură că asta ar fi o pe- 
deapsă corporală și mama n-ar fi de acord. 

- Cu puterile tale. 

Îh. Am cercetat zecile de oglinzi şi am murmurat: 

- Cred că aș prefera să-mi folosesc capul. 

Cum tata nu răspunse, am oftat și m-am întors cu fața spre el. 

- Bun, în regulă. Pe care dintre ele? 

El ridică din umeri. 

- Nu contează. Alege una! 

Am studiat oglinzile de pe pereţi. Una dintre cele mari ar fi 
fost mai ușor de „ţintit“, dar când, inevitabil, avea să explodeze 
peste tot, urma să am de-a face cu multe cioburi zburătoare. 
Mai bine să aleg una greu de nimerit, dar care să provoace mai 
puţin zbor și mai puţină durere. 

M-am hotărât asupra unei oglinzi aflată chiar la stânga tatei. 
Era cam cât mâna mea și mi-am concentrat toată atenţia asupra 
ei. „Sparge-te!“ 

Sunetul fu aproape asurzitor. Toate oglinzile din cameră se 
făcură ţăndări, într-un nor sclipitor. Am ţipat și mi-am ridicat 
mâinile, dar cioburile nu mă atinseră. Îngheţară la vreo câţiva 
centimetri de mine, plutind acolo o clipă, îndeajuns ca să-mi 
văd ochii măriţi de spaimă în mii de fărâme lucitoare. Apoi bu- 
cățile începură să se retragă încet către ramele goale. Se auzi un 
sunet ca acela făcut de un uriaș balon care se sparge și deodată 
oglinzile erau din nou întregi. 

M-am răsucit. Tata stătea în continuare lângă fereastră, însă 
îşi ţinea ambele mâini întinse în faţă, iar chipul îi strălucea de 
transpiraţie. Când își lăsă braţele în jos, se prăbuși lângă fereas- 
tră şi trase adânc aer în piept. 

- Îmi pare rău! am început să turui. Ti-am zis, sunt groaz- 
nică la chestia asta. E ca și cum, de fiecare dată când încerc 
să fac o vrajă, o ia razna şi devine mare, înspăimântătoare, 
explozivă și... 

Tata își frecă fruntea. 

- Nu, Sophie, e în regulă. Asta și speram să faci. 

- Sperai să comit un „oglindicid“? 

EI râse, dar părea să-și cam fi pierdut suflul. 

- Nu, speram să vezi cât de puternică ești cu adevărat. Ochii 
îi scăpărau şi în ei se citea ceva ce putea fi mândrie. Mi-ai de- 
pășit așteptările. 

— Păi, ura! am spus. Mă bucur așa mult că talentul meu de 
a face porcării să explodeze te impresionează, tată. 

— Sarcasmul tău e... 

- Ştiu, ştiu, „o caracteristică neatrăgătoare la o tânără 
domnișoară“. 

Însă tata zâmbi larg şi, dintr-odată, păru mai tânăr și semănă 
mai puţin cu un tip care își calcă chiloţii. 

- De fapt, urma să spun că e ceva ce probabil ai moștenit 
de la mine. Grace a detestat întotdeauna comentariile sarcastice. 

- A, știu, am răspuns fără să mă gândesc. Mi-am petrecut 
mare parte din clasa a șaptea pedepsită din cauza asta. 

El pufni. 

- Pe mine m-a pus odată să merg pe marginea unei şosele 
din Scoţia pentru că am făcut o glumă complet nevinovată des- 
pre abilitatea ei de a citi o hartă. 

- Pe bune? 

— Îhî. A trebuit să parcurg pe jos aproape cinci kilometri afu- 
risiţi înainte să oprească și să mă lase să urc la loc în mașină. 

— Frate! Mama e tare. 

O clipă ne-am zâmbit unul altuia. Apoi tata își drese glasul și 
se uită în altă parte. 

— Oricum, puterile tale sunt cu siguranţă impresionante, dar 
ce îţi lipsește e controlul. 

- Da, m-am cam prins și eu de asta. 

El se împinse de lângă fereastră. 

— Alice te-a învăţat să faci vrăji. 

Nu era o întrebare. 

- Eram varză și la alea, am zis, fără să mă uit la el. Elodie 
a reușit să învețe mult mai repede decât mine. 

Tata mă urmări îndeaproape timp de o secundă, apoi spuse: 

— Cal zice că ai folosit o vrajă de transport ca să te apropii de 
Alice suficient încât s-o omori. 

— Cal are o gură mare, am bombănit. 

- Așa ai făcut? mă întrebă el. 

- Da, am răspuns, dar m-am mișcat cam un metru juma- 
te, la propriu. Chiar n-a fost aşa impresionant. Cum ziceam, 
Elodie a reușit să înveţe mult mai repede decât mine. 

- Dar Elodie era vrăjitoare, spuse tata. Ei îi era mai uşor să-și 
concentreze puterile. 

— Ce vrei să spui? 

— Să-ţi compari forţele cu ale lui Elodie e ca și cum ai pune 
un gheizer lângă un pistol cu apă. Magia ta e mult mai puterni- 
că, dar e... hai să spunem, greu de mânuit. Înmulțește asta cu 
stresul emoţional pe care l-ai suferit la Hecate și nu-i de mirare 
că vrăjile tale au tendinta de a deveni — care-i cuvântul pe care 
l-ai folosit tu? Explozive? 

Am scuturat din cap. 

— Dar vrăjile mele erau îngrozitoare încă dinainte să merg 
la Hex Hall. Îl mai știi pe profesorul care și-a pierdut memoria? 
Sau dezastrul ăla de la bal? 

- Aceeași problemă, replică tata. O putere uriașă, dar nici 
o idee cum s-o stăpâneşti. Şi, cu cât te supără și te sperie 
mai mult lucrul ăsta, cu atât mai greu îţi va fi să-ți controlezi 
puterile. 


HEX HALL. SECRETUL 121 


Traversă încăperea și-mi luă mâinile într-ale lui. La fel ca și în 
cazul lui Daisy și Nick, îi simțeam puterea curgându-i prin vene. 

- Mi-am petrecut ani întregi simțindu-mă la fel, Sophie. 

- Serios? 

Fusese abia o șoaptă. 

El încuviinţă. 

- Nu eram cu mult mai mare decât tine când mama mea... 
Lăsă fraza neterminată, iar degetele i se strânseră peste ale 
mele într-un gest reflex. După moarte tatei, continuă el, mi-aș 
fi smuls puterile cu mâinile goale dacă aș fi putut. Ca și tine, 
refuzam să mai folosesc magia pentru că mă speria îngrozitor. 

- Nu prea m-am gândit la asta. Cum trebuie să fi fost pen- 
tru tine. Am încercat să-mi imaginez ce aș fi simţit dacă, în 
loc ca Alice s-o omoare pe Elodie, tata ar fi ucis-o pe mama, 
însă gândul era prea dureros ca măcar să-l pot duce până la 
capăt. Deci ce te-a făcut să-ţi schimbi părerea despre propriile 
puteri? 

Tata zâmbi și îmi surâse trist. 

- E o poveste lungă. Oricum, ideea e că până la urmă am 
învăţat cum să-mi controlez forțele la un nivel foarte precis. 
De exemplu. Ridică o mână cu degete lungi și o îndreptă către 
cea mai mică dintre oglinzi, un pătrat de sticlă argintie înalt 
cam de opt centimetri, pe care eu nici măcar nu-l observasem. 
Sparge-te! spuse el cu voce joasă. 

M-am chircit, însă suprafaţa oglinzii fu străbătută de o crăpă- 
tură abia cât un fir de păr. 

- Bun, am spus încet. Asta a fost foarte ne-exploziv. Deci 
cum ai făcut? 

Tata lăsă mâna în jos și se întoarse din nou către mine. 

- O combinaţie de mai multe lucruri. Concentrare, respiraţii 
adânci... 

- Yoga demonică? am sugerat, iar el chicoti. 

- Ceva de genul ăsta. Cea mai bună cale de a-ţi explica e 
să-ţi spun că noi doi — Daisy și Nick, Alice, mama mea — avem 
puterile unor zei, dar trupurile, sufletele și minţile unor oameni. 

Ambele părți ale noastre trebuie să lucreze împreună, altfel ma- 
gia e prea multă. 

- Şi o luăm razna. Ca Alice. 

El dădu din cap aprobator. 

- Mai mult sau mai puţin. Acum, încearcă să spargi iar oglin- 
da, însă, de data asta, concentrează-te mai mult asupra părții 
tale omenești decât asupra cele demonice. 

- Hm... cum fac asta, mai exact? 

Tata își scoase ochelarii şi începu să-i curețe cu o batistă luată 
din buzunar. 

- Există mai multe modalităţi. Te poţi gândi la o amintire 
de pe vremea când nu-ţi dobândiseși încă puterile. Sau te poți 
concentra asupra unui moment în care ai simţit emoții omenești 
deosebit de puternice: gelozie, teamă, dragoste... 

— Tu la ce te gândești? 

Punându-și ochelarii la loc pe nas, tata răspunse: 

- La mama ta. 

— A! 

Ei bine, dacă funcţiona la el, poate că avea să meargă și 
la mine. Mi-am ales o altă oglindă, de mărime medie și aşe- 
zată într-o ramă formată din mici heruvimi auriţi. Am simţit 
cum puterea îmi urcă din tălpi, dar în loc s-o azvârl în afa- 
ră, așa cum făceam de obicei, am tras adânc aer în piept și 
am vizualizat chipul mamei. Era o amintire de acum un an, 
chiar dinainte ca totul să ne meargă atât de prost în Vermont. 
Îmi alegeam rochia de bal, iar mama zâmbea, ochii ei verzi 
strălucind. 

Aproape imediat bătăile inimii mele încetiniră și am simţit 
magia mișcându-se treptat. Când în sfârșit îmi ajunse în vâr- 
furile degetelor, m-am concentrat asupra oglinzii, păstrând tot 
timpul în faţa ochilor chipul mamei. 

— Sparge-te! 

Oglinda și cele două aflate de-o parte și de alta a ei se făcură 
țăndări. Cioburile căzură pe podeaua prăfuită. Dar erau doar 
trei. Și clar lipsise explozia. 

- Sfinte Sisoe! am exclamat. 

Un zâmbet caraghios mi se întinse pe faţă și mi-am dat sea- 
ma că era prima dată în ultimele luni când mă simţeam beată 
de magie. 

- Mult mai bine, spuse tata dând din mână. 

În câteva secunde oglinda era reparată. 

- Bineînțeles, cu cât exersezi mai mult, cu atât vei fi mai 
pricepută. Și cu cât vei fi mai pricepută în a-ţi controla puterile, 
cu atât.mai puţin probabil va fi să rănești vreodată pe cineva. 

Acum senzaţia de euforie lăsă loc uneia de nervozitate. 

- Deci vrei să spui că, dacă aș reuși să stăpânesc tai chi-ul 
ăsta magic, aș putea să nu devin precum... precum Alice? 

- Spun că astfel șansele scad foarte mult, da. Ți-am zis, 
Sophie. Ai multe alte opțiuni în afara Deposedării. 

Pentru că nu mă puteam gândi la nici o replică, pur şi simplu 
am dat din cap aprobator şi mi-am șters pe pantaloni mâinile 
care îmi transpiraseră brusc. Exersarea respirației adânci și ima- 
ginarea oamenilor pe care îi iubesc părea mult mai bune decât să 
am rune magice întipărite pe piept, însă mai că nu-mi venea 
să cred că poate fi atât de ușor. 

- Desigur, alegerea îţi aparține și nu trebuie să decizi nimic 
azi, spuse tata. Dar totuși, doar... promite-mi că o să te mai 
gândești. 

- Da, am răspuns, dar cuvântul îmi ieși cam pițigăiat. Da, am 
spus din nou. Bineînțeles că am să mă gândesc. 

Mă aşteptam ca tata să facă obișnuitul lui gest energic și să 
spună ceva de genul: „Excelent. Îți aştept cu nerăbdare decizia 
cu privire la această problemă semnificativă“. Însă el păru pur 
şi simplu ușurat și zise: 

- Bun. 

Crezând că suntem gata, m-am îndreptat către ușă, însă tata 
păşi în fața ei. 

— N-am terminat încă. 

Am clipit surprinsă. 

— Aș putea încerca să mai sparg niște oglinzi, dacă chiar vrei, 
tată, dar sunt cam obosită. Între seara trecută și ziua de azi zbură 
cam multă magie pentru mine și... 

El clătină din cap. 

- Nu, nu asta. Mai avem o chestiune de discutat. 

N-aveam nevoie de simțurile mele paranormale ca să-mi dau 
seama că urma ceva rău. 

- Ce e? 

Tata trase adânc aer în piept și își încrucișă brațele. 

- Vreau să-mi spui despre Archer Cross. 


CAPITOLUL 18 


M-am oprit chiar înainte să bag mâna în buzunar, dar tot am 
simțit moneda arzând acolo. Gândurile îmi zburară într-un mi- 
lion de direcţii diferite. Cum putea tata să știe că Archer fusese 
aici ieri seară? Aflase că luasem moneda? Archer îmi spusese 
că avea s-o folosească pentru a mă găsi. Poate că tata voia s-o 
utilizeze pentru a-l ademeni pe el aici. 

Dar înainte să intru în colaps mental, tata continuă. 

- Ştiu că nu te simţi în largul tău vorbind despre asta, dar e 
foarte important să înţeleg mai bine ce s-a petrecut semestrul 
trecut. 

- Ah! am exclamat eu, sperând că nu semăna prea mult 
cu un suspin de ușurare. Ți-am zis. Doamna Casnoff m-a pus 
să scriu o declarație către Consiliu, la câteva săptămâni după 
evenimente. Totul e acolo. 

- Am citit-o. Și nici eu, nici Consiliul nu credem că ea conține 
tot adevărul. 

Am scos un sunet despre care mi-ar plăcea să spun că a fost un 
strigăt de revoltă indignată, dar în realitate a semănat mai mult 
cu un behăit. Probabil pentru că tata avea dreptate. Declaraţia 
aia stupidă nici măcar nu se apropia de întreg adevărul. 

— Încurcătura ta cu Archer Cross... 

- N-am fost niciodată încurcaţi, am bolborosit. 

- Ascultă-mă! izbucni tata, iar eu am închis gura cu un poc- 
net distinct. El continuă, coborând vocea. Te-ai văzut cu Archer 
ieri seară, la Shelley's? 

Pentru o singură clipă m-am gândit să mint. Dar ceva din pri- 
virea tatei îmi spunea că el știa deja răspunsul. Dacă minţean, 
toată chestia asta nu va face decât să se înrăutățească. 

- Doar o clipă. Am rostit cuvintele în grabă, ca și cum, cu cât 
le-aș fi spus mai repede, cu atât ar fi fost mai ușor. Dar, tată, el 
m-a protejat de ceilalți Ochi. Ar fi putut să mă dea pe mâna lor 
sau să mă omoare chiar el, însă n-a făcut-o. Şi cred că e ceva 
ciudat cu faptul că face parte din organizaţie, pentru că mai 
folosește încă magia... 

Tata mă apucă de umeri. Nu mă ţinu strâns și n-aș putea 
spune că m-ar fi scuturat sau ceva asemănător, dar felul în care 
se uită la mine făcu ca vorbele să mi se oprească în gât. 

- Nu te mai poți vedea cu el niciodată. Îţi spun asta atât ca 
părinte, cât şi ca șef al Consiliului. Este imperativ ca pe viitor 
să nu mai ai nici un contact cu Archer Cross. 

Ştiam toate astea. Însă ceva din faptul că fuseseră spuse cu 
voce tare îmi provoca o durere fizică. 

- Am priceput, am răspuns cu ochii în pământ. Eu sunt un 
demon, el e un Ochi. Dacă ne-am cupla, gândește-te cât de ciu- 
date ar fi sărbătorile în familie. Magie și pumnale zburând de 
colo colo, dărâmând pomul de Crăciun... 

Tata nu schiță nici un zâmbet la gluma mea, însă n-am pu- 
tut să-l învinovăţesc. Cred că, rostind cuvintele cu glas înăbușit, 
omorâsem o parte din umor. 

-E mai mult decât atât, zise tata, dându-mi drumul și fă- 
când un pas înapoi. Oftă. Sophie, Archer Cross e poate cea mai 
mare ameninţare cu care s-a confruntat vreodată comunitatea 
Prodigium. 

M-am holbat la el. 

- Ştiu că Ochiul bagă în sperieţi pe toată lumea, dar i-am vă- 
zut în acțiune ieri seară, tată. Nu sunt chiar atât de înfricoşători, 
iar Archer e unul dintre cei mai tineri. 

- Da, dar e și mag. De-a lungul timpului Ochiul a folosit ele- 
mentul surpriză și forţa numerică ca să ne vâneze, cam așa cum 
ai văzut aseară. Dar dacă ar fi în stare să utilizeze și magia? 
Ne-am pierde singurul avantaj pe care îl avem. Ideea că LOcchio 
di Dio l-ar putea recruta pe unul de-al nostru îi îngrozește pe 

Prodigium. De aceea trebuie să-l găsim pe Archer Cross și să ne 
ocupăm de el. 

- Vrei să spui să-l ucideţi, am replicat sec. 

- Dacă asta va fi decizia Consiliului... 

M-am îndreptat către cea mai apropiată fereastră. Era defor- 
mată de vreme, distorsionându-mi priveliștea către o altă gră- 
dină. Asta nu era nici pe departe la fel de frumoasă ca toate 
celelalte. Fântâna era acoperită cu mușchi, iar una dintre bănci- 
le din piatră se crăpase în două. 

Tata veni în spatele meu. L-am văzut în geam ezitând cu mâi- 
nile deasupra umerilor mei, apoi lăsându-le în jos. 

- Sophie, știu că e greu de înţeles, dar asta e o perioadă foarte 
periculoasă pentru noi toţi. Când am ajuns, m-ai întrebat de ce 
Consiliul stă aici, în Abația Thorne, în loc să fie la Londra. 

- Lara zicea că au avut loc niște „evenimente neprevăzute“, 
am spus eu fără să mă întorc. 

Privirile ni se întâlniră în geam, pe chipurile deformate. 

- Da. Mai precis, acum două luni LOcchio di Dio a ars din 
temelii sediul central al Consiliului. 

Acum m-am întors. 

- Ce? 

— De aceea mai sunt doar cinci membri ai Consiliului aici, la 
Thorne. Ceilalţi șapte au murit în timpul atacului. 

Chiar dacă nu-l cunoscusem pe nici unul dintre membrii 
Consiliului, cuvintele tatei fură pentru mine ca un pumn în sto- 
mac. Nu îmi veni în minte altceva de spus decât: 

- Noi de ce n-am auzit despre asta la Hecate? 

El plecă de lângă mine și se îndreptă către unul dintre scău- 
nelele ornate cu poleială aurie și catifea, care erau aliniate pe 
lângă pereţi. Oftă și se cufundă în el. 

- Deoarece ne străduim din răsputeri să păstrăm informaţia 
asta secretă. Dacă s-ar răspândi, ar provoca panică, iar noi pur 
şi simplu nu ne putem permite asta acum. Se uită iar la mine. 
Pot să fiu brutal de sincer cu tine, Sophie? 

„Ar fi o schimbare plăcută“, am dat să spun. Apoi m-am ui- 
tat la umerii lui căzuţi, la teama pură întipărită pe chipul lui. 
Trăgând adânc aer în piept, am dat din cap aprobator. 

— Te rog. 

- Îţi mai amintești războiul despre care am vorbit ieri seară? 
Cel dintre Ochi și Prodigium? Se pare că e pe cale să izbuc- 
nească un altul, însă unul ce poate fi mult, mult mai rău. Cei 
din organizaţia Ochiul n-au atacat singuri sediul Consiliului. 
Au primit ajutor din partea familiei Brannick. Făcu o pauză, 
cercetându-mi fața din priviri. Ştii ceva despre clanul Brannick? 

-— Irlandeze, păr roșcat, am răspuns, amintindu-mi o poză cu 
ele din timpul discursului „Oameni care vor să ne omoare pe 
toţi“ pe care doamna Casnoff ni-l ţinuse la Hex Hall, anul trecut. 
Mi-am mai amintit-o și pe doamna Casnoff spunând că, dacă 
fetele Brannick ar face vreodată echipă cu Ochiul, am fi termi- 
naţi cu toţii. Şi ele sunt vrăjitoare albe, nu-i așa? l-am întrebat 
pe tata. 

- Descendente ale unei vrăjitoare albe. Nu prea mai au pu- 
teri, nu cu adevărat. Se vindecă mai rapid decât oamenii obiș- 
nuiți și există încă o fărâmă de magie care iese la suprafață 
în unele dintre ele. Puţină telechinezie, premoniţii, lucruri de 
genul ăsta. Numărul lor a scăzut de-a lungul anilor, însă au un 
nou lider, pe Aislinn Brannick. Se pare că e mult mai ambițioasă 
decât predecesoarele ei. Iar acum se pare că a luat legătură cu 
Ochiul. 

Euforia dată de magie îmi dispăruse cu totul și m-am sprijinit 
de pervazul ferestrei. 

— De ce? Vreau să spun, ce s-a schimbat de i-a făcut să se 
alieze și să ia atât de mult în serios ideea de a ne omori? 

— Nick și Daisy, spuse el sec. Informaţia că, pentru prima 
oară în șaizeci de ani, cineva a început să invoce demoni i-a 
alarmat. Dar, desigur, cei mai mulți dintre Prodigium sunt la fel 
de tulburați de faptul că unul dintre noi intră în rândurile lor. 
Întreaga situaţie este... ei bine, mă tem că tensionată nici nu în- 
cepe s-o descrie. Hai să spunem, inflamabilă. Se ridică, venind 

din nou în faţa mea. Sophie, acum înţelegi de ce aș face orice ca 
să te conving să nu te supui Deposedării? 

Da, super! Din nou despre datoriile mele, despre marile res- 
ponsabilităţi care vin odată cu puterea și toate astea. 

- Sigur, am zis, încercând să nu-mi trădez amărăciunea. E 
cum ai spus ieri seară despre Alice. Demonii sunt niște arme 
extraordinare, iar dacă se apropie un mare război, aveţi nevoie 
de mine, nu-i așa? 

Tata mă fixă încruntat, iar eu mi-am ferit privirea, mușcân- 
du-mi interiorul obrazului. 

— Nu, răspunse el în cele din urmă. Nu despre asta e vor- 
ba. Îmi atinse umărul până când mi-am întors iar ochii spre el. 
Sophie, nu te-aș folosi niciodată pe post de armă. Vreau să ai 
puteri ca să fii în siguranţă. Gândul că ai fi lipsită de apărare 
împotriva Ochiului și a familiei Brannick? Vocea îi tremură la 
ultimul cuvânt. Îşi drese glasul. Mă îngrozește. 

Am clipit ca să alung brusca înțepătură a lacrimilor. 

- Dar dacă mă supun Deposedării, ei n-o să mă mai urmă- 
rească, nu? 

Nu voisem să semene atât de mult cu o scuză. Tata clătină 
din cap. 

- N-ar conta dacă ai avea puteri sau nu. Tot fiica mea rămâi. 
Măcar cu puterile te poţi apăra. 

Mâinile îmi tremurau, așa că le-am vârât în buzunare. 
Degetele îmi atinseră moneda de aur și am tresărit ca și cum 
m-ar fi fript. Tata se uită în jos, iar eu am spus repede. 

- De ce nu mi-ai zis așa de la bun început? 

Ochii lui îi întâlniră pe ai mei. 

- Tu de ce nu mi-ai zis adevărul despre tine și Archer? 

- Am fost doar prieteni, am replicat. De câte ori să-ţi repet? 

El nu răspunse, așa că mi-am dat ochii peste cap. 

- Bine, îmi plăcea de el. Îmi căzuse cu tronc și... Nu știam 
dacă mă înroșisem la faţă din pricina rușinii sau a furiei. Și, da, 
o dată ne-am sărutat. Dar n-a fost decât o singură dată și cam la 
vreo zece secunde după aia am aflat că e un Ochi. 

Tata încuviinţă. 

— Şi asta-i tot. Asta-i toată povestea. 

De ce, of, de ce nu era acolo o uriașă gaură în podea prin care 
să mă pot scufunda, de preferință spre moarte? 

— Da, asta-i tot. 

- Ei bine, e ceva, zise tata, trecându-și o mână prin păr. La un 
moment dat vreau să adaugi asta în declaraţia ta inițială. 

Am rămas tăcuți multă vreme, înainte ca eu să-mi şterg pal- 
mele transpirate pe rochie și să spun: 

— Se mai întâmplă vreun alt lucru oribil despre care ar trebui 
să știu? 

Tata râse amuzat, conducându-mă către ușă. 

— Cred că am acoperit toate ororile curente. 

Deodată îmi veni în minte o altă întrebare. 

— Tată, cum rămâne cu Nick și Daisy? Ştiu că ai zis că nu vrei 
să mă folosești pe post de armă, dar... 

- Niciodată! replică el. Vorbise calm, dar cu o voce dură ca 
oţelul. Ceea ce li s-a făcut a fost o crimă, iar cel care a comis 
fapta e responsabil de situația cumplită în care ne aflăm acum. 
Tocmai de aceea e atât de important să aflăm cine i-a schimbat. 

Ne-am oprit pe palier. 

— Ce vrei să spui? 

- Mai există o cale de a-l scăpa pe un demon de puterile sale, 
în afara Deposedării. Aceea ca persoana care a săvârșit ritualul 
iniţial să-l inverseze. Evident, pentru noi doi e prea târziu, de 
vreme ce suntem a treia — și a patra - generaţie de demoni, iar 
creatorul nostru e mort de mult. Dar pentru Nick și Daisy încă 
e posibil. 

M-am gândit la cum arătaseră cu o seară înainte, complet 
pierduţi, în timp ce vorbeau despre magia care le „zvâcnea“ în 
cap. 

- Le-ar plăcea. 

-~ Ştiu, răspunse tata. Şi mai sper că asta Îi va... ei bine, dacă 
nu îi va potoli pe Ochi, cel puţin le va mai tempera pornirile. 

L-am privit pe tata. L-am privit cu adevărat. Costumul îi era 
probabil puţintel prea mare, iar el avea niște cute adânci, ca 
niște paranteze, de-o parte și de alta a gurii. Sigur, era un tip 
arătos, dar părea mai obosit decât îmi închipuiam eu că poate 
fi cineva. 

- Uite ce e, am spus. Nu te entuziasma prea tare, dar poate... 
poate mai facem asta și mâine. Chestia aia cu yoga demonică. 

Undeva în casă mai multe ceasuri începură să țârâie. Sunară 
de trei ori înainte ca tata să zică: 

- Mi-ar plăcea. 

Am coborât în tăcere și, după ce ne-am făcut planul să ne 
revedem la cină, tata se întoarse în biroul lui, în vreme ce eu 
m-am dus în camera mea să-mi verific e-mailul. 

Primisem un răspuns de la doamna Casnoff, dar nu spunea 
decât: „Mulţumesc că m-ai informat“. 

M-am lăsat pe spătarul scaunului și mi-am sprijinit brațe- 
le încrucișate pe creștetul capului. Nu părea foarte îngrijorată. 
Totuși, ăsta trebuia să fie un semn bun. Mai ales că ultimul lu- 
cru de care aveam nevoie era fantoma lui Elodie umblând prin 
preajmă. Deja aveam destule pe cap. 

Am simţit moneda de aur atârnându-mi greu în palmă când 
am scos-o din buzunar. Am studiat-o multă vreme, după care 
m-am ridicat și am băgat-o în sertarul noptierei. 


CAPITOLUL 19 


Mai târziu după-amiază, m-am dus s-o caut pe Jenna. Nu 
fu greu de găsit. Ea și Vix încă se mai aflau în grădină. Când 
m-am apropiat, cu mâna streașină la ochi ca să mă apăr de soa- 
rele strălucitor, ele stăteau una lângă alta pe marginea fântânii, 
umăr la umăr, bălăbănind cu picioarele goale în apă. Aproape 
că mă așteptam să văd inimioare din desene animate plutind 
peste capetele lor. 

- Bună, am strigat eu, făcând cu mâna într-un mod deosebit 
de jalnic. 

Jenna se răsuci ca să se uite la mine. 

- Aici erai? exclamă ea, cu ochii strălucitori și obrajii îmbu- 
joraţi. Unde ai fost toată dimineaţa? 

Mi-am dat jos sandalele și m-am așezat de cealaltă parte 
a ei. Apa din fântână era îndeajuns de rece încât să mă facă 
să tresar. 

— Am stat cu tata, în mare parte. Ei, am exersat puţin chestia 
aia cu apropierea dintre tată și fiică. 

— Tatăl tău e un om minunat, spuse Vix, aplecându-se pe lân- 
gă Jenna. 

Vorbea cu o voce joasă care, la fel ca a Jennei, păstra doar 
o mică urmă de accent din sud. Mai era și ridicol de frumoasă, 
cu ochii mari, verzi, și părul castaniu, mătăsos. Nu era de mirare 
că Jenna se îndrăgostise lulea. 

- Ei bine, cu siguranță acum e persoana mea preferată de pe 
pământ, spuse prietena mea, aplecându-se ca să-i strângă mâna 
lui Vix. Cât de tare este, s-o aducă pe Vix cu avionul aici? 

- Cel mai tare, am murmurat drept răspuns. 

M-am întrebat dacă Jennei îi dăduse măcar prin cap că tata 
o adusese pe Vix aici ca să-i distragă atenţia. Ceva legat de pri- 
virea visătoare din ochii ei îmi spunea că nu. 

- Mă bucur foarte tare să te cunosc în sfârșit, i-am spus lui 
Vix. Jenna vorbește mereu despre tine. 

Ea începu să râdă. 

- La fel și despre tine. Și, bineînțeles, tatăl tău te pomeneș- 
te mereu, așa că între el și Jenna mă simt de parcă deja te-aș 
cunoaște. 

Frate, întâi Cal, pe urmă Lara și ceilalți membri ai Consiliului, 
iar acum Vix. Oare tata avea un blog despre mine sau ceva de 
genul ăsta? „Fiica mea Sophie și de ce ar trebui ca toţi s-o ur- 
mațţi și/sau să vă căsătoriţi cu ea.“ 

- Deci ce aţi făcut tu și tatăl tău? mă întrebă Jenna. 

Am şovăit, însă Vix își scoase picioarele din apă. Sprijinindu-și 
mâinile pe marginea fântânii, se răsuci astfel încât să stea cu 
fața în direcţia opusă. 

— Cred că o să mă duc să despachetez, spuse ea. Am fost așa 
de încântată s-o revăd pe Jenna încât mi-am aruncat pur și sim- 
plu valiza în cameră. 

Zâmbi larg şi în obrajii rozalii îi apărură două gropiţe. Am 
observat piatra sângerie care îi atârna la gât, sclipind în soare. 

- Vii pe la mine mai târziu? o întrebă pe Jenna. 

- S-a făcut, îi răspunse aceasta, apoi se aplecă timid şi-i atin- 
se buzele într-un scurt sărut. 

Am urmărit-o amândouă pe Vix cum practic țopăi înapoi 
spre casă. Am înghiontit-o pe Jenna cu umărul. 

- Prietena ta e așaaaa de vis. 

Ea se întoarse către mine cu chipul strălucind. 

- Ştiu! chiui şi am izbucnit amândouă în râs. 

Când ne-am liniștit, Jenna își dădu la o parte părul din ochi 
şi zise: 

- Hm, deci sunt niște gânduri adânci în capul ăla, Sophia 
Alice Mercer. Ce se întâmplă? 

-Ce nu se întâmplă e o întrebare mai bună, i-am spus eu. 
Lucrurile se... intensifică în ceea ce privește Ochiul. 

Jenna se uită la mine. 

— Cât de tare se intensifică? 

Am oftat și am izbit apa cu un picior, stârnind un arc de 
stropi. Nu voiam să-i spun despre sediul Consiliului sau des- 
pre membrii morţi. Se pare că informaţia era atât de secretă 
încât nici măcar Vix nu ştia, iar ea lucra pentru nenorocitul de 
Consiliu. 

- Îndeajuns de tare încât tata chiar să nu vrea să mă supun 
Deposedării. Mi-am fluturat degetele înspre ea. Se pare că pute- 
rile demonice mi-ar pica foarte bine dacă o grămadă de oameni 
s-ar hotărî să mă ucidă. 

- Nu spune aşa ceva, replică ea aspru. 

- Scuze, am zis punându-i o mână pe braţ. Doar că... sunt 
chiar foarte speriată. 

Expresia i se mai îmblânzi și îmi acoperi degetele cu ale ei. 

- Ştiu. Chestia cu glumitul în faţa morţii te-a cam dat de gol. 
Dar, Soph, te rog, spune-mi că asta înseamnă că sigur n-o să te 
mai supui Deposedării. 

Trebui să mă uit în altă parte, căci mintea îmi era invadată 
încă o dată de imaginea lui Alice stând ghemuită lângă Elodie 
şi străpungându-i gâtul cu ghearele ei argintii. Dar apoi m-am 
gândit la chipul tatei, atât de trist și speriat. Îngrijorat din pri- 
cina mea. 

Privind cu ochi mijiţi spre vârful fântânii, am tras adânc aer 
în piept și mi-am amintit prima noapte petrecută la Hecate, în 
care chicotisem împreună cu Jenna în camera noastră. Am flu- 
turat din mână și imediat apa s-a colorat într-un roz strălucitor. 

- Neh, am spus. Dacă n-aş avea puteri, cum aș mai putea să 
fac treburi mişto ca asta? 

Voisem s-o fac pe Jenna să zâmbească. Și am reușit, însă era 
un surâs cam tremurat, iar ochii ei erau plini de lacrimi. Se în- 
tinse și mă îmbrăţișă. 

- Iupii. 

- lupii, am încuviințat, îmbrăţișând-o la rândul meu. 

Când ne-am desprins una de alta, Jenna își ridică părul de 
pe ceafă cu amândouă mâinile și lăsă capul pe spate, închizând 
ochii. 

— Tatăl tău a zis ceva despre Nick și Daisy? 

— Păi... am dat să spun. 

În clipa aceea am surprins cu coada ochiului o pată cețoasă și 
ceva ateriză în fântână cu un pleoscăit răsunător, acoperindu-ne 
pe mine și pe Jenna cu un val de apă roz. 

Nick ieși la suprafață, aruncându-și capul pe spate și răspân- 
dind stropi. Dacă l-a deranjat faptul că un demon și un vampir 
se holbau la el cu expresii identice de genul „Ce dracu, frate?“, 
atunci nu lăsă să se vadă asta. 

Ne aruncă în schimb obișnuitul lui rânjet înfricoșător și 
întrebă: 

— Vreuna dintre voi, adorabile domniţe, mi-a rostit numele? 

- Da, am spus, uitându-mă urât la el în timp ce îmi storceam 
apa din păr. Tocmai ziceam: „Mamă, ce mi-aș dori ca Nick să se 
arunce în fântână ca un nebun și să ne strice complet hainele“. 
Aşa că, mulțumesc. 

- Sophie are dreptate, interveni Daisy, venind lângă fântână. 

Se pare că oriunde s-ar fi aflat Nick, ea era chiar în spatele 
lui. 

- Spune-le că-ţi pare rău. 

Vorbele i-ar fi sunat mai ferme dacă nu s-ar fi uitat la băiat 
de parcă ar fi fost ceva gustos de mâncare. Doamne, că ciudaţi 
mai erau! 

Nick plescăi prin apă până când ajunse chiar în fața mea și 
a Jennei. 

— Tocmai de aceea am venit aici, draga mea, îi spuse el lui 
Daisy. Sophie, ieri m-am purtat ca un tâmpit cu tine. 

De fapt, nu spuse „tâmpit“, ci un cuvânt mult mai potrivit. 
N-am făcut decât să ridic din sprâncene înspre el, așteptându-l 
să continue. 


136 RACHEL HAWKINS 


— Auzisem tot felul de zvonuri despre tine și tipul ăla, Cross, 
și mi-am făcut o impresie greșită. Dar felul în care i-ai doborât pe 
Ochi aseară... clătină din cap. M-am înșelat în privința ta. Și sper 
că o putem lua de la capăt ca prieteni. 

Întinse mâna spre mine. Am ezitat o secundă înainte să i-o 
apuc. Avea el ceva care te făcea să te simţi ca în preajma unui 
animal sălbatic. Acum zâmbea și era prietenos, dar mi se părea 
că dintr-o clipă într-alta putea redeveni rânjit și înspăimântător. 
Îmi amintea de... ei bine, de Alice. 

Totuși, mi-am pus mâna într-a lui, vrând să i-o strâng. Însă, 
de cum ne-am atins, am simţit magia pârâind peste și prin mine 
cu atâta putere încât am încercat să-mi smulg degetele înapoi. 
Dar el mă ţinu strâns până când, în cele din urmă, senzaţia dis- 
păru. Mâna mi-alunecă dintr-a lui și am sărit în picioare de pe 
marginea fântânii. 

- Ce dracu” a fost... 

Apoi am privit în jos și mi-am dat seama că eram complet 
uscată. Nu numai atât, ci și modesta mea rochie neagră fusese 
înlocuită cu... ei bine, o altă rochie neagră, însă una mult mai 
scurtă, sclipitoare și care etala un decolteu foarte adânc. Chiar 
şi părul mi se schimbase, transformat dintr-o împletitură plină 
de apă în bucle mătăsoase, castanii. 

Nick îmi făcu cu ochiul. 

- Aşa-i mai bine. Acum semeni mai mult cu Demonul Care 
Va Deveni Regină. 

Se săltă afară din apă și înşfăcă mâna Jennei. În câteva se- 
cunde ea deveni, dintr-un şoarece murat, o bunăciune, iar ha- 
inele ude îi fură înlocuite cu — evident — o rochie roz de plajă 
care, bineînțeles, lăsa la vedere mult mai multă piele decât ori- 
care haină pe care Jenna și-ar fi ales-o singură. 

- Ah, Nick, e splendid! spuse Daisy, dându-și ochii peste cap 
în timp ce el îi cuprindea talia cu un braț. 

— Ce? întrebă el după ce o pupă zgomotos pe obraz. Arată 
mult mai bine așa. 

Fără să stau pe gânduri, m-am întins şi i-am înhăţat braţul 
liber. Tricoul alb și blugii uzi i se sfâșiară și, dintr-odată, purta 
un maiou galben fosforescent şi blugi prespălaţi. 

- lar tu arăţi mai bine așa. 

Nu știam dacă datorită imaginii ridicole a lui Nick în hainele 
alea sau datorită faptului că făcusem o vrajă cu atâta ușurință — 
fără absolut nici o explozie —, dar mi-am simţit buzele arcuin- 
du-se într-un surâs. În vreme ce Daisy râdea în hohote, el miji 
ochii la mine. 

— Bun, acum chiar ai căutat-o cu lumânarea. 

Flutură din mână și, brusc, am început să transpir. Când 
m-am uitat în jos, am văzut că asudasem fiindcă acum eram 
îmbrăcată ca un iepuraș de Paște. Însă, cu o fluturare de lăbuță 
pufoasă, am transformat blugii și maioul lui Nick într-un com- 
binezon de iarnă. 

Apoi m-am trezit în bikini. 

Așa că Nick îmbrăcă o rochie de bal purpurie, deosebit de 
înfoiată. 

Până când el ajunse să-mi transforme îmbrăcămintea într-o 
ţinută de dansatoare la un teatru de revistă, cu tot cu orna- 
mentul din pene pentru cap, iar eu să-l vâr într-un costum de 
scafandru, eram amândoi complet beți de magie și chicoteam. 

Hainele mi se tot schimbară și rearanjară până când am 
ajuns să port un tricou albastru și pantaloni pescărești. M-am 
prăbușit la loc pe marginea fântânii, simțind piatra fierbinte sub 
palme. Nick veni în fața mea, purtând iar hainele lui obișnuite. 

- Pace? întrebă și am știut că nu se referea doar la duelul 
nostru magic. 

Mi-am pus mâna streașină la ochi. 

— Da, am răspuns. Pace. 

Tot mai era ceva care mă deranja în legătură cu Nick, însă la 
cât mă simțeam de surescitată, îmi era greu să-mi amintesc ce. 

Mi-am lăsat capul pe spate și, când părul îmi atinse braţe 
le, am oftat. Magia mă învăluia și îmi străbătea trupul. Aici, in 

susurul plăcut al apei și cu fața mângâiată de căldura soarelui, 
amenințarea Ochiului părea brusc foarte îndepărtată. 

Coapsa cuiva o atinse pe a mea și, când am deschis ochii, am 
descoperit-o pe Jenna lângă mine. Nick și Daisy se îndreptau 
agale către casă, mergând îmbrăţișaţi. 

- Pari a fi din nou în apele tale, spuse Jenna cu un zâmbet 
blând. 

Am închis ochii la loc. 

- Mă simt din nou în apele mele. 

Am rămas acolo o vreme, într-o tăcere amicală. 

-Îmi amintesc de ultima dată când te-am mai văzut atât de 
fericită, zise Jenna. 

Lăsându-mi capul pe umărul ei, am replicat: 

- Da, ziua în care te-ai putut întoarce la Hecate a fost o oca- 
zie fericită. 

Ea pufni. 

- Nu, nu atunci. Te-ai bucurat să mă vezi, dar tot erai speria- 
tă și tristă. Mă gândeam la ziua dinaintea balului de Haloween. 
Mai ţii minte cum în noaptea aia am dat iama în bucătărie și 
tu ai transformat tot piureul de cartofi în îngheţată? Chicoti 
amintindu-și. Şi toată sfecla în cireşe cu lichior Maraschino. 
Doamne, cred că am pus pe mine cinci kile în noaptea aia! 

- Încercam să-ţi ridic moralul. 

Asta se întâmplase imediat după ce Chaston fusese atacată, 
iar mare parte din şcoală o învinovăţea pe Jenna. 

Prietena mea își sprijini obrazul de creștetul capului meu. 

- Știu, spuse ea. Și aproape că a funcționat. Dar erai atât de 
binedispusă în noaptea aia. Pe bune, parcă străluceai. 

Asta deoarece cu doar câteva ore înaintea raidului din bu- 
cătărie fusesem consemnată în pivniță împreună cu Archer. În 
seara aceea, una dintre porcăriile magice pe care ar fi trebuit 
să le catalogăm era o pereche de mănuși blestemate care aveau 
tendinţa să zboare de colo colo ca un liliac dement. Fugăriserăm 
chestiile alea nenorocite vreme de douăzeci de minute, până re- 
ușiserăm să le îndesăm într-un borcan. Fusese nevoie de forțele 

combinate ale amândurora ca să punem capacul, ceea ce în- 
semnase că stătuserăm foarte aproape unul de altul, cu mâinile 
suprapuse. Încă puteam să simt trupul lui cald lipit de al meu. 
Râseserăm pe toată durata aventurii și mi-am amintit cât de tare 
mă dureau obrajii în timp ce mă uitam în ochii ăia întunecați. 

- Dacă vraja din mănușile astea mă face să stau atât de 
aproape de o fată frumoasă, atunci sigur le fur, spusese Archer, 
ridicând din sprâncene spre mine. 

Izbucniserăm din nou în râs, iar pe atunci el era doar un bă- 
iat pe care îl plăceam și eu credeam că singurul secret dintre noi 
era cât de mult îl plăceam. 

De data asta am închis ochii ca să-mi împiedic lacrimile să se 
scurgă pe umărul Jennei. 

- Da, am spus în cele din urmă. A fost o noapte frumoasă. 


CAPITOLUL 20 


Eu și Jenna am rămas în grădină până la lăsarea serii. Când 
ne-am întors în casă, ea se duse s-o caute pe Vix, iar eu m-am 
hotărât să rămân un timp în camera mea. În timp ce urcam scă- 
rile, m-am întâlnit cu Lara care cobora. 

- A, Sophie, tocmai te căutam, spuse ea, îndesându-mi în 
mână o ditamai cartea maronie. Tatăl tău m-a rugat să-ți dau 
asta. Ar vrea să citeşti cât poți de mult poti în seara asta. 

M-am uitat la ea și am citit titlul imprimat pe copertă: 
Demonologie: o istorie. 

- Aha. Ăăă... Uau! Mulţumesc! 

Am încercat să ridic volumul într-un soi de salut, dar era prea 
greu pentru așa ceva. De fapt, când m-am întors în dormitor și 
l-am aruncat pe pat, salteaua scârţâi în semn de protest. 

Mi-am deschis laptopul și, o vreme, am navigat prostește pe 
internet, însă privirea nu făcea decât să mi se plimbe pe ecran, 
fără să citească nimic. Altceva mă preocupa. 

Închizând brusc computerul, m-am îndreptat către noptie- 
ră și am deschis sertarul. M-am uitat în jos către monedă, dar, 
înainte să apuc s-o ridic, Jenna dădu buzna în camera mea, cu 
Vix cu tot. 

Am trântit sertarul, sperând ca nici una dintre ele să nu ob- 
serve că-mi bubuia inima în piept. 

Dar atenţia Jennei fu atrasă de cartea aflată pe patul meu. 

- Uau, Soph, ai o lectură serioasă pentru vară! 

- Da, am zis, ducându-mă s-o ridic. 

Era chiar mai grea decât mi-o aminteam și, când am luat-o 
în braţe, m-am crispat puţin. 

- Doar o temă demonică din partea tatei. 

- Noi tocmai ne pregăteam să coborâm la cină, zise Jenna. 
Vii și tu? 

M-am uitat când într-o parte, când într-alta, la cei doi vam- 
piri. O avusesem pe Jenna numai pentru mine mai toată du- 
pă-amiaza, așa că nu mă deranja s-o împart. Totuși, să le văd 
strălucind una lângă alta și aruncând atâtea „noi-uri“ îmi amin- 
tea cât de urâtă era propria mea viaţă amoroasă. 

- Naa, de fapt, cred că o să mă relaxez aici în seara asta. O să 
mă apuc de citit o parte din cartea asta. 

Jenna ridică o sprânceană palidă. 

- Sophie Mercer, refuzi mâncarea pentru teme? 

- Da, sunt o nouă eu, mai jalnică și mai britanică. 

La auzul cuvintelor mele, Jenna și Vix râseră amândouă și, 
după ce mă puseră să le promit că-mi voi petrece un timp cu ele 
mâine, ieşiră pe ușă practic valsând. Mi se păru că pe urmele lor 
ar fi trebuit să existe curcubeie și petale de trandafiri sau ceva 
de genul ăsta. 

Au! Ăsta fusese un comentariu maliţios. 

Jenna merită curcubeie și petale de trandafiri, mi-am amintit 
eu în timp ce mă trânteam la loc pe pat, și cartea tatei mă izbea 
dureros în stern. După toate prin câte trecuse, prietena mea își 
câștigase o eternitate de lucruri bune. Atunci de ce faptul că 
o vedeam cu Vix mă făcea să-mi doresc să-mi umplu creierul cu 
Demonologie: o istorie? M-am uitat iar la noptieră și am oftat. 
Apoi am deschis ceaslovul și m-am silit să citesc. 

În următoarele câteva ore am făcut o curajoasă încercare de 
a parcurge primul capitol. 

Pentru o carte care cică era despre îngeri căzuţi alergând de 
colo colo şi făcând prăpăd cu „magiile“ lor colosale, părea îngro- 
zitor de plictisitoare, iar toate cuvintele scrise ciudat cu sigu- 
ranţă n-o făceau mai interesantă. 

Oftând, m-am cufundat mai adânc în perne. În timp ce mu- 
tam cartea, încercând să o sprijin pe genunchii ridicaţi, îmi căzu 
în poală o foaie de hârtie. 

Am tresărit, crezând că era una dintre pagini, dar apoi mi-am 
dat seama că hârtia arăta mult mai albă și nu mirosea nici pe 
departe la fel de tare a mucegai. 

Era un bileţel. 

Am recunoscut imediat scrisul tatei din toate felicitările im- 
personale pe care mi le trimisese de-a lungul anilor de ziua mea. 
Erau întotdeauna roz și sclipitoare — iar acum îmi dădeam sea- 
ma că Lara trebuie să le fi cumpărat — şi de fiecare dată le semna 
doar „tatăl tău“. Niciodată nu apărea vreun mesaj cât de mic sau 
măcar propriul lui „la mulți ani!“. 

Biletul ăsta era mult mai cald. Nu spunea decât: „Fii pre- 
gătită ca mâine să discuți despre cartea asta și despre tot ce ai 
citit — Tata“. 

- Da, Tata, cu siguranţă așa o să fac, am bombănit, dând 
ochii peste cap. 

Chiar trebuia să-mi scrie un bilet ca să-mi transmită asta? Și 
de ce îl vârâse la pagina 300? Căci dacă avea impresia că o să 
citesc până acolo în seara asta, era al naibii de optimist. 

Am oftat şi am dat să mototolesc hârtia când, deodată, cu- 
vintele de pe foaie se mișcară. Vibrară, de fapt. 

M-am frecat la ochi, convinsă că citisem prea mult, însă, 
când m-am uitat iar la bileţel, literele încă tremurau. lar apoi 
începură să alunece. Multe dintre ele coborâră spre partea de 
jos a paginii, dar restul se adunară laolaltă, formând un cu totul 
alt mesaj. 


Raftul. Cinci a.m. 


Era tot scrisul tatei și, pe măsură ce mă uitam, literele ră- 
mase urcară iar în pagină până când mesajul iniţial era din nou 
la locul lui. 

— Tata cel criptic e criptic, am murmurat. 

În mintea mea nu încăpea îndoială la care raft se referea — cel 
pe care se afla grimoarul Virginiei Thorne. Dar ce era cu vrăjile 
şi secretomania? Azi stătuserăm împreună toată ziua. Nu găsi- 
se nici măcar un moment în care să-mi fi zis: „Hei, fii atentă, 

mâine, cum se crapă de ziuă, ne vedem lângă raftul magic, în 
regulă?“ 

Şi ce naiba voia să facă lângă raftul ala? 

Acum îmi simțeam ochii de parcă mi-i frecasem cu nisip și 
mi-am dat seama că între clubul pentru Prodigium, Archer și tot 
ce se întâmplase azi cu tata, asta se dovedea a fi cea mai puţin 
relaxantă vacanţă pe care o avusesem vreodată. M-am uitat în 
jur la camera mea demnă de un palat și, preţ de numai o fracţi- 
une de secundă, mi-am dorit să fiu înapoi la Hecate, așezată pe 
patul meu minuscul și râzând cu Jenna. 

Dar Jenna era în camera vecină, ori împreună cu Vix, ori 
dormea, iar eu eram pe cont propriu. 

Am pus cartea pe noptieră, surprinsă că greutatea ei n-a 
frânt mobila aia micuță. Mama spunea mereu că sunt puţine lu- 
cruri în viaţă care nu pot fi vindecate cu o baie fierbinte și m-am 
hotărât să-i încerc sfatul. 

Câteva minute mai târziu eram cufundată până la bărbie în 
apă fierbinte cu săpun. 

Mi-am trecut degetul mare de la picior peste robinetul de 
forma unei lebede de aur. Cred că ar fi trebuit să pară elegant, 
dar arăta de parcă lebăda ar fi vomitat apă în cadă, ceea ce era 
un gând destul de grețos. În plus, băile mă duceau mereu cu 
gândul la Chaston, aproape golită de sânge într-una dintre căzi- 
le ciudate de la Hecate. 

În ciuda căldurii din apă, m-am înfiorat. N-o mai văzusem pe 
Chaston din seara aceea. Părinţii ei veniseră s-o ia și o retrăsese- 
ră de la școală pentru tot restul anului. M-am întrebat ce făcea 
acum și dacă știa măcar despre Anna și Elodie. 

Tocmai mă întindeam după prosop când am auzit o bufnitu- 
ră înfundată venind din dormitor. Degetele îmi îngheţară în aer 
și mi se ridică părul pe ceafă. În filmele de groază întotdeauna 
există o parte în care fata dezbrăcată strigă „Alo?“, sau „Cine-i 
acolo?“, sau ceva la fel de stupid. Dar această fată dezbrăcată 
n-avea de gând să-și anunţe prezenţa nimănui. Mi-am luat pro- 
sopul din cuier fără nici un sunet și l-am înfășurat în jurul meu, 

apoi m-am furişat către ușa închisă a băii și mi-am lipit urechea 
de ea. 

În afara bătăilor inimii mele, n-am auzit nimic. Mi-am dat 
ochii peste cap în timp ce îmi luam halatul din spatele ușii. Era 
clar, baia — și gândurile despre Chaston — mă băgaseră în spe- 
rieţi. Dacă o fi fost cineva în dormitor, probabil nu era decât un 
membru al armatei de servitori care-mi înfoia perna. Sau poate 
îmi lăsa pe ea o bucată de ciocolată cu mentă. 

Înnodându-mi cordonul halatului în jurul taliei, am deschis 
ușa. Camera mea era goală și am răsuflat îndelung. 

- Frumos fel de-a fi jalnică, Sophie, am mormăit în timp ce 
traversam dormitorul către şifonier. 

Locul ăla era versiunea Prodigium a Fort Knox!. Ideea că cine- 
va s-ar afla în dormitorul meu cu intenții mârșave era complet... 

Am auzit iar sunetul — o altă bufnitură, de data asta mai 
puternică. Şi atunci mi-am dat seama că venea dinspre noptiera 
mea. 

Sângele îmi pulsa în urechi. M-am repezit spre măsuţă și am 
smuls sertarul. 

Nu încăpea îndoială, moneda de aur ţopăia încoace şi înco- 
lo de parcă ar fi prins viaţă. Cum naiba funcţiona? Archer îmi 
spusese că o va folosi ca să mă găsească, dar, brusc, mi-am dat 
seama că habar n-aveam ce însemna asta. Poate că moneda era 
un soi de portal mobil, iar el era pe cale să apară în camera mea 
dintr-un nor de fum sau ceva asemănător. 

Gândul ăsta — Archer călcând, la propriu, în mijlocul unei 
mulțimi de oameni care voiau să-l ucidă - era prea oribil ca să 
stăruiesc asupra lui. Mi-am strâns degetele în jurul monedei, 
inspirând adânc ca să rezist fierbințelii ei. 

Deodată fu ca și cum un văl mi s-ar fi așezat pe ochi și am pu- 
tut zări moara abandonată. Nişa care ducea spre Itineris. Archer 
stătea lângă ea, pe pervazul scund. 


1 Unitate militară americană din Kentucky, în care este păstrată 
rezerva de aur a Statelor Unite (n.tr.) 

Aşteptându-mă. 

Aruncând moneda la loc pe noptieră, m-am întors iar spre 
șifonier. Urma să însfac o pereche de blugi și cămașa aceea nea- 
gră cu mâneci lungi pe care mi-o adusesem. Dacă eram suficient 
de tăcută, probabil că puteam ieși din casă fără să încerc măcar 
să născocesc o scuză... 

Apoi m-am gândit la tata, palid şi serios, cum îmi spunea cât 
de important era să nu mă mai văd vreodată cu Archer. M-am 
gândit la cât de mândru îl făcusem astăzi, la ce i s-ar putea 
întâmpla dacă cineva m-ar prinde furișându-mă ca să mă întâl- 
nesc cu un Ochi. 

La sediul Consiliului, arzând din temelii cu șapte membri 
aflaţi încă înăuntru. 

Am băgat mâna în sertarul deschis al șifonierului, dar în lo- 
cul blugilor mi-am scos cămașa de noapte. După ce am îmbră- 
cat-o, m-am urcat în pat și am stins luminile, bâjbâind după 
monedă prin întuneric. Când am strâns-o în pumn, l-am văzut 
din nou pe Archer. Acum era în picioare, plimbându-se de colo 
colo și frecându-și bărbia cu mâna. Se tot uita către ușă. 

Lacrimile îmi udau părul de pe tâmple. 

Măcar știam că era în viaţă. Măcar știam că nu încercase să 
mă omoare. Asta era suficient. Trebuia să fie. 

Archer mă așteptă multă vreme. Mai mult decât am crezut 
că o va face. Era trecut de miezul nopţii când aruncă o ultimă 
privire spre ușă, apoi dispăru, în sfârşit, în interiorul nișei. Am 
strâns moneda și mai tare, însă, imediat după plecarea lui, se 
răci, iar viziunea se pierdu în negură. 


CAPITOLUL 21 


Ora cinci veni foarte repede a doua zi de dimineaţă, mai ales 
pentru cineva care își petrecuse mare parte din noapte plân- 
gând. Iar când adormisem, fusese pe apucate. Mă tot trezeam 
tresărind, sigură că cineva se afla cu mine în cameră. Odată 
chiar mi se păru că văd o străfulgerare de păr roșcat, însă tre- 
buie să fi visat. 

Capul îmi bubuia, iar când sună ceasul, practic trebui să-mi 
deschid cu forţa ochii umflaţi. Cu toate astea, în timp ce cobo- 
ram la întâlnirea cu tata, m-am simţit mai bine — mai ușoară. 
Da, încă mă durea să mă gândesc la Archer, însă făcusem ce 
trebuia. Îi pusesem pe tata, pe Jenna și, la naiba, cam toată so- 
cietatea Prodigium, înaintea dorințelor proprii, iar dacă asta nu 
demonstra „abilităţi de lider“, atunci nu știu ce o făcea. 

Așa că eram destul de mândră de mine în timp ce urcam 
treptele bibliotecii și mă îndreptam spre raft. 

Din păcate, tata nu era de aceeaşi părere. 

- Am zis cinci, şuieră el de îndată ce am apărut de după colț. 
Acum este cinci și un sfert. 

Arăta de parcă nici el n-ar fi dormit prea mult cu o noapte în 
urmă. Costumul nu îi era şifonat, dar nici nu părea impecabil 
ca de obicei. De asemenea, nu se bărbierise, ceea ce m-a speriat 
la fel de mult ca și privirea intensă din ochii lui. 

Surprinsă, am clipit înspre el. 

- Scuze, am dat să zic, însă el ridică mâna și șopti: 

— Vorbește mai încet. 

— De ce? am șoptit la rândul meu. 

Stăteam de-o parte și de alta a raftului. Grimoarul Virginiei 
Thorne părea exact la fel de ameninţător ca în prima zi. 

- Ce căutăm aici? 

Tata aruncă o privire în jur, de parcă cineva ar fi putut trage 
cu urechea, apoi zise: 

- O să deschidem cutia asta și o să scoatem grimoarul. 

Acum nu eram atât surprinsă, cât șocată. 

-În nici un caz, am izbucnit. Chestia asta e vrăjită până în 
iad și înapoi — poate la propriu. 

Tata închise ochii și trase adânc aer în piept, ca și cum s-ar fi 
abținut din toate puterile să nu ţipe. 

- Sophie, spuse el încet. Nu pot face asta de unul singur. 
Magia care sigilează cutia asta e prea puternică, chiar şi pentru 
mine. Dar dacă am încerca amândoi... ei bine, cred că am putea 
reuși. 

- De ce? am întrebat. Tu însuţi ai zis că grimoarul e plin cu 
cele mai vechi și mai întunecate vrăji din lume. Deci pentru 
ce îţi trebuie? 

Încă o răsuflare adâncă. 

- Raţiuni academice. 

Furia năvăli în mine și mi-am simţit magia începând să urce. 

- Dacă ai atâta nevoie de ajutorul meu, spune-mi adevărul. 

- E o treabă extrem de periculoasă și cred că e mai bine pen- 
tru tine să ai cât mai puţine informații cu putință. În felul ăsta 
dacă am fi... dacă am fi prinși, poţi spune cu mâna pe inimă că 
nu știai cu ce mă ocupam. 

- Nu, am replicat scuturând din cap. M-am săturat ca oame- 
nii să mă mintă ori să-mi zică doar jumătate din ce trebuie să 
aflu. Ieri ai spus că e momentul să încep să învăţ despre „aface- 
rea familiei“, iar eu am renunțat la Ar... la multe pentru tine și 
pentru Consiliu. Așa că spune-mi ce se întâmplă. 

Era rândul tatei să pară surprins. Dar apoi dădu din cap 
aprobator și zise: 

- Destul de corect. Ti-am spus că membrii Consiliului au tot 
încercat vreme de sute de ani să invoce un demon, înainte ca 
Virginia să găsească, în sfârșit, cartea asta. Făcu semn către gri- 
moar. După Alice, Consiliul a căzut de acord că magia din carte 

e prea periculoasă, iar volumul a fost încuiat în cutia asta. De 
atunci nimeni n-a mai putut îndeplini un ritual de posedare. 
Dar acum... 

- Daisy și Nick, am murmurat. 

— Exact. 

— Şi ce? Crezi că cineva a scos grimoarul și a folosit vraja aia 
ca să-i transforme pe Daisy și Nick în demoni? 

Tata își trecu o mână prin păr și, pentru prima oară, am ob- 
servat că degetele îi tremurau. 

- Nu, nu-i vorba de asta. E peste măsură de dificil să deschizi 
cutia. Vreau doar să văd ritualul propriu-zis, ce e necesar pentru 
o vrajă de posedare. Dacă aș ști cu exactitate ce li s-a făcut lui 
Daisy și Nick, atunci poate că m-ar ajuta să-mi dau seama cine 
le-a făcut-o. Și de ce. 

Părea o explicaţie suficient de raţională, dar, ca să fiu sin- 
ceră, tot mă speria de moarte. Să dai frâu liber unei cărţi ce 
conţinea cea mai întunecată magie din întreaga lume nu putea 
fi luat drept un lucru bun, ştiţi? Însă nu i-am spus asta tatei. 
L-am întrebat doar: 

— Bun, atunci noi cum o desfacem dacă e „peste măsură de 
dificil“? 

Tata își puse o mână pe capacul cutiei. 

- Forţă brută, în principiu. E nevoie de toţi cei doisprezece 
membri ai Consiliului pentru a deschide cutia asta. 

Am ridicat din sprâncene. 

- Bun, păi, de vreme ce suntem doar doi, iar unul dintre noi 
nu e membru al Consiliului... 

Scuturând din cap, tata îmi reteză vorba. 

- Nu, tehnic, suntem amândoi membri ai Consiliului. Tu ești 
moștenitorul real al conducerii Consiliului, ergo... 

- Tată, e prea devreme ca să folosim cuvinte gen „ergo“. Și 
chiar dacă aș fi membru al Consiliului, tot rămânem cu zece 
oameni în minus. 

- Da, ei bine, aici intervine partea cu forța brută. Între puterile 
noastre combinate și sânge, ar trebui să se deschidă pentru noi. 

— Sânge? am repetat fără vlagă. 

Tata avea un aer sumbru. Scoase un mic pumnal de argint 
din buzunarul interior al hainei. 

- Ţi-am spus, magia cu sânge e foarte veche și foarte puter- 
nică. Acum, dă-mi mâna. N-avem mult timp. 

Lumina de afară începea să pară mai degrabă aurie decât 
cenușiu-albăstruie și ştiam că toată casa se va trezi în curând. 

Mai știam şi că sincer - foarte sincer — nu voiam să-i dau 
mâna tatei. 

- De asta ai lucrat cu mine ieri, nu-i așa? am întrebat cu 
o voce care abia dacă putea fi auzită. Ai vrut să te asiguri că 
pot duce treaba asta la bun sfârșit fără să fac ţăndări biblioteca 
între timp. 

Ceva străbătu chipul tatei și am sperat că era vinovăţie. 

- N-a fost singurul motiv, Sophie, răspunse el. 

- Bine, dar te rog să nu uiţi că tot am spart multe oglinzi ieri. 
N-ar trebui să mai așteptăm până mai capăt puţin exerciţiu? 

Tata clătină din cap. 

— Ieri după-amiază, Ochiul a încercat să atace Gevaudan. 

Îmi luă câteva clipe să-mi aduc aminte că ăsta era numele 
elegantei școli pentru metamorfi din Franța. 

- Timpul nu mai e un lux pe care să ni-l putem permite, zise 
tata. 

Apoi își trecu lama peste palma stângă cu o mișcare rapi- 
dă. Am tras aer în piept, iar el își aşeză mâna sângerândă pe 
capacul cutiei. Sângele îi picura peste runele săpate în sticlă, 
scurgându-se prin ele. Treptat, semnele începeau să răspândeas- 
că o lumină aurie. În interiorul cutiei, cartea păru să se cutre- 
mure puţin. 

Am așteptat ca nou-descoperitele mele abilități de medium 
să intre în acţiune și să-mi spună ce idee îngrozitoare era. Dar 
nu se întâmplă nimic. Da, mi-era puţin cam rău, dar cred că 
mai mult din cauza sângelui decât a vreunei teribile senzaţii de 
groază. 

— Sophie, zise tata, întinzând pumnalul. Te rog! 

Am întins mâna fără să mai stau pe gânduri, desfăcând pal- 
ma care deja purta cicatricea sticlei demonice. Durerea fu as- 
cuțită şi rapidă, nici pe departe atât de rea pe cât crezusem că 
va fi. Urmând exemplul tatei, mi-am pus mâna pe cutie, lângă 
a lui, chiar în timp ce mă crispam gândindu-mă cât de fierbinte 
fusese data trecută. 

Dar acum nu mai era nici urmă de căldură. Am simțit magia 
care o acoperea, iar puterile mele au fremătat drept răspuns. 

- Şi acum? i-am șoptit tatei, incapabilă să-mi iau ochii de la 
propriul sânge care se scurgea prin rune. 

Pe măsură ce se întâmpla asta, lumina aurie devenea tot mai 
puternică. 

- Fă ce am făcut ieri! răspunse el cu o voce și mai joasă. 
Vizualizează o amintire omenească. O emoție omenească. 

Deodată, l-am văzut iar pe Archer stând în fereastra morii 
și mă cuprinse un sentiment de dor. Aproape instantaneu, cel 
puţin o duzină de cărţi zburară de pe cel mai apropiat raft, cu 
cotoarele rupte și pagini zburătăcind împrejurul nostru. 

- Altceva! șuieră tata, ridicând spre mine ochii speriați. 

— S-scuze, scuze, am bâiguit, scuturând din cap de parcă 
mintea mea ar fi fost o tablă de desen care îl putea şterge pe 
Archer. 

Gândește-te la lucruri calme, vesele. Mama. Ziua în care, la 
opt ani, ai mers la carnaval, iar ea te-a lăsat să te dai de nu știu 
câte ori în carusel. Râzând. Luminiţele care sclipeau, mirosul de 
prăjituri. 

Bătăile inimii mi se domoliră și mi-am simţit puterile răsu- 
cindu-se în mine, sigure, gata să fie direcționate. 

- Mult mai bine, răsuflă ușurat tata. Acum, concentrează-te 
asupra cutiei şi spune-ţi „deschide-te!“ 

Am tras aer în piept lent și adânc și am făcut exact asta. 
Am început să-mi simt mâna rece și am avut neliniștitoarea 
senzaţie că, cine știe cum, cutia aceea îmi bea sângele. La gân- 
dul ăsta genunchii mi se înmuiară și am clipit rapid, încer- 
când să alung ceața cenușie care amenința să mă înghită. Mă 

teleportasem și făcusem lucruri să apară din neant. Zburasem, 
pentru Dumnezeu! Nu aveam de gând să leşin deschizând 
o cutie stupidă din sticlă. 

Totuși, niciodată nu mai simțisem așa ceva, nici măcar atunci 
când făcusem vrăjile acelea dure. Nu-mi simțeam magia urcând 
din tălpi, ci mai degrabă picurând. Și, chiar dacă dinţii îmi clăn- 
țăneau de parcă mi-ar fi fost frig, eram lac de sudoare. 

Degetele îmi amorţiseră, iar mâna arăta îngrozitor de palidă, 
dar am continuat s-o apăs pe cutie. Însă, în afara runelor strălu- 
citoare și însângerate, nu părea să se mai întâmple nimic. 

De cealaltă parte a cutiei, tata nu părea atât de stors pe cât 
mă simţeam eu. 

- Nu e doar cutia, spuse el şi degetele îi alunecară pe sticla 
însângerată. Avea glasul răgușit. Mai e și cartea. 

Petele cenușii se măreau. 

— Atunci pe ce să mă concentrez? am șoptit. 

Nu încercam să păstrez liniștea. Șoptitul era singurul lucru 
pentru care mai aveam putere. 

- Pe amândouă, răspunse tata. Imaginează-ţi cutia deschi- 
zându-se și cartea în mâinile tale. Și nu pierde din vedere nici 
amintirea umană. 

Îmi simțeam capul prea greu ca să-l mai pot ţine ridicat și 
mi-am coborât fruntea spre cutie. 

— Sunt o groază de lucruri de imaginat, tată. 

— Ştiu că sunt, Sophie, dar o poți face. 

Și am făcut-o. Am păstrat în minte chipul mamei, concen- 
trându-mă în același timp asupra cutiei și a grimoarului, dar 
încercând din răsputeri să nu mă gândesc la cât de ameţită și 
secătuită mă simţeam. 

Și atunci — în sfârşit — sticla începu să se miște. 

— Asta e, murmură tata, și ochii îi sclipiră pe chipul obosit. 
Aproape că am reușit. 

Mă așteptasem ca sticla să se desfacă sau poate ca o parte din 
ea să cadă sau ceva de genul ăsta. Dar ea dispăru pur și simplu, 

ca un balon care se sparge, atât de repede încât atât mâna mea, 
cât și a tatei căzură pe raftul din lemn plesnind zgomotos. 

Tata se întinse și înhăţă cartea, care, acum că ieşise din cutia 
ei magică, arăta ca oricare altă carte veche şi prăfuită. Coperta 
din piele neagră era uzată de vreme şi mirosea a hârtie străve- 
che și mucegai. 

În timp ce el răsfoia volumul, genunchii mei au cedat. Am 
alunecat pe podea şi m-am sprijinit de cel mai apropiat corp 
de bibliotecă. Mă simţeam de parcă l-aş fi urmărit pe tata de la 
distanță ori m-aș fi aflat într-un vis. Am privit în jos către mână 
şi m-am întrebat dacă și restul corpului meu arăta la fel de alb 
ca ea. 

- O, Doamne! exclamă tata. 

Simțeam că probabil ar fi trebuit să mă alarmeze aerul lui 
înspăimântat, însă chiar și ăsta părea să fie un efort prea mare. 

— Ce e? am murmurat ameţită. 

El ridică spre mine o privire panicată, dar la început fu ca și 
cum nici măcar nu m-ar fi zărit. 

- Ritualul e... Sophie! 

În timp ce mă prăbușeam pe o parte şi îmi pierdeam cu- 
noștinţa, ultimul lucru pe care l-am văzut fu cartea căzând pe 
podea. Copertile i se deschiseseră, dezvăluind un cotor de foaie 
zdrențuit. 

O filă fusese ruptă. 


CAPITOLUL 22 


Când mi-am venit în fire, eram întinsă pe una dintre canape- 
lele aflate lângă ferestrele mare ale bibliotecii, iar Cal mă ținea 
de mână. 

- Déjà vu, am spus eu în timp ce urmăream mici scântei ar- 
gintii de magie alergându-mi pe piele. 

El îmi surâse, dar ochii îi erau încă fixati asupra tăieturii care 
se închidea repede în palma mea. M-am uitat dincolo de el și 
l-am văzut pe tata stând în celălalt capăt al canapelei, cu chipul 
plin de îngrijorare. Deodată, în minte îmi năvăliră toate aminti- 
rile. Cutia, cartea. 

Pagina lipsă. 

Tata clătină abia perceptibil din cap, însă eu știam mai bine să 
nu spun nimic în fața lui Cal. Totuși, acum că nu mă mai simţeam 
de parcă aș fi fost pe moarte din pricina hemoragiei, eram la fel de 
tulburată în legătură cu foaia lipsă pe cât se arătase tatăl meu. 

Ca şi cum mi-ar fi putut citi gândurile — și cine știe dacă nu 
cumva putea —, tata zise: 

- Vreau să te odihneşti aici o vreme, Sophie. După ce te vei 
simţi mai bine, putem discuta în biroul meu despre ramificaţiile 
vrăjii aceleia. 

— Trebuie să fi fost o vrajă dură, observă Cal așezându-mi 
ușor mâna pe canapea. 

- Da, am spus, simțindu-mi gura parcă plină cu rumeguș. Tata 
lucrează cu mine la controlul puterilor. Cred că am exagerat. 

Tata ocoli canapeaua şi, spre surprinderea mea, mă sărută 
pe frunte. 

- Îmi pare rău, spuse el cu blândeţe. Dar sunt și foarte mân- 
dru de tine. 

Îmi era greu să vorbesc din cauza nodului care mi se pusese 
brusc în gât, așa că am reușit doar să dau din cap. 

- Voi fi în biroul meu. Vino pe la mine când te simți în stare. 

După plecarea lui, mi-am îndoit mâna, studiind locul în care 
se aflase tăietura. Nu mai era nici urmă de ea, ba puteam să jur 
că până și cicatricea lăsată de sticla demonică arăta puțin mai 
bine. 

- Bun, deci abilitatea de a vindeca oameni trebuie să fie cea 
mai tare putere magică din lume, am spus eu. 

Buzele lui Cal se arcuiră într-un zâmbet. 

- Da, ei bine, n-am fost întotdeauna de aceeași părere. 

— Ce vrei să zici? 

-— E motivul pentru care am fost trimis la Hecate. 

Am ridicat capul. Întotdeauna mă întrebasem cum de cineva 
atât de cuminte precum Cal primise o condamnare la Hex Hall. 

- Te-au trimis acolo pentru că ai vindecat pe cineva? 

- Să faci piciorul rupt al cuiva să se repare de la sine cam 
atrage atenţia asupra ta, spuse el. 

- Ups! Pun pariu că da. Deci, când ai făcut-o s-a lăsat cu mul- 
te ţipete și arătat cu degetul? Mie așa mi se întâmplă. 

Fl râse: 

- Da, n-a fost nici pe departe atât de încântată de vindecare 
pe cât crezusem eu că o să fie. 

Stăteam atât de aproape unul de altul încât şoldurile ni se 
atingeau. Mirosea frumos, a iarbă proaspăt cosită și a soare. 
M-am întrebat dacă fusese deja pe afară în dimineața aceea sau 
pur și simplu așa mirosea Cal întotdeauna. 

Eram pe cale să-l întreb mai multe despre această misterioa- 
să „ea“ cu piciorul rupt, dar el schimbă subiectul. 

— Așadar, înveţi să-ţi controlezi puterile, spuse, cercetân- 
du-mă cu ochii lui căprui și limpezi. Cum merge? 

— Super! am răspuns, apoi mi-am amintit că el mă credea 
grav rănită în urma uneia dintre lecţii. Adică, e foarte greu, 
m-am corectat, dar cred că încep să mă prind. Cu siguranţă bate 
ideea de a mă supune Deposedării. 

— Asta înseamnă că varianta cu Deposedarea iese din discuţie? 

Am trasat cu degetul conturul modelului imprimat pe tapi- 
teria canapelei. 

— Cred că da, am răspuns, sprijinindu-mă în perne. 

Poate că tăietura din palmă se vindecase, însă tot mă sim- 
ţeam epuizată. 

- Mă bucur, zise el încet. 

Spaţiul dintre noi păru brusc mai mic, și, când el îmi acoperi 
mâna cu a lui, abia m-am abținut să nu sar în sus. Îmi trebui 
o clipă să-mi dau seama că făcea din nou o vrajă asupra mea. 
Simţeam cum oboseala mi se scurge din corp pe măsură ce scân- 
teile argintii îmi urcau pe braț. 

- E mai bine? 

Scânteile păliră, însă Cal nu își ridică mâna de pe a mea. 

- Mult mai bine. 

Desigur, toată osteneala fusese acum înlocuită cu o stare de 
agitaţie care mă făcu să-mi arunc pătura de pe picioare și să 
mă ridic. 

— Cum te simți când faci o vrajă de vindecare? l-am întrebat, 
apropiindu-mă de una dintre ferestrele mari. 

Soarele dimineții strălucea peste iarba înrourată. 

— Ce vrei să spui? 

Frecându-mi braţele ca și cum mi-ar fi fost frig, am ridicat 
din umeri. 

— Pare a fi superobositor să închizi răni și să readuci la viață 
oameni aflați în pragul morţii. 

- De fapt, e chiar opusul, spuse el, ridicându-se de pe ca- 
napea. E ca și cum... ai atinge electricitatea, cred. Manevrezi 
energia vitală a cuiva, așa că e o senzaţie intensă, da, dar parcă 
ar exista o încărcătură provenită din ea. 

— Nu ştiu ce părere am despre faptul că-mi „manevrezi ener- 
gia vitală“, Cal. 

El zâmbi larg și mă surprinse cât de schimbat părea. Își petre- 
cuse atât de mult timp arborând o mină stoică și solemnă, încât 
era ușor să uiţi că avea dinți. 

— Data viitoare o să te invit la cină mai întâi, promit. 

Zâmbetul era una, dar ăsta cu siguranță fusese flirt. Apoi, 
ca şi cum n-aș fi fost destul de mirată, Cal se aplecă, luă de pe 
măsuţa de lângă canapea un ghiveci în care se afla o violetă 
africană și mi l-a adus. O clipă m-am întrebat dacă ăsta era felul 
lui ciudat de a încerca să-mi ofere flori, însă el spuse: 

- Orice Prodigium o poate face, serios. Nu la acelaşi nivel ca 
şi mine, dar totuşi. Trebuie doar să ai răbdare. 

Împinse planta către mine și am observat câteva pete cafenii 
pe petalele catifelate. 

— Vrei să încerci? 

M-am uitat la violeta ofilită și am pufnit. 

- Mersi, dar biata floricică pare să fi suferit deja destul. Flu- 
turând din degete, am adăugat: Mă pricep mult mai bine la par- 
tea aruncă-chestii-în-aer a magiei. Vindecarea probabil că mă 
depăşeşte. 

Sigur, ieri reușisem să fac apa roz și să-i schimb hainele 
lui Nick, însă vindecarea părea mult mai complicată. Ca să nu 
mai spun că mintea îmi stătea încă la bucata aceea de hârtie 
zdrențuită și la felul în care tata acoperise faptul că furaserăm 
grimoarul. 

Cal mă împunse în braț cu ghiveciul. 

— Ai zis că lucrezi la controlul puterilor. Nici o altă vrajă nu 
cere mai mult control decât vindecarea. Încearcă. 

M-am gândit să protestez că eram prea obosită din pricina 
vrăjii făcute cu tata mai devreme, însă adevărul era că, datorită 
magiei lui Cal, mă simțeam mai bine decât mă simţisem de zile 
întregi. 

Şi sunt sigură că el știa asta. 

Am luat vasul din teracotă. 

— Ce fac, mai exact? 

Cal îmi cuprinse degetele într-ale lui și îmi ridică mâna în- 
spre floarea maronie. Pe degetul mare avea o bătătură care ar fi 
trebuit să-mi irite pielea. 

— Din multe puncte de vedere, vindecarea e la fel ca oricare 
altă vrajă. Te concentrezi asupra lucrului pe care vrei să-l schim- 
bi și îl faci să se întâmple. 

— Sau, în cazul meu, să explodeze. 

Cal nu făcu decât să clatine din cap și continuă: 

- Dar, când vindeci un organism viu, trebuie să ţii cont şi de 
asta. 

— Şi cum fac? 

Degetele lui se strânseră peste ale mele și inima îmi reacțio- 
nă luând-o la goană. Biblioteca părea foarte tăcută și neclintită 
în jurul nostru. 

-O simţi. 

Am înghiţit în sec, ceea ce era greu de făcut având în vedere 
că mi se uscase gura. 

- Bine. 

Am închis ochii și mi-am simțit magia urcând din tălpi. Toate 
bune și frumoase. M-am gândit la petele maronii de pe peta- 
le, păstrând în același timp chipul mamei întipărit în minte. 
„Drace!“ mi-am zis, prea ruşinată să rostesc cuvântul cu voce 
tare. Floarea mi se mișcă sub mână, dar, când am deschis pleoa- 
pele, arăta la fel de maronie ca întotdeauna. 

Am închis ochii și am practicat una dintre acele respiraţii 
adânci care-i plăceau tatei, gândindu-mă că nu era de mirare că 
ființele Prodigium o luau mereu pe coajă de la oameni. Vreau să 
spun, de fiecare dată când trebuia să fac o vrajă intensă, aveam 
nevoie de toată concentrarea asta, de relaxare, de vizualizare, 
de respiraţie... Nu era tocmai cea mai eficientă strategie împo- 
triva a ceva cum ar fi Ochiul. 

Ar fi trebuit să știu mai bine decât să mă gândesc la Ochi. De 
îndată ce numele îmi apăru în minte, autocontrolul mi se făcu 
bucăţi. 

La fel și vasul din teracotă. 

Pământul negru se revărsă la picioarele mele, iar floarea pur- 
purie se ofili și mai tare. Puteam să jur că se clătinase acuzator 
înspre mine. 

- Uf, am mormăit, în vreme ce Cal îmi lua grăbit ghive- 
ciul fărâmat din mâini. Scuze, dar te-am avertizat că sunt 
fata-distrugător. 

- Nu-ţi face griji, spuse el, chiar în timp ce mâna i se încolă- 
cea protector în jurul plantei. Aproape că ai reușit. Privi în jos, 
probabil pentru a evalua pagubele. Uau! exclamă surprins. 

Mi-am şters mâinile murdare pe blugi. 

- E chiar așa de rău? 

- Nu, nu-i vorba de asta, spuse el. Uite! 

Îmi întinse ghiveciul. Floarea era încă îngrozitor de ofilită, însă 
chiar în spatele ei răsăriseră alte două flori mai mici, neofilite. Iar 
acestea erau de un purpuriu strălucitor, fără nici o pată maronie. 

— Uau! Fu le-am făcut pe alea? am întrebat. 

Cal dădu din cap aprobator. 

— Tu trebuie să le fi făcut. S-a zis cu fata-distrugător. 

Am zâmbit mohorât. 

- Da, ei bine, flori nou-nouţe sau nu, tot avem un ghiveci 
spart și niște bătrâne violete tare triste. 

- Poate, replică el cu o mișcare a capului. 

Apoi făcu o pauză și mi-am dat seama că orice urma să spu- 
nă, era cu adevărat important. Ba chiar exista șansa să foloseas- 
că mai mult de cinci cuvinte pentru a transmite mesajul. 

- Sau poate că, până la urmă, magia ta nu e chiar atât de 
distructivă. Ploaia de Doritos, chestia cu patul, asta... Poate că 
doar creezi prea mare, nu? 

Când am reușit în sfârșit să-mi recapăt glasul, am zis: 

— Cal, s-ar putea ca ăsta să fie cel mai drăguţ lucru pe care mi 
l-a spus cineva de când am ajuns aici. 

El răsuci între degete una dintre rădăcinile descoperite și nu 
mă privi în ochi. 

- E adevărat. 

Apoi ridică privirea şi îmi dărui una dintre jumătăţile acelea 
de zâmbet care chiar începuseră să-mi placă. 

— Şi mai e adevărat că trebuie să găsesc un alt ghiveci pentru 
tipul ăsta. Păi... ăăă... cred că ne vedem la cină. 

— Super! O să ne putem alege culorile. 

— Ce? 

- Pentru nuntă. Mă gândesc la pepene galben și mentă. Cică 
o să fie foarte la modă vara viitoare. 

Cal râse în hohote. Era prima dată când îl auzeam făcând 
aşa ceva. 

— S-a făcut. Mai vorbim, Sophie. 

- La revedere! am strigat în urma lui, simțind brusc un junghi 
de tristețe. 

Archer îmi striga „Mai vorbim, Mercer“ aproape la sfârșitul 
fiecărei consemnări în pivniță. Nu aveam să-l mai aud niciodată 
spunând asta. 

E nasol că ne e așa dor de oameni. Crezi că ai acceptat dis- 
pariţia cuiva din viaţa ta, că l-ai jelit și că s-a terminat, apoi 
bang! E suficientă o chestie cât de mică și te simţi de parcă l-ai 
fi pierdut din nou. 

M-am gândit la el cum stătea în moară, așteptându-mă. Oare 
ce voise atât de mult să-mi spună încât își riscase viaţa pentru 
asta? 

Mi-am strâns degetele în jurul unuia dintre cioburile ghive- 
ciului cu atâta forţă încât aproape că am sângerat. 

- Nu contează, am murmurat. 

Toată treaba cu Archer era mai mult decât încheiată. Și, 
mi-am amintit aruncând o privire către etaj, se părea că aveam 
probleme mult mai mari decât o viață amoroasă încâlcită. 


CAPITOLUL 23 


În realitate, biroul tatei era una dintre cele mai mici camere 
de la Thorne. Totuși, părea destul de plăcut. Avea o masă din 
lemn de cireș și covoare ivorii, plus scaune de piele confortabile 
şi rafturi trainice pentru cărți. Mai avea şi o priveliște frumoasă 
înspre râu. 

Când am deschis ușa, tata stătea la masa lui, făcând ceea ce 
fac toţi britanicii atunci când sunt speriați de moarte: bând ceai. 
M-am sprijinit de tocul ușii. 

— Deci... e nasol, nu? 

El îmi făcu semn să intru în cameră. 

- Închide ușa după tine. 

Apoi deschise unul dintre sertarele biroului. Grimoarul arăta 
chiar mai rău în lumina puternică din încăpere, însă tot mai 
răspândea un aer amenințător care mă făcu să vreau să-mi în- 
crucișez braţele la piept. 

- Am fermecat o altă carte ca să arate exact ca asta şi am 
refăcut sticla, răspunse tata la întrebarea mea nerostită. Totuşi, 
va trebui s-o duc repede înapoi. Vraja nu va rezista o veșnicie. 
Aruncă volumul pe masă, unde acesta ateriză între alte hârtii. 
Am răsfoit-o deja de trei ori. Ritualul de posedare nu e acolo. 

Cu mare grijă, am ridicat cartea și am deschis-o. Simţisem 
magia pe care o răspândea chiar și când era în cutie, dar tot nu 
eram pregătită pentru valul de putere care mă izbi. Era ca și cum 
mi-aș fi scos capul pe geamul unei mașini care mergea cu viteză. 
Plămânii mă ardeau și ochii îmi lăcrimau numai când o priveam. 
Cu toată usturimea de sub pleoape, am parcurs prima pagină, 

dar nu exista nici un cuvânt pe care să-l pot distinge, doar sim- 
boluri ciudate și nefamiliare. 

Totuşi, l-am recunoscut pe unul dintre ele. Semăna mult cu 
semnul pe care tata îl făcuse pe mâna lui Vandy când o exclusese. 

Până să apuc să întorc prima foaie, am scăpat cartea la loc 
peste hârtii. 

- Sfinte Sisoe! am răsuflat. 

Tata dădu din cap aprobator. 

— Acum înţelegi de ce trebui să te las pe tine să faci partea 
cea mai grea în timpul deschiderii cutiei. Mi-ar fi fost imposibil 
să folosesc atâta magie și să am puterea de a căuta ritualul. 

— Acum îmi spui! 

M-am prăbușit pe unul dintre scaunele de piele aflate de cea- 
laltă parte a mesei. 

- De unde știai măcar ce cauţi? Nu există nici un cuvânt în 
chestia aia. 

-N-a fost ușor. Nici măcar eu nu mi-am dat seama cât de 
puternică e cartea. Deschise prima copertă, iar eu m-am chircit, 
dar, de vreme ce nu puteam zări paginile, de data asta n-am sim- 
țit magia. Tata, totuşi, se cutremură în mod vizibil. Grimoarul 
ăsta a fost scris în limbajul îngerilor. 

- N-ar trebui să fie ceva gen cântece la harpă sau imnuri și 
nu hieroglife impenetrabile? 

Tata ori nu mă asculta, ori hotărâse pur şi simplu să nu mă 
bage în seamă. 

- Ce nu pricep eu e de ce a fost luat doar acel ritual, mur- 
mură el, aproape ca pentru sine. Dintre toate ritualurile, de ce 
doar acela? 

- Şi când a fost luat? am adăugat. 

El clipi înspre mine, ca și cum brusc și-ar fi amintit că mă 
aflam în cameră. 

- Poftim? 

- Cartea aia s-a aflat în cutie de când? Din 1939? 1948? Deci 
cineva a rupt pagina aia cândva în ultimii șaptezeci de ani sau a 
fost smulsă înainte ca grimoarul să fie măcar încuiat? 

— Nici nu m-am gândit la asta. Îşi ciupi puntea nasului și oftă. 
Din ce în ce mai ciu-ciudat!. 

Speriată, m-am uitat la el. 

— Şi eu spun asta uneori. 

Chiar și cu fața schimonosită de îngrijorare, tata reuși să pară 
puţin amuzat. 

- E din Alice în ţara minunilor. Se potrivește, nu crezi? 

Da, doar că vizuina de iepure a lui Alice a noastră se dovedi- 
se a fi al naibii de întunecată, m-am gândit eu. 

M-am prefăcut că studiez raftul cu cărţi aflat în colţul cel 
mai îndepărtat. Mă aşteptam să văd volume plicticoase despre 
istoria Prodigium sau despre economia metamorfilor, și erau 
câteva din astea, însă am observat și unele romane recente, ală- 
turi de niște cărţi ale lui Roald Dahl?. Tata a mai crescut câţiva 
centimetri în ochii mei. 

- Crezi că cine — sau ce — i-a invocat pe Daisy și Nick a avut 
bucata aceea de hârtie? 

- Aşa ar fi trebuit. 

M-am întors iar spre el. 

- lar asta e de rău. 

- Mai mult decât rău. 

Se aplecă în faţă. 

- Sophie, Virginia Thorne a invocat un demon pentru a-l 
folosi drept armă. Nu pot decât să mă gândesc că și cel care i-a 
invocat pe Nick și Daisy a avut motive similare. 

Am răsuflat. 


1 În original, curiouser and curiouser, variantă voit greşită a expre- 
siei more and more curious („din ce în ce mai curios“), pe care Lewis 
Carroll i-o atribuie lui Alice ajunsă în Ţara Minunilor, într-un moment 
de buimăceală (n.tr.) 

2 Scriitor britanic (1916-1990), autor al unor ingenioase și foar- 
te populare cărţi pentru copii, dar și al unor povestiri horror dedi- 
cate adulţilor. Printre cele mai cunoscute volume ale sale se numără 
Charlie și fabrica de ciocolată (ecranizat de două ori, în 1971 și 2005) 
şi Matilda (ecranizat în 1996) (n.tr.) 

— Tată, chestia asta e o varză totală... ăăă... o încurcătură. 

Se uită la mine cu un zâmbet obosit. 

— Cred că termenul pe care erai pe cale să-l folosești rezumă 
cel mai bine situaţia actuală. 

- Deci ce facem? 

-În momentul ăsta nu putem face nimic decât să așteptăm 
şi să vedem ce iese. 

Am bătut darabana cu unghia de la deget. Niciodată nu fu- 
sesem prea bună la a-mi masca emoţiile, iar teama practic îmi 
făcea organele interne să tremure. Oricine avea ritualul acela 
putea, tehnic, să invoce o întreagă armată de demoni, dacă 
voia. Și dacă fiinţele Prodigium ar fi avut-o de partea lor într-un 
război împotriva Ochiului? M-am luptat să alung imaginea lui 
Archer zăcând zdrobit şi însângerat la picioarele vreunui de- 
mon, imaginea acelei orori revărsându-se în lumea oamenilor 
așa cum o mai făcuse în trecut. Încercând să păstrez un ton 
degajat, am spus: 

- Ei bine, așteptatul e o „jălnicie“. 

- Nu cred că știu exact ce înseamnă asta, dar cred că îţi îm- 
părtășesc sentimentul. 

Tata puse grimoarul la loc în birou, închizând sertarul cu un 
ușor păcănit. 

M-am săltat de pe scaun. 

- Tată, chiar crezi că prin descoperirea vinovatului poate fi 
oprită declanșarea unui război? 

— Nu știu, răspunse el calm. Se uita la mine, dar aveam sen- 
zația că nu mă vedea cu adevărat. Sper că da. 

În materie de asigurări nu era cine știe ce, dar trebuia să mă 
mulțumesc cu atât. 

Aproape ajunsesem la ușă, când tata spuse: 

- Înainte să pleci, Sophie, îmi spui și mie de ce ţii în buzunar 
de două zile un medalion al Sfântului Anton? 

- Hă? 

Apoi mi-am amintit de moneda pe care mi-o dăduse Archer. 
Fără tragere de inimă, am scos-o și i-am dat-o tatei. 

~- Nu-i decât o chestie pe care am găsit-o. De unde ai știut 
că o am? 

El o răsuci între degete. 

— Am simțit magia care venea dinspre ea. 

Ridică iar privirea către mine. 

- Medalioanele Sfântului Anton sunt obiecte foarte puter- 
nice. Vrăjitoarele şi magii le foloseau în Evul Mediu, de obicei 
dacă plecau în călătorii. Le puteai dărui cuiva și folosi pen- 
tru a indica telepatic locul în care te aflai. Foarte utile dacă te 
pierdeai sau erai capturat, amândouă lucruri care se întâmplau 
destul de frecvent pe vremea aceea. Mi-o aruncă înapoi. De 
fapt, nu mă miră că ai găsit unul. Avem zeci de medalioane în 
pivniţa de la Hecate. 

Ei bine, atunci asta era explicaţia. Vânător de demoni și hoţ. 
Frate, da’ bine mai știam să mi-i aleg! 

Mă tenta ideea de a mă întoarce în pat, dar, când am deschis 
ușa camerei mele, i-am descoperit pe Nick și Daisy așteptân- 
du-mă. El ţinea în mână fotografia mamei, în timp ce ea, tolă- 
nită pe patul meu, îmi răsfoia exemplarul din Grădina secretă!. 

— Asta-i mama ta? întrebă Nick. E o bunăciune. 

Deși Nick nu mă mai călca pe nervi, tot nu mă încânta ide- 
ea ca el ~ ori Daisy, că tot veni vorba — să-mi cotrobăiască prin 
lucruri. 

— Ce vreţi? 

Nick fluieră printre dinţi în timp ce punea fotografia la loc 
pe noptieră. 

- Am venit doar să vedem ce mai faci. Am auzit că azi te-ai 
rănit făcând o vrajă. 

— A, am spus, Äää... da, exersam cu tata. Dar acum sunt bine. 

Trântindu-se pe pat lângă Daisy, el își încrucișă brațele 
sub cap. 

— A, da, toate chestiile alea cu respiraţia și concentrarea. 


! Roman al scriitoarei americane Frances Burnett Hodgson, publicat 
în 1911 și considerat o lucrare clasică a literaturii pentru copii (n.tr.) 

- Ce pierdere de vreme! murmură Daisy, urmărind cu dege- 
tul o ilustrație ce o reprezenta pe Mary Lennox plimbându-se 
pe holurile conacului Misselthwaite. 

M-am făcut că n-o bag în seamă. 

- Păi, după cum puteţi vedea, sunt bine. Mulţumesc că v-aţi 
făcut griji pentru mine. 

Nick făcu un întreg spectacol din ridicatul de pe pat. 

- Cred că suntem trimiși la plimbare, dragostea mea, îi spuse 
el lui Daisy și o trase în picioare. 

- Dar n-am apucat să vorbim cu Sophie despre petrecere, 
spuse ea. În voce i se simţea o urmă de beţie. 

— Ce petrecere? am întrebat. 

Nick zâmbi. 

- Petrecerea de ziua ta. Din câte se pare, Consiliul face mare 
bairam. 

Din cauza tuturor mutărilor prin care trecuserăm eu și mama, 
nu mai avusesem o petrecere aniversară de la vârsta de opt ani. 
lar aceea fusese la Chuck E. Cheese!. Ceva îmi spunea că mem- 
brii Consiliului aveau un plan mai elaborat. 

- Nu trebuie să facă așa ceva, am zis, vârându-mi mâinile în 
buzunare. Mai ales nu cu tot ce se întâmplă acum. 

Nick mă privi scurt, cu un rânjet de lup. 

- Așa sunt Prodigium. Foarte „ţara arde și baba se piaptănă“. 

Daisy își trecu braţul pe sub al lui. 

- În plus, o să fie amuzant. Toţi o să se înnebunească după... 

Se opri brusc și zâmbetul i se transformă într-o grimasă de 
durere. Tot sângele păru să i se scurgă din obraji, făcându-i pie- 
lea de culoarea fildeșului să pară cenușie. Își lăsă capul în jos, 
iar Nick o luă de cot. 

- Daisy? 

Ea se prinse cu mâinile de tăblia patului meu, răsuflând 
adânc și întretăiat de câteva ori. Apoi ridică capul și deschise 


1 Lanţ de pizzerii care oferă surse de amuzament pentru toată fami- 
lia: jocuri mecanice, carusele, spectacole de animaţie ete. (n.tr.) 

ochii. Aproape că mă aşteptam să aibă o culoare roșu-violet, ca 
ai lui Alice în noaptea în care o omorâse pe Elodie, însă își păs- 
traseră obișnuita lor nuanţă de verde deschis. 

— N-am nimic, spuse ea, dar vocea îi era încordată. Doar 
o mică... izbucnire de magie. Nimic îngrijorător. 

Chipul lui Nick era crispat de frică, însă ea flutură din mână. 

- N-am nimic, repetă, îndrumându-l către ușă. Acum hai s-o 
lăsăm pe Sophie să se odihnească. Pare puțin obosită. 

Era imposibil să fi arătat mai rău decât Daisy, însă n-am spus 
nimic când cei doi ieșiră din cameră. Abia după ce au plecat am 
simţit în aer mirosul acela familiar de lemn ars. Dar de data asta 
nu era nici o halucinație. 

Acolo, pe tăblia patului meu, se vedeau urmele înnegrite și 
fumegânde a două mâini. 


CAPITOLUL 24 


În următoarele trei săptămâni i-am urmărit îndeaproape pe 
Nick și Daisy. N-au mai existat „izbucniri de magie“, dar părea 
că amândoi beau mai mult decât de obicei și, de fiecare dată 
când participau la orele de „yoga demonică“ împreună cu mine 
și cu tata, sfârșeau prin a pleca mai devreme. După una dintre 
lecţii, tata le dădu un exemplar din Demonologie: o istorie. L-am 
găsit mai târziu îndesat într-o urnă înaltă de alamă. 

Cu câteva zile înainte ca Vix să trebuiască să plece, Lara 
ne-a dus pe mine, pe Jenna, pe Cal și pe Vix la Londra pentru 
o zi — tata pusese capăt altor călătorii cu Itineris-ul —, așa că 
am reușit să fac, în sfârșit, toate chestiile turistice. Când am 
vizitat Turnul Londrei, Lara ne-a dat tuturor niște mici broșuri 
cu detalii din istoria lui legată de Prodigium, cum ar fi faptul că 
Anne Boleyn! era, de fapt, o vrăjitoare neagră (nici o surpriză 
aici) și că unul dintre nepoții reginei Victoria fusese întemnițat 
în Turnul Alb după ce devenise vampir. 

A fost o zi amuzantă, cred. Am avut parte de peşte cu car- 
tofi prăjiți și de o plimbare cu unul dintre autobuzele cu etaj. 
Dar drumul la Londra mă făcu să-mi dau seama cât de tare mă 
obișnuisem să mă învârt doar printre Prodigium. Hex Hall era 
superizolată, evident, la fel ca și Thorne. Trecuse aproape un 
an de când nu mai avusesem de-a face cu oamenii și mă sur- 
prinse neliniștea care mă cuprinsese. Tot aşteptam ca cineva 
să observe broșurile ciudate sau pietrele sângerii ale lui Vix și 
Jenna și să-și dea seama ce eram cu adevărat. Era o senzație 


1 Anne Boleyn (1507-1536), a doua soţie a regelui Henric al VIII-lea 
al Angliei şi mama reginei Elisabeta I (n.tr.) 

tulburătoare și mă întrebam dacă așa se simțeau alţi Prodigium 
tot timpul. Așa că am răsuflat ușurată când, mai târziu în seara 
aceea, mașina noastră coti pe aleea cu pietriș, întorcându-se la 
Thorne. 

Următoarea noastră excursie la Londra avu loc cu două zile 
înaintea aniversării mele. Nu doar că trebui s-o ducem pe Vix 
la aeroport, dar eu, Jenna, Nick și Daisy aveam o programare la 
Lysander, un butic superelegant din oraș. Lysander își fermecase 
magazinul astfel încât femeile bogate care își făceau cumpără- 
turile acolo să nu-și dea seama. În ziua aceea însă, magazinul 
fusese închis pentru toată lumea cu excepția noastră. 

— Costumul e super, i-am spus eu lui Lysander, dar o coroană? 
Pe bune? 

El se uită urât la mine, fluturând din aripile-i negre. Nu-mi 
petrecusem decât o jumătate de oră în buticul lui, însă eram 
sigură că tipul deja mă ura. 

— Am înţeles că vei merge costumată în zeița vrăjitoriei, iar 
Hecate poartă o coroană. 

- Nu-i chiar o coroană, Soph, sugeră Jenna de la locul ei, pe 
o canapeluţă acoperită cu satin alb. E mai degrabă o diademă. 

Stătea cu bărbia sprijinită în palmă și un norișor negru de 
ploaie îi plutea practic deasupra capului. O conduseserăm 
pe Vix la aeroport, așa că Jenna era Bosumflata McBosumflescu. 
Nick stătea așezat lângă ea, cu Daisy pe partea cealaltă. Ei își 
probaseră costumele mai devreme și, cu toate că amândoi ară- 
tau grozav - Nick într-o cămașă albă, vaporoasă, cu pieptar și 
pantaloni negri, Daisy într-o coloană simplă de mătase purpu- 
rie —, habar n-aveam cine se presupunea că sunt. 

— Lysander are dreptate, adăugă Lara. 

Ea stătea pe un scaun, cu picioarele încrucișate rezervat în 
dreptul gleznelor. 

- Coroana este o parte esenţială a costumului. Și, în plus, 
arată adorabil. 

M-am răsucit pe mica platformă înălţată și m-am studiat în 
oglinda triplă. Lara avusese ideea ca petrecerea de ziua mea să 

fie cu „îmbrăcăminte fantezistă“. La început, am presupus că asta 
însemna ținută de seară, cam ca la balul de Haloween de la 
Hex Hall. Dar se pare că în Anglia îmbrăcăminte fantezistă în- 
semna bal mascat. 

Tot Lara avusese și ideea ca eu să merg costumată în Hecate, 
ca o aluzie la școală. Mie propunerea mi se păru cam nasoală — 
mă făcea să mă simt de parcă aș fi fost mascota de la Hex Hall 
sau ceva —, dar tatei îi plăcu și, de vreme ce el achita nota de 
plată pentru toată povestea, Hecate am rămas. 

Totuși, pe măsură ce mă obișnuiam cu reflexia mea, n-am 
putut să nu-mi doresc să mă fi opus ceva mai vehement. Nu că 
îmbrăcămintea n-ar fi fost grozavă. Lysander era tipul la care tre- 
buia mers când ființele Prodigium aveau nevoie de haine elegan- 
te și cu siguranţă se depășise pe sine însuși cu rochia asta. Rochia 
era făcută dintr-un material negru strălucitor care, în lumina po- 
trivită, răspândea sclipiri argintii și cu toate că îmi acoperea cam 
tot trupul cu excepția umerilor, avea un aer sexy de netăgăduit. 

Apoi mai era coroana. 

Jenna n-avea decât s-o numească diademă cât poftea, însă 
era o fâșie filigranată din platină, împodobită cu un diamant și 
o semilună din safir, și cu siguranţă o simțeam ca pe o coroană. 

M-am luptat cu tendinţa de a trage de rochie acolo unde mi 
se strângea în jurul gâtului. 

- E superbă, am spus pentru a treia oară. E doar îngrozitor 
de... elaborată. 

Lysander scoase un sunet de dezgust şi ridică braţele. 

- Trebuie să fie elaborată! Se presupune că ești o zeiţă! 

N-aveam nici o idee cum să-i răspund, dar Nick mă salvă. 
Sărind în picioare, spuse: 

— Şi arăţi ca o zeiţă, Sophie. Mă luă de mână și mă trase de 
pe platformă, învârtindu-mă. Vezi? Îmbrăţişează-ţi zeitatea. 

O fi fost Nick un ciudat și jumătate, dar mă făcu să chicotesc. 
Apoi mă trase înspre el, de parcă urma să dansăm și râsul mi 
se opri în gât. O clipă n-am mai văzut decât un alt dans, o altă 
rochie; un alt băiat brunet care mă ţinea în brațe, iar durerea 

care mă străbătu brusc mă luă prin surprindere. Până să mă pot 
opri, am ridicat o mână spre pieptul lui și l-am împins în spate. 

O tăcere ciudată se lăsă în cameră. Lara își drese vocea dis- 
cret și zise: 

— Nick, Daisy, de ce nu veniți cu mine, ca să le lăsaţi pe Jenna 
și pe Sophie să se schimbe? Lysander, putem discuta despre nota 
de plată? 

Cei doi demoni îmi aruncară priviri de nepătruns în timp ce 
îi urmau- pe Lara și Lysander. 

- Eşti bine? întrebă prietena mea când am rămas singure. 

Am clătinat din cap, dar am răspuns: 

- Da. Doar putin stresată din cauza petrecerii. 

Ceea ce, tehnic, nu era o minciună. Mi se părea un gest pro- 
fund prostesc din partea mea să adun o grămadă de Prodigium 
foarte importanţi, plus patru demoni, în același loc, când situ- 
aţia era atât de înspăimântătoare. Dar tata îmi explicase că era 
o chestiune de mândrie pentru membrii rămași ai Consiliului. 

- Nu putem lăsa Ochiul să creadă că ne-au intimidat, îmi 
spusese el. 

Apoi îmi oferise un mic surâs. 

- În plus, asta ar fi prima petrecere de ziua ta la care aș par- 
ticipa vreodată. 

N-am putut rezista la așa ceva. Totuși, eram neliniștită în 
privinţa întregii povești. 

Jenna se ridică, venind lângă mine. Ea se hotărâse să se 
costumeze ca Mina Harker din Dracula și purta propria ei crea- 
ție Lysander, o născocire pseudo-victoriană, compusă din dan- 
telă neagră și mătase roz. Avea chiar o pălărioară șmecheră și 
un voal. 

Nu existau cabine de probă în magazinul lui Lysander, pro- 
babil pentru că zânele tind să fie foarte pasionate de propriile 
trupuri și de arătarea lor, așa că ceva cum ar fi „modestia“ e un 
concept oarecum străin pentru ele. Din fericire, eu și Jenna lo- 
cuiserăm în aceeași cameră vreme de aproape un an, deci nu 
era mare lucru. 

— Şi totuși arătai chiar superb cu ea, spuse Jenna în timp ce 
eu încercam să-mi descâlcesc coroana din păr. 

- Te rog. Semăn cu coperta unui album Evanescence. Tu ară- 
ti fabulos. 

Ea își înclină pălărioara către mine, ceea ce mă făcu să zâmbesc. 

— Sper doar că nici o poză cu mine în costumaţia asta n-o să 
ajungă vreodată la Hex Hall, am continuat, întorcându-mă către 
oglindă. Poate dacă aș fi putut vedea unde era prinsă coroana... 
Îţi dai seama? Costumată în Hecate? Și purtând chestia asta? Am 
mai tras încă o dată. Tot proaspăt dobânditul meu prestigiu social 
s-ar duce uite-așa. M-am uitat la Jenna în oglindă, însă ea stătea 
cu spatele la mine. Ciudat. Aș fi crezut că o să obţin măcar un chi- 
cotit cu replica asta. E nasol când te gândești că o să ne întoarcem 
la Hex peste — cât — patru săptămâni? O să urmeze o acomodare 
serioasă după ce toată vara am fost — am tras cu putere, dar părul 
meu refuza să cedeze — o prințesă drăguță, drăguță. 

Glumeam, dar, chiar în timp ce rosteam cuvintele, am simțit 
un gol în stomac. Thorne avea cu siguranță problemele ei, însă 
aici puteam măcar să fac vrăji. 

Jenna se întoarse, privindu-mă în ochi prin oglindă. 

— Eu nu mă mai întorc la Hecate, Sophia, 

Degetele mi se opriră din tras, iar diadema îmi căzu, atâr- 
nând într-o parte, pe lângă urechea stângă. 

— Poftim? 

M-am răsucit cu fața spre ea. 

- Nu mă mai întorc, repetă ea, acum pe un ton mai ferm. 

- Dar... trebuie, am replicat eu prostește. 

Pentru prima dată după multă vreme, chipul Jennei se înroși 
de furie. 

- Nu, nu trebuie. Nu trebuie să fac nimic din ce-mi spune 
Consiliul. Nu sunt... 

- Șefii tăi? am completat, făcându-mă mică sub răutatea 
replicii. 

Dar Jenna nu putea părăsi Hecate. Deja îmi era groază să mă 
întorc. Cum aș fi putut, fără ea? 

- Acolo nu e locul meu, spuse ea, scoţându-și mănușile din 
mătase roz. Vix crede că a sosit timpul să fim printre ai noștri 
şi eu sunt de aceeași părere. 

Îmi stătea pe limbă un comentariu foarte acid, însă l-am 
înghiţit. Peste două zile urma să împlinesc șaptesprezece ani şi 
nu mă puteam purta precum un ţânc jignit. Am atins diadema 
şi mi-am folosit magia pentru a-mi face părul să se descurce din 
jurul fâșiei de platină. 

- Dar anul trecut ziceai că nici nu vrei să fii vampir. Că îți 
dorești o viaţă normală cu algebră și baluri de absolvire și toate 
astea. 

— Anul trecut ne-a schimbat pe amândouă, Soph, spuse ea, 
nu fără răutate. 

- Da. 

Fu tot ce îmi veni în minte să spun. Ne-am îmbrăcat stând cu 
spatele una la alta și n-am mai zis nici una nimic până când nu 
ne-am atârnat costumele pe umerașe de mătase și n-am revenit 
la hainele noastre obişnuite. 

- Nu pricep de ce ești atât de supărată, spuse Jenna, apu- 
cându-mă de umeri și întorcându-mă cu fața spre ea. E un lucru 
pe care trebuie să-l fac. Credeam că o să înţelegi, mai ales după 
toată chestia cu Deposedarea. 

Am făcut un pas în spate, iar mâinile ei căzură fără vlagă 
între noi. 

- Ce legătură are asta cu restul? 

— Păi, dacă te-ai fi supus Deposedării, eu aș fi rămas singură 
la Hex Hall, iar asta nu păru să te deranjeze vreodată. 

- Corect, dar eu urma să fac asta ca să nu omor pe cineva, 
am zis, încercând să nu mă enervez, însă eșuând lamentabil. 
Nu te-am lăsat baltă la Hecate ca să-mi fac de cap cu vreun tip. 

Ochii ei scăpărară și mi se păru că văd o urmă de colț. 

- O, serios? Deci vrei să-mi spui că Archer n-a avut nici o le- 
gătură cu motivul pentru care voiai să-ţi fie luate puterile și să 
mă lași pe mine baltă la Hecate? 

M-am uitat la ea cu gura căscată, în timp ce magia stârnea 
un vârtej în mine. 

— Poftim? 

Jenna își frecă nasul cu dosul mâinii și zise cu o voce îngroșată: 

- De parcă nu ţi-ar fi trecut niciodată prin minte că ai putea 
fi cu el dacă n-ai fi un demon. 

Îmi trecuse. Sau cel puţin așa cred. Toate motivele pentru 
care voisem să mă supun Deposedării erau prea încurcate și 
complexe ca să le dau de cap. Și totuși nu acesta fusese motivul 
principal, și cum putea ea să... atunci îmi pică fisa. 

- De aia îi dădeai tu înainte cu „Sophie și Cal, ie, ie, ie!“, nu-i 
așa? Te-ai gândit că, dacă o să-mi găsesc un alt tip, n-o să mai 
vreau să mă supun Deposedării. 

Nu fu nevoie să-mi răspundă. Roșeaţa care i se întinse pe gât 
și privirea coborâtă fură de ajuns. 

— Am văzut-o pe Alice omorând-o pe Elodie, Jenna. Am cre- 
zut că sunt un monstru. De aceea am vrut Deposedarea, nu ca 
să fiu cu Archer. 

Acum puterile mi-o luaseră la goană, zvârcolindu-se în mine. 
Un manechin aflat în apropiere hârâi, iar părul meu și al Jennei 
începu să fluture ușor. 

— Deposedarea m-ar fi putut ucide, am continuat, și ar trebui 
să fii complet idiot ca să mori pentru o îndrăgosteală. 

Jenna se retrase de parcă aș fi pălmuit-o și, brusc, mi-am dat 
seama de ce spusesem. 

- Ah, Jenna! am început, făcând un pas şovăitor înspre ea. 
N-am vrut... 

- Nu, izbucni ea, retrăgându-se de lângă mine. Am priceput. 
Tu ești Regina Demon a Lumii, iar eu sunt o idioată care lăsă un 
monstru să mă omoare. 

— Nu asta am zis. 

— Nici n-a fost nevoie. 

Nu-mi venea să cred că trecuseră doar câteva minute de când 
râdeam și glumeam pe seama costumului meu tâmpit. 

- Jenna... am spus, însă ea doar clătină din cap şi se îndepărtă. 


CAPITOLUL 25 


Cea de-a șaptesprezecea petrecere de aniversare a mea se 
tinu în camera verde, uriașa încăpere de sticlă, plină cu plante. 
Toate ferigile fuseseră decorate cu panglicuţe purpurii și becu- 
leţe albe. Un grup de zâne era instalat într-un colț, cântând la 
un soi de instrumente elaborate, asemănătoare unui mecanism 
de ceasornic, însă muzica pe care o scoteau din ele era diafană, 
unduitoare și ciudat de melancolică pentru o petrecere aniver- 
sară. Nu că ai fi putut s-o auzi prea bine, oricum. Mai devreme 
în seara aceea se pornise o furtună, iar picăturile de ploaie încă 
împroșşcau zgomotos acoperişul din sticlă. Monopolizasem un 
loc lângă fereastră şi urmăream de acolo ploaia care se scurgea 
pe geam ca niște lacrimi. 

M-am gândit la ultima petrecere de ziua mea și m-am hotă- 
rât că, în ciuda sculpturilor în gheaţă, a fântânii cu șampanie și 
a tortului gigantic în forma Abației Thorne, preferam jocurile 
mecanice și un tip costumat în șobolan uriaș. 

Desigur, se putea ca asta să aibă legătură cu faptul că rochia 
mea cântărea vreo douăzeci și cinci de kile, coroana îmi dădea 
o durere de cap, iar cea mai bună prietenă nu-mi vorbea. 

Am cercetat încăperea, dar n-am văzut-o pe Jenna. Se ţinuse 
la distanţă încă din ziua aceea petrecută în magazinul cu rochii. 
Poate că era mai ușor așa. Dacă ea se simţea pregătită și hotărâ- 
tă să-și trăiască viața de vampir, poate că ar fi durut mai puţin 
dacă nu mai eram prietene. Totuși, faptul că-mi spuneam asta 
nu-mi micșora cu nimic durerea din piept. 

În cameră se aflau aproximativ o sută de Prodigium, toți în 
costume elegante și strălucitoare, toți zâmbitori și veniți să-mi 
ureze la mulți ani. Aduseseră și cadouri — o masă cu blat de 

marmură așezată lângă ușă se umplea rapid cu pachete învelite 
în hârtie lucioasă. Cu toate astea în aer plutea o senzaţie apăsă- 
toare, ca și cum toată lumea se străduia prea tare să se distreze. 
Râsetele erau prea zgomotoase, iar zâmbetele păreau forțate. 
Poate se temeau că eu și tata o să-i vaporizăm dacă nu se poartă 
ca și cum asta ar fi cea mai tare petrecere organizată vreodată. 

Mi-aș fi lipit fruntea de peretele rece din sticlă, dar nu prea 
voiam să-mi văd reflexia atât de aproape. Lysander îmi adusese 
rochia în după-amiaza aceea, insistând să mă și machieze. Prin 
urmare, arătam de parcă o bombă cu sclipici mi-ar fi explodat 
în faţă. Până și umerii goi îmi erau presăraţi cu pudră albastră 
scânteietoare. 

Zeci de chelneri se plimbau prin încăpere, purtând tăvi încăr- 
cate cu pahare pline cu o licoare purpurie care strălucea. Nu ști- 
am dacă făceau parte din personalul obișnuit al Abației Thorne 
sau dacă fuseseră angajați special pentru petrecerea asta. Toţi 
purtau cămăși simple, albe, și pantaloni negri, și aveau jumă- 
tatea superioară a feţei acoperită cu măști de argint. Unul deja 
venise la mine de trei ori și de fiecare dată luasem câte o bău- 
tură, doar ca s-o torn în cel mai apropiat ghiveci de îndată ce 
chelnerul se îndepărta. 

— De ce ești așa posomorâtă, sărbătorito? 

Am întors capul şi i-am văzut pe Nick și Daisy. Amândoi 
ţineau în mână pocaluri goale din cristal și argint. Pieptarul lui 
Nick avea pe el o pată purpurie. Judecând după obrajii lor ro- 
zalii și ochii strălucitori, am bănuit că nu erau primele băuturi 
pe care le înghiţiseră în seara aceea. 

- E petrecerea mea și mă bosumflu dacă vreau, am replicat 
săltându-mă de pe scaunul de la fereastră. 

— Petrecerea asta e cam nasoală, zise Daisy, întinzând mâna 
ca să-și îndrepte cununa de lauri din argint pe care o avea prinsă 
peste părul negru. 

- Ai putea oricând să deschizi un cadou, să vezi dacă asta 
te face să te simți mai bine, spuse Nick, făcând semn cu capul 
înspre masa cu daruri. 

Câteva cutii se mișcau. Una se rotea lent deasupra celorlal- 
te, în vreme ce o alta mișuna precum un păianjen, la care ca- 
petele atârnânde ale panglicii din satin alb funcționau pe post 
de picioare. 

Am înghiţit în sec. 

- Ăăă... ştiţi ce, mă simt bine. A văzut-o vreunul dintre voi 
pe Jenna? 

Un schimb de priviri avu loc între ei, dar, până să-mi poată 
spune ceva, același chelner se îndreptă iar spre noi. Îh. Care era 
treaba cu tipul ăsta? Îl plătise cineva s-o îmbete pe fata șefului 
Consiliului sau ce? 

Încolăcindu-mi braţele pe sub cele ale lui Nick şi Daisy, i-am 
tras de lângă fereastră și din calea ospătarului. 

- Până la urmă de ce v-aţi certat voi două? mă întrebă Daisy. 

Eram pe cale să-i spun toată povestea despre magazinul lui 
Lysander când am fost opriți de o vrăjitoare blondă, îmbrăcată 
într-o rochie de un roșu strălucitor. 

- Bună! spuse ea cu răsuflarea tăiată. Îmi pare rău că vă în- 
trerup, dar voiam să-ți urez la mulți ani, Sophia. 

- A, am răspuns. Mulţumesc! 

Am crezut că o să treacă mai departe, însă ea continuă să 
stea acolo, zâmbindu-mi. În fine, zâmbind către toţi trei, de fapt. 

— E așa o onoare să vă cunosc, se entuziasmă ea. Pe toți. Am 
auzit... Aruncă o privire în jur, iar când se întoarse spre noi, 
obrajii i se înroșiseră. Am auzit că demonii pot face să apară 
ceva din nimic. E adevărat? 

Am clipit înspre ea. Ce naiba? 

- Da, am replicat. Dar şi vrăjitoarele pot. E doar o chesti- 
une de... 

Până să apuc să termin, Nick făcu o plecăciune și, cu o flutu- 
rare a mâinii, produse un uriaș buchet de trandafiri albi. 

— Este adevărat, zise el, întinzându-i florile vrăjitoarei. Desigur, 
e doar o mică parte din lucrurile de care sunt capabili demonii. 

Vrăjitoarea mai că nu chiui. 

— E uimitor! 

În ochii lui Nick am văzut o sclipire periculoasă. 

- A, asta nu-i nimic, continuă el. Se aplecă în faţă şi şopti: 
Dacă aș vrea, aş putea pune toată sala asta de bal la pământ 
cât ai clipi din ochii ăia căprui și frumoși. Sau întinde țesătura 
timpului astfel încât... 

— Deci, totul e minunat, Nick, am spus, trăgându-i atât pe el, 
cât și pe Daisy departe de vrăjitoare. Dar cred că-l văd pe tata, 
aşa că ar trebui să plecăm. Pa! Mersi că ai venit! 

Când n-am mai putut fi auziţi, m-am întors către băiat. 

— Ce-a fost asta? 

El mai luă o înghiţitură din băutură. 

- Asta am fost eu oferindu-le ceea ce își doresc. Toţi vor ca 
noi să fim niște chestii înspăimântătoare și puternice care îi pot 
ucide pe Ochi în locul lor. Pentru asta ne-au creat, nu? 

Mi-am apăsat scurt ochii cu podul palmelor, gest care nu 
făcu decât să-mi întindă unsoarea sclipitoare peste gene. 

Daisy îl bătu pe braţ și cununa ei de lauri se aplecă greoaie 
spre dreapta. 

- Scumpule, putem s-o lăsăm mai moale cu discuţia despre 
ucis? E o petrecere aniversară. 

Punctă replica printr-un scurt sughiț și, brusc, am simțit că 
eram sătulă de amândoi. Voiam să vorbesc cu Jenna. Sau cu 
Cal. Cu cineva normal — mă rog, pe cât de normali erau prietenii 
mei - și, de preferinţă, treaz. 

— Poate că până la urmă o să mă duc să-mi iau un cadou, 
le-am spus. 

Făcusem poate vreo patru pași când chelnerul acela o luă din 
nou în direcţia mea. 

- O băutură, domnişoară? mă întrebă, întinzând tava. 

- Uite ce e, amice, am spus, împiedicându-mă puţin în timp 
ce călcam pe una dintre mânecile care îmi atârnau. Nu ştiu dacă 
încerci să te dai bine pe lângă mine sau ceva de genul ăsta, dar... 

Am ridicat ochii spre figura lui ascunsă sub mască și privirile 
ni se întâlniră. 

- Tu îţi baţi joc de mine! 


CAPITOLUL 26 


Chiar dacă nu vedeam nimic, aveam senzaţia că Archer ridica 
o sprânceană la mine. 

— Tu cine se presupune că ești? mă întrebă el cu voce joasă. 

Am tras adânc aer în piept de câteva ori și am încercat să-mi 
păstrez expresia cât mai neutră cu putinţă. Dacă cineva arunca 
o privire către noi trebuia să creadă că stăteam pur și simplu 
de vorbă cu un chelner, nu că mă confruntam cu un Ochi în 
mijlocul lor. 

- Hecate, am răspuns, înșfăcând unul dintre paharele de pe 
tavă. Ce cauţi aici? 

Fl ridică din umeri, reușind cumva să pară elegant chiar și în 
uniforma de ospătar. 

- Cui nu-i place o petrecere? În plus, m-am gândit că s-ar 
putea să mai îmbraci încă o dată rochia aia albastră. 

Am strâns degetele atât de tare în jurul pocalului de cristal 
încât mă mir că nu i-am rupt piciorul. 

— Eşti nebun, i-am spus, străduindu-mă să-mi păstrez calmul. 
Sau idiot. Sau un nebun idiot. De ce nu ești măcar fermecat sau 
ceva de genul ăsta? 

— Nimeni de aici nu m-a văzut vreodată în persoană, replică 
el, dându-se în spectacol cu rearanjatul paharelor de pe tavă, 
așa că masca e suficientă. Dacă aș fi folosit o vrajă, n-aș fi făcut 
decât să atrag atenția asupra mea. Bineînţeles, n-ar mai fi tre- 
buit să mă chinuiesc atâta dacă pur și simplu te-ai fi întâlnit cu 
mine acum trei săptămâni. 

Poate că de vină erau luminile slabe sau masca, dar, numai 
pentru o secundă, mi se păru că văd o adevărată sclipire de furie 
în ochii lui. 

- N-am putut, am spus, zâmbind de parcă tocmai îmi zisese 
ceva amuzant. 

Inima îmi tresărea în piept și abia reușeam să-mi ţin puterile 
sub control. 

- Ar trebui să pleci. Acum. 

În clipa aceea nu mai încăpu îndoială — era nervos. 

— Ai idee ce am riscat ca să vin aici în seara asta? șuieră el. 
Nu doar din partea alor tăi, dar și din partea alor mei? 

Am privit în jur, însă nimeni nu părea să mă urmărească. 
Probabil că asta s-ar fi schimbat dacă aș fi început să ţip la un 
chelner. l-am aruncat lui Archer ceea ce speram să fie o privire 
semnificativă, dar, din cauza sclipiciului, n-am fost sigură că 
pticepuse. 

M-am îndreptat către colțul camerei și m-am pitit în spatele 
unei grămezi nebunești de plante în ghivece. Aici lumina era 
slabă și verzuie și totul avea o mireasmă bogată, argiloasă. 

Câteva secunde mai târziu, Archer dădu la o parte frunzele și 
se sprijini de peretele din sticlă, cu mâinile încrucișate la piept. 

-De ce nu te-ai întâlnit cu mine? întrebă fără nici un 
preambul. 

- Nu știu, poate pentru că tu ești un vânător de demoni, iar 
eu sunt un demon, aşa că statul împreună pare o idee proastă? 
Cum el nu răspunse, am oftat și am continuat: Uite ce e, mai 
toți cei din viața mea mi-au spus să mă ţin departe de tine. Așa 
că asta fac. 

Era ciudat să discut cu el în timp ce purta masca aia. Îi ve- 
deam ochii, dar nu reușeam să le descifrez expresia. 

— Crede-mă, zise el, dacă nu s-ar întâmpla ceva major chiar 
acum, nu m-aș mai întâlni cu tine niciodată. Bucuros. 

Durerea îmi străpunse inima, la fel de vie și de ascuţită pre- 
cum pumnalul pe care Archer cu siguranţă îl avea ascuns unde- 
va asupra sa. Am sperat că nu lăsam să se vadă. 

— Ce vrei să spui cu „ceva major“? 

Însă el clătină din cap. 

— N-am timp să intru în detalii, dar e vorba despre amicii tăi 
demoni de colo. Poţi să te întâlneşti cu mine mâine noapte, la 
moară? 

Mintea mi-o luă la goană. Dacă Archer chiar știa ceva despre 
Nick și Daisy, poate că eu şi tata am fi reușit să înțelegem mai 
bine ce se întâmpla cu adevărat aici. Sau îmi spuneam asta pur 
şi simplu ca să pot petrece puţin timp cu Archer fără să mă simt 
vinovată? 

— Nu pot mâine. 

Din cauza nebuniei cu ziua mea, eu și tata nu avuseserăm 
vreme să căutăm informații în legătură cu grimoarul, însă ne 
rezervaserăm toată săptămâna următoare ca să lucrăm la asta. 
N-ar fi trebuit să spun mai mult. Așa s-ar fi putut încheia discu- 
ţia, iar eu aș fi putut pleca. În schimb, m-am auzit zicând: 

— Dar peste nouă zile tata pleacă într-o călătorie de afaceri. 
Mi-ar fi mai ușor să mă strecor atunci. 

El încuviinţă. 

- Bun. Nouă zile, atunci. Ora trei dimineaţa. 

-În regulă. Dar, dacă mai scoţi cuțitul la mine... 

Spre surprinderea mea, el începu să râdă. 

— Tot aduci vorba despre asta. În primul rând, n-am scos cu- 
titul la tine, l-am scos ca să pot meșteri la încuietoarea ferestrei 
ăleia. În al doilea rând, eram captiv într-o pivniţă cu un demon 
furios. Dintre noi doi, care crezi că era cel mai speriat? 

Am dat ochii peste cap, lucru deloc uşor având în vedere 
că pleoapele îmi erau îngreunate cu vreo cincizeci de kile de 
sclipici, iar Archer trecu pe lângă mine, ieșind dintre plante. 
Când l-am urmat câteva secunde mai târziu, nu mai era nici 
urmă de el. 

În timp ce mă îndreptam către masa cu daruri, îl tot căutam 
din priviri, dar era clar că deja plecase. Am oftat și am întins 
mâna ca să-mi scot coroana. Probabil făceam o greșeală uriașă, 
însă tata voia să ştie de unde veneau Nick și Daisy, iar dacă 
Archer — sau Ochiul — avea informaţii, de ce să nu le folosim? 

— Aici erai. 

Cal își făcu apariţia lângă mine și abia m-am abținut să nu 
tresar vinovată. Apoi am văzut ce purta. 

- De unde ai luat aia? 

Cal era îmbrăcat într-o uniformă a Hex Hall. Jacheta părea 
cam strâmtă peste umerii lui laţi, cu atât mai mult când ridică 
din ei. 

-A fost a mea. Doamna Casnoff a adus-o cu ea. Eu nu 
prea... ăăă... mă costumez. M-am gândit că ăsta ar fi un bun 
compromis. 

Crezusem că nimeni în afară de Archer n-ar putea face uni- 
forma aceea să arate bine, dar Cal îmi dovedi că mă înșela- 
sem. Albastrul strălucitor avea un aspect plăcut lângă pielea lui 
bronzată și părul blond, făcându-l să pară mai tânăr. Când îmi 
zâmbi, o gropiţă îi apăru în obraz, lucru pe care nu-l mai obser- 
vasem până atunci. 

- Eşti o Hecate frumoasă, spuse el. 

Aș fi pufnit și aș fi aruncat un comentariu sarcastic, însă ceva 
din ochii lui mă făcu să zic doar: 

- Mersi. 

Dintr-odată, mi-a picat fisa în legătură cu altceva din ce-mi 
spusese. 

— Stai așa, doamna Casnoff a adus-o? E aici? 

- Da, răspunse Cal, făcând semn cu capul înspre sculptura 
din gheață unde, fără îndoială, se afla doamna Casnoff. 

Purta o rochie în falduri, cu aceeași nuanţă de albastru stră- 
lucitor ca şi uniforma lui Cal. Când ne văzu, veni spre noi. 

- Sophie, spuse ea cu o voce mai caldă decât o auzisem vre- 
odată. La mulți ani! Mă bucur să te văd. 

Chiar am crezut că vorbea sincer. Ceea ce era ciudat. Și mai 
ciudat fu zâmbetul pe care mi-l dărui. 

- Tocmai vorbeam cu câțiva dintre oaspeţi despre decizia ta 
de a nu te mai supune Deposedării, zise. Suntem cu toţii extrem 
de mulțumiți. 

Minunat! Era cum nu se poate mai bine că decizia mea abso- 
lut personală se transformase în subiect de bârfă la o petrecere. 

— Păi, probabil că pentru dumneavoastră e o premieră, am 
încercat să glumesc. Pentru că părea buimăcită, am clarificat: Să 
fiţi mulţumită de mine. 

Atunci mă băgă complet în sperieți râzând. Sigur, fu un râs 
grav, scurt, dar totuși. Înainte ca doamna Casnoff să mă mai 
poată uimi, tata se îndreptă către noi, înveșmântat într-o robă 
lungă și neagră și ducând în mână un toiag ce purta în vârf o ne- 
stemată roșu-închis, sculptată în formă de rodie. Încă o dată, 
habar nu aveam pe cine ar fi trebuit el să reprezinte. Tata și 
doamna Casnoff dădură pur și simplu din cap unul spre celălalt, 
deci am presupus că se salutaseră mai devreme. 

— Te distrezi? mă întrebă el, cu o expresie așa plină de spe- 
ranţă încât m-am silit să arborez un zâmbet strălucitor. 

- Da, e cea mai tare petrecere din lume! 

Cred că am exagerat un pic, însă tata păru ușurat. 

- Bun. Știu că e cam mult, dar... ei bine, e prima dată când îţi 
sărbătoresc o zi de naștere. Am vrut să fie ceva special. 

Vinovăţia și alte sentimente scârboase începură să țopăie în 
mine. Pentru a-l împiedica pe tata să observe, mi-am îndreptat 
atenţia către masa cu daruri. Cadoul acela plutea încă deasupra 
celorlalte, în cercuri leneșe. În vreme ce mă uitam la el, zbură 
spre mine, aterizându-mi ușor în mâini. 

— Cred că ăsta vrea să-l deschizi, observă Cal. 

Hârtia de împachetat avea o nuanţă închisă de purpuriu, iar 
panglica argintie se încolăcea şi se unduia printre degetele mele 
de parcă s-ar fi aflat sub apă. Era un cadou superb, însă magia 
pe care o emana părea teribil de puternică. Probabil din pricina 
vrăjii de plutire, m-am gândit eu trăgând de fundă. 

Primul lucru pe care l-am remarcat fu mirosul, acel ciudat 
iz metalic pe care îl simţi uneori în timpul unei furtuni. Urmă 
o străfulgerare roșiatică și un sunet care semănă cu o explozie 
sonică. I-am auzit pe tata ori pe Cal strigând și în clipa urmă- 
toare m-am trezit pe spate, cu o puternică senzaţie de usturime 
în umăr. 

Parcă aș fi avut urechile umplute cu vată, însă îmi dădeam 
seama că oamenii ţipau și am zărit perechi de picioare alergând 
pe lângă capul meu. Scena îmi amintea de balul liceului, când 
zăcusem într-o baltă de punci, urmărind haosul care se dezlăn- 
țuia în jurul meu. Apoi umărul încetă să mă mai usture și începu 
să mă ardă atât de rău încât am gemut. În jurul meu se strân- 
sese o grămadă de oameni și am văzut o siluetă înaltă ce purta 
mască făcându-și loc spre partea din faţă a mulțimii. Avea bu- 
zele strânse și mi se păru că văd teamă în ochii căprui pe care-i 
cunoșteam atât de bine. Aproape că am deschis gura să-i spun 
lui Archer să plece de acolo, dar apoi mi-am dat seama cât de 
stupid ar fi fost. După care oamenii se mişcară, iar el dispăru. 

În câmpul vizual îmi apăru chipul lui Cal. Nu-l auzeam din 
pricina ţiuitului din urechi. Am fost sigură că îmi spusese să stau 
nemișcată, ceea ce părea destul de ușor. 

Mă luă de mână și, cu toate că durerea nu dispăru, mă cu- 
prinse o senzație ameţitoare de calm. Așa că eram destul de 
indiferentă când mi-am rostogolit capul într-o parte și l-am ur- 
mărit pe Cal scoțându-mi din umăr o bucată de cincisprezece 
centimetri de sticlă demonică. De îndată ce o smulse, arsura se 
domoli, dar știam că voi rămâne cu încă o cicatrice. 

— Cadoul ăla a fost nasol, am murmurat. 

Atunci veni tata, strecurându-și o mână în jurul spatelui meu 
și ajutându-mă să mă ridic. Mâneca i se ridică, scoțând la ivea- 
lä câteva cioburi de sticlă demonică pe care le avea înfipte în 
antebraţ. 

- Sunt bine, spuse el înainte să apuc să-l întreb. Cal le poate 
scoate mai târziu. Eşti în regulă? 

Umărul încă mă ardea, însă nu mă mai durea nimic altceva, 
iar în afara șocului de a fi aruncată pe spate şi înjunghiată, mă 
simţeam nemaipomenit. 

— Cred că da. Ce-a fost asta, o bombă artizanală magică? 

Cadoul zăcea făcut bucăţi pe podea. Panglica i se încolăcea 
şi muşca întruna ca un șarpe. Cal o călcă și ea înţepeni. 

— Așa se pare, spuse el mânios. 

- Şi a fost solomonită să te caute pe tine, adăugă tata. 

Părea atât de îngrijorat și de furios încât m-am hotărât să 
nu-l mai necăjesc că folosise cuvântul solomonită. 

- Slavă Domnului că n-au putut pune mâna pe prea multă 
sticlă demonică! zise Lara, iar eu am ridicat privirea, surprinsă 
s-o văd. Purta un soi de rochie din secolul al XVIII-lea, cu șolduri 
late şi un decolteu pătrat. Părul îi era ascuns sub o perucă înaltă 
și pudrată. Se pare că asta a fost bucata cea mai mare, continuă 
ea, lovind cu piciorul ciobul care îmi străpunsese umărul. 

Roderick se afla în spatele ei. Bătea ușor din aripile lui negre, 
stârnind aerul. Lara se întoarse către el și îi spuse: 

- Cercetează împrejurimile. Dacă Cross e încă aici, o să-l 
găsim. 

Creierul mi se încețoșase, așa că am spus cu voce slabă: 

- Cross? 

Doamna Casnoff fu cea care îmi răspunse. 

- E clar că Ochiul s-a aflat în spatele atacului. Cine altcineva 
ar face aşa ceva? 

- Şi, de vreme ce există un singur Ochi care poate face ma- 
gie, spuse Lara, cu un glas aproape identic cu al surorii sale, 
e evident. Archer Cross tocmai a atentat din nou la viaţa ta. 

Următoarele nouă zile se întinseră precum o caramea. 
Doamna Casnoff se întoarse la Hecate, ceea ce fu oarecum 
o ușurare. Pentru mine, s-o știu la Thorne semănase cam prea 
mult cu „coliziunea unor lumi“. Mi-am petrecut mare parte din 
zilele acelea în camera mea, revenindu-mi de pe urma rănii. Dar 
timpul în care am stat cu ochii pironiţi în perete îmi dădu răgaz 
să mă gândesc, mai ales la Archer. Îi văzusem expresia de pe 
chip imediat după declanșarea exploziei. Fusese speriat. Şocat 
chiar, și nu în genul „Uups, asasinatul meu n-a mers conform 
planului“. Nu știuse ce avea să urmeze, ceea ce însemna că nu 
putea fi el cel care pregătise cadoul. Ceea ce însemna că altci- 
neva voia să mă omoare, gând care mă făcea să-mi doresc să 
nu mai părăsesc niciodată coconul sigur al patului meu. Totuși, 
m-am hotărât să respect întâlnirea cu Archer. Aveam senzația 
că toate se legau cumva. Nick și Daisy, atentatul la viața mea, 
Ochiul care brusc devenise mai dur. Cu cât mă lămuream mai 
repede, cu atât mai bine. 

Ieși şi un lucru bun de pe urma faptului că aproape fusesem 
făcută șiș-kebab: Jenna începu să-mi vorbească din nou. Veni în 
camera mea în dimineaţa de după petrecere ca să vadă ce mai 
fac şi rămase nehotărâtă în pragul ușii. 

— Cum te simţi? 

M-am săltat pe perne și am încercat să dau din umeri. Totuși, 
asta îmi iscă o durere arzătoare în toată jumătatea superioară 
a corpului și m-am strâmbat. 

- Hm, cum să zic? Ca şi cum aş fi fost înjunghiată cu sticlă 
din iad. Dar e mai bine. 

Jenna mai făcu câţiva pași în cameră, cu o expresie gravă 
pe chip. 

- Puteai să fii omorâtă. 

— Da, dar n-am fost. 

Din câţiva pași ajunse lângă pat și se așeză pe marginea lui. 

- Soph... începu ea, dar am întrerupt-o. 

- Uite ce e, Jenna, putem să trecem pur și simplu la partea 
în care amândouă spunem că ne pare rău și ne îmbrăţişăm? 

Izbucni într-un râs surprins și, pentru prima dată, am obser- 
vat că avea lacrimi în ochi. 

- Da, hai să facem așa, zise trăgându-și nasul, apoi mă cu- 
prinse în braţe cu mare grijă. 

Am stat acolo, una în brațele celeilalte, până când eu am 
întrebat: 

- Tot nu te întorci, nu-i aşa? 

Ea suspină și scutură din cap. 

- Nu pot. Se retrase, dar lacrimile i se scurgeau pe obraji, ba 
chiar și șuvița roz parcă îi mai pălise. Trebuie să fac asta, Sophie. 

Nu știam dacă puteam vorbi din cauza nodului care mi se 
formase brusc în gât, așa că n-am făcut decât să dau din cap 
aprobator. 

— Dar nu e ca şi cum n-o să te mai pot vedea vreodată, con- 
tinuă, strângându-mă de mână. Poţi chiar să vizitezi cuibul de 
Crăciun. 

- Cuibul? am întrebat, ridicând din sprâncene. 

Jenna dădu din umeri rușinată. 

— Așa se spune când un grup de vampiri locuiesc împreună. 

Am încercat să mă gândesc la un comentariu acid, poate 
ceva legat de hipioţi și traiul lor în comun, dar eram prea tristă 
ca să mai fiu ironică. 

Între gândul de a mă întoarce singură la Hecate şi emoția în- 
tâlnirii cu Archer, eram prea tulburată ca să mai lucrez cu tata. 
Abia în ziua dinaintea plecării lui m-am simţit în stare să lucrez 
cu grimoarul. Nimeni nu părea să fi observat că lipsea și, după 
ce m-am dus să verific cartea fermecată pe care tata o lăsase în 

locul lui, mi-am dat seama de ce. Nici măcar eu nu-mi dădeam 
seama că nu era același volum, iar urma de magie lăsată de 
vrajă era atât de slabă încât n-o puteai simţi decât dacă știai 
că e acolo. 

L-am studiat în aceeași cameră în care îmi exersasem con- 
trolul puterilor. Forța emanată de paginile acelea îmi oprea încă 
inima în loc şi îmi dădea dureri de cap. Cu toate astea, m-am 
așezat lângă tata pe podea, cu cartea deschisă în faţa noastră, 
și l-am ascultat cum îmi explica fiecare vrajă. Avusese dreptate. 
Magia conținută de paginile acelea era una dintre cele mai în- 
tunecate chestii despre care auzisem vreodată. Existau vrăji de 
ucidere și ritualuri care înlănţuiau un alt suflet de al tău, astfel 
încât să poţi transforma pe cineva în sclav. Tata le prezentă 
pe fiecare cu voce egală şi calmă, indiferent cât de rele erau 
farmecele. Despre o singură vrajă nu vorbi, ceea ce era ciudat. 
Semnele referitoare la ea ocupau doar o jumătate de pagină și 
păreau destul de simple, dar, când întoarse foaia aceea, tata își 
tinu respirația. 

- Ce e? am întrebat, fâțâindu-mă pe podeaua rece de mar- 
mură. Nu poate fi mai rea decât aia cu bebelușii. 

- Nu e vorba de asta, zise el. Își împinse ochelarii mai sus pe 
nas. Doar că n-am știut că vraja asta chiar există. 

— Ce face? 

Tata făcu o pauză, apoi împinse cartea către mine. 

— Atinge-o! 

Am ridicat din sprâncene, dar am făcut ce-mi ceruse. Nu știu 
de ce, însă mi-am lipit toată palma de pagină, astfel încât mâna 
mea să acopere aproape complet semnele. De cum am făcut 
asta, am simţit o bubuitură ciudată în piept, ca și cum cineva 
tocmai m-ar fi lovit uşor în stern. 

— Ăm, au, am spus, retrăgându-mi mâna. Îmi spui şi mie ce-am 
făcut adineaori? 

El luă cartea înapoi. 

- Nu. Să sperăm că nu va trebui să afli niciodată. 


188 RACHEL HAWKINS 


Și se pare că asta fu tot, deoarece tata închise grimoarul şi se 
ridică în picioare. 

— Cred că e vremea să-l punem la loc, spuse el. Nu mai e 
nimic altceva de învăţat din el și acum pricep de ce Consiliul 
l-a păstrat sub cheie. Privi în jos către carte cu dezgust. Dacă 
ar fi după mine, l-am distruge. 

~ Atunci distruge-l! 

După unele dintre lucrurile pe care le citisem în chestia 
aia, nimic nu m-ar fi făcut mai fericită decât s-o văd în flăcări. 
Gândul că ar fi putut cădea în mâinile cui nu trebuia era cu 
adevărat cutremurător. 

Însă tata clătină din cap. 

- Alexei Casnoff l-a vrut păstrat intact ca amintire. 

~ Bineînţeles că l-a vrut. 

M-am crispat în timp ce m-am ridicat, iar tata se repezi să 
mă ajute. 

— Cum te simţi? 

— Oricât ar fi de greu de crezut, mai bine. Ce-ţi mai face 
braţul? 

El îl frecă cu un aer absent. 

- Înțeapă, dar putea fi mai rău. 

Îşi strecură grimoarul în haină și am coborât amândoi scări- 
le. Îmi dădeam seama că ceva îl frământa, însă nu ştiam dacă 
era vorba despre chestiile pe care le citiserăm în carte sau des- 
pre incidentul de la petrecere. 

Am ajuns până în foaier înainte ca el să se hotărască să spună: 

- Sophie, trebuie să-i povestesc mamei tale ce se întâmplă. 

Mi-ain reținut un geamăt. Ştiam că urma să se întâmple și 
asta, dar speram să pot amâna momentul până la întoarcerea 
tatei. Aveam multe pe cap și ultimul lucru pe care mi-l doream 
era, colac peste pupăză, o mamă îngrijorată. 

- Tată, n-ai să faci decât s-o sperii. Şi probabil ea o să vină 
aici să mă ia, voi doi o să începeţi să ţipaţi unul la altul și eu 
va trebui să mă revolt dându-mă cu mult creion dermatograf și 
luând droguri. Chiar vrei să ai parte de așa ceva? 

Tata zâmbi, întinse mâna și îmi mângâie părul. Gestul fu atât 
de parental și normal încât n-am știut cum să reacţionez. 

- Poate așteptăm până după călătoria mea, zise el. Nu sunt 
chiar pregătit să te înapoiez. 

Vocea îi era plină de afecțiune, și m-am întrebat dacă te poţi 
îneca la propriu cu sentimentul de vinovăţie, pentru că eu l-am 
simţit urcându-mi în gât la fel de amar și de fierbinte precum 
cafeaua neagră. 

Mi-am ferit privirea, sperând că el n-o s-o vadă, și am zis: 

— Până la urmă unde te duci? 

— În nord, aproape de Yorkshire. Un alt atac. 

Nu fu nevoie să spună din partea cui. 

— Câtă vreme mă voi afla acolo, adăugă tata, ar trebui să mă 
întâlnesc cu un mag în Lincolnshire. Se spune ar fi făcut nişte 
cercetări extinse asupra demonilor și sper că m-ar putea ajuta să 
dau de urma originilor lui Nick şi Daisy. Mai sper că, atunci când 
mă voi întoarce, vom putea începe să rezolvăm această problemă. 

Când se va întoarce, s-ar putea să am propriile mele veşti 
despre Nick și Daisy. Nu că aș fi avut vreo idee cum să-i spun tatei 
ce urma să aflu. N-am vrut să urmăresc șirul ăsta de gânduri, 
având în vedere că îmi întorcea stomacul pe dos, aşa că l-am 
întrebat despre un alt lucru care nu-mi dădea pace. 

— Tată, mai ţii minte săptămâna asta, când am fost înjunghiată? 

— Am o amintire vagă, da. 

- Merită? Să fii şeful Consiliului? Dar, dacă lumea e mereu 
pe urmele tale, de ce să nu cedezi funcţia altcuiva? Ai putea 
merge în vacanță. Ai putea avea o viață. Merge la întâlniri. 

Am așteptat ca tata să-l îmbrăţişeze iar pe domnul Darcy! din 
el și să se indigneze, dar singura expresie pe care i-am putut-o 
identifica pe chip a fost una de mâhnire. 

- Mai întâi, am jurat solemn că-mi voi folosi puterile pentru 
a ajuta Consiliul. Apoi, situaţia e tumultuoasă acum, dar n-o să 


1 Referire la Fitzwilliam Darcy, personaj principal al romanului 
Mândrie şi prejudecată, de Jane Austin (n.tr.) 

fie mereu așa. Şi am încredere că, într-o zi, vei fi un minunat șef 
al Consiliului, Sophie. 

Da, mai puţin partea aia cu „în pat cu dușmanul“, mi-am zis 
eu. Staţi, nu că m-aș fi culcat la propriu cu... vreau să spun că 
a fost o metaforă. Era vorba doar despre culcat metaforic. 

Figura mea trebuie să fi reflectat o parte din ciudățeniile 
care-mi treceau prin minte, pentru că tata miji ochii la mine 
înainte de a continua. 

— Cât despre întâlniri, n-are nici un rost. 

— De ce? 

- Deoarece încă sunt îndrăgostit de mama ta. 

Uau! Nu era tocmai răspunsul la care mă așteptam. 

Până să apuc eu să reacţionez, tata se grăbi să spună. 

- Te rog să nu-ţi faci speranţe. Nu există nici o cale prin care 
eu și mama ta să putem sau să vrem să ne împăcăm vreodată. 

Am ridicat mâna. 

-— Tată, liniștește-te! Nu mai am doisprezece ani și nu suntem 
în filmul Capcană pentru părinţi. Dar e... bine de ştiut. Mereu 
am crezut că tu și mama vă urâţi. M-am gândit că ăsta a fost 
motivul pentru care noi două ne-am mutat atât de des — încerca 
să se asigure că nu ne vei găsi niciodată. 

Ochii îi alunecară de pe chipul meu și se fixară asupra unui 
punct deasupra umărului meu. 

- Mama ta a avut motivele ei, fu tot ce spuse. Apoi oftă oa- 
recum și se întoarse. Toată magia din lume nu poate simplifica 
problemele inimii, murmură, îndreptându-se către biroul lui. 

- Mie-mi spui! am zis către spatele lui care se îndepărta. 

Două zile mai târziu plecă spre Yorkshire, iar eu m-am pregă- 
tit pentru ceea ce ajunsesem să consider a fi „excursia“ mea cu 
Archer. Numind-o așa părea mai sigură și mai legată de afaceri 
decât „întâlnire“ sau, Doamne fereşte, „rendez-vous“. Totuși, 
mi-am petrecut mare parte din zi singură în camera mea, de- 
oarece mă temeam că Jenna sau Cal și-ar putea da seama că se 
petrecea ceva cu mine. Eram atât de încordată încât aruncam 
mici scântei de magie precum un foc de artificii. 

Nici măcar n-am încercat să dorm și am crezut că n-o să se 
mai facă niciodată ora trei. În sfârşit, la două și jumătate, am 
aruncat pe mine un tricou negru și nişte pantaloni cargo, spe- 
rând că era o ţinută potrivită pentru o întâlnire cu fosta feblețe 
care se dovedise a fi dușmanul de moarte. 

Mergând pe aleea cu pietriș către moară, încercam să-mi 
spun că, în ciuda senzaţiei de ghem în stomac, nu aveam de ce 
să mă simt vinovată. Exista un motiv bun pentru care făceam 
asta. Nu, tata s-ar putea să nu înţeleagă. Iar Jenna cu siguranță 
n-o să înțeleagă, dar... nu. Nu, nu aveam să las gândul la Jenna 
să mă facă să mă simt prost. 

Când am ajuns la moară, Archer mă aștepta la fel ca și prima 
oară, chiar lângă ușa ce ducea spre Itineris. Stătea cu spatele la 
mine, îmbrăcat într-o bluză verde-închis cu guler în V și o pereche 
de blugi uzaţi. Mi se păru ciudat. Mă aşteptam să fie înveşmântat 
în negrul specific LOcchio, însă el arăta ca un adolescent oarecare. 

Cu excepţia sabiei gigantice pe care o ţinea în mână. 

— Chiar e nevoie de aia? l-am întrebat când am intrat, obser- 
vând că și pumnalul îi atârna la curea. 

Ridică capul și mi se păru că era ușurat să mă vadă. Dar apoi 
se întoarse din nou către Itineris, ghemuindu-se ca să scoată 
ceva din desaga aflată la picioarele lui. 

- Nu strică niciodată să fii pregătit, spuse el. 

— Mi se pare o exagerare când deja ai un pumnal, iar eu am 
la dispoziţie magie superputernică. 

- Superputernică? Se ridică în picioare. Între degete îi atârna 
un lanţ de aur. Dă-mi voie să-ţi amintesc două cuvinte, Mercer: 
Rău. Câine. 

Am dat ochii peste cap. 

— Asta a fost cu aproape un an în urmă. Acum sunt mult mai 
bună. 

— Da, ei bine, nu îmi asum nici un risc, spuse el. 

Pentru prima dată am observat că avea un soi de teacă în 
spate. Strecură sabia în ea, astfel încât mânerul să i se ridice 
deasupra umerilor. 

-În plus, adăugă el, m-am gândit că s-ar putea să nu vii. 
După ce s-a întâmplat în seara aceea... Făcu o pauză, cercetân- 
du-mi chipul. Eşti bine? 

- O să fiu când lumea o să înceteze să mă mai întrebe asta. 

— Ştii că n-am avut nimic de-a face cu treaba aia, nu? 

- Da, am răspuns. lar dacă ai avut vreo legătură, o să te va- 
porizez pe loc. 

Colţul gurii i se ridică. 

- Bine de știut. 

Micşoră distanţa dintre noi, ajungând să stea mult prea 
aproape de mine. 

- Ce faci? am întrebat, sperând că nu păream atât de emoţi- 
onată pe cât mă simţeam. 

El ridică mâinile şi, cu o blândeţe uimitoare, puse lanţul în 
jurul gâturilor noastre. Uitându-mă în jos la el, am văzut că za- 
lele erau, de fapt, mici siluete care se ţineau de mână. Îl mai 
văzusem undeva. 

- E lanţul pe care îl poartă unul dintre îngerii din fereastra 
de la Hex Hall. 

- Exact. Coborând braţele ca să mă ia de mână, îmi explică: 
Mai e și o vrajă de protecţie foarte puternică, de care vom avea 
nevoie. 

Am înghiţit în sec în timp ce ne încrucișam degetele și pă- 
șeam mai aproape de ltineris. 

— De ce? 

- Pentru că o să facem un drum foarte lung. 

Fără să vreau, i-am strâns degetele într-ale mele. Ultima dată 
când mersesem cu lItineris, parcursesem doar vreo câteva sute 
de kilometri și asta aproape că-mi făcuse capul să explodeze. 

~- Unde mergem? am întrebat. 

- Pe insula Graymalkin, răspunse el. 

Şi apoi mă trase înspre ușă. 

Chestia cu lanţul lui Archer ne scuti poate de durerea de cap 
zdrobitoare și de tăierea respirației, dar nu făcu aterizarea cu 
nimic mai graţioasă. Când am ieșit din beznă, am fost aruncaţi 
într-un pâlc des de copaci, iar eu m-am împiedicat imediat de 
o uriașă rădăcină descoperită, zgâriindu-mi cotul într-o creangă 
în cădere. 

Din nefericire, de vreme ce lanţul era încă prins în jurul gâtu- 
rilor noastre, asta îl făcu și pe Archer să cadă. Peste mine. 

Într-o altă viață, poate că ar fi fost plăcut. Și da, el încă mi- 
rosea frumos, iar când l-am apucat de umeri ca să-l împing la 
o parte, mi-am amintit că era mult mai puternic decât o sugera 
silueta lui subțire. 

Dar nimic din toate astea nu conta. Nu-mi mai permiteam să 
observ astfel de lucruri în legătură cu el. 

Pământul pe care zăceam era noroios și aveam senzaţia că 
urma să-mi petrec o eternitate scoțându-mi frunze și crenguţe 
din păr. 

- Dă-te jos de pe mine! am mormăit lângă clavicula lui, 
îmbrâncindu-l. 

Archer se rostogoli pe spate și sabia i se lovi cu zgomot de 
o piatră sau de o rădăcină descoperită. Dar, mulțumită lanţului, 
nu făcu decât să mă tragă pe jumătate peste el. 

— Şi eu care credeam că te laşi greu, îmi șopti. 

Lumina lunii îi strălucea în ochi. Părea să gâfâie ușor. Mi-am 
spus că era doar din cauza căderii. 

I-am izbit pieptul cu palma, apoi mi-am strecurat capul pe 
sub lanţ. Odată eliberată, m-am tras de lângă el. 

— Lasă-mă să ghicesc, am șuierat, făcând semn cu capul în- 
spre colier. Încă un lucru pe care l-ai şutit de la Hex Hall. 

Se ridică în picioare. 

- Vinovat. 

— Eu unde naiba eram când tu te jucai de-a Hoţul din Pivniţă? 

— Am luat doar câteva obiecte și pe majoritatea le-am înșfă- 
cat în ultimele săptămâni, când tu nu vorbeai cu mine. 

Acum îmi aminteam de perioada aceea, imediat după balul 
de Haloween. Din cauza situaţiei ciudate din noaptea cu pri- 
cina, eu și Archer ne petrecuserăm multe zile de consemn în 
pivniţă evitându-ne. Nu era de mirare că putuse să-și îndese 
buzunarele cu tot felul de chestii magice. 

- De asta mi-ai luat apărarea la ora lui Vandy? Sperai să fii 
consemnat în pivniţă doar ca să poți fura lucruri? 

Scuturându-și mizeria de pe bluză, Archer clătină din cap. 

- Fie că-ţi vine să crezi sau nu, Mercer, nu sunt chiar atât 
de calculat. Am înfruntat-o pe Vandy pentru că așa am simțit. 
Ocazia de a șterpeli chestii din pivniţă s-a dovedit a fi un bonus. 

Îmi întoarse spatele și o luă din loc. 

— Acum haide! Avem mult de mers. 

- De ce nu poți pur și simplu să-mi spui ce se petrece? l-am 
întrebat în timp ce ne croiam drum afară din pădurice. 

- Pentru că nu sunt sigur că m-ai crede dacă ţi-aş spune. E 
mai simplu să-ţi arăt. 

Nu mai fusesem niciodată în această parte a insulei Graymalkin 
şi m-a șocat cât de diferită părea de terenul care înconjura Hecate. 
Aici nu existau nici iarbă deasă, verde ca smaraldul, nici stejari 
maiestuoși. Singurele plante erau pini groși, piperniciți, și tufe 
neidentificabile, iar pământul părea un amestec de nisip ud și 
pietre. După miros mi-am dat seama că ne aflam în apropierea 
oceanului și, pe măsură ce urcam panta unui deal, apa începu 
brusc să se întindă în fața noastră, clipocind blând la mal. Luna 
era aproape plină, aruncând o fâșie lată de lumină argintie asu- 
pra valurilor întunecate. 

- Unde suntem? Faţă de şcoală? 

- Suntem în cealaltă parte a insulei, răspunse el. 

- Arată altfel. 

Archer aruncă o privire peste umăr. 

— Asta pentru că în incinta şcolii există o vrajă. Jessica 
Prentiss a aruncat-o când a construit clădirea. Se pare că îi era 
dor de casă, pentru că a făcut-o să semene cu locuinţa familiei 
sale din Louisiana, inclusiv peisajul. 

Făcu o pauză. 

— Zău, Mercer, tu n-ai fost atentă la nici o oră de curs? 

- Scuze, am fost puţin distrasă, cu toţi oamenii ăia care 
mureau. 

Se opri brusc. 

- Ca să fim corecţi, zise cu o voce calmă, dar cu umerii încor- 
daţi, n-a murit decât o singură persoană. Elodie. 

Acum amândoi înțepeniserăm, stând la câţiva metri distanță 
unul de altul, pe colina cu vedere către ocean. 

- Deci știi despre asta. 

Dădu din cap aprobator.. 

- Da. Noi... ăăă... am primit acum câteva luni un raport des- 
pre tot ce se întâmplă. 

Frecându-şi ceafa, se întoarse cu fața către apă. 

- Eu n-am... toată povestea aia n-a fost adevărată. Eu și ea. 
Cel puţin nu din partea mea. Și erau zile în care am crezut că 
o să înnebunesc dacă o să mai fiu nevoit să-mi petrec o secun- 
dă ascultând-o cum vorbește despre vrăji de înfrumusețare sau 
despre pantofi... Își lăsă capul în jos și scoase un sunet care ar fi 
fost un hohot de râs dacă n-ar fi sunat atât de trist. A fost ca un 
pumn în stomac. 

Deși continua să stea cu spatele către mine, am dat din cap. 

- Da. 

-E pur și simplu greu de crezut că cineva ca ea poate să 
dispară. 

Mi-am amintit cum privirea fantomatică a lui Elodie o ur- 
mărise pe a mea, mișcarea aceea slabă a capului ei, și m-am 

gândit să-i spun că poate ea era ceva mai puțin dispărută decât 
o credeam cu toții. 

El clătină din cap și continuă să înainteze pe cărare, spre 
plajă. L-am urmat, clănţănind din dinţi. Nisipul îmi umplea 
pantofii. 

— Așadar, de ce ai fost cu ea? 

- Ea mi-a fost repartizată. 

— De către Ochi? 

- Nu, de către Cercetași. Insigna aia pentru Întâlniri cu 
o Vrăjitoare îmi tot scăpa printre degete. 

- Ei bine, până acum trebuie să fii primit deja cel puţin trei 
insigne de Jigodie Totală, deci și asta se pune cumva la socotea- 
lä. Cum rămâne cu Holly? Şi aia a fost o făcătură? 

Gâfâiam ușor din pricină că încercam să ţin pasul cu el. 
Picioare scurte și stupide. 

Fl își ţinea mâinile în buzunar și capul ușor aplecat, ca și cum 
ar fi mers împotriva vântului. 

— Ştii, astea sunt toate chestii pe care voiam să ţi le spun în 
noaptea aceea. Păcat că te-ai hotărât să-mi tragi clapa. 

Deja îl ajunsesem din urmă şi i-am înșfăcat cotul, chinuin- 
du-mă să ignor entuziasmul care mă cuprinsese chiar și la o atin- 
gere atât de inocentă. 

— Cum se face că poţi trece de la ființă umană decentă la mă- 
gar în 0,2 secunde? Învățaţi chestia asta în cadrul organizației? 

El se opri, și ochii îi alunecară peste buzele mele. Mi-am 
strâns degetele pe mâneca lui. 

— De fapt, încerc doar să văd dacă te pot enerva suficient ca 
să mă săruţi din nou. 


CAPITOLUL 29 


Inima, care cu numai o clipă în urmă mi-o luase la goană, 
păru să mi se poticnească brusc în piept. Mi-am lăsat imediat 
brațul în jos și am luat-o înaintea lui. 

- Nu vreau să vorbesc despre asta, i-am spus în timp ce mă 
îndreptam grăbită către plajă. 

Habar n-aveam încotro mergeam, dar, la un moment dat, să 
intru drept în mare nu mi se păru o idee tocmai rea. Luni de zile 
mă torturasem întrebându-mă dacă sărutul lui Archer fusese 
doar o parte din rolul lui. Dar avea dreptate, nu el mă sărutase. 
Eu îl sărutasem pe el, iar el doar... răspunsese. Doamne, tâmpită 
mai eram! 

Archer mă prinse din urmă, însă eu am continuat să merg 
drept înainte. 

— Mercer... 

- Las-o baltă! am zis. Arată-mi doar chestia aia pentru care 
m-ai târât până aici. 

— Bine, răspunse pe un ton încordat. 

Am străbătut plaja într-o tăcere deplină. În lumina lunii, um- 
brele ni se întindeau în faţa noastră, aproape atingându-se. 

În cele din urmă am ajuns la un golfuleț, iar Archer o luă la 
dreapta, urcând iar dealul și intrând din nou în pădure. Din nou, 
copacii erau atât de deși încât abia dacă zăream ceva. 

Parcurseserăm numai vreo câţiva metri prin pădure când 
Archer spuse: 

— Mă gândeam doar că ar trebui să vorbim despre asta. Nu 
aici voiai să ajungi? 

M-am întors către el, dar nu-i distingeam decât silueta. Poate 
că de vină era întunericul, faptul că nu-i puteam vedea chipul, 

dar, deodată, șase luni de furie, confuzie și tristeţe se revărsară 
din mine. 

- Nu, Cross, nu aici voiam să ajung. Bine, și ne-am sărutat 
vreme de vreo trei minute. Te-am cunoscut cu luni înainte de 
asta. Noi... noi eram prieteni. Ţi-am pus toate întrebările alea 
despre demoni, iar tu știai ce eram. Nu pricepi de ce ar putea 
fi puţin cam supărător? 

Nu răspunse, însă nici nu prea i-am dat ocazia s-o facă. 

— Cât timp eram acolo în pivniţă, iar eu îţi spuneam chestii — 
chestii reale — despre mine, tu... ce? Minţeai? Inspectai dughea- 
na? Luai notițe mentale pentru șefii tăi? E vreo parte din acel 
Archer pe care îl știam eu care să existe cu adevărat? 

Răsuflând greu, m-am uitat fix la silueta lui întunecată, în- 
cercând să citesc ceva în limbajul trupului său. Nu se clinti, dar, 
după câteva clipe, răsuflă lung și zise: 

— Deci. Trăiesc cu Ochiul de când mă știu. De când aveam 
doi sau trei ani. 

— Şi părinţii tăi? 

Își croi drum pe lângă mine, adâncindu-se în pădure. 

- Au fost omorâţi, dar nimeni nu ştie de către cine. Orice ar fi 
fost, a atras atenţia Ochiului. Au prins de veste despre moartea 
unei vrăjitoare și a unui mag, așa că s-au dus să investigheze. 
Au dat de cadavrele părinţilor mei, apoi, când au cercetat casa, 
m-au găsit pe mine. Cred că nimeni nu s-a simțit în largul lui să 
omoare un ţânc, așa că echipa m-a dus înapoi la La Reina. Așa 
i se spune conducătorului organizaţiei LOcchio di Dio. Mă rog, 
cel puţin când e vorba de o femeie. Ea a văzut ce potenţial exis- 
ta în creșterea unui mag ca membru al Ochiului. 

O creangă îmi împunse obrazul și m-am aplecat pe lângă ea. 

— Unde s-au întâmplat toate astea? 

Practic l-am putut auzi ridicând din umeri. 

— Nu știu. Nu mi-au spus niciodată. 

— Deci nu ştii de unde vii? 

- Nici măcar nu știu care e numele meu adevărat, Mercer. 
La Reina a fost cea care m-a botezat Archer, după un Ochi care 

tocmai fusese ucis în luptă. Oricum, m-a lăsat în viaţă și m-a dat 
în grija unui mag pe care îl recrutase, Simon Cross. El a fost cel 
care a hotărât că ar trebui să mă infiltrez la Hecate și... ce faci? 

Mă oprisem în clipa în care spusese: „mag pe care îl recrutase“. 

- Există Prodigium care lucrează cu Ochiul? 

Acum el rămase nemișcat. 

- De ce? Ai de gând să-i spui lui tati? 

M-am uitat urât la el, chiar dacă știam că nu mă putea vedea. 

- Nu, un con de tăcere s-a coborât ferm peste toată noaptea 
asta. Eu doar... ei cred că ești singurul. De aceea sunt atât de 
porniţi să te ucidă. 

Mai însemna și că, deși nu Archer plantase cadoul exploziv, 
se putea ca un alt Ochi s-o fi făcut. Ura, lucrurile deveneau și 
mai complicate! 

- Nu sunt mulţi, dar există. Tu cine crezi că ne-a spus că te 
aflai la Shelley's în noaptea aia? 

Ei bine, asta cu siguranță făcea lucrurile mult mai interesan- 
te. Și mai înfricoșătoare. 

— Zi-i mai departe! am spus. 

El porni din nou, dând o creangă la o parte ca să mă pot 
strecura pe sub ea. 

— Simon m-a antrenat ca mag și ca Ochi. Mi-am petrecut ve- 
rile la Roma, împreună cu LOcchio di Dio, deprinzând lupta cu 
sabia, manevre de atac, chestii de genul ăsta. 

- Nu-i de mirare că mereu mă băteai la ora de Autoapărare 
de-mi suna apa în cap, am murmurat. 

- Ochiul căuta de ani întregi o cale de a intra în Hex Hall, dar 
procesul de selecţie a profesorilor era prea dur, iar ei nu aveau 
nici un membru suficient de tânăr ca să intre ca student. Până 
la mine. Când am împlinit paisprezece ani, mi-am făcut sala de 
sport din gimnaziu invizibilă. Îţi dai seama că am fost trimis 
instantaneu la Hecate. 

- Ce voiau să faci acolo? 

- Nimic atât de groaznic cum probabil îţi imaginezi tu. Să 
ascult, în mare parte. Să observ și să dau raportul. 

Se opri şi se întoarse. Chiar dacă nu-i vedeam chipul, știam 
că mă studiază. 

-E ciudat, spuse el. N-am mai spus chestiile astea cu voce 
tare nimănui. 

— Asta pentru că folosesc asupra ta o vrajă demonică de 
constrângere. 

- Serios? 

- Nu, fraiere. Aşa că spune mai departe. Ce-a fost cu Holly 
şi Elodie? 

„Și cu mine?“, m-am gândit și, chiar dacă n-am zis-o, sim- 
țeam cuvintele atârnând în aerul din preajma noastră. 

- Logodna cu Holly a fost pe față. Simon și tatăl ei au pus-o 
la cale. Făcu câţiva pași în spate și am auzit un ușor ţăcănit 
metalic atunci când se sprijini cu spatele de un copac. A făcut 
parte din acoperirea mea, dar mi-a plăcut de ea. Era dulce. 
Tăcută. Nu-i vorba că am fi trăit vreo mare dragoste sau ceva 
asemănător și în mod clar nici nu mi-a trecut prin cap s-o iau 
cu adevărat de nevastă, dar... nu știu. Nu mi-a fost greu să-mi 
petrec timpul cu ea. Cu Elodie fost altă poveste, mai ales după 
ce i-a făcut lui Holly. 

— Deci, când ai părăsit Hex Hall după moartea lui Holly, n-a 
fost pentru că erai logodnicul îndurerat. Te-ai întors la Ochi. 

- Da. Le-am zis despre bănuiala mea că Elodie și sabatul ei 
invocaseră în demon și am decis că ar trebui să mă apropii mai 
tare de ea, să văd ce se întâmplă cu adevărat. 

- Şi te-ai hotărât să te apropii foarte tare de ea. 

El râse ușor. 

— Nu te pot vedea, dar am impresia că ești drăguță când ești 
geloasă, Mercer. 

Încrucişându-mi brațele la piept, am spus: 

— Ce auzi tu nu-i gelozie, e dezgust. Ai fost împreună cu o fată 
de care nici nu-ți plăcea doar ca să storci informaţii de la ea. 

Râsul i se stinse și zise cu un glas care sună obosit: 

- Crede-mă, o grămadă dintre fraţii mei au făcut lucruri mult 
mai rele. 

Aveam atâtea alte întrebări pe care aș fi vrut să i le spun, 
dar nu era ca și cum am fi putut sta acolo toată noaptea jucând 
„adevăr sau provocare“. Era timpul să trec la subiect. 

— Deci Ochiul ţi-a spus s-o faci pe Mata Hari! şi cu mine? 

Urmă o lungă pauză înainte ca el să răspundă. 

- Trebuia să te supraveghez și pe tine, da. Li se părea ciudat 
că Atherton și-a trimis propriul copil la Hecate, așa că am vrut 
să stăm cu ochii pe tine. Jocul de cuvinte e fără.intenţie. 

Tot făcea asta: folosea ba „noi“, ba „ei“ atunci când vorbea 
despre Ochi. Nu că l-aș fi putut învinovăţi pentru tendinţele schi- 
zofrenice. Trebuie să fi fost bizar să trăieşti două vieţi atâta vreme. 

Se depărtă de copac. 

- Așa că, da, ai fost o sarcină de serviciu. Să nu mă înţelegi 
greșit, Mercer, îmi placi. Eşti isteaţă, fluentă în sarcasm și, lä- 
sând la o parte incidentul Câine Rău, destul de tare la magie. 
Şi nu e greu să se uite cineva la tine. 

Domolește-te, o, inimă a mea! 

— Dar, ca să-ţi răspund la întrebare, nici o parte din acel 
Archer Cross pe care l-ai cunoscut tu la Hecate nu există. Atunci, 
în pivniţă, ţi-am răspuns la sărut pentru că era treaba mea să 
stau aproape de tine. Dacă într-acolo voiai să îndrepți lucrurile, 
atunci acolo mă duceam și eu. Te-am sărutat pentru că n-am 
avut încotro. N-a fost tocmai cea mai grea misiune din viaţa 
mea, dar tot misiune s-a numit. 

Am stat acolo, cu durere în inimă, primindu-i cuvintele ca pe 
niște lovituri. Dar nu cele spuse de el mă făceau să mă simt de 
parcă aș fi primit pumni în piept. 

Ci faptul că știam că mă minţea. Discursul acela îi ieșise mult 
prea repede și mult prea lin, aproape ca și cum l-ar fi exersat în 
minte. Așa cum și eu exersasem ce urma să-i zic dacă aveam să-l 
mai revăd vreodată. 


1 Pseudonimul Margarethei Geertruida MacLeod (1876-1917), dan- 
satoare și curtezană al cărei nume a devenit sinonim cu femeia-spion 
care foloseşte puterea seducţiei pentru a obține informaţii (n.tr.) 

Totuși, nici măcar nu puteam începe să mă ocup de asta 
acum. Așa că am spus doar: 

— Bine atunci. Ura pentru onestitate! Acum că am terminat 
cu partea de mărturisiri a serii, ce-ar fi să-mi zici pentru ce sun- 
tem aici. 

Urmă o altă pauză, apoi el o porni mai departe. L-am urmat, 
trosnind frunzele sub tălpi. 

- Cum spuneam, Hecate Hall i-a neliniștit întotdeauna pe 
Ochi. 

— De ce? Sunt alergici la stofa cadrilată? 

Credeam că s-ar putea să râdă, însă el continuă: 

- Gândește-te, Mercer. Un loc în care comunitatea Prodigium 
își adună cei mai puternici membri? Nu-mi spune că nu e ceva 
suspect. 

Nu mă gândisem niciodată la lucrul ăsta. Mereu considera- 
sem că noi, toţi cei de la Hecate, eram niște uriași ratați, dar 
într-un fel Archer avea dreptate. Fuseserăm condamnaţi la Hex 
Hall din cauza unor vrăji care erau prea puternice şi prea peri- 
culoase. M-am gândit la Cal, care-mi spusese că obișnuiam să 
creez „prea mare“. Nu asta făcuseră cam toţi cei de la Hecate? 

Totuși, ideea că locul pe care îl numisem „acasă“ vreme de 
aproape un an ar fi fost, de fapt, un soi de fermă malefică pen- 
tru Prodigium puternici era cel puţin neliniștitoare. 

- Hecate nu e așa, am replicat fără vlagă, parcă mai mult 
pentru mine însămi decât pentru el. 

— Nu e? Fă o vrajă de iluminare. 

Am ridicat mâna și, în câteva clipe, se ivi o sferă strălucitoa- 
re de culoare albăstruie. Lumină împrejurimile și atunci mi se 
tăie răsuflarea. Partea aceea de pădure arăta de parcă aterizase 
acolo un meteorit. Ne aflam pe marginea unui crater cu o adân- 
cime de vreo doi metri și jumătate și un diametru de nouă metri. 
De jur împrejurul nostru copacii erau turtiţi la pământ, zăcând 
rupțţi ca niște chibrituri. Arborii care mai rămăseseră în picioare 
erau arşi și înnegriți. 

Însă nu era doar asta. Un soi de magie întunecată, mai neagră 
decât orice simţisem vreodată, trosnea peste tot. Era ca și cum 
toată zona ar fi fost marinată în ea. Se scurgea din pământul de 
sub picioarele mele și practic îi simțeam gustul în aer. 

Pe fundul craterului se afla o piatră teșită, cu ceva inscripțio- 
nat pe ea. Mi-am fluturat degetele și sfera deveni mai mare, mai 
strălucitoare, până când am putut vedea semnele. 

Nu mai văzusem un asemenea scris decât într-un singur alt 
loc — în grimoar. 

— Acum înţelegi de ce am vrut să-ţi arăt, spuse Archer cu 
voce scăzută, Oricine invocă demoni, o face aici. La Hecate. 


CAPITOLUL 30 


— Asta-i rău, a fost tot ce-am izbutit să spun. 

- Da, m-am cam prins şi eu. 

- Nu, vreau să spun, foarte rău. La un nivel pe care nu știam 
că răul îl poate atinge. 

Archer se ghemui aproape de buza craterului. Lumina albăs- 
truie pâlpâitoare îi juca în ochi. 

- Treaba se înrăutățește. 

- Ce, groapa asta mănâncă și pisoi? Cât de rău poate fi? 

M-am holbat la bolovanul teşit, clipind din pricina puterii pe 
care o emanau însemnele. 

- De când am părăsit Hex Hall, am tot cercetat istoria școlii. 
În ultimii optsprezece ani, şase elevi au dispărut din școală. 

Mi-am dezlipit privirea de pe fundul văgăunii și m-am întors 
către Archer. Genunchii mi se înmuiaseră și stomacul mi se strân- 
sese, însă m-am căznit să fac pe avocatul diavolului. 

- Nu sunt mulţi. Școlile mari pentru oameni pierd câte șase 
copii în, să zicem, o săptămână. 

- Sophie, doi dintre copiii ăia au fost Anna şi Chaston. 

Știam că vorbea serios pentru că el nu-mi folosea mai nicio- 
dată prenumele. Atunci i-am dat drumul și mi-am lăsat genun- 
chii să-și facă treaba, adică să cedeze. M-am prăbușit pe pământ. 

- După atacuri, amândouă au dispărut, spuse Archer. 

- Nu, am replicat, gândindu-mă la Daisy în noaptea petre- 
cută la Sheiley's. La cum tot insista că Ochiul nu putea fi acolo. 
Nu, părinţii lor au venit să le ia. 

Archer se ridică în picioare și se apropie de mine. 

- Le-ai mai văzut vreodată? întrebă el calm. Le-a mai văzut 
vreunul dintre noi? 

Mi-am scormonit prin minte. Doamna Casnoff ne spusese 
tuturor că părinţii lor veniseră după ele și că își luaseră liber 
pentru tot restul anului. Se presupunea că urmau să revină după 
vacanţa de vară. 

Dar nu. După ce Alice se hrănise cu sângele lor, nu le mai 
văzusem pe nici una dintre ele. Și nici pe părinţii lor. 

- Le-am vizitat părinţii, continuă Archer. Toţi patru se aflau 
sub niște vrăji grele, Mercer. Erau convinși că fiicele lor își pe- 
treceau vara la Hecate. Ziceau că vorbesc cu ele o dată pe săp- 
tămână. Dar nici unul dintre ai noștri n-a reușit să le localizeze 
pe Chaston sau pe Anna. 

Mi se învârtea capul. Demoni, elevi dispăruţi... De ce viața 
mea se transformase brusc într-un roman polițist ă la Nancy 
Drew! din iad? 

— Bine, dar asta ar însemna că... 

Abia dacă puteam rosti cuvintele. Îmi păreau de necrezut. 

— Asta ar însemna că și doamna Casnoff e implicată, iar dacă 
așa ar sta lucrurile, tatăl meu ar ști ceva despre asta. 

— Nu neapărat, zise el. Hecate Hall și insula Graymalkin sunt 
sută la sută domeniul doamnei Casnoff. Tatăl tău află despre 
toţi copiii care sunt trimiși acolo, dar, dincolo de asta, lasă totul 
în seama ei. 

Grozav fel de a fi tras în piept când delegi sarcini, tată! 

M-am ridicat în picioare și am făcut câţiva pași în jurul craterului. 

- Deci, crezi că Chaston și Anna au fost răpite pentru a putea 
fi transformate în demoni? 

— Pare să se potrivească. Daisy și Nick sunt amândoi adoles- 
cenți. La fel era și Alice la vremea ei. Poate doamna Casnoff s-a 
gândit că ele o să fie mai uşor de transformat pentru că deja 
avuseseră de-a face personal cu latura întunecată. 


Tânără, detectiv amator, eroina unei serii de romane polițiste pentru 
toate vârstele. Personajul a fost creat în 1930 de către Edward Stratmayer, 
dar aventurile lui Nancy Drew au fost compuse de mai mulți scriitori din 
umbră, care au publicat toți sub pseudonimul Carolyn Keene. (n.tr.) 

— Şi, totuşi, de ce? De ce, dintre toţi, tocmai doamna Casnoff 
să invoce demoni? 

— S-ar putea să nu fie doar ea, sugeră Archer. La urma urmei, 
sora ei lucrează pentru Consiliu. Tatăl lor a fost cândva șef. Cred 
că treaba asta e mult mai profundă decât bănuim noi. 

Am lovit cu piciorul un bulgăre de pământ, iar acesta se ros- 
togoli pe panta craterului, aterizând pe piatră. O clipă mi se 
păru că văd ceva mișcând acolo, dar probabil nu fusese decât 
un joc de lumini. 

- Cross, tata crede că, dacă ar reuși să-i prindă pe cei care 
i-au schimbat pe Nick și Daisy, i-ar putea determina să inverse- 
ze procesul, oprind un război între Ochi şi Prodigium. Dar dacă 
surorile Casnoff sunt cele care fac asta? 

Archer se ridică în picioare, scuturându-și mâinile de pantaloni. 

- Da. Și am stabilit, e rău. 

- Deci... de ce au vrut să-mi arăţi mie treaba asta? Voi puteaţi 
gestiona situația și singuri. De ce să riști să fii alungat din clubul 
tău de Masculi Virili care Detestă Monștrii? 

- Pentru că nu putem gestiona siguri situaţia. Cel puţin eu nu 
cred că putem. 

- Tu singur ai zis că deja aveţi niște Prodigium care lucrează 
cu voi. De ce nu te-ai dus la ei? 

- Avem doar câţiva, spuse el cu o voce în care se strecura 
frustrarea. Și majoritatea sunt jalnici. Uite ce e, consideră că 
e o ofertă de pace, bine? Felul meu de a-ți spune că-mi pare rău 
pentru că te-am minţit. Și pentru că am scos un cuţit în prezența 
ta, chiar dacă a fost doar ca să deschid o nenorocită de fereastră 
și să ies înainte să mă vaporizezi. 

Majoritatea fetelor primesc flori. Eu am primit o groapă în 
țărână, folosită pentru invocarea demonilor. Drăguţ. 

- Mersi, am răspuns. Dar tu nu vrei să participi? 

Atunci el se uită la mine și, nu pentru prima dată, mi-am 
dorit ca ochii lui să nu fie atât de întunecaţi. Ar fi fost frumos 
să am o idee despre ce se petrecea în capul lui. 

- Asta depinde de tine, spuse. 

Mamei îi plăcea să spună mereu că nu prea știm care decizii 
ne vor schimba viața, mai ales pentru că e vorba de cele mici. 
lei un autobuz în locul altuia și ajungi să-ţi cunoști sufletul-pe- 
reche, chestii de genul ăsta. Dar în mintea mea nu încăpea în- 
doială că tocmai trăiam unul dintre momentele acelea care îţi 
schimbă viaţa. Spune-i nu lui Archer și n-o să-l mai vezi nicio- 
dată. Iar tata și Jenna n-o să fie supăraţi pe tine și Cal... Spune-i 
da lui Archer și totul devine brusc mai sucit și mai complicat 
decât cocul doamnei Casnoff. 

Chiar dacă sunt o fată sucită și complicată, știam care trebuia 
să fie răspunsul meu. 

- E prea riscant, Cross. Poate într-o zi, când eu o să fiu ṣefa 
Consiliului și tu o să fii... mă rog, ce-o să fii tu pentru LOcchio 
di Dio, atunci vom încerca să lucrăm la un soi de colaborare. 

Gândul ăsta îmi stârni imagini deprimante în care eu și 
Archer stăteam de-o parte și de alta a unui birou, schițându-ne 
planurile de luptă pe o tăbliță, așa că am continuat cu o voce 
ușor tremurătoare: 

- Dar acum e prea periculos. 

Și nu doar pentru că mai toată lumea din viața noastră ar 
vrea să ne omoare dacă ar afla, mi-am zis eu. Ci deoarece eram 
sigură că încă îl iubeam și credeam că el s-ar putea să simtă ceva 
asemănător pentru mine. Era imposibil să lucrăm împreună la 
prevenirea Apocalipsei Monștrilor/al Treilea Război Mondial 
fără că asta să devină o problemă. 

Nu că aș fi putut să-i spun ceva din toate asta. 

Chipul lui Archer era lipsit de expresie. 

— În regulă, spuse. Am priceput. 

- Cross, am început să spun, dar în clipa aceea ochii lui alu- 
necară pe lângă mine și s-au mărit de spaimă. 

În același timp, am sesizat un târșâit în spatele meu. Nu mi- 
rosea a bine. Din experienţa mea, nimic plăcut nu se târăște. 

Cu toate astea nu eram pregătită pentru coșmarul care se 
cățăra afară din crater. 


CAPITOLUL 31 


Erau trei și cândva fuseseră oameni. Mulţi oameni. Trupurile 
care se săltau afară din groapă parcă ar fi fost cârpite din petice 
de carne omenească și membre disparate. 

Se mișcară greoi în direcţia noastră, iar cel aflat mai aproape 
de mine întinse o mână cărnoasă, cu degete groase. Celălalt 
braţ, am observat în timp ce isteria clocotea în mine, era subţire, 
palid, și terminat cu unghii de un roşu strălucitor. 

— Strigoi, l-am auzit pe Archer spunând. Vorbise pe un ton jos 
şi încordat, ca un om care se pregătește de confruntarea cu un 
animal sălbatic. Carne omenească reînsufleţită, folosită pe post 
de gardieni. Magie întunecată, nu glumă. E clar că cineva n-a 
vrut să găsim... 

- O, Doamne, mai puţină vorbă, mai mult înjunghiat, te rog! 

Glasul îmi suna pițigăiat de frică și știam că aveam ochii cât 
farfuriile când am întors capul să mă uit la Archer. 

E] deja ţinea sabia în mână și stătea ușor ghemuit. 

— Eu sunt în stare să-i încetinesc, dar strigoii nu pot fi uciși 
de tăișuri. Tu ești cea care trebuie să-i oprească. 

— Poftim? aproape că am chițăit. 

— Eşti necromantă, zise el. Ei sunt morți. 

A, da! Unul dintre numeroasele „bonusuri“ care vin la pachet 
cu tonele de magie neagră. Dar niciodată nu văzusem de ce ar 
trebui să-mi pun la punct abilităţile de necromantă. Când aș fi 
avut eu vreodată nevoie să fac instrucţie cu morţii? 

Acum chestiile alea se apropiaseră îndeajuns de mult încât 
să le pot simţi mirosul şi abia m-am abținut să nu mă înăbuș. 

- Nu ştiu ce să fac, am spus cuprinsă de panică. 

- Ei bine, gândește-te repede la ceva, replică Archer. 

Am surprins cu coada ochiului o mişcare explozivă şi, deoda- 
tă, nu mai era lângă mine, ci în mijlocul lor, cu sabia scânteind. 
Vârful lamei îl atinse pe unul dintre strigoi sub bărbie, dar nu 
s-a vărsat nici un pic de sânge. Chestia aia se opri, însă nu căzu. 
Flutură o mână înspre Archer, de parcă ar fi avut de-a face cu un 
tântar enervant. Acesta se feri și lovi iar, înțepând coastele celui 
de-al doilea strigoi. De data asta din rană se scurse o substanţă 
groasă, neagră, însă creatura nu păru decât iritată. Oricât de 
mult tăia și înjunghia Archer, strigoii nu dădeau nici un semn 
de durere. 

Până în acel moment adunasem deja atâta magie câtă pu- 
team duce, dar mi-era teamă să mă apuc s-o arunc în luptă sub 
formă de săgeți uriaşe. Ultimul lucru pe care mi-l doream era 
să-l nimeresc pe Archer care, acum începeam să-mi dau seama, 
mă menajase la ora de Autoapărare. Niciodată nu mai văzusem 
pe cineva care să se deplaseze ca el, cu mișcări rapide și sigure. 
Păcat că nu erau de nici un folos. 

În cele din urmă unul dintre strigoi îl apucă de păr, iar el se 
chirci de durere când creatura îi trase capul pe spate. Cred că am 
tipat, dar îmi era greu să mai aud ceva între inima care-mi bătea 
cu putere și magia care-mi zbârnâia în vene. 

- Acum am putea să începem cu necromanțţia? strigă Archer 
la mine. 

Am întins mâinile în faţă, în direcţia strigoiului, și am făcut 
tot posibilul să nu mai gâfâi, lucru greu de făcut când cel mai 
mic dintre ei întoarse capul. l-am întrezărit fața, care trebuie 
să-și fi luat ochii, gura şi nasul de la „donatori“ diferiţi. 

Trăgând adânc aer în piept, mi-am adunat puterile până 
când le-am simțit trosnindu-mi în vârfurile degetelor. 

- Dă-i drumul! am ordonat cu ceea ce speram să fie cea mai 
„Sunt un demon puternic“ voce a mea. 

Probabil mi-ar fi ieșit mai bine dacă nu m-aș fi poticnit la 
ultimul cuvânt. Apoi mi-am eliberat magia din degete, gest care 
semănă cu plesnirea unui elastic uriaș. 


210 RACHEL HAWKINS 


O străfulgerare de putere se iscă din mâinile mele, izbin- 
du-se cu un trosnet bubuitor de un copac aflat în apropiere. 
Urmă o explozie de lumină, ca un trăsnet, și o creangă căzu 
la pământ. Strigoii se speriară, asta însemnând că acela care-l 
ţinea pe Archer îi smuci capul și mai în spate. Cel mai mic scoa- 
se un zgomot care putea fi de neliniște, dar cu siguranţă nu se 
aflau sub controlul meu. 

Și nu-l eliberau pe Archer. 

Bun, deci prima mea încercare în ale necromanției era un 
eşec de proporţii epice. Dubla doi. 

M-am luptat cu panica şi frustrarea. Aruncatul cu magie în 
strigoi nu era de nici un folos, dar cum Dumnezeu se presupu- 
nea că ar fi trebuit să-i stăpânesc? 

- Gândeşte, Sophie! am mormăit în barbă. 

- Da, te rog, gândește! replică Archer cu vocea uşor strangulată. 

Strigoiul care îl ţinea îi înfășurase o mână în jurul gâtului. 
Expresia de pe chipul creaturii nu era amenințătoare, ci doar 
curioasă, de parcă ar fi fost un copilaş care încearcă să vadă ce 
se întâmplă dacă strânge în continuare. 

Am închis ochii. Bun, deci erau morţi. Chestii scârboase 
şi moarte. Miroseau a... hm, gândurile astea nu-mi erau de 
ajutor. 

Cu excepţia lui... erau morţi. Veniseră din pământ, se târâ- 
seră afară din ţărâna de pe fundul craterului. M-am gândit la 
cum îmi simțeam mereu magia de parcă mi s-ar fi ridicat din 
tălpi și m-am întrebat dacă aș putea inversa procesul. 

De data asta, în loc să-mi trimit puterile în afară, le-am în- 
dreptat în jos, făcându-le să șerpuiască în pământul de sub pi- 
cioarele mele. 

- Eliberează-l! am spus iar, de data asta cu calm. 

Am auzit o bufnitură înfundată, iar când am deschis ochii, 
Archer stătea întins la picioarele strigoiului, frecându-și ceafa. 
Creaturile mă urmăreau cu priviri goale, în mod evident aștep- 
tând următorul ordin. 

-~ Şi acum ce fac? am întrebat. 

Archer se ridică și veni lângă mine. Sabia acoperită de mâzgă 
îi atârna în mână. 

— Poţi să-i trimiti la loc, spuse el. Sau poţi să-i eliberezi. 

— Adică să le dau drumul să mișune pe insulă? Nu prea cred. 

El clătină din cap. Răsufla greu și sudoarea îi sclipea pe 
frunte. 

- Nu, să scoţi magia din ei și să-i lași să fie morţi. Cu adevă- 
rat morți. 

— Bine, am replicat, sperând că păream încrezătoare, ca şi cum 
scosul forței vitale din strigoi ar fi fost unul dintre hobby-urile 
mele preferate, imediat după tricotat și sudoku. 

Dar partea ciudată era că, de îndată ce m-am gândit la asta, 
chiar am simțit magia care îi ţinea pe strigoi în viață. Aproape 
că am văzut-o, sclipind precum un fir negru printre propriile 
mele puteri. La urma urmei era simplu să-mi folosesc magia 
pentru a-l „tăia“. 

De îndată ce am făcut-o, creaturile se prăvăliră la pământ. 
M-am holbat la trupurile lor întinse pe burtă și am spus: 

- Arată oarecum demni de milă. 

Archer pufni și am văzut cercul de vânătăi care începuse să i 
se formeze în jurul gâtului. 

- Iartă-mă dacă nu sunt într-o dispoziţie foarte înțelegătoa- 
re, Mercer. 

Cred că ar fi zis mai multe, dar tocmai atunci ne-am dat sea- 
ma amândoi că ceva se clătina în depărtare. O lumină. 

Cu o fluturare din degete, am stins sfera albastră. Amândoi 
ne doream mai mult ca orice să ne întoarcem și să o rupem la 
fugă, însă tropăitul prin pădure nu era tocmai cea mai discre- 
tă cale de a scăpa. Ne-am dat înapoi până când am ieșit din 
„perimetrul exploziei“ și ne-am întors la adăpostul copacilor. 
Apoi, chiar dacă era chinuitor, şi sunt sigură că n-am fost în 
viaţa mea mai speriată ca atunci, ne-am îndepărtat în liniște 
de crater, având grijă la fiecare pas să nu facem vreun zgomot. 
Auzeam murmurul slab al unor voci, însă eram prea departe ca 
să-mi dau seama câte persoane se aflau în spatele nostru. Asta 

a fost partea cea mai dificilă, să ştiu că, dacă m-aș fi întors și aș 
fi încercat să mă ascund, aș fi aflat cine era în spatele întregii 
poveşti. Dar nu putea risca. Acum cel mai bun plan era să mă 
întorc la Thorne și să-i spun tatei ce se petrecea. 

Abia când am pus piciorul pe plajă am îndrăznit s-o luăm la 
goană amândoi, iar când am ajuns la pâlcul de copaci care adăpos- 
tea Itineris, aveam impresia că plămânii aveau să-mi explodeze. 

Archer își sprijini mâinile pe genunchi, aplecându-se şi trä- 
gând adânc aer în piept. 

~ N-am crezut niciodată că va trebui să fug iar de acolo, spu- 
se el când izbuti în cele din urmă să vorbească. 

— Ai folosit Itineris-ul ca să pleci de pe insula Graymalkin, am 
zis eu, înțelegând în sfârșit cum reuşise să dispară fără urmă. 

El dădu numai din cap aprobator, apoi scoase lanţul din bu- 
zunar și-l trecu iar pe după capetele noastre. 

— Eşti gata? mă întrebă, luându-mă de mâini. 

Am aruncat o privire peste umăr, întrebându-mă cum de se 
puteau schimba atât de multe într-un timp atât de scurt. 

- Mai pregătită ca niciodată, am murmurat înainte să pășim 
pe ușă. 


CAPITOLUL 32, 


Soarele tocmai începuse să urce pe cer când am ajuns la 
moară, lucru care mă surprinse când mi-am amintit că A) în 
Anglia zorii se iveau înspăimântător de repede pe timp de vară 
și B) eram plecaţi de aproape cinci ore. În mod cert nu mai 
fusesem în viața mea atât de obosită. Mă simțeam stoarsă, ex- 
tenuată, iar când m-am uitat la Archer, aproape insuportabil 
de tristă. Am încercat să mă conving că de vină era doar fap- 
tul că aproape fusesem zdrobită de axa spațiu-timp, dar știam 
că nu era adevărat. 

Cred că și Archer trecea printr-o stare asemănătoare, pentru 
că mâinile îi tremurau ușor atunci când ridică lanțul din jurul 
gâturilor noastre. M-am prăbușit pe podea cu o uşoară bufnitu- 
ră, stârnind un nor format din firișoare de praf. Acestea sclipeau 
în fâșia de lumină rozalie care cădea între noi, părând surprin- 
zător frumoase pentru niște urme de țărână. 

Chipul lui Archer era brăzdat de sudoare. Avea o dâră de mi- 
zerie deasupra sprâncenei stângi şi o pată întunecată pe piept, 
probabil sânge de strigoi. Cred că și eu arătam la fel de smotocită. 

- Ei bine, spuse el în cele din urmă, cu voce ușor răgușită. 
A fost cea mai proastă primă întâlnire la care am fost vreodată. 

În ciuda faptului că eram atât de obosită încât credeam că 
o să mă dizolv chiar acolo, pe podeaua murdară, am râs. La fel 
făcu și el și, odată ce ne-am pornit, a fost ca și cum nu ne-am 
mai fi putut opri. Ştiam că era doar amestecul acela ciudat de 
ușurare și osteneală, dar mă simţeam bine să râd împreună cu 
el de parcă nu ne-ar fi păsat de nimic. 

Mi se scurgeau lacrimi pe obraz, mă dureau coastele și, preţ 
de o clipă, am reușit să uit că mă băgasem într-un alt mister cu 
potenţial letal. Am reușit să uit că, dacă cineva ar fi aflat despre 
colaborarea mea cu un Ochi, probabil aș fi fost omorâtă într-un 
fel urât și magic. 

Dar, stând față în față cu Archer, nu reușeam să uit că eram 
îndrăgostită prosteşte până peste cap de singura persoană pe 
care n-o puteam avea niciodată. 

Râsul mi-a murit pe buze și mi-am dus repede dosul mâinii 
la ochi. 

- Trebuie să mă întorc, am spus. 

— Corect, răspunse el. 

Ținea încă sabia în mâna dreaptă și îi răsuci mânerul, zgâ- 
riind cu vârful lamei podeaua de lemn. 

— Deci, asta e. S-a terminat. 

— Da, am zis, cu voce frântă. 

Mi-am dres glasul. 

— Şi trebuie să spun, prima și ultima misiune de recunoaștere 
Ochi/demon din lume a mers destul de bine. M-am luptat cu 
mine însămi să mă uit în ochii lui, însă am reușit. Mulţumesc! 

El ridică din umeri. Privirea întunecată îi era grea de ceva 
greu de descifrat. 

- Am făcut echipă bună. 

— Am făcut. 

Din mai multe puncte de vedere, mi-am zis eu. Şi tocmai de 
aceea era atât de nasol. 

Am făcut un pas în spate. 

- Oricum, ar trebui să plec. Ne mai vedem, Cross. Apoi am 
râs, însă sunetul semănă suspect de mult cu un suspin. Doar că 
n-o să ne mai vedem, nu-i așa? Deci cred că ar trebui să-ţi spun 
adio. M-am simţit de parcă eram pe punctul de a mă sfărâma 
într-un milion de cioburi, precum oglinzile pe care le spărsesem 
cu tata. Bun, păi, atunci, mult noroc în toată chestia cu Ochiul. 
Încearcă să nu-mi omori nici un cunoscut. 

M-am întors, dar el întinse mâna și mă prinse de încheietură. 

Îmi simțeam pulsul fremătând sub degetele lui. 

- Mercer, atunci, în pivniță... Îmi cercetă chipul și l-am simţit 
luptându-se cu ceea ce voia să spună. Apoi, în sfârşit: Nu te-am 
sărutat pentru că am fost nevoit. Te-am sărutat pentru că așa 
am vrut. Ochii îi căzură pe buzele mele și fu ca și cum lumea 
întreagă s-ar fi micşorat, rezumându-se doar la mine, la el și 
la raza de lumină dintre noi. Încă vreau s-o fac, spuse cu voce 
groasă. 

Apoi mă trase de încheietură și mă luă în braţe. 

Creierul meu înregistră sunetul sabiei care căzu pe podea 
când cealaltă mână a lui îi dădu drumul și-mi cuprinse ceafa, 
dar, de îndată ce buzele lui se lipiră de ale mele, orice altceva se 
pierdu în ceață. L-am apucat strâns de umeri, m-am ridicat pe 
vârfuri și l-am sărutat cu toată ființa mea. Pe măsură ce sărutul 
se adâncea, ne-am cuprins în braţe și mai strâns astfel încât 
n-am mai știut dacă inima pe care o simțeam bubuind era a mea 
sau a lui. 

„Ce prostie!“ m-am gândit visătoare, „să cred că aș putea re- 
nunța vreodată la asta.“ Nu doar la săruturi, deși, când Archer 
îmi cuprinse faţa în palme, trebui să recunosc că și partea asta 
era grozavă. Ci la toate — la glumele cu el, la munca alături de 
el, la relaţia cu un tip care îmi era prieten și totuşi mă putea face 
să mă simt astfel. 

— Of, Mercer, murmură el lângă tâmpla mea când ne-am 
oprit să răsuflăm, suntem terminaţi. 

Mi-am lipit fața de gâtul lui, respirându-l. 

— Ştiu. 

— Deci, ce facem? 

Fără tragere de inimă, am încercat să mă îndepărtez. Îmi era 
greu să gândesc când el se afla atât de aproape. 

- Dacă am fi oameni cuminţi, nu ne-am mai vedea niciodată. 

Îmi cuprinse mijlocul cu brațele, trăgându-mă înapoi. 

- Bun, așa ceva n-o să se întâmple. Planul B? 

Am zâmbit către el, simţindu-mă ridicol de zăpăcită pentru 
cineva care era pe cale să-și distrugă toată viaţa. 


pe 

- N-am unul. Tu? 

Clătină din cap. 

- Nimic. Dar... uite ce e. Mi-am petrecut mai toată viaţa pre- 
tinzând că sunt altcineva, mimând anumite sentimente, ascun- 
zând altele. Coborând mâna, mi-o prinse pe a mea și o ridică, 
astfel încât degetele noastre înlănţuite să fie captive între piep- 
turile noastre. Chestia asta dintre noi e singurul lucru adevărat 
pe care l-am avut de multă vreme. Tu eşti singurul lucru ade- 
vărat. Îmi ridică mâna și-mi sărută încheieturile. Și am încetat 
să mă prefac că nu te vreau. 

Citisem multe despre leșinuri în romanele de dragoste pe 
care mama încerca să le ascundă de mine, dar niciodată nu mă 
simţisem în pericol s-o pățesc, până acum. Tocmai de aceea 
am simțit că un comentariu ironic era, cu siguranţă, necesar. 

- Uau, Cross! Cred că ţi-ai ratat vocaţia. La naiba cu vână- 
toarea de demoni! E clar că ar trebui să scrii felicitări Hallmark. 

Pe chipul lui se ivi rânjetul acela strâmb care era poate ima- 
ginea mea preferată din întreaga lume. 

- Taci din gură! murmură, apoi lăsă capul în jos și mă mai 
sărută o dată. 

— Cum se face, am zis câteva clipe mai târziu, cu buzele lipite 
de ale lui, că mereu ne giugiulim în locuri scârboase și murdare 
cum ar fi pivnițele şi morile abandonate? 

El începu să râdă, sărutându-mă apăsat pe maxilar, apoi pe 
gât. 

— Data viitoare o să fie într-un castel, promit. La urma urmei, 
suntem în Anglia. Nu poate fi chiar atât de greu să găsim unul. 

Am rămas tăcuţi multă vreme după aceea, iar când am reu- 
şit, în sfârșit, să ne desprindem unul de altul, lumina din inte- 
riorul morii era ceva mai puternică. 

— Trebuie să plec, am zis, odihnindu-mi capul pe pieptul lui 
Archer. 

Mi-am dat seama că probabil îmi ţineam obrazul chiar peste 
tatuajul său. Fără să mă gândesc, m-am ridicat și am tras de 
gulerul bluzei. De data asta, brutalul însemn negru cu auriu 

nu mai era ascuns. Cred că nu mai avea nevoie de vraja aceea. 
Totuşi, l-am acoperit cu palma. Mâinile lui Archer s-au încordat 
din reflex pe talia mea. Ochii ni s-au întâlnit. 

- De data asta nu mai arde, am șoptit. 

Răsuflarea îi era întretăiată. 

— Dă-mi voie să te contrazic, Mercer. 

Magia năvălea în mine, iar când Archer îmi acoperi mâna cu 
a lui se iscă o mică scânteie albastră. Încet, el îmi îndepărtă de- 
getele de pe pieptul său, apoi mă prinse de umeri. Am crezut că 
o să mă sărute iar — și, la cum ne simțeam amândoi, era posibil 
să dăm foc întregii clădiri —, însă el nu făcu decât să mă împingă 
cu blândețe. 

- Bine, spuse, închizând ochii. Dacă nu pleci acum, o să... ar 
trebui să pleci. 

Când am ajuns la câţiva metri distanță unul de altul, ceața 
poftei trupești se mai risipi puţin. 

- Tot n-avem habar ce-o să facem. 

El deschise ochii și făcu câţiva pași în spate. 

- În momentul ăsta, tu o să te întorci la Thorne și o să te vezi 
cu tatăl tău. Eu o să mă întorc la ai mei şi o să fac același lucru. 
Apoi, mâine noapte, o să ne întâlnim din nou aici. Tu o să stai 
acolo — făcu semn către un colţ —, iar eu o să stau dincolo — colţul 
opus — și n-o să mai existe nici un contact fizic până când n-o să 
ajungem la o soluție. De acord? 

Am zâmbit, chiar dacă îmi vârâsem mâinile în buzunare ca 
să nu-l mai prind iar în braţe. 

- De acord. La miezul nopţii? 

— Perfect. Deci... Din nou rânjetul acela. Mai vorbim, Mercer. 

Fericirea mă cuprinse caldă și strălucitoare ca lumina soarelui. 

— Mai vorbim, Cross. 


CAPITOLUL 33 


Moara pentru măcinat porumbul tocmai ieşise din raza vi- 
zuală când am revenit la realitate. Acum știam că Archer își do- 
rea să fie cu mine la fel de mult pe cât îmi doream și eu să fiu cu 
el, dar probleme majore continuau să stea între noi. Mai exact, 
faptul că, în principiu, toţi cunoscuţii mei voiau să-l omoare și 
toţi cunoscuţii lui voiau să mă omoare pe mine. În materie de 
obstacole ăsta trebuia să fie cel mai mare. Și nu era vorba doar 
despre părerea celorlalți. Mă cam obișnuisem cu ideea că, într-o 
zi, voi fi șef al Consiliul, iar la Thorne mă simţeam mai puţin 
ca o ciudată cu puteri nebunești și mai mult ca... ei bine, ca 
o persoană utilă. Valoroasă, chiar. 

De îndată ce eu și Archer ne-am fi făcut relaţia publică, toate 
astea ar fi dispărut. 

Mi-am croit drum prin labirintul din grădină, tufișurile înalte 
aruncând umbre lungi în calea mea. 

De asemenea, trebuia să mă gândesc și la Cal. 

Gândul la el mă făcu să mă poticnesc ușor. Nu era vorba că 
aș fi crezut că o să-i frâng inima sau ceva asemănător. Noi doi 
eram prieteni și, sigur, poate că îmi părea puţin interesat de 
mine, însă cred că era doar efectul logodnei. Vreau să spun, nu 
cumva încercasem să mă îndrăgostesc de el numai pentru că 
ar fi fost mai uşor? 

Cu cât mă apropiam mai mult de casă, cu atât mi se dezum- 
fla mai tare senzaţia de fericire. Ochiul era familia lui Archer. 
Şi, m-am gândit eu în vreme ce Abația Thorne se ivea la ori- 
zont, Consiliul devenise familia mea. Nici unul din noi nu era 
dispus să renunțe la ai lui, deci în ce situaţie ne aflam? 

În. De ce trebuia să am atâtea gânduri? De ce nu puteam fi 
pur şi simplu o fată normală şi nu mă puteam scălda în bucuria 
de a ști, în sfârșit, că băiatul pe care mi-l doream mă voia la 
rândul lui? 

M-am strecurat pe ușa din spate. Văzându-mă, una dintre 
menajere îmi făcu o scurtă plecăciune. A, da! Pentru că nu eram 
o fată normală. 

Sperasem să mă pot întoarce în camera mea fără să mai dau 
ochii cu altcineva, dar pe palier am dat nas în nas cu Cal. Exact 
asta-mi lipsea. 

- Bună! spuse el, observându-mi aerul zbârlit. De ce te-ai tre- 
zit așa devreme? 

- A, eu... ăăă... făceam sport. 

Am alergat pe loc câteva secunde, până să-mi dau seama 
că asta probabil mă făcea să semăn cu un pacient scăpat de la 
spitalul de nebuni. 

— Buuun, zise Cal lent, confirmându-mi bănuielile. Păi, eu 
eram pe cale să ies la o plimbare. Vrei să vii cu mine? 

Vinovăţia nu poate să te omoare la propriu, nu-i așa? 
Indiferent cât o simți împungându-te în piept? 

- De fapt, am stors tot sportul din mine, i-am răspuns. Dar 
putem sta împreună mai târziu? 

- Sigur, încuviinţă el. 

În timp ce îl urmăream plecând, mi-am spus că e o prostie 
să-mi pară rău pentru Cal. Nu era ca și cum aveam să-i frâng 
inima anulând logodna. Avea să fie nervos, poate, dar nu dis- 
trus. Nu mă plăcea în felul acela. Altfel, cu siguranţă ar fi făcut 
o mișcare până acum. 

Am urcat restul de trepte către camera mea. În jurul meu, 
casa era tăcută. Deschizând ușa, am aprins lumina și am răsu- 
flat ușurată. 

Dar răsuflarea mi se opri în gât când am văzut cine stătea în 
mijlocul dormitorului meu. 

Elodie. 

Mă rog, fantoma ei, evident. Părea mult mai translucidă de- 
cât la Hex Hall, încât abia dacă o puteam zări, însă nu încăpea 
îndoială că era Elodie. Părul roșcat îi cădea în valuri pe lângă 
chip, iar trupul îi plutea la câțiva centimetri deasupra podelei. 

Am fost atât de șocată s-o văd, încât îmi trebui o secundă 
să-mi dau seama că încerca să-mi spună ceva. 

— Ce cauţi aici? am întrebat-o, șoptind aspru. 

Nu mai auzisem niciodată de o fantomă care să fi părăsit 
Hecate. Din câte știam eu, era imposibil. 

N-am fost sigură, dar mi se păru că își dă ochii peste cap. 
Un gând groaznic îmi trecu prin minte. 

- E vorba de Archer? Te rog nu-mi spune că ești supărată din 
cauza noastră, pentru că... ești moartă. 

Ea pluti mai aproape de mine, până când am ajuns să stăm 
nas în nas. La început am crezut că o să mă împroaște cu ecto- 
plasmă sau ceva de genul ăsta, dar apoi i-am văzut gura mișcân- 
du-se iar. Nu eram expertă în cititul pe buze, însă mă aflam 
suficient de aproape și ea vorbea suficient de rar încât să pot 
distinge ce spunea: 

— Ţi-am zis, au mimat buzele ei palide, că o să te bântui de 
n-o să te vezi. 

M-am holbat oripilată la gura ei rânjită. Iar apoi pur și sim- 
plu dispăru. Aerul din preajma feţei mele se mișcă ușor, ca și 
cum cineva tocmai ar fi deschis o fereastră. 

- N-am nevoie de așa ceva! am spus către camera goală. Zău, 
farfurie? PLINĂ. 

Dar n-am primit nici un răspuns. 

Plănuisem să dorm mai toată ziua, dar am ajuns să-mi petrec 
aproape tot timpul în bibliotecă, făcând cercetări despre fanto- 
me și demoni. Nu erau tocmai cele mai ușoare lecturi și nici una 
nu-mi fu de vreun folos. Toate cărţile despre spirite şi bântuit 
spuneau același lucru: fantomele sunt legate de locul în care au 
murit, nu de persoane. Cât despre Demonologie: o istorie, înce- 
peam să cred că ar fi fost mai utilă ca proptea de ușă. Nu exista 
nimic acolo care să facă lumină în situația Daisy/Nick. 

M-am gândit să-i întreb la cină - discret și, speram eu, un- 
deva în particular — dacă vreunul dintre ei avea vreo amintire 
ciudată care ar putea corespunde cu ce văzusem la Hecate, însă 
ei nu veniră la masă în seara aceea. Nu i-am găsit nici a doua 
zi de dimineaţă, ceea ce era ciudat. Să rateze cina era una, dar 
Nick şi Daisy își făceau întotdeauna apariţia la micul dejun. 
Totuși, nimeni nu părea foaite îngrijorat. 

- Ştii cum sunt ăia doi, zise Jenna. Probabil au şters-o pe un- 
deva să-și vadă de chestia aia a lor ciudată à la Kurt și Courtney’. 

Cu toate astea, când lipsiră din nou de la cină, am devenit 
îngrijorată. M-am învârtit pe holul din fața camerelor lor până 
aproape de ora zece în seara aceea, însă nici urmă de ei. Încă 
îmi pierdeam vremea pe acolo când Roderick mă găsi ca să-mi 
spună că tata se întorsese. 

- Rapid a mai fost, mi-am zis eu, urmându-l în interior, în 
vreme ce stomacul mi se apucase de făcut tumbe. 

Trebuia să-i povestesc tatei ce văzusem la Hecate, dar tot nu 
găsisem o scuză bună pentru felul în care dădusem peste infor- 
mațiile acelea. Crezusem că o să mai am câteva zile la dispoziţie 
ca să născocesc ceva. 

Până să traversez pe sub arcada de marmură care ducea că- 
tre sediul Consiliului, gura îmi era complet uscată și genunchii 
mi se înmuiaseră. 

Nu-mi doream nimic mai mult decât să mă afund într-unul 
dintre scaunele de piele ale tatei și să-i relatez tot. Pentru prima 
dată înțelegeam de ce soldaţii care participau la misiuni pericu- 
loase trebuiau interogaţi. Îmi doream să spun toată istoria cât 
mai repede cu putință, mai ales ca să mi-o pot şterge din minte. 
Mi-am amintit iar de strigoiul acela cu trăsături disparate și 
brusc mi se făcu teamă că o să vomit pe covorul în carouri. 

Dar, când am deschis ușa de la biroul tatei, el nu era singur. 
Lara se afla acolo şi, chiar dacă vorbeau cu glas scăzut, ma- 
gia din încăpere era atât de intensă încât mă luă cu amețeli. 


1 Aluzie la cuplul Kurt Cobain şi Courtney Love (n.tr.) 

Amândoi erau atât de ocupați să se uite urât unul la altul încât 
nici măcar nu mă observară, ceea ce era un lucru bun. Aveam 
ocazia s-o studiez pe Lara. Ştiam că nu puteam să-mi dau seama 
ce punea la cale doar cercetându-i chipul. Mă îndoiesc că există 
o expresie care să spună: „eu și sora mea invocăm demoni la 
Hecate Hall“. Totuși, m-am gândit că ar putea exista un indi- 
ciu care să arate dacă deja ştia că cineva descoperise punctul 
demonic. 

Dar nu se vedea nimic. Era la fel de pricepută în a-și ascunde 
emoțiile precum doamna Casnoff. Trebuie să fi fost o trăsătură 
de familie. 

- Deci asta e, spuse Lara, încrucișându-și braţele. N-o să faci 
nimic. 

- Ce pot face, zise tata pe tonul acela înșelător de calm, dacă 
nici tu, nici Anastasia nu vreţi să-mi spuneţi ce se întâmplă exact 
pe insula Graymalkin? 

Ei bine, iată și răspunsul meu. Știam că Lara și doamna 
Casnoff aveau un amestec în orice se petrecea la Hecate, dar tot 
am fost şocată să primesc așa o confirmare. Cum? Cum putuseră 
femeile astea, care colaborau atât de strâns cu tata, să pună la 
cale ceva atât de atroce fără ca el să știe? 

— Şcoala e teritoriul nostru, se răsti Lara. Și, deci, asta e trea- 
ba noastră. 

- Şi, totuși, îmi cereti mie ajutorul. 

Lara se aplecă brusc în față, izbind cu palma biroul tatei. 

- Cineva a pătruns în partea interzisă a insulei, iar sistemul 
de securitate a fost compromis. 

Îmi veni în minte încă o imagine cu sabia lui Archer străpun- 
gând un strigoi. Da, compromis era un fel de-a spune. 

Deodată, ea schimbă tactica. 

— Ai jurat. I-ai jurat tatălui meu că vei face tot ce-ţi stă în pu- 
tere pentru a proteja interesele mele și ale Anastasiei la Hecate. 

Până și eu i-aș fi putut spune că asta era o mișcare proastă. 
Tata păru furios. 

- Nu-l amesteca pe el în treaba asta, Lara! 

Atunci el mă remarcă în sfârşit şi, de îndată ce mă văzu peste 
umărul Larei, ea se răsuci. Imediat chipul femeii s-a îmblânzit, 
ba chiar începu să zâmbească. Însă ochii îi erau la fel de aspri 
şi de strălucitori precum lacul care îmbrăca masa tatei. 

- Sophie, aici erai! Unde ai fost în ultimele câteva zile? Abia 
dacă te-am văzut. 

- P-pe aici, m-am bâlbâit eu, crispându-mă în sinea mea. Of, 
grozav alibi! Tata mi-a dat o grămadă de cărți de citit. V-am 
întrerupt? 

Lara flutură din mână. 

- Doar niște afaceri plicticoase de-ale Consiliului. Nimic care 
să te privească pe tine. Se uită iar la tata. Putem termina de dis- 
cutat despre asta mai târziu. Vă las să staţi de vorbă. 

Ieșind din birou, mă bătu uşor pe mână în felul acela familiar 
al ei. Trebui să-mi adun toate puterile ca să nu-i evit atingerea. 

Uşa se închise cu un ţăcănit în urma Larei, iar eu am răsuflat 
ușurată. Tata îmi făcu semn să mă așez, apoi îmi zise: 

- Mă tem că voiajul meu n-a avut atâta succes pe cât am 
sperat. Aislinn Brannick continuă să... 

— Se invocă demoni la Hex Hall, am turuit. Am fost acolo 
zilele trecute — am folosit Itineris-ul — și am văzut cu ochii mei. 
Acolo se întâmplă, iar în ultimii optsprezece ani șase elevi au 
dispărut de la școală. Doi dintre ei au fost Anna și Chaston, fe- 
tele pe care Alice le-a atacat anul trecut. 

Mă simţeam bine să-mi descarc sufletul în felul ăsta. Nu-mi 
mai rămânea timp să-mi fac griji cu privire la găurile din poves- 
tea mea. 

Tata nu făcu decât să se holbeze la mine de parcă aș fi înce- 
put să vorbesc în greacă. Desigur, probabil că știa greacă, așa 
că poate fu mai mult ca și cum aș fi folosit limba marţienilor. 
În orice caz, părea, în egală măsură, speriat și buimăcit. 

— Ce? 

Mi-am impus să avansez mai încet şi am luat povestea de la 
capăt, bineînţeles lăsând la o parte implicarea lui Archer. I-am 
relatat cum mi-am amintit că văzusem ceva ciudat la Hecate, 

aşa că m-am întors să verific, apoi i-am descris groapa, piatra 
din mijlocul ei, ba chiar și strigoii. 

Când am terminat, tata părea mai bătrân și mai trist decât 
îl văzusem vreodată. 

— Nimic din toate astea n-are logică. 

- Încep să cred că ăsta ar trebui să fie titlul autobiografiei 
mele. 

- Lara și Anastasia sunt două dintre aliatele mele cele mai de 
încredere, continuă el, frecându-și maxilarul. De ce Dumnezeu 
s-ar afla în spatele poveștii ăsteia? 

— Asta-i întrebarea de un milion de dolari. Există vreo moda- 
litate prin care putem verifica dacă Nick și Daisy au fost vreoda- 
tă la Hecate? Trebuie să fi avut alte nume, altfel ţi i-ai fi amintit. 

Nu ştiu de ce mă agăţasem de speranţa că tata o să mă ia 
cu: „Da, desigur, lasă-mă să verific baza de date computerizată 
Registru Înscrieri Hecate 9000“. 

Probabil că listele alea erau scrise cu pene de gâscă pe foi de 
pergament. Dar el clătină din cap şi spuse: 

- Nu, Anastasia păstrează toate acele registre. lar dacă e ade- 
vărat ce spui tu despre părinţii Annei și ai lui Chaston, atunci 
familiile lui Nick şi Daisy nu le-ar fi anunţat niciodată dispariţia. 

M-am simţit dezamăgită. 

Pe chipul tatei se așternu o expresie visătoare care spunea 
că era pe cale să plece în căutarea unor cărţi străvechi şi a unor 
citate enigmatice. Într-adevăr, se ridică de la masă și se duse 
către bibliotecă. 

Scoase de acolo unul dintre tomurile uriașe, îmbrăcate în 
piele, la care ţinea nespus și începu să-l răsfoiască, așa că am 
hotărât să mă consider trimisă la plimbare. N-aveam nimic 
împotrivă. M-am săltat de pe scaun și mi-am târât picioarele 
spre ușă. 

Tocmai când eram cu mâna pe clanţă, tata spuse: 

- Sophia. 

- Da? 

Când m-am întors să mă uit la el, continuă: 

- Sunt foarte mândru de ceea ce ai făcut. N-am idee care ar 
putea fi consecinţele pe termen lung ale acțiunilor tale, dar... 

Am ridicat mâna: 

- Pentru moment hai să rămânem la partea cu mândria, 
bine, tată? 

Mai ales că o mare parte din mândria aceea probabil s-ar 
evapora odată ce ar afla despre Archer, m-am gândit eu, simțind 
un junghi de tristețe. 

El zâmbi. 

- Foarte bine. Noapte bună! 

- Noapte bună, tată! 

Am ieșit pe hol. Era și el o dată aproape gol, cu excepţia ce- 
lor doi gardieni vampiri care stăteau de pază. Când am coborât 
scările masive, toată casa părea tăcută. Uitându-mă la ceas, am 
văzut că se făcuse aproape ora unsprezece. Peste aproximativ 
un ceas ar fi trebuit să mă întâlnesc cu Archer și habar n-aveam 
ce urma să-i spun când... 

— Sophie. 

Am aruncat o privire peste umăr și am văzut-o pe Daisy 
stând în capul scării, chiar sub arcadă. Poziţia ei avea ceva 
ciudat. Mâinile îi erau încleştate pe lângă corp, iar capul și-l 
ținea ușor înclinat către dreapta. Chipul îi era complet lipsit de 
expresie. În minte mi se declanșară semnale de alarmă, dar am 
ridicat mâna într-un salut șovăitor. 

— Aici erai, am spus chiar în timp ce făceam un pas în spate. 
Nu v-am mai văzut... 

N-am mai apucat să-mi termin fraza. Daisy începu să înain- 
teze către mine și atunci i-am observat ochii. 

Nu era nimic omenesc în ei. 

Totul parcă s-ar fi derulat cu încetinitorul în vreme ce sim- 
team cum mi se zbârleşte aproape fiecare fir de păr de pe corp. 
Mai văzusem ochi ca aceia până atunci și ştiam ce însemnau. 

Am ridicat mâinile și, în ciuda oboselii, magia îmi ieși curată 
şi pură. M-am gândit la mama și, cu o zvâcnire din încheietură, 
am trimis un fulger în umărul lui Daisy. Nu voiam s-o rănesc, 

ci doar s-o încetinesc. Însă, cu toate că se poticni pe scări, ea 
continuă să se apropie. 

- Tată! am strigat, deși știam că nu mă poate auzi. 

Daisy mârâi la mine și se aruncă înainte. Degetele i se chir- 
ciră ca niște gheare. De data asta am trimis un fulger îndeajuns 
de mare încât s-o pună la pământ. Fata se lovi la genunchi, văi- 
tându-se de durere, şi, cu toate că eram îngrozită, mă cuprinse 
un sentiment de vinovăţie. Nu e Daisy, mi-am amintit eu. Nu 
mai rămăsese nici urmă de ea în interiorul acelei creaturi care 
se ridica în picioare cu mișcări șovăitoare și privirea sclipind de 
furie. Apoi fata își ridică ochii. I-am văzut buzele mișcându-se, 
dar nu am înţeles ce spunea. Abia când am auzit scrâșnetul 
acela oribil de metal pe piatră mi-am dat seama că stăteam 
chiar sub una dintre statuile uriașe care o impresionaseră pe 
Jenna atât de mult în prima zi. 

O statuie care era pe cale să-mi cadă în cap. 


CAPITOLUL 34 


Poate că sună ciudat, însă primul lucru care-mi trecu prin 
minte când am văzut-o pe doamna aceea din bronz, înaltă de 
trei metri, plonjând spre mine fu: „Ei bine, măcar asta nu mă 
poate omori“. La urma urmei, doar sticla demonică o putea 
face. Dar nu ştiam dacă prietenul meu Cal va putea să vindece 
numeroasele fracturi pe care aveam să le capăt. 

Fără să mă gândesc cu adevărat, am închis ochii. Mi-am sim- 
tit puterile urcând în mine, apoi am avut strania senzaţie că 
eram cuprinsă de un curent rece, ceva ce nu mai simțisem din 
noaptea aceea în luminiş, cu Alice. 

Ca de la distanţă, am auzit bubuitul asurzitor al statuii pe 
podeaua din marmură. Am deschis ochii. 

Stăteam la câțiva metri depărtare, pe scară, în spatele lui 
Daisy. Pentru prima dată în peste șase luni, mă teleportasem. 

Daisy se răsuci zăpăcită, dar se pare că sunetul uriașei silue- 
te metalice izbind podeaua atrăsese atenţia tuturor, pentru că, 
brusc, am auzit pași care se apropiau în fugă. 

— Nu! strigă cineva. 

Era tata, stând în capul scării. Răsufla greu, cu o mână întin- 
să către Daisy. 

- Nu ești tu asta, îi spuse el fetei și mi-am putut da sea- 
ma că se chinuia să păstreze un ton calm. Te poţi împotrivi. 
Aminteşte-ți ce te-am învăţat. 

Dar pe chipul lui Daisy nu se zări nici cea mai mică urmă de 
înțelegere. Asta fu partea cea mai înspăimântătoare. Chiar și 
Alice, oricât de nebună fusese, tot păruse umană. Daisy nu era 
altceva decât un monstru cu chipul strâmbat de furie. 

Mişcându-se atât de repede încât abia dacă am avut timp 
să reacționăm, ea duse mâna la curea şi scoase ceva de-acolo. 
Era aceeași bucată de sticlă care mă lovise la petrecerea de ziua 
mea. Substanţa îi sfârâia în palmă, arzând-o, dar Daisy nici 
măcar nu tresări. Se repezi înspre noi. Ochii ei aveau aceeași 
nuanţă de roșu-violet ca ai lui Alice în acea ultimă noapte. 

Următoarele câteva clipe se pierdură în ceaţă. Daisy mă ata- 
că ținând sticla demonică ridicată în sus şi atunci un fulger lu- 
minos se iscă deasupra mea - tata —, dar, încă o dată, ea nu păru 
să simtă vreo durere. Tata îmi apăru brusc alături, aruncându-se 
între mine și ciobul negru, zimțat, şi atunci cred că am ţipat. 

Deodată se auzi un strigăt, un cuvânt pe care nu-l mai auzi- 
sem vreodată. De fapt, nici măcar nu ştiu dacă era un cuvânt, 
dar orice ar fi fost, avu în el atâta putere încât am simţit că mi 
se despică ţeasta. 

Daisy rămase nemișcată, cu ochii larg deschiși. Apoi sticla 
demonică îi căzu printre degete și, preț de o singură clipă, se- 
mănă cu Daisy pe care o știam eu. Apoi dădu ochii peste cap și 
se prăvăli pe trepte, rostogolindu-se de-a lungul câtorva dintre 
ele, înainte să aterizeze pe palier. Undeva în casă, unul dintre 
ceasuri bătu de unsprezece ori şi mi-am dat seama cu uimire 
că trecuseră mai puţin de patru minute de când ieşisem din 
biroul tatei. 

El cobori în fugă scările și se repezi la trupul inert al lui Daisy, 
apăsând cu degetele adâncitura de sub maxilarul ei, în vreme ce 
eu mă holbam la Lara. Ea stătea lângă statuia căzută, gâfâind. 

- Ce dracu” a fost asta? am întrebat-o cu un glas care răsună 
teribil în liniștea casei. 

- O simplă vrajă de imobilizare, răspunse femeia în timp ce 
traversa holul, țăcănind din tocuri. 

- Minţi. 

Tata scuipă cuvântul cu mult mai mult venin decât îl cre- 
deam în stare. Lara trebuie să fi fost şi ea şocată, pentru că se 
albi la față. 

- Poftim? 

Ridicându-se în picioare, el o fixă cu privirea. 

- Nu există nici o vrajă de imobilizare care să poată opri un 
demon dezlănţuit. 

Tata păru atât de înfricoșător încât până și eu m-am cutre- 
murat puţin, însă Lara nici măcar nu clipi. 

— E clar că există, deoarece eu tocmai am folosit-o cu succes. 
Făcu semn înspre Daisy. Fata aia era pe cale să te ucidă, James. 

Am coborât ca să mă alătur tatei. 

- Ce-o să se întâmple cu ea acum? 

Fl nu-și dezlipi ochii de Lara. 

— Va trebui închisă cumva. Una dintre celulele de la nivelul 
inferior, mă gândesc. 

- Închisă? Tata mă privi cu tristeţe. Ea nu mai e, Sophie. 
Cel puţin nu acea parte din ea care îi aparținea lui Daisy. 
Odată ce magia preia controlul... nu există cale de întoarcere. 

Daisy gemu și pleoapele îi tremurară, ca și cum ar mai fi exis- 
tat încă o mică scânteie din ea care auzise și înțelesese. 

- Cineva trebuie să-i spună lui Nick, am murmurat. 

Tata oftă, slăbindu-și nodul de la cravată. 

- Bineînţeles. Jenna. 

Am ridicat privirea, surprinsă s-o văd pe prietena mea stând 
la câţiva metri în spatele Larei. Probabil auzise toată zarva. 
Avea chipul palid și ochii mari. Traversă în grabă holul şi mă 
luă de mâini. 

- Eşti bine? 

- Da, am spus, dar la vederea ei am simţit lacrimi în ochi. 

Nu ştiam dacă din pricina vinovăţiei sau a faptului că-i ci- 
team frica pe chip. 

- Dacă nu te superi, du-te, caută-l pe Nick și spune-i că vreau 
să ne întâlnim în camera verde, îi ceru tata. 

Ea ridică privirea surprinsă, însă zise că așa o să facă, apoi a 
se îndreptă către holul din spate. 

Ghemuindu-se iar, tata îndepărtă o șuviţă de păr negru de pe 
fruntea lui Daisy. Murmură ceva ce n-am putut înțelege, iar ea 
se liniști, părând să fi căzut într-un somn și mai adânc. 

- O să mă asigur că va fi îngrijită, spuse el. Și, Lara, după ce 
mă văd cu Nick, vreau să discut cu tine. S-a înțeles? 

Femeia făcu o mică plecăciune, dar avea buzele strânse 
de furie. 

— Desigur. 

După plecarea ei, mi-am lăsat genunchii să cedeze şi m-am 
aşezat pe o treaptă. Câteva minute mai târziu își făcură apariţia 
Roderick și Kristopher. Ridicară trupul fetei cu o surprinzătoare 
blândeţe şi îl duseră spre una dintre celulele misterioase aflate 
în măruntaiele Abației Thorne. Gândul că Daisy, chiar şi o Daisy 
demon ieșit din minți cu porniri criminale, va fi întemnițată pră- 
văli peste mine un nou val de tristețe. 

Mi-am așezat capul pe brațele încrucișate și am încercat să 
reflectez la cele întâmplate. 

— Tată, am spus în cele din urmă, Daisy mă urmărea pe mine. 

Mă aşteptam să reacționeze în stilul lui obișnuit cu „O, Sophie, 
dar e imposibil deoarece un cuvânt complicat și încă un cuvânt 
complicat și, de asemenea, un concept abstract“. Însă, măcar 
o dată, el n-o făcu. Se așeză pur și simplu lângă mine și zise: 

- Continuă. 

- Mi-a strigat numele chiar înainte să atace. Plus toată ches- 
tia cu pumnalul. Tu ai fi fost o ameninţare mai mare. Eu eram 
prea obosită de pe urma teleportării ca să mă mai lupt cu ea. 
Dar te-a atacat abia atunci când te-ai așezat chiar în fața mea. 

Tata îşi scoase ochelarii, frecându-și puntea nasului. 

- Ţi-am spus că voiajul meu n-a avut succes. Asta e valabil 
doar cu privire la familia Brannick, dar nu la întreaga călăto- 
rie. Magul pe care l-am vizitat în Lincolnshire, Andrew Crowley, 
mi-a oferit niște informaţii foarte utile. Mai ţii minte secțiunea 
din Demonologie despre controlul demonilor? Cred că e în capi- 
tolul cinci. 

- Ăăm... nu. 

Pe chip îi apăru o undă de iritare. 

- Serios, Sophie, ţi-am dat cartea aia cu un motiv. 

- Şi îmi pare foarte rău, dar e lungă şi plicticoasă, și putem să 
trecem pur şi simplu la partea în care îmi spui despre ce e vorba. 

— Există legende despre vrăjitoare şi magi care, în vechime, 
au invocat demoni și le-au manipulat puterile. 

— Seamănă cu ce încerca să facă sabatul lui Elodie cu Alice. 

Tata scutură din cap. 

- Nu, aia a fost o tentativă de a invoca un demon și a-l re- 
tine. E altceva. Dacă ritualul lor ar fi funcţionat, ele ar fi putut 
s-o folosească pe Alice într-o oarecare măsură, dar n-ar fi con- 
trolat-o. Ea tot ar fi avut voinţă proprie. Mă studie, apoi spu- 
se cu mare grijă. Dar, conform cercetărilor domnului Crowley, 
ca să controlezi cu adevărat un demon, trebuie să fii creatorul 
lui — vrăjitoarea sau magul care a săvârșit ritualul de posedare. 

— Lara. Cuvântul acela, sau sunetul, sau ce-o fi fost o opri pe 
Daisy în loc. 

Tata lăsă să-i scape o răsuflare tremurândă. 

- Da. 

Toate începură să se așeze la locul lor, însă asta nu făcu decât 
să-mi înrăutăţească starea de spirit. 

- Deci ea e de vină. Ea i-a creat pe Nick și Daisy. 

Gândurile continuau să mi se rostogolească precum un deo- 
sebit de îngrozitor bulgăre de zăpadă. 

- Ştie că am fost pe Graymalkin, tată. Nu-mi dau seama de 
unde, dar ştie. Şi din cauza asta a asmuţit-o pe Daisy asupra 
mea. A potolit-o doar pentru că mai avea puțin și te rănea pe 
tine. 

Dulcea, prietenoasa Lara. „Doamna Casnoff într-o lume biza- 
ră“, o porecliserăm eu şi Jenna. Tocmai încercase să mă ucidă. 

- Şi-acum ce facem? l-am întrebat eu. O arestezi într-un fel 
magic? 

- Nu pot. 

Era cam ultimul răspuns la care m-aș fi așteptat și m-am hol- 
bat șocată la el. 

— Tată, tocmai a încercat să mă omoare. Ca să nu mai spu- 
nem că invocă demoni și îi foloseşte pe post de arme. 

- Nu înţelegi, spuse tata obosit. Eu, Lara și Anastasia suntem 
legaţi prin jurăminte de sânge. Dacă le arunc pe amândouă în 
temniţă fără nici o dovadă, ar putea părea o manevră politică. 

- Dar ai dovezi. Locul acela de pe insula Graymalkin. Crede-mă, 
tată, oricine și-ar putea da seama că acolo s-au întâmplat niște 
chestii urâte. 

- N-ar fi îndeajuns. lar Anastasia deţine controlul total asu- 
pra a tot ce se întâmplă la Hecate. Ar putea găsi cu ușurință 
o scuză plauzibilă. 

Frustrată, am clătinat din cap. 

- Dar Daisy și Nick ... 

- Acum Daisy e complet insensibilă, iar Nick nu-și mai amin- 
tește nimic din cele întâmplate înainte să devină demon. Nu ne 
sunt de nici un ajutor în problema asta. 

Am sărit în picioare, gest pe care l-am regretat imediat. Prea 
multă magie și prea mult stres mă ameţiseră. Totuși, m-am spri- 
jinit de balustradă și am zis: 

- Deci n-o să faci nimic? 

Tata se ridică şi el. 

- Sophie, cândva ţi-am spus că, pentru a fi șef al Consiliului, 
e nevoie de multe sacrificii. Femeia aia m-a minţit, a distrus 
o tânără ca să-și atingă scopurile și tocmai a încercat să-mi 
ucidă fiica. Magia izvora din el cu atâta putere încât am simţit 
că probabil ar trebui să mă așez la loc. Crede-mă, continuă tata, 
nu-mi doresc nimic mai mult decât s-o plesnesc de să dispară 
de pe faţa pământului. Dar nu pot. Nu înainte de a avea dovezi 
concrete. 

Plesnitul îmi suna bine, dar, oricât de mult mi-ar fi displăcut, 
ştiam că are dreptate. 

— Frate, nasoală mai e politica! am bombănit. 

Tata mă luă de mână. 

- Sophie, îţi jur că o să dăm de capătul problemei. Iar când 
o s-o facem, Lara și Anastasia și oricine altcineva ar mai fi impli- 
cat în nebunia asta vor suferi consecințele. 

- Mersi, tată. 

Voiam să aştept sosirea lui Nick, mai ales ca să-i ofer tatei un 
oarecare sprijin moral, dar el îmi spuse să urc în camera mea. 

— Arăţi de parcă mai ai puţin și te prăbușești, îmi spuse, con- 
ducându-mă pe hol către scările din spate. L-aș putea chema pe 
Cal... 

- Nu, am răspuns în grabă. Am nevoie doar să stau puţin 
singură. 

Tata încuviinţă. 

- În regulă. Du-te și odihnește-te! 

Fură cele mai ușoare instrucțiuni pe care le-am primit vreo- 
dată. Însă, tocmai când mă întorceam să plec, el adăugă: 

- lar de data asta o sun pe mama ta. 

N-avea nici un rost să-l contrazic. Recunoșteam un chip hotă- 
rât când îl vedeam. Avea s-o sune pe mama, iar ea avea să zboa- 
re aici numaidecât și să mă târască înapoi la... de fapt, habar 
n-aveam unde. După toate aparențele, nu mă puteam întoarce 
la Hex Hall. 

Gândurile astea mă oboseau mult prea tare, așa că m-am 
urnit cu greu înapoi la etaj și am făcut cel mai lung și mai fier- 
binte duș din istoria omenirii. Știam că apa caldă nu era nici 
pe departe suficientă ca să spele toate temerile și tristețile care 
amenințau să mă copleșească, dar oricum îmi prindea bine. 
Iar peste puțin timp urma să mă întâlnesc cu Archer, deci cu 
siguranţă trebuia să fiu curată. 

Mă simțeam ceva mai bine când am deschis ușa cabinei de 
duș, dar senzaţia dispăru imediat când am văzut-o pe Elodie 
stând la mine în baie. De data asta părea mai solidă și mult 
mai speriată. Buzele i se mișcau iute și cu furie. Mi-era impo- 
sibil să pricep ce încerca să-mi spună. 

- Știu, am bombănit către ea în timp ce mă înfășuram în- 
tr-un halat, Probabil ar trebui să trec mai des pe la sală sau ceva 
de genul ăsta, dar, serios, dacă ai de gând să mă bântui, trebuie 
să stabilim niște limite. 

Fa ridică mâinile și pluti mai sus. Pe chip i se citea un ames- 
tec de furie și îngrijorare. Ceva îmi spunea că orice mesaj ar 

fi încercat să-mi transmită, era ceva mult mai important decât 
cele cinci kilograme pe care ar fi fost bine să le pierd. 

O puternică bătaie în ușă mă făcu să sar în sus, ba chiar și 
Elodie întoarse capul în direcția zgomotului. 

- Stai acolo! i-am spus eu, îndreptând un deget către ea. 

Îmi răspunse arătându-mi degetul mijlociu. Fermecător! 

La ușă era doamna Casnoff, cu o figură la fel de îngrijorată 
ca a lui Elodie. 

- L-ai văzut pe Nick? 

Mi se făcu pielea ca de găină. 

— Nu, de ce? 

Ea își răsuci unul dintre inele. 

- Tot nu reuşim să-l găsim. După tot ce s-a întâmplat cu 
Daisy, îți dai seama de ce e foarte supărător. 

Cu coada ochiului o zăream pe Elodie plutind în afara ușii de 
la baie, fluturând cu toată puterea din brațele ei fantomatice. 

-O să fiu atentă dacă apare, i-am spus doamnei Casnoff, 
apoi i-am închis, cu blândete, ușa în nas. 

- Ce-i? am șoptit, întorcându-mă către Elodie. 

Ea pluti înapoi în baie, făcându-mi semne s-o urmez. 

Dar, când am intrat acolo, dispăruse. 

— A, super! am spus cu voce tare. Până și moartă ești o pa- 
coste pe capul... 

Dar atunci niște litere începură să apară pe oglinda aburită. 
Era un proces lent și chinuitor, însă, în sfârşit, se ivi un cuvânt. 

ARCHER. 

Când alte două cuvinte își făcură apariţia, groaza mi se cui- 
bări în stomac, grea ca o cărămidă. 

MOARĂ. NICK. 

- O, Doamne! am murmurat. 

DU-TE. 


CAPITOLUL 35 


Am dat fuga înapoi în dormitor, dar atunci mi-am dat seama 
că, dacă dau buzna afară pe ușa din faţă îmbrăcată în halat 
de baie, cineva cu siguranță mă va întreba încotro mă îndrept. 
Panica mă cuprindea chiar în timp ce magia mi se ridica din 
tălpi. 

Vraja de teleportare. Niciodată nu fusesem în stare să mă 
mișc mai mult de trei metri, iar moara se afla la cel puţin opt 
sute de metri distanţă. Totuși, trebuia să încerc. 

Am închis ochii și am tras adânc aer în piept, adunându-mi 
puterile în adâncul ființei mele, încercând să mă liniștesc. 
Probabil îmi luă doar cinci secunde, dar mi se păru că trecuseră 
ore întregi înainte să simt vântul rece înfășurându-se în jurul 
meu, să-mi simt sângele încetinindu-mi în vene. 

Atunci când frigul se înmuie, aproape că îmi fu frică să des- 
chid ochii, însă, când am făcut-o, m-am trezit chiar în faţa morii 
de măcinat porumbul. Orice sentiment de ușurare s-ar putea să 
fi trăit în urma reușitei vrăjii se risipi în clipa în care am pășit înă- 
untru. Încă simțeam rămășițele de magie în aer. Magie neagră. 

- Archer? am strigat. Inima îmi bătea cu atâta putere încât 
mă temeam că nu voi mai putea auzi nimic altceva. 

Dar apoi, din fundul morii, am auzit un slab, șuierător: 

— Mercer. 

Un hohot de plâns îmi izbucni din gât în vreme ce alergam 
către nișă. Archer zăcea pe spate, cu mâinile la piept. În lumina 
lunii arăta de parcă ar fi fost împroșcat cu cerneală. 

Dar substanţa care îi acoperea pieptul și se întindea într-o bal- 
tă uriașă sub el nu era nici cerneală, nici vopsea neagră, nici vre- 
una dintre celelalte chestii cu care mintea mea disperată încerca 

să se păcălească. În aer plutea un ușor iz metalic ce îmi amintea 
de momentele în care Jenna se hrănea în camera noastră. 

Am căzut în genunchi lângă el, atingându-i obrazul. Părea 
rece și umed. 

- Asta... păţesc... dacă vin devreme, gâfâi el, încercând să-mi 
zâmbească. 

- Te rog nu glumi și sângera în același timp, am spus în timp 
ce îi ridicam cu blândeţe o mână de pe piept. 

Era prea întuneric ca să-mi pot da seama de gravitatea răni- 
lor lui, ceea ce probabil era un lucru bun. Totuși, avea cămașa 
lucioasă și lipicioasă din pricina sângelui, iar respiraţia îi era 
întretăiată. 

- A fost un tip, murmură el. A apărut... din senin. Cred că 
avea... gheare. 

O, Doamne! Asta explica tăieturile, însă imaginea lui Nick, la 
fel de sălbatic precum fusese Daisy, spintecându-l pe Archer făcu 
ca fierea să mi se ridice în gât. 

Am respirat pe nas până când senzaţia dispăru. 

- O să fii bine, i-am spus lui Archer, însă vocea îmi tremura, 
iar eu dârdâiam toată. Probabil nici nu e atât de grav, iar tu joci 
teatru, ca de obicei. 

Magia fremăta în mine precum o mare furtunoasă, dar 
eram prea supărată ca să mă concentrez pe ceva. Totuşi, am 
încercat. I-am mângâiat fruntea și am încercat să-mi canalizez 
puterile prin el, am încercat să-i închid toate rănile de pe piept 
şi abdomen. 

Hemoragia se mai domoli, dar asta fu tot ce am putut face, 
iar el deja pierduse foarte mult sânge. M-am lăsat pe călcâie. 
Îmi venea să urlu de supărare. Ce rost avea să deţii toate pu- 
terile zeilor dacă nu-i puteai ajuta pe cei dragi? 

Tremurând, Archer mi prinse o mână într-a lui. 

- Cauză pierdută, Mercer. 

- Nu spune asta! am ţipat. 

El clătină din cap. Dinţii îi clănțăneau atât de tare încât abia 
dacă mai putea vorbi, dar reuși să spună: 

— Mereu a existat riscul să se întâmple asta... mai devreme 
sau mai târziu. Mi-aș fi dorit... să fi fost... mai târziu. 

Voiam să-i spun iar nu, că va fi bine, dar n-avea rost. Chiar și 
în beznă vedeam cât de palid era și câtă teamă i se citea în ochi. 
Balta de sub el părea atât de mare, încât îmi venea greu să cred 
că-i mai rămăsese vreo picătură de sânge în corp. 

Murea și amândoi știam asta. Eu nu puteam face nimic. 

Dar exista cineva care putea. 

M-am aplecat mai aproape de el și i-am șoptit la ureche: 

— Cross, te rog, mai rezistă încă vreo câteva minute, bine? 
Mi-ai promis că o să ne giugiulim într-un castel și vreau să te ţii 
de promisiune. 

Încercă să râdă, însă nu-i ieşi decât o bolboroseală lipsită de 
vlagă. Mi-am acoperit gura cu dosul mâinii ca să nu ţip și m-am 
ridicat în picioare. 

Degetele lui mă prinseră de poala halatului. 

— Nu mă părăsi! șopti. 

Am simțit că mor când am făcut-o, însă m-am îndepărtat 
astfel încât să nu mă poată atinge. 

- Mă întorc imediat, jur. 

Voiam să-i spun mai multe, dar și așa irosisem timp. Dacă 
murea înainte ca eu să mă întorc... nu mă puteam gândi la asta. 
Până să mai am răgazul de a mă îndoi de mine însămi sau de 
a cântări riscurile, am închis ochii și am dispărut. 

Am reapărut în hol, chiar în fața camerei mele și m-am repe- 
zit către dormitorul lui Cal. 

Când deschise ușa părea ciufulit, somnoros și plăcut surprins 
să mă vadă. Asta fu partea cea mai proastă. 

Totuși, de îndată ce își dădu seama că eram plină de sânge, 
zâmbetul îi pieri și mă apucă de braţ. 

— Sophie, ce se întâmplă? 

-Nu e sângele meu, am spus repede. Cineva e rănit și am 
nevoie să vii la moară cât poţi de repede. Nu spune nimănui. Ne 
vedem acolo. 

Se încruntă zăpăcit, dar eu m-am teleportat înapoi înainte ca 
el să apuce să-mi mai pună vreo întrebare. 

Nu știam dacă datorită tuturor exerciţiilor pe care le făcu- 
sem cu tata sau din altă cauză, însă n-am obosit deloc făcând 
o vrajă atât de dificilă. Când am apărut înapoi la moară, îmi 
simțeam mintea limpede și nu eram nici măcar puțin ameţită. 
Însă tot mă simţeam cuprinsă de teamă când am intrat înapoi 
la Archer. Slavă Domnului, când am ajuns lângă el pieptul încă 
i se mai mișca în sus și în jos, dar părea să respire mai sacadat 
ca înainte şi avea ochii închiși. 

— Vezi, ţi-am zis că o să mă întorc, i-am spus când m-am ghe- 
muit iar alături de el. 

Am încercat să păstrez un ton calm, ca și cum, dacă ar fi cre- 
zut că mie nu-mi era frică, nici lui nu avea să-i fie. Nu știu dacă 
a funcționat, însă el mă luă de mână și, fără să deschidă ochii, 
își lipi buzele de palma mea. I-am cuprins cealaltă încheietură 
ca să-i pot simți pulsul. 

M-am concentrat, încercând să simt fiecare pulsaţie fermă de 
sub degetele mele, până când, în cele din urmă, l-am auzit pe 
Cal strigând: 

- Sophie? 

— Aici, în spate! 

L-am auzit pășind peste pietre și grinzi căzute, iar când, în 
sfârșit, îşi făcu apariţia în ușă, mi se păru cel mai frumos lucru 
pe care Îl văzusem vreodată. 

~O, mulțumesc! am răsuflat, însă n-aş fi putut spune dacă 
îi vorbisem lui Cal sau lui Dumnezeu. 

— Ce se întâmplă? întrebă el, venind către mine. 

Atunci văzu. 

Un amestec de emoții îi străbătu chipul. La început păru șocat, 
dar apoi surprinderea lăsă loc unei furii reci, tăcute. Ochii îi erau 
duri şi buzele încordate. 

- Cal, am spus, însă cuvântul semănă cu un vaiet. 

— Dă-te! replică el cu asprime. 

M-am repezit să mă ridic, mutându-mă de cealaltă parte a lui 
Archer, în timp ce Cal îngenunchea în locul meu. Înșfăcă braţul 
rănitului fără nici urmă din delicateţea pe care o văzusem la el 
când vindeca alte persoane, inclusiv pe mine. Se comporta ca 
și cum ar fi încercat să-l atingă cât mai puţin. Am trăit o îngro- 
zitoare clipă de îndoială, dar apoi Cal lăsă capul în jos şi mici 
scântei argintii începură să urce pe pielea lui Archer. 

Așa că m-am așezat pe podeaua jegoasă a unei mori din se- 
colul al.XVIII-lea și m-am uitat cum logodnicul meu îi vindecă 
tipului de care eram îndrăgostită rănile căpătate în urma unui 
atac demonic. 

— Uau, am murmurat, când o să mă întorc la Hex Hall o să 
am un eseu varză despre „Cum mi-am petrecut vacanța de vară“. 

Apoi mi-am lăsat fruntea pe genunchi, încercând să mă hotă- 
răsc dacă să izbucnesc în plâns sau într-un râs isteric. 

După câteva minute, l-am auzit pe Cal spunând: 

— Gata. 

Când am ridicat privirea, sângele de sub Archer dispăruse 
complet și, chiar dacă era încă inconștient, respira lent și regu- 
lat. M-am repezit înspre ei. 

- Mulţumesc mult de tot, am zis, punându-mi mâna pe bra- 
tul lui Cal. 

Dar el mi-o aruncă la o parte, se ridică și se întoarse cu spa- 
tele către mine. Tot trupul lui radia furie, de la umerii încordaţi 
la pumnii încleștați. 

M-am dus după el și am început să spun: 

— Îmi pare rău... 

Dar el îmi reteză vorba din gură. 

- Nu. Ştiam că poți fi naivă, dar niciodată nu m-am gândit că 
eşti proastă. E un Ochi, Sophie. Ăştia îi omoară pe ai noşti. Care 
parte din toate astea nu ţi-e clară? 

Tot ce-am putut să fac a fost să clipesc. 

— Iar ăsta e mai rău decât oricare altul, continuă Cal, deoa- 
rece, tehnic, e unul de-al nostru. Și-a trădat propriul neam, iar 

tu continui să-l primeşti în sufletul tău, respingând... pe oricine 
altcineva. 

Atunci ridică privirea spre mine, iar ce am văzut în ochii lui 
mă făcu să tresar. Cal se pricepea atât de bine să-și ascundă 
emoțiile încât niciodată nu-mi dădusem seama că... Doamne, 
cum putusem să fiu atât de proastă? 

-Îmi pare rău, am repetat. E-eu n-am vrut niciodată să te 
rănesc, Cal. 

Expresia îndurerată dispăru la fel de repede cum apăruse. 

- Nu-i vorba doar de mine, zise el. Se presupune că într-o 
zi vei şefa Consiliului. Comunitatea Prodigium trebuie să aibă 
încredere în tine, iar asta nu se va întâmpla niciodată dacă tu te 
bagi în pat cu unul dintre ei. 

Un val de furie și rușine se năpusti peste mine, înflăcărân- 
du-mi obrajii. 

- Deci, în primul rând, nu mă bag cu nimeni „în pat“. În al 
doilea rând, Archer mi-a salvat viața de mai multe ori. Nu e așa 
cum îl crezi tu. 

Cal scoase un sunet de dezgust. 

- Ei, haide, Sophie! Nu pricepi? El e arma supremă a celor 
din LOcchio di Dio. Ani întregi l-au folosit ca spion la Hecate, 
deci ce te face să crezi că acum s-au oprit? Probabil asta nu-i de- 
cât noua lui misiune, să se apropie de tine ca să te poată folosi 
pentru a obține informaţii despre Consiliu. 

— De fapt, voiam s-o folosesc doar pentru corpul ei, dar nici 
asta nu-i o idee rea. 

Eu şi Cal am întors capetele și l-am văzut pe Archer stând 
sprijinit de peretele din fund, cu ochii lui negri scăpărând. 
Era încă palid, dar, în rest, nimic nu indica faptul că fusese în 
pragul morţii cu doar câteva minute în urmă. 

- Deci, dacă ești atât de convins că sunt spion, de ce m-ai 
vindecat? întrebă el, crispându-se în timp ce ridica în picioare. 
Ai fi putut pur și simplu să mă lași să sângerez până la moarte 
şi ai fi scăpat de multă bătaie de cap. 

Cal se uită urât la el. 

— Am făcut-o pentru ea. 

Rânjetul lui Archer păli. 

- Destul de corect, spuse el încet. Mulţumesc. 

S-au fixat unul pe altul cu privirea și, în vreme ce fraiera de 
unsprezece ani din sufletul meu spera întrucâtva ca doi băieți 
mişto să se bată pentru ea, ființa raţională de șaptesprezece ani 
știa că Archer trebuia să plece de acolo, repede. 

- Bun, uite ce e, putem să discutăm despre toate astea mai 
târziu, am spus, îndreptându-mă către Archer. 

Fl își strecură mâna într-a mea și mi-o strânse. 

Ochii lui Cal căzură pe mâinile noastre înlănţuite şi atunci ne 
întoarse iar spatele. 

- Mă duc înapoi acasă, mormăi, dar, când dădu să plece, ușa 
era blocată. 

Tata, Lara și ceilalți trei membri ai Consiliului stăteau toţi 
acolo, uitându-se la Archer cu expresii întunecate pe chipuri. 


CAPITOLUL 36 


Amintirile mele despre tot ce s-a întâmplat după aceea sunt 
un pic încâlcite. Mi-l amintesc pe Kristopher repezindu-se în 
faţă şi lovind cu piciorul sabia, apoi răsucindu-i lui Archer bra- 
tele la spate și legându-i-le cu sfoara aceea neagră care îi atârna 
întotdeauna la curea. 

Ştiu că Lara înșfăcase braţul lui Cal și îi striga ceva, în vreme 
ce Roderick își încrucișase braţele la piept și mă privea cu furie. 
Aripile negre îl făceau să semene cu un înger al morții. 

Dar cel mai bine mi-l amintesc pe tata care stătea acolo și mă 
fixa cu o privire de nepătruns. Când am încercat să-i vorbesc, 
ridică brusc mâna și spuse: 

- Nici măcar nu încerca să-mi explici, Sophia. 

Drumul înapoi către casă fu alcătuit din cei mai lungi și mai 
trişti opt sute de metri din viața mea. Nici măcar nu știam ce 
mă îngrijora mai tare — ce urmau să-i facă lui Archer sau dacă 
părintele meu mă va ierta vreodată. În fața mea, tata şi Lara 
se sfătuiau cu glas scăzut, iar eu încercam să evaluez dimensi- 
unile încurcăturilor în care intrasem. Fusesem prinsă cu unul 
dintre cei mai mari dușmani ai comunităţii Prodigium. Ceva 
îmi spunea că pedeapsa pentru asta avea să fie mult mai grea 
decât scrierea a o mie de cuvinte despre vreun subiect obscur. 

Când am intrat înăuntru, Abația Thorne era întunecată și 
tăcută. Abia după ce am fost conduși tocmai până în foaierul 
principal, tata zise în sfârșit ceva. 

- Convocăm o ședință de urgenţă a Consiliului mâine, la pri- 
ma oră. Sophie, Cal, voi doi veţi merge în camerele voastre și veți 
sta acolo până când va veni cineva să vă ia. Kristopher, du-te și 
închide-l pe domnul Cross într-una din celulele de la subsol. 

L-am privit în ochi pe Archer în timp ce Kristopher începuse 
să-l târască de acolo. 

— E în regulă, spuse el, dar nu era. 

Nu avea să fie niciodată. 

După plecarea lui, m-am dus la tata. Încă nu voia să se uite 
la mine, iar ţinuta lui avea aceeași rigiditate pe care Cal mi-o 
arătase pe când ne aflam la moară. 

— Tată, ştiu că „îmi pare rău“ nici măcar nu începe să rezolve 
problema. 

Trăgând adânc în piept, el spuse: 

- Până ce vei depune mărturie, nu-ţi pot vorbi. Te rog să te 
prezinti în camera ta până mâine dimineaţă. 

Ochii mi s-au umplut de lacrimi. 

- Tată... 

- Du-te! strigă el, iar eu mi-am acoperit gura cu degetele ca 
să nu izbucnesc în plâns. 

El se îndepărtă fără să-mi mai arunce măcar o privire. 

- Haide! spuse Cal. Nu poţi face nimic acum. 

— Tu le-ai zis? am întrebat. De aia au venit la moară? 

Toată furia lui de mai devreme părea să se fi risipit complet. 

- Nu, spuse. Habar n-am de ce au apărut atunci. Doar dacă 
n-are vreo legătură cu testele la care m-au supus. Poate că mi-au 
urmărit magia. Cine știe? 

Se întoarse să plece și, chiar dacă nu-mi doream nimic mai 
mult decât să alerg după tata, l-am urmat departe de foaier, pe 
treptele ce duceau către dormitoare. Zgomotele pașilor noștri 
erau înăbușite de covoarele groase, iar lumina slabă a candela- 
brelor făcea ca umbrele noastre să pâlpâie pe ziduri. Am simţit 
că toate portretele acelea aliniate de-a lungul treptelor mă pri- 
veau ca și cum m-ar fi judecat. Toţi acei Prodigium fără nume, 
vânaţi de-a lungul secolelor de Ochi, de familia Brannick și de 
Dumnezeu mai știe cine. 

Am avut un motiv bun să fac asta, voiam să le spun fețelor 
pictate. Iar Archer nu e unul de-al lor, nu cu adevărat. Cumva, am 
impresia că portretele nu m-au crezut. 

- Ce crezi că o să ne facă? l-am întrebat pe Cal, cu trupul 
paralizat de frică. 

— N-o să fie atât de rău pe cât crezi tu, răspunse el, însă nu 
părea sută la sută convins. Tu ești fiica lui James și contezi pen- 
tru ei. N-o să te dea pradă lupilor sau ceva de genul ăsta. 

Mă întrebam dacă aruncatul pradă lupilor chiar era o pe- 
deapsă reală în cazul ăsta. Nu prea voiam să știu. 

- S-ar putea să-ţi prelungească sentința la Hecate cu un an 
sau doi, dar cred că asta e varianta cea mai rea, continuă Cal. 
Cu mine... 

- Tu n-ai făcut decât să mă ajuţi, i-am zis în vreme ce coteam 
pe coridorul nostru. Spune-le asta, bine? Spune-le că onorai ju- 
rământul nostru de logodnă sau cam așa ceva. Pur pariu că o să 
te cruțe. 

Ne-am oprit chiar în faţa ușii lui și el mă privi cu atenție. 
Ca de obicei, habar n-aveam ce se petrecea în mintea lui. 

— Poate, fu tot ce spuse. Apoi, după încă o pauză lungă, adă- 
ugă: Ştiu, tu crezi că o să-l omoare, dar s-ar putea să nu fie așa. 
Archer Cross e la fel de valoros pentru Ochi pe cât ești tu pentru 
Consiliu. Ar fi un bun ostatic, iar ei știu asta. 

M-am străduit să nu-mi schimonosesc chipul. Dacă mai văr- 
sam vreo lacrimă în noaptea aia, probabil că aveam să mă trans- 
form într-o păstaie uscată. 

- Şi acum ce facem? Ne ducem pur și simplu în camerele 
noastre, ne culcăm și încercăm să ne prefacem că totul o să fie 
bine? Un alt gând îmi veni în minte. Sau ne prefacem că Nick nu 
e pe undeva pe afară chiar acum, complet nebun și superputer- 
nic? Pentru că eu nu pot în ruptul capului să fac așa ceva. 

- Ba da, poți. 

Întinse mâna, făcându-mă să tresar, şi-mi atinse obrazul cu 
palma. 

Aproape imediat mă cuprinse o stare de bine, o binecuvân- 
tată amorţeală care îmi pornea din creştet şi se întindea tocmai 
până în vârful degetelor de la picioare. 

- Zău, cele mai bune puteri din lume, am mormăit ameţită. 

- Du-te la culcare, Sophie, spuse el, îndepărtându-şi mâna 
de parcă pielea mea l-ar fi fript. Mâine o să fie o zi lungă. 

Dar ziua nu se terminase. Când m-am întors s-o iau spre 
camera mea, am văzut-o pe Jenna stând lângă ușă, cu chipul 
schimonosit de durere și furie. 

- Eram jos, să-mi iau niște sânge, spuse ea, abia mișcându-și 
buzele. I-am... văzut venind cu tine. Și cu Archer. 

Vraja lui Cal, care îmi păruse atât de folositoare cu doar câ- 
teva minute în urmă, era acum un coşmar. Mintea îmi era prea 
moale și somnoroasă ca să mai născocesc o explicaţie, iar când 
am încercat s-o fac, n-am putut rosti cuvintele. 

- El mă ajuta pe mine. 

Jenna scoase un sunet aflat undeva între un gâfâit și un ho- 
hot de plâns. 

- Te ajuta? Sophie, e unul dintre... 

- Ei, am terminat eu, brusc enervată. Ştiu. Nu ești prima 
persoană care mi-o spune în noaptea asta. Dar, Jenna, te rog! 
Am întins mâna spre ea, cuprinzându-i încheietura cu degetele. 
Cal e supărat pe mine, tata probabil mă urăște... N-aş suporta 
să mă urăști și tu. 

Două lacrimi i se scurseră din ochi, picurând pe dosul mâinii 
mele. Piatra sângerie îi sclipea ușor în lumina candelabrelor şi, 
după un lung, lung moment, îmi acoperi mâna cu a ei. 

- Bine, spuse, trăgându-și nasul. Dar mâine o să-mi poves- 
teşti totul. 

- Totul, am repetat, simțind înțepătura lacrimilor în proprii 
mei ochi. Iar când, în sfârșit, mă prinse în braţe și mă strânse 
la piept, abia m-am putut abţine să nu izbucnesc în plâns. Eşti 
o prietenă mult mai bună decât merit, am mormăit cu buzele 
lipite de umărul ei. 

Mă strânse și mai tare. 

- Știu. 

Am râs printre lacrimi și am simţit că mi se ridică o părticică 
din greutatea de pe inimă. 

În zorii zilei următoare, am auzit o bătaie în ușă și m-am 
trezit cât ai clipi. În acel moment vraja lui Cal se risipise com- 
plet, iar toată îngrijorarea și disperarea năvăliseră înapoi peste 
mine. În mai puţin de douăzeci și patru de ore, viața mea se 
întorsese cu fundul în sus. Demonii din Nick și Daisy o luaseră 
razna, Archer era prizonierul Consiliului, iar fragila relaţie pe 
care o clădisem cu tata era făcută bucățele. Nu mi se părea co- 
rect să se întâmple atâtea rele într-un timp atât de scurt. 

Sau poate că îmi consumam acum toată porţia de lucruri 
oribile. Poate că următorii optsprezece ani aveau să fie plini 
exclusiv de jocuri cu zaruri și colecționarea diverselor specii de 
pisici. Ar fi fost frumos. 

Ciocănitul se auzi iar şi mi-am dat seama că nu era la ușa 
mea, ci la cea a lui Cal, aflată pe același coridor. M-am cufun- 
dat la loc în pernă. Oare urmam eu sau aveau să-l ia mai întâi 
pe Archer? 

Ori poate că deja îl luaseră pe Archer. 

Am alungat gândul acesta, m-am spălat şi m-am îmbrăcat. 
Hainele pe care le purtasem cu o noapte în urmă zăceau încă pe 
podea, într-un morman ţeapăn. M-am cutremurat când le-am 
luat și le-am azvârlit în mica pubelă de alamă instalată sub 
chiuveta din baie. Nu era prima dată când aveam sânge pe ha- 
ine, dar speram din suflet să fie ultima. 

Când veniră după mine, stăteam pe marginea patului, îm- 
brăcată în rochia neagră, mulată, pe care Lara mi-o cumpărase 
din magazinul lui Lysander. Am deschis ușa și am dat cu ochii 
de Kristopher. 

- Sophie, sunt gata să te primească, spuse el. 

Am încuviinţat. Inima îmi palpita în piept şi gura mi-era 
complet uscată. 

Mă conduse pe scări în jos, dar, în loc s-o luăm la dreapta, 
către sediul Consiliului, am cotit spre stânga, într-o altă parte 
a Abației Thorne care îmi era complet străină. Holul acesta 
părea mai întunecat, lipsit de marmura și poleiala care păreau 
să îmbrace restul casei. Aici nu se vedeau decât lambriuri din 

lemn și zăbrele groase din fier în jurul becurilor. În sfârşit, 
ne-am oprit în faţa unei uși grele și zgâriate. 

Camera nu semăna cu nici un alt spaţiu al Abației. Era relativ 
mică, pe de-o parte, și întunecoasă. Nu avea ferestre și singura 
sursă de lumină era un candelabru cu braţe groase de metal, 
încercuit de lumânări topite. Totul mirosea a umezeală și, vag, 
a mucegai, iar pe podeaua uzată din lemn se zăreau pete întu- 
necate. Nu voiam să mă gândesc de la ce veneau. 

O masă lungă din lemn ocupa aproape toată partea din față 
a camerei. În spatele ei se aflau cinci scaune din lemn, cu spătar 
înalt. Toate erau ocupate de membrii Consiliului. Mai întâi am 
văzut-o pe Lara, iar apoi mi-am dat seama cu surprindere că 
lângă ea stătea doamna Casnoff. 

Eram atât de şocată s-o văd înapoi la Thorne încât îmi trebui 
o secundă ca să-mi dau seama că tata nu se afla la masă. Lara 
ridică privirea, mă văzu și îmi făcu semn să înaintez. În fața me- 
sei se găsea o băncuţă joasă, făcută din același lemn întunecat 
care mobila întreaga încăpere. Era ca și cum aș fi fost încuiată 
într-un uriaș sicriu de stejar. 

Archer stătea pe băncuţă, cu coatele sprijinite pe genunchi. 
Încă avea încheieturile prinse cu sfoara lui Kristopher, iar haine- 
le îi erau sfâșiate și țepene din pricina sângelui uscat. Însă, când 
m-am aşezat lângă el, ridică capul şi încercă să-mi zâmbeas- 
că. Chiar dacă semănă mai mult cu o grimasă. Voiam să întind 
mâna şi să-l ating, dar știam că asta n-ar face decât să înrăută- 
țească lucrurile. Magia năvălea în mine și mi-am îngăduit, doar 
o clipă, să mă imaginez eliberând-o asupra mesei străjuite de 
cinci chipuri amenințătoare. 

Aș fi putut s-o fac. Puterile mele erau mai mari decât toate 
ale lor la un loc. 

Dar apoi? Aș fi fugit, distrugând toată munca tatei și mi-aş 
fi petrecut restul vieţii ascunzându-mă. Nu, mulțumesc. Orice 
mi-ar fi rezervat Consiliul, nu putea fi atât de rău. 

- Sophia, după cum fără îndoială ai observat, tatăl tău nu 
se află lângă noi, spuse Lara, în timp ce Kristopher se strecura 

ca să-și ocupe locul de cealaltă parte a ei. Am hotărât, iar el a 
fost de acord, că nu-și poate menţine obiectivitatea necesară 
pentru a participa la condamnarea ta. 

Atunci am privit în jur și l-am remarcat în sfârșit pe tata, 
sprijinit de peretele din fund, aproape ascuns în beznă. Stătea 
cu braţele încrucișate la piept, dar nu-i deslușeam chipul. Apoi 
mi-am dat seama că, după spusele Larei, el nu participase la 
pronunţarea sentinței mele. Oare avusese vreun rol în luarea 
deciziei cu privire la soarta lui Archer? 

— Dar, de vreme ce legile Consiliului cer să avem cinci mem- 
bri prezenți la luarea oricărei hotărâri, Anastasia a fost de acord 
să ocupe locul vacant. Voi doi vă confruntaţi cu acuzaţii foarte 
grave. Vocea Larei ar fi trebuit să fie puternică și gravă, sunetul 
judecății venite de sus. În schimb era joasă şi calmă, aproape 
intimă. Archer Cross, tu te-ai infiltrat în Hecate Hall ca mem- 
bru al organizaţiei L:Occhio di Dio. Recunoști de bunăvoie acest 
lucru? 

În viața mea nu mi-am dorit mai mult să am puteri telepa- 
tice. Te rog, nu face pe isteţul, te rog, nu face pe isteţul, mă gân- 
deam eu, încercând să trimit cuvintele în creierul lui Archer prin 
puterea voinţei. Ori funcționă, ori Archer avea mai multă minte 
decât credeam eu. 

— Da, spuse el încet. 

Fu ca și cum un oftat i-ar fi străbătut pe cei cinci Prodigium 
care stăteau acolo. Apoi, ca la un semn, toţi au întors ochii spre 
mine. 

- Sophia Mercer, tu ai pătruns într-o zonă interzisă de 
pe insula Graymalkin și, pentru a face asta, ai complotat 
cu un membru al organizației LOcchio di Dio. Recunoști de 
bunăvoie? 

Îmi stătea pe limbă un milion de argumente și explicaţii, de 
exemplu că fuseserăm în partea aceea a insulei pentru că su- 
rorile Casnoff puneau la cale niște mizerii malefice, dar le-am 
înghițit. Nu voiam decât să se termine odată. 

- Da. 

Lara dădu din cap aprobator şi mi se păru că văd o urmă de 
ușurare pe chipul ei. Mâzgăli ceva pe o lungă bucată de perga- 
ment aflată în fața ei. Spuse fără ca măcar să ridice privirea: 

- Domnule Cross, de vreme ce ţi-ai recunoscut vinovăția în 
cazul acuzațiilor care ţi-au fost aduse, acum îţi vom pronunța 
sentința. 

Inima mea își încetini bătăile şi, brusc, mi se făcu foarte frig, 
de parcă aș fi fost pe cale să mă teleportez. Dar nu era magie, 
doar frică. 

- Este decizia Consiliului ca mâine, în zori, să fii dus pe tere- 
nurile Abației Thorne și să fii executat. 

Fu ca și cum tot aerul mi-ar fi năvălit afară din plămâni. Afară 
din cameră. Mi se păru că pereţii începuseră să vibreze, dar nu 
erau pereţii. Eram eu, tremurând atât de tare încât nu mai ve- 
deam în faţa ochilor. Mâine. În zori. Nu mai erau nici douăzeci 
și patru de ore până atunci. În mai puţin de o zi, Archer avea să 
fie mort. Cuvintele îmi răsunau în minte, stârnindu-mi o durere 
de cap aproape la fel de puternică precum cea din inimă. 

Lângă mine, Archer trase adânc aer în piept, iar eu mi-am 
înfipt unghiile în palme ca să nu-l iau de mână. Mi-era teamă 
de ce s-ar fi întâmplat dacă l-aș fi atins. Puterile se zvârcoleau în 
mine așa cum o făcuseră cu o noapte în urmă, când îl crezusem 
pe moarte. Nu cred că exista ceva ce aș fi putut vizualiza și care 
să mă împiedice să fac țăndări toată clădirea aia dacă eliberam 
măcar o fărâmă de magie. 

- Cât despre tine, Sophia, spuse Lara, atrăgându-mi atenţia 
înapoi către masă. Tu reprezinţi o cu totul altă problemă. 

Mă concentrasem atât de tare asupra uciderii lui Archer încât 
aproape uitasem că încă nu fusesem pedepsită. 

Lara se încruntă, formând o cută verticală între sprâncene, 
şi spuse: 

- În ceea ce te priveşte, acesta este doar ultimul dintr-un 
lung șir de evenimente supărătoare. A mai fost situația creată 
la Hecate toamna trecută. Acum câteva săptămâni ai rănit mai 
mulți Prodigium în incinta clubului Shelley's. Ai reușit, aproape 

de una singură, să deschizi cutia care adăpostea grimoarul 
Virginiei Thorne. 

Am scuturat din cap. Cum de știa despre asta? Am vrut să mă 
întorc iar către tata, însă părea că nu-mi pot dezlipi ochii de Lara, 
de buzele cu care continuă să rostească pe un ton calm: 

— Şi poate cea mai tulburătoare dintre toate este forta abilită- 
ților tale de necromantă. Fără exagerare, niciodată n-a mai exis- 
tat vreun Prodigium la fel de priceput ca tine în privința asta. 

- Ce, vă referiţi la strigoi? am întrebat nedumerită. Pentru 
că... da, am reușit să-i controlez, dar asta m-a stors aproape de 
tot. 

Doamna Casnoff se așeză mai bine pe scaun, cu mâinile îm- 
preunate pe masa zgâriată, și vorbi pentru prima oară: 

- Nu ne refeream la strigoi, Sophie. Vorbeam despre Elodie 
Parris. 


CAPITOLUL 37 


Cuvintele ei căzură asupra mea ca niște bolovani. 

— Mi-ai spus că a încercat să comunice cu tine la Hecate. 
E adevărat? 

Simţeam privirile tuturor celor din cameră îndreptate asupra 
mea, chiar și pe cea a lui Archer. 

- Da. 

Doamna Casnoff se aplecă în față. 

- A făcut același lucru și aici, la Thorne? 

Degetele îmi erau reci ca gheaţa. Le-am strâns în poală, însă 
n-am răspuns. Cu toate astea, Lara încuviinţă ca și cum aș fi 
făcut-o. 

— Niciodată nu s-a mai întâmplat ca o fantomă să comunice 
cu un Prodigium, cu atât mai puțin să-l urmărească de cealaltă 
parte a Oceanului Atlantic. Elodie ar trebuie să bântuie Hecate. 
Dar ea te bântuie pe tine. Scutură ușor din cap, de parcă nu i-ar 
fi venit să creadă. E posibil să fie un efect secundar al faptului 
că și-a împărţit magia cu tine chiar în clipa morţii, însă, din 
nou, nu există nici un precedent asemănător. Dacă luăm în cal- 
cul, pe lângă asta, atât puterile de care ai dat deja dovadă, cât 
şi moștenirea ta, mă tem că nu avem de ales. 

Îmi simțeam mintea ca pe un burete suprasaturat. Pur şi 
simplu erau prea multe informaţii ca să încerc măcar să le lă- 
muresc. Cumva o legasem pe Elodie de mine și, în ciuda tuturor 
eforturilor pe care le depusesem peste vară ca să nu mai fiu în- 
spăimântător de puternică, tocmai asta zicea Consiliul că sunt. 
Şi ce voiau să spună cu „moștenirea“? 

Apoi doamna Casnoff își lăsă privirea în jos, iar Lara mai 
mâzgăli ceva pe pergamentul ei. Ea fu cea care continuă: 

— Este hotărârea noastră să fii supusă Deposedării. 

Apoi, ca unul, membrii Consiliului murmurară ceva, un cu- 
vânt sau o frază într-o limbă care nu-mi era nici pe departe fa- 
miliară. Orice ar fi fost, avea putere, și încă una atât de mare 
încât părul îmi flutură de pe umeri în timp ce eu stăteam pros- 
tește, pironită pe scaun. Mâna lui Archer se lăsă peste a mea, 
caldă și grea, ceea ce îmi aminti de prima dată când ne atinse- 
serăm, în seara adunării de la Hecate. Din spate, l-am auzit pe 
tata spunând ceva pe un ton tăios ca o lamă. Oricât de stupid 
ar părea, îmi venea să râd. Se pare că în sfârșit aveam să capăt 
lucrul pentru care venisem aici. 

Acum tata stătea lângă mine, cu degetele încleștate pe umă- 
rul meu. 

— Sophie a fost cu Archer pe insula Graymalkin din ordinul 
meu, spuse el, iar eu imediat i-am prins mâna. 

— Tată, nu! 

Însă nici măcar nu se uită la mine. Își ținea privirea aţintită 
asupra doamnei Casnoff. 

- Bănuiam că tu erai cea care i-a creat pe Daisy și Nick, așa 
că i-am trimis pe Sophie și Archer să facă cercetări. Dacă cineva 
ar trebui să fie supus Deposedării, eu sunt acela. Dădu din cap 
înspre Lara: Conducerea Consiliului a fost întotdeauna cea mai 
mare dorință a ta. Ţi-o cedez de bunăvoie. 

Folosi aceleași cuvinte pe care le rostiseră și ei când ne con- 
damnaseră pe mine și pe Archer și, încă o dată, o undă de pute- 
re străbătu încăperea. 

De data asta impulsul fu mai puternic, şi, când m-am uitat, 
lumânările din cameră se topiseră, aproape stingându-se. Lara 
trase adânc aer în piept, rotindu-și umerii de parcă ceva greu 
s-ar fi lăsat peste ei. Tata vorbi — și în clipa aceea păru că se face 
mai mic: 

- Las-o pe Sophie să se întoarcă nevătămată la mama ei. 

- Of, James! spuse Lara aproape cu tristeţe. Sacrificiul tău e 
nobil, chiar dacă inutil și previzibil. 

Kristopher, Roderick și Elizabeth îl fixau toţi cu aceeași pri- 
vire, o combinaţie stranie de milă și dispreţ. Groaza care îmi 
dăduse târcoale vreme de peste o lună mă cuprinse brusc, pu- 
ternică și grea, tăindu-mi răsuflarea. Asta era. Lucrul pe care 
îl simţisem apropiindu-se era în sfârșit aici. 

- Aţi fost o mare dezamăgire pentru noi. Ochii ei se îndrep- 
tară către mine. Amândoi. 

În cameră se lăsă tăcerea, dar Lara n-avea nevoie de încura- 
jări ca să continue. În mod evident, ăsta era momentul pe care 
îl așteptase. 

- Când tatăl meu și Virginia Thorne au transformat-o pe 
Alice, au crezut că au creat arma perfectă — o ființă care deținea 
mai multă putere decât visaseră vreodată, aflată totuși complet 
sub controlul lor. S-au ales în schimb cu o nebună isterică, pe 
care au fost nevoiţi s-o eutanasieze ca pe un câine. Desigur, 
tata tot mai avea mari așteptări de la Lucy, însă ea refuză să 
colaboreze cu Consiliul. Așa că acesta a așteptat pur și simplu 
până când James a fost destul de mare, apoi s-a descotorosit de 
părinții lui. 

Îmi trebui o secundă să îmi dau seama ce spunea. Alexei 
Casnoff fusese creatorul lui Alice, așa că el îi controla rudele de 
sânge. O făcuse pe Lucy să-și ucidă soţul. Pe bunicul meu. Apoi 
o omorâse și pe ea. Eram uimită că mai auzeam ceva dincolo de 
sângele care îmi pulsa în urechi, dar Lara continuă să vorbească. 

- Tata a înţeles importanţa utilizării demonilor în războiul 
nostru împotriva Ochiului. Din păcate, bunica și mama ta s-au 
dovedit... incapabile de a fi folosite astfel. Tata și-a făcut atâtea 
speranţe în ceea ce te privește. 

Nu credeam că era cu putinţă ca tatăl meu să pară mai palid, 
dar, pe măsură ce spusele Larei i se așterneau în minte, pielea i 
se făcea albă ca o coală de hârtie. Furia și groaza dădură năvală 
în mine, iar atunci m-am așteptat ca și magia să-mi explodeze. 
Dar, cu toate că puterile mi se zvârcoleau în vene, era ca și cum 
ar fi fost încuiate într-o cutie de sticlă. Le simțeam, însă nu 
puteam ajunge la ele. 

— Nu te mai obosi! îmi spuse Roderick. Imediat ce ai fost con- 
damnată la Deposedare, puterile ţi-au fost blocate. Și ale tatălui 
tău la fel, de îndată ce a rostit vraja de legare. O vrajă foarte 
utilă. Altfel, vrăjitoarele sau magii ar putea încerca să se lupte 
ca să scape de Deposedare. 

Lângă mine, Archer se îndreptă de spate și am văzut mici 
scântei albastre la vârful degetelor sale. I-am surprins privirea 
și am clătinat din cap. El era un luptător uluitor, dar nu și cel 
mai puternic mag. Dacă ar fi încercat ceva acum, ar fi sfârșit 
doar pe post de pată pe podeaua din lemn. 

Lara continua să se uite la tata. 

— Totuși, tatăl meu a fost un om inteligent. A păstrat ritualul 
folosit pentru invocarea lui Alice, în caz că nici tu nu te dove- 
deai a fi ce aveam noi nevoie. Din păcate, n-ai făcut-o. Nici fiica 
ta. Dar mai avem și alții. 

Tata râse amuzat. 

- Pe Nick și Daisy? Sunt prea sălbatici ca să vă mai fie de 
vreun folos. 

- Nu, spuse doamna Casnoff, vorbind pentru prima oară de 
la pronunțarea sentinţei mele. Nick și Daisy sunt doar cei despre 
care știi, 

Dacă n-ar fi fost vorba de ea, aș fi spus că ochii îi păreau 
rugători. 

— Tu n-ai fi fost niciodată suficient de agresiv cu inamicii noș- 
tri, James. Ştiu că ai motivele tale, însă pur și simplu nu ne mai 
puteam permite să fim vulnerabili. 

-E o nebunie, spuse tata cu vocea tremurând. Le-aţi dat 
Ochiului şi familiei Brannick, tuturor, fir-ar al naibii, mai multe 
motive ca niciodată să îi extermine pe ai noștri. 

Doamna Casnoff continuă să pară copleşită de durere. 

- S-au infiltrat printre noi, James, spuse Lara, ţuguindu-și 
buzele. Ne trebuie orice armă pe care o avem la dispoziţie. 

Se înșela. O simțeam până la os, dar nu știam dacă era o abi- 
litate de medium sau doar bun-simţ. Invocarea demonilor ar fi 
fost privită ca o declaraţie de război. În mintea mea nu încăpea 

îndoială. Mă cuprinse disperarea când m-am gândit la tot răul 
pe care îl făcuse familia asta. Alexei Casnoff îi distrusese pe 
Alice, pe Lucy, pe bunicul meu... iar acum fiicele lui voiau să 
scape de mine și de tata. Toată povestea era atât de nebunească, 
încât nu știam dacă să râd sau să urlu. 

Însă decizia fu luată pentru mine când Lara făcu semn cu 
capul înspre fundul încăperii, iar cei doi gardieni vampiri, poate 
aceiași pe care îi zărisem ieri seară, ieşiră din umbră și îl înşfă- 
cară pe tata. 

- Nu! am strigat, dar paznicii deja îl târau înspre ușă. 

- O să fiu bine, zise tata, uitându-se în ochii mei. 

Vocea nu-i tremură, însă îi citeam frica din privire. 

M-am holbat la el. Mintea mea panicată încerca să găsească 
ceva, orice, de spus. La urma urmei, asta putea fi ultima dată 
când îl mai vedeam. Însă creierul îmi era copleșit de groază și 
tot ce-am putut rosti a fost: 

— Tată. 

Apoi el dispăru și sunetul ușii trântite răsună în camera 
întunecată. 


CAPITOLUL 38 


Eu și Archer am fost duși în partea cea mai de jos a Abației 
Thorne și băgați într-una dintre celulele despre care vorbea tata cu 
o noapte în urmă. Nu arătau deloc așa cum mi le imaginasem. Îmi 
închipuisem bare de oţel, un pat îngust, ca într-o închisoare. Dar 
nu erau decât niște grote cu uși de fier. Am fost aruncaţi într-una 
dintre cele mai mari. Zidurile din piatră albă erau lipicioase din 
cauza umezelii și singura lumină venea de la o sferă asemănătoare 
cu cea pe care o creasem eu zilele trecute, care plutea deasupra 
capetelor noastre. Puterea trosnea prin toată încăperea — o vrajă, 
mă informă Archer, care împiedica pe orice prizonier să folosească 
magia. Se pare că descoperise asta noaptea trecută. 

Multă vreme n-am făcut decât să stăm pe podeaua umedă, 
ținându-ne de mână. Pe undeva prin casă, tatăl meu era supus 
unui ritual care îl putea omorî. Urmam eu și, a doua zi pe vremea 
asta, Archer avea să fie mort. Era prea mult să mă gândesc la asta, 
darmite să mai și vorbesc, așa că am rămas multă vreme tăcuţi. 

M-am tot uitat la lumina care pâlpâia pe zidurile din piatră, 
până când Archer spuse: 

— Mi-ar plăcea să putem merge la film. 

M-am holbat la el. 

- Suntem într-o temniţă înfricoșătoare. Există riscul ca eu 
să mor în următoarele câteva ore. Tu vei muri în următoarele 
câteva ore. Şi dacă ţi-ai putea pune o singură dorinţă, ar fi să 
vezi un film? 

Clătină din cap. 

- Nu asta am vrut să-ți spun. Mi-aș dori să nu fim așa. Tu, 
demon, vânător de demoni. Mi-aș dori să te fi cunoscut într-un 
liceu normal, să fi avut și noi rendez-vous-uri normale și, nu 
ştiu, să-ți fi cărat cărțile sau ceva de genul ăsta. 

Uitându-se la mine, Archer miji ochii și mă întrebă. 

- Asta-i o chestie pe care oamenii chiar o fac? 

- Doar în serialele tv din anii 1950, am spus eu, întinzând 
mâna și mângâindu-i părul. 

El mă cuprinse cu un braţ și se sprijini de perete, trăgân- 
du-mă la pieptul lui. Eu mi-am strâns picioarele sub mine și 
mi-am lipit obrazul de clavicula lui. 

- Aşa că în loc să tropăim prin păduri la vânătoare de strigoi, 
ai vrea să mergem la filme şi la baluri școlare. 

- Ei bine, poate că ocazional am mai merge la câte o vână- 
toare de strigoi, admise el, după care mă sărută pe tâmplă. Să 
păstrăm relaţia interesantă. 

Am închis ochii. 

- Ce altceva am mai face dacă am fi adolescenţi obișnuiți? 

- Hmm... să vedem. Păi, întâi și întâi, ar trebui să-mi iau 
o slujbă ca să-mi pot permite să te scot în oraș ca orice băiat 
normal. Aș putea așeza produse în raft pe undeva. 

Imaginea lui Archer îmbrăcat cu un șorţ albastru, punând 
cutii cu napolitane pe un raft la Walmart era prea bizară ca să 
pot stărui asupra ei, dar m-am prins în joc. 

— Am putea avea certuri dramatice în faţa dulapurilor noas- 
tre, am spus eu. E ceva ce am văzut deseori în liceele omenești. 

El mă strânse într-o scurtă îmbrăţișare. 

- Da! Acum, asta chiar pare distractiv. Iar apoi aș veni la tine 
acasă în toiul nopții și ţi-aș pune muzică tare sub fereastră până 
când m-ai primi înapoi. 

- Te uiţi la prea multe filme, am chicotit. Am putea fi parte- 
neri de laborator! 

— Asta nu seamănă cu ce făceam la ora de Autoapărare? 

- Da, dar la un liceu normal ar fi mai multă știință și mai 
puţini pumni în nas. 

-— Drăguţ. 

Ne-am petrecut următoarele câteva minute construind scena- 
rii de genul ăsta, incluzând toate sporturile în care s-ar dovedi 
utile abilitățile tip LOcchio di Dio ale lui Archer și jucatul în piese 

de teatru. Când am terminat, eu râdeam în hohote și mi-am dat 
seama că, măcar pentru puțină vreme, reușisem să uit în ce ne- 
norocită de încurcătură uriașă ne găseam. 

Probabil ăsta fusese și scopul. 

Totuși, după ce râsetele ni se potoliră, groaza reîncepu să-și 
facă loc. Cu toate astea, am încercat să glumesc, spunând: 

— Ştii, dacă o să supraviețuiesc, o să fiu acoperită cu tatuaje 
ciudate ca ale lui Vandy. Eşti sigur că vrei să fii împreună cu 
Femeia Ilustrată, fie și pentru puţin timp? 

El mă prinse de bărbie și-mi ridică ochii spre ai lui. 

— Crede-mă, zise cu blândete, și dacă ai avea un tigru gigan- 
tic tatuat pe faţă, tot aș vrea să fiu cu tine. 

- OK, serios, gata cu vrăjeala, i-am răspuns, trăgându-mă mai 
aproape. Îmi place Archer cel rău și ironic. 

- În cazul ăsta, ţine-ţi gura, Mercer! rânji el. 

Apoi își lipi buzele de ale mele. Eram foarte conștientă de 
faptul că probabil avea să fie ultimul nostru sărut. Cred că și el 
la fel. Fu un sărut diferit de toate celelalte de până atunci, mai 
lent și cu o nuanţă de disperare în el. Când se sfârși, amândoi 
gâfâiam, stând cu frunţile lipite. 

- Sophie, murmură Archer, dar în clipa aceea ușa grea de fier 
se deschise cu un scrâșnet. 

În pragul ei stătea Kristopher. Părul îi părea albastru în lu- 
mina sferei. Abia dacă ne observă, căci se întoarse către cineva 
aflat în spatele lui și strigă: 

— Aici. 

Două siluete întunecate intrară în celulă, cărând ceva între ei. 

Tata. Era îmbrăcat într-o robă neagră, asemănătoare celei pe 
care o purtase în seara petrecerii mele, iar capul îi căzuse pe spate 
în vreme ce doi bărbaţi — vampiri, mi-am dat eu seama - îl pu- 
neau pe podea. La început n-am putut vedea decât semnele 
acelea oribile urcându-i pe gât, încolăcindu-i-se pe obraji și pe 
frunte precum iedera otrăvitoare. În beznă păreau negre, dar 
am bănuit că aveau aceeași nuanţă de purpuriu intens precum 
cele ale lui Vandy. 

Însă nu-mi păsa de asta. Tot ce mă interesa era mişcarea con- 
stantă a pieptului său și, când l-am apucat de încheietură, pulsul 
care se simțea acolo. 

— Tată, am spus încet, însă el nu se trezi. 

I-am strâns mâna cu mai multă putere. Ceva la el părea schim- 
bat și îmi luă un minut să-mi dau seama că ceea ce simţeam era 
lipsa puterilor lui. Mă obișnuisem să percep magia tatei ca pe 
un post de radio cu frecvență joasă pe care numai eu îl puteam 
auzi. Acum nu era decât tăcere. Propriile mele puteri, captive 
în mine, păreau să se lovească de cușca lor invizibilă în semn de 
solidaritate. 

Din ochi îmi picurară lacrimi, aterizând pe veșmântul lui. 

Nişte mâini aspre îmi cuprinseră umerii și vampirii mă sälta- 
ră în picioare. Kristopher stătea în ușă cu o expresie de nepăsare 
pe chip. 

- Haide, Sophia! 

M-am uitat disperată când la tata, când la Archer. Nu, nu putea 
să se termine așa. Astea nu puteau să fie ultimele clipe în care îi mai 
vedeam. Mai aveam încât atât de multe să le spun amândurora! 

- O să am eu grijă de el, spuse Archer, îngenunchind lângă 
tata. Și o să am grijă și de tine când te întorci. 

- Bine, am spus, umezindu-mi buzele pe care le simțeam 
brusc dureros de uscate. Ne vedem când mă întorc. 

Am rostit cuvintele ca și cum ar fi fost o mantră sau un jură- 
mânt. Şi am continuat să mi le repet în minte. „Când mă întorc, 
când mă întorc.“ Dacă tata putea supraviețui, atunci puteam și eu. 

I-am îndepărtat pe vampiri. 

— Pot să merg, am zis. 

Chiar dacă genunchii îmi tremurau atât de tare încât era 
o minune că nu cădeam pe podea chiar în clipa aceea, m-am silit 
să mă îndrept spre Kristopher. 

L-am urmat afară din celulă, ținându-mi spatele drept și 
fruntea sus. 

Dar în clipa în care am ajuns la baza scării ce duceau către 
restul Abației Thorne, hotărârea mi se înmuie. 

Stând acolo, așteptându-mă, era doamna Casnoff. 


CAPITOLUL 39 


Abia dacă m-am putut uita la ea atunci când îmi făcu semn 
s-o urmez. Niciodată nu fusesem cel mai mare fan al ei, dar avu- 
sesem încredere în ea. Nu mă puteam gândi decât la noaptea 
în care ea și Cal veniseră să mă salveze de Alice, la cum stătuse 
lângă patul meu și mă ţinuse de mână. La cum îmi spusese că 
destinul meu era să slujesc Consiliul. Păcat că neglijase să men- 
ționeze că o să mă omoare dacă n-o să mă ridic la înălțimea 
așteptărilor. 

Am urcat pe treptele șerpuitoare din piatră. 

— Sophie, știu că te simţi trădată. 

- Trădată, enervată, îngrozită... de fapt, trec prin foarte multe 
emoții în momentul ăsta. Ea se opri, punându-și o mână pe bra- 
țul meu. Există niște motive foarte întemeiate pentru toate astea. 

I-am aruncat mâna. 

- Sora dumneavoastră deja a ţinut discursul cu „răufăcătorul 
explică totul“. Nu-mi trebuie altul. 

- Dar tocmai asta e, insistă femeia. Nu suntem răufăcători. 
Facem doar ceea ce e mai bine pentru toți Prodigium. Numărul 
nostru scade pe măsură ce facțiunile ca LOcchio di Dio şi familia 
Brannick se înmulțesc. Tu și tatăl tău ar fi trebuit să ne protejaţi 
și, totuși, amândoi păreţi a prefera compania dușmanilor. 

- Nu asta e... staţi așa, ce vreţi să spuneți cu „amândoi“? 

De când era tata mare prieten cu Ochiul? Sau cu surorile 
Brannick, că tot veni vorba? 

Ea clătină din cap și continuă să urce. 

— Acum nu mai are importanță. 

Ajunseserăm la capătul treptelor, însă tot la subsol ne aflam. 
Lungul coridor pe care m-am trezit nu avea ferestre. De-a lungul 

zidurilor erau înșirate armuri, însă arătau diferit de cele pe care 
le mai văzusem în alte părți ale Abației. Dimensiunile păreau 
stranii și multe dintre ele erau înspăimântător de mari. Mă cu- 
prinse frica şi, încă o dată, mi-am simţit magia bufnind jalnic și 
inutil în interiorul meu. 

- Binevoiește a mă urma, spuse doamna Casnoff, dar până să 
facem trei pași, o voce strigă: 

— Anastasia! 

Era Elizabeth, alergând pe hol cu piciorușele ei de bunicuţă 
și cu fusta lungă fluturându-i pe lângă corp. 

Doamna Casnoff păru enervată. 

— Ce e? 

Bătrâna ajunse lângă noi, gâfâind, cu obrajii rotunzi îmbujorați. 

— Lara trebuie să discute cu tine numaidecât. 

Încruntându-se, doamna Casnoff răspunse: 

— O duc pe Sophie în camera pentru Deposedare. Spune-i că 
ajung în scurt timp. 

— Nu! 

Elizabeth scutură din cap. 

- A zis să vii acum. Se uită la mine. E vorba de Nick. 

Chiar și în întunericul aproape total al holului, am putut ve- 
dea sângele scurgându-se din obrajii doamnei Casnoff. 

- E... 

-E ca atunci, spuse Elizabeth. Cu părinţii lui, dar de data 
asta... 

Cuvintele femeii se topiră într-un suspin înăbușit. Își acoperi 
buzele cu mâna, apoi continuă: 

— Of, Doamne, Anastasia, o luăm de la capăt! 

Habar n-aveam despre ce vorbea, însă doamna Casnoff 
scuipă o vorbă pe care nu crezusem vreodată c-o voi auzi din 
gura ei. 

— Vino cu noi, Sophie! Iar dacă faci vreo încercare să scapi, 
pe cuvânt că te omor cu mâna mea. E clar? 

Am dat din cap prostește, prea ușurată că nu eram dusă 
în camera pentru Deposedare încât să-mi mai fie frică. Le-am 

urmat pe cele două de-a lungul coridorului. Capul îmi vâjâia. 
Dacă se întâmplase ceva rău, poate că toată lumea avea să fie 
îndeajuns de preocupată încât să pot născoci vreun plan de eva- 
dare, lăsând la o parte amenințările cu moartea ale doamnei 
Casnoff. Mai întâi, trebuia s-o găsesc pe Jenna. M-am speriat 
când mi-am dat seama că nu mă mai gândisem la ea în toată 
nebunia. Oare ştia măcar ce se întâmplase? Sigur, dacă auzea 
despre partea cu Archer, era posibil să nu mai vrea să plece cu 
mine nicăieri. Am alungat gândul ăsta. Nu mă ajuta. Apoi mai 
era Cal. Trebuia să-l găsesc și să văd ce-i făcuseră, dacă îi făcu- 
seră ceva. După aceea poate că el, eu şi Jenna aveam să găsim 
o cale de a-i scoate pe Archer și pe tata din celulă, pentru ca 
mai apoi să fugim cu toţii spre Itineris ca și cum am avea câinii 
iadului pe urmele noastre. 

Ceea ce probabil avea să se întâmple. 

În sfârșit, am ajuns în foaierul principal și, chiar și de acolo, 
auzeam ţipetele ce veneau de la etaj. 

În vreme ce Elizabeth și doamna Casnoff urcau în goană scă- 
rile, eu m-am gândit s-o șterg în camera mea, sperând că Jenna 
şi Cal se aflau în ale lor. Abia dacă făcusem un sfert de întoarcere 
într-acolo, când un fulger magic mă nimeri drept între omoplaţi, 
îngenunchindu-mă. Mă mai loviseră și altădată vrăji de atac — 
Alice o făcea ca parte din pregătirea noastră —, dar niciodată nu 
mă duruse atât de tare ca acum. Mă simţeam de parcă aș fi fost 
electrocutată și, în același timp, izbită în spate cu o bâtă. 

Când am ridicat capul, am văzut-o pe doamna Casnoff stând 
pe palier, cu mâna încă întinsă către mine. 

- Te-am avertizat, spuse ea. Acum treci aici sus. 

Am făcut aşa cum mi s-a cerut. Sinceră să fiu, nu știu dacă aș 
fi putut face altceva. Abia dacă mai reușeam să merg. 

Restul Consiliului era adunat pe holul din fața biroului tatei. 
Câteva dintre ghivecele cu palmieri zăceau răsturnate, pămân- 
tul negru se împrăştiase pe covor. Pe podea, am observat mici 
cioburi de sticlă și două pete întunecate. Lara și Roderick stă- 
teau în mijlocul coridorului, strigând unul la altul. 

- Ne-ai asigurat că n-o să se întâmple așa ceva. Ai jurat că ai 
control total asupra lui. 

Lara își ținea pumnii încleștaţi pe lângă corp când ridică o pri- 
vire furioasă spre Roderick. 

- Am. Clar asta e un soi de rătăcire. Încă putem remedia 
situaţia. 

- Nu, ţipă Elizabeth, nu putem! Lara, a ucis aproape două- 
zeci de oameni în seara asta. Douăzeci, în doar câteva minute. 

Am simțit cum stomacul mi se face ghem. Deci asta era ur- 
gența. Demonul lor de casă turbase. Am simţit o bucurie sălba- 
tică și întunecată. Așa vă trebuie, mi-am zis eu. Asta păţiți dacă 
transformați copiii în monștri. Dar, amintindu-mi-l pe Nick, 
amintindu-mi cât de dulce se purta cu Daisy, cum zâmbetul lui 
îmi amintea de Archer, orice satisfacţie pe care aș fi simţit-o 
se risipi numaidecât. 

~ Iar Ochiul știe că îl avem pe Cross, continuă Elizabeth pe un 
ton piţigăiat. Vin înspre Thorne. O, Doamne, o să fie ca atunci! 

- Nu! se răsti Lara, cu o expresie maniacală pe chip. Nu și 
de data asta. O avem încă pe Daisy. Putem remedia situaţia. 

Kristopher își făcu apariția pe sub arcada de marmură. Ochii 
albaștri îi scăpărau de furie. 

— E prea târziu. Elizabeth are dreptate. Ei sunt pe drum, Lara. 
O simt. Știu că și tu simti. 

Dar ea continuă să stea acolo. Din coc i se desprindeau șuviţe 
de păr blond-închis. Avea o uitătură sălbatică. 

- Atunci n-au decât să vină. Anastasia, du-te și elibereaz-o 
pe Daisy din celula ei. 

Însă doamna Casnoff rămase pe loc. 

- Dacă o asmuţim pe Daisy asupra lor... Lara, dacă n-o pu- 
tem controla? 

M-am simțit invizibilă stând acolo și urmărindu-i. Într-un fel 
ciudat, aproape că îmi părea rău pentru ei. Făcuseră un lucru 
stupid și periculos pentru că erau speriaţi, iar acum suportau 
consecința. Însă consecința aceea era un război ce avea să ucidă 
mulți Prodigium și, probabil, mulţi oameni. 

A fost o prostie, dar am făcut o ultimă încercare de a-mi 
aduna puterile. Nu ştiu ce aș fi făcut cu ele dacă ar fi funcțio- 
nat, însă nici de data asta nu se întâmplă nimic. Am avut doar 
senzaţia neajutorată că magia mea era chiar acolo, în apropie- 
re, dar de neatins. Și, totuși, trebuia să existe o cale de a ajunge 
la ea. Dacă nu, atunci de ce se mai folosea Deposedarea? Poate 
că vraja de legare nu era permanentă. 

În tăcerea care se lăsase, m-am uitat în jos la covor și ceva 
strălucitor îmi atrase atenţia. Nişte cioburi de sticlă. Dar nu, 
obiectul care scânteia în lumină nu era sticlă. Era un lănţișor 
subţire din aur. 

Din gât îmi ieşi un sunet înăbușit, undeva între un hohot de 
plâns și un strigăt, atunci când m-am lăsat în genunchi și mi-am 
dat seama la ce mă uitam. 

O piatră sângerie făcută bucăți. 


CAPITOLUL 40 


— Unde e? am întrebat-o pe doamna Casnoff. Ăsta e al Jennei. 

Am ridicat lănţișorul. 

— Ce i-aţi făcut? 

Tremuram, iar la ultimele cuvinte vocea mi s-a transformat 
într-un strigăt. Dacă distruseseră piatra sângerie a Jennei în 
timpul zilei, atunci ea murise. Mai rău decât atât, arsese de vie, 
urlând. M-am gândit la premoniţia pe care o avusesem, aceea 
că eu, Cal şi Jenna nu aveam să ne mai întoarcem la Hecate 
împreună. 

Mirosul de fum. 

Degetele mi se strânseră în jurul lănţișorului până când am 
ajuns să-mi îngrop unghiile în palmă. Lara mă privi cu dispreţ 
și spuse: 

— Era vremea să facem curat în casă din mai multe puncte 
de vedere. 

Am scos un țipăt de furie şi am sărit în picioare. Poate că 
nu-mi mai rămăsese nici o putere, însă asta nu avea să mă îm- 
piedice s-o ucid cu mâinile goale dacă îi făcuse rău Jennei. Nu 
ştiu ce s-ar fi întâmplat dacă un bubuit puternic n-ar fi răsunat 
în toată casa chiar în clipa aceea. Dar imediat toate privirile se 
întoarseră dinspre mine, înspre arcada de marmură. 

O altă bubuitură, apoi o alta și, în cele din urmă, oribilul, 
ascuţitul sunet al lemnului care se rupe. 

Fără nici un cuvânt, Lara dispăru într-o ușoară adiere de vânt 
care îmi spunea că tocmai se teleportase. Probabil la celule, ca 
s-o elibereze pe Daisy. Doamna Casnoff tot murmura ceva iar și 
iar, într-o limbă pe care n-o înțelegeam, și, sub privirile mele, 
hainele de bunicuţă ale lui Elizabeth se încrețiră și se unduiră 

până când femeia fu acoperită cu blană cenușie, iar faţa i se în- 
tinse într-un bot de animal. Ochelarii îi căzură, scoțând la iveală 
o pereche de ochi galbeni. 

Cred că se așteptau ca cineva să intre pe sub arcadă, poate 
să propună începerea tratativelor sau ceva asemănător. Asta era 
ciudat — din cine știe ce motiv, ei credeau ca totul se va petrece 
într-o manieră formală, civilizată. Așa că fură luaţi prin surprin- 
dere când un pumnal argintiu zbură prin aer, nimerindu-l pe 
Kristopher drept în piept. Acesta căzu pe spate fără nici un su- 
net, cu ochii pironiţi în gol. 

Ceea ce se întâmplă în continuare semănă cu un coșmar. 

Vârcolacul care fusese Elizabeth începu să urle și se năpusti 
pe hol, către scări, cu doamna Casnoff şi Roderick pe urmele ei. 
Eu am rămas pe loc, încremenită. Ce naiba era să fac în mijlocul 
unei uriașe bătălii magice fără nenorocita de magie? 

De la parter nu auzeam decât ţipete, urlete și zgomot de 
chestii sparte. Tata și Archer erau încă prizonieri în celula lor și 
numai Dumnezeu știa unde se afla Jenna. Ori Cal. Nu puteam 
rămâne acolo, așteptând să mă ajungă șerpește vreun fulger 
ucigaș. Iar dacă vreunul dintre Ochii de jos m-ar fi găsit, ceva 
îmi spunea că nu i-ar fi păsat că nu mai puteam face vrăji sau 
că eram îndrăgostită de unul dintre membrii lor. 

Trebuia să fug și singura ieșire din sediul Consiliului era pe 
sub arcada de marmură și prin mijlocul unei lupte de proporții 
epice. 

Am tras adânc aer în piept și am băgat lănţișorul Jennei în 
buzunar. Dacă voiam să aflu ce i se întâmplase, dacă voiam 
să-mi salvez tată] și pe Archer, dacă voiam să-l găsesc pe Cal, 
atunci trebuia să ies de acolo vie, cu sau fără magie. 

~ Elodie, dacă ești prin zonă și îmi mai poţi oferi vreun ajutor 
fantomatic, ar fi grozav, am zis cu voce tare. 

O spusesem pe jumătate în glumă, însă, cât ai clipi, ea plutea 
în faţa mea, cu o expresie ușor iritată pe chip. 

- Uaau! am murmurat. Deci... ce ziceau despre faptul că ești 
legată de mine. E adevărat? 

Ea își încrucișă braţele la piept și încuviinţă, uitându-se urât 
la mine. 

- Bun. Păi, îmi pare rău. Dar îţi promit că dacă mă ajuţi de 
data asta, o să fac orice-ar fi nevoie ca să ne... ăăă... dezleg. 

Ea mă măsură din priviri, apoi buzele i se mișcară. Nu am 
înțeles prea bine ce a zis, dar semăna cu: „Ai face bine“. 

Apoi pluti către unul dintre portrete. Degetele i se mișcară 
pe marginile ramei, ca un fum şi, după câteva clipe, aceasta se 
deschise, dezvăluind un pasaj. Îmi făcu semn cu capul spre el şi 
pot să jur că părea mândră de sine. 

- Mulţumesc! am spus, însă ea deja dispăruse. 

Am șovăit în fața ușii până când de jos răsună un trosnet 
asurzitor. Habar n-aveam ce putea fi, dar părea că toată podea- 
ua se despicase în două. Urmă o altă explozie de magie și chiar 
dacă nu-mi mai aveam puterile, tot știam despre ce era vorba. 
Lara o eliberase pe Daisy. Nu-mi dădeam seama ce făcuse, însă 
tipetele care urmară nu fură omenești. 

„Iata“, m-am gândit eu. „Archer. Jenna. Cal. leși ca să-i poţi 
ajuta.“ 

Tunelul era îndeajuns de scund încât să fiu nevoită să mă co- 
coșez și, după ce am înaintat câțiva metri, coti astfel încât să nu 
mai pot vedea deschiderea dinspre sediul Consiliului. Asta însem- 
na că se lăsase un întuneric-beznă. Instinctiv, am ridicat mâna ca 
să creez o sferă, dar apoi mi-am amintit că nu mai puteam s-o fac. 

În timp ce mergeam, înaintând cât puteam de repede, au- 
zeam încă sunetele bătăliei dezlănțuite în interiorul casei. Erau 
bufnituri înfundate, bubuituri ca de tunet, iar o dată mi se păru 
că aud ţipete. Mi-am impus să merg în continuare, chiar dacă 
mă întrebam cu disperare ce se întâmpla în spatele meu. Tata, 
Archer, Jenna, Cal, îmi tot repetam. Nu-i poţi ajuta dacă ești 
moartă. 

Tavanul cobori şi mai mult când tunelul o luă în sus și trebui 
să mă las în genunchi și să mă târăsc tot restul drumului. În 
sfârșit, creștetul mi se lovi de ceva tare. Am pipăit cu degetele. 
O ușă. 

Am împins-o, și un șuvoi de țărână și pietricele se prăvăli 
asupra mea. Vedeam tufișurile înalte care formau labirintul din 
grădină înălțându-se deasupra mea, deci se părea că mă târâ- 
sem afară chiar în spatele casei. 

leșind din tunel, am mijit ochii. Lumina din exterior era atât 
de puternică încât, într-o clipă de dezorientare, am crezut că ră- 
sărise soarele. Dar nu, era întuneric atunci când traversasem în 
grabă casa împreună cu Elizabeth și doamna Casnoff. Cu sigu- 
ranţă nu trecuse îndeajuns de mult timp încât să se fi crăpat de 
ziuă. Iar lumina nu avea acea sclipire blândă, galbenă ca lămâia, 
specifică soarelui, ci strălucirea aspră, portocalie, a focului. 

M-am ridicat în picioare și m-am întors cu fața către casă. 

Ardea. 

Sub ochii mei, limbi de foc ieșeau prin ferestrele de la etajele 
superioare, înfășurând clădirea. Patru mii de metri pătraţi de 
acoperiș, ne spusese Lara în prima zi, iar acum părea că toate 
cele patru mii erau cuprinse de flăcări. Căldura îmi ardea pielea, 
iar fumul aproape că mă sufoca. Fum. 

Ei bine, măcar acum știam. 

Una dintre masivele uși din lemn de la intrarea principală se 
prăbuși din țâțâni. Casa în care Alice fusese transformată în de- 
mon. Locul în care tata își petrecuse toată viaţa. Sediul Consiliului. 

Dispăruseră. 

Iar tata și Archer se aflau încă în interior. 

Voiam să îngenunchez chiar acolo în iarbă și să plâng în ho- 
hote, dar o mână mă prinse de braţ. Am ţipat, repezindu-mă 
cu toată puterea către oricine ar fi fost acela care mă înșfăcase. 
Pentru prima dată mi-am dat seama cât de vulnerabilă eram 
fără magie. Loviturile mele erau slabe și ineficiente, iar puterile 
ţipau în mine. 

— Sophie, eu sunt. Eu sunt! striga persoana care mă ținea. 

Cal. 

- E în regulă, spunea el, trăgându-mă mai aproape. E în regulă. 

M-am prăbușit la pieptul lui, prea slăbită de frică și de griji 
ca să mai pot plânge măcar. 

- Unde ai fost? 

— După ce am depus mărturie, Consiliul m-a trimis înapoi 
la Hecate. Dar eu... nu știu, pur și simplu am simţit că ceva nu 
era în regulă aici, așa că am folosit Itineris-ul ca să mă întorc. 
Ce naiba s-a petrecut? întrebă Cal. 

Am ridicat privirea spre el. Ochii lui căprui reflectau infernul 
din fața noastră. 

- Consiliul e de vină. Ei invocau demoni. Ei i-au creat pe 
Nick și Daisy, iar acum Nick a ucis o grămadă de oameni. L-au 
condamnat pe Archer la moarte și... Vocea mi se frânse într-un 
hohot de plâns. Din cauza asta LOcchio di Dio atacă casa, iar 
Lara o folosește pe Daisy împotriva lor. Ș-și tata e încă acolo. 
Și Archer. Și i-au făcut ceva Jennei, dar nu ştiu ce, am încheiat 
tocmai când unul din numeroasele coșuri ale Abației se sfărâma 
într-un nor de flăcări și fum. 

Sună ciudat, dar până când n-am rostit totul cu voce tare, nu 
mi-am dat seama de amploarea pierderilor pe care le suferisem. 
Gata cu magia. Jenna dispărută, poate moartă. Archer și tata 
captivi într-o clădire în flăcări. 

- Bine, spuse el blând. Apoi, cu mai multă fermitate: Du-te 
la Itineris. Am utilizat lanţul ăla al lui Cross ca să ajung până la 
Hecate și înapoi, așa că e tot acolo. Folosește.-l și pleacă de aici! 

— Cum? am întrebat, încercând să mă adun. Nu mai am puteri. 

Cal clătină din cap. 

- Nu-ţi trebuie. Itineris-ul are propria lui magie. N-are nevoie 
de a ta. 

— Unde se presupune că ar trebui să mă duc? Habar n-am 
unde e mama. 

Gâtul mi se strânse până în pragul durerii. Tata îmi spusese 
că urma s-o sune. Dacă era pe drum încoace? Dacă ajungea 
chiar în toiul evenimentelor? 

- Ai fost la Hecate. E acolo? 

Cal clătină din cap. 

- Nu. 

Din clădire se auzi o nouă bubuitură, iar ochii lui se îndrep- 
tară spre Thorne. 

- Du-te la ltineris şi spune-i că vrei să mergi la Aislinn 
Brannick. Ar trebui să fie suficient ca să ajungi acolo sau măcar 
pe aproape. 

Şi dacă mi-ar fi zis să mă cocoț pe moară și să zbor spre Narnia, 
tot nu știu dacă aș fi fost mai șocată. 

- Ce? am strigat peste răgetul flăcărilor. De ce m-aș duce acolo? 

- Pentru că acolo se află mama ta, răspunse el și mă privi 
mai adânc în ochi. 

L-am înșfăcat de partea din faţă a bluzei 

- O, Doamne, au luat-o prizonieră sau ce? 

El scutură din cap. 

- Nu, dar n-am timp să-ţi explic. Ai doar încredere în mine. 
Ea n-o să-ţi facă rău şi e singurul loc sigur pentru tine la care mă 
pot gândi. O să văd ce reușesc să fac pentru tatăl tău. Și pentru 
Cross. 

L-am prins de braţ. 

— Cal, asta-i sinucidere curată, am zis. 

Dumnezeu știa că voiam ca tata și Archer să fie la adăpost, 
însă imaginea lui Cal întorcându-se în nebunia aia îmi făcea 
pieptul să se strângă de teamă. 

El îmi desfăcu ușor mâna de pe braţul lui. 

-— Trebuie, spuse blând. 

Dădu să plece, apoi se opri, ca și cum ar fi stat pe gânduri. 
Dar, în loc să se răzgândească și să se întoarcă la Itineris împre- 
ună cu mine, întinse mâinile, îmi cuprinse fața în palme și își 
lipi buzele de ale mele. 

Am fost atât de uluită încât am îngheţat pur și simplu, cu 
o mână în aer, lângă umărul lui Cal. Sărutul fu scurt — doar un 
pic prea lung ca să poată fi considerat cast —, însă, când ne-am 
despărţit, n-am fost în stare decât să mă zgâiesc la el, cu gura 
întredeschisă. Cal îşi trecu degetul mare peste buza mea de jos, 
trimițându-mi un șuvoi de scântei prin tot trupul. 

- Rămas-bun, Sophie! 

Apoi o luä la fugă spre Thorne, dispărând în casa cuprinsă 
de flăcări. Încă un nume pe care îl puteam adăuga listei mele 
cu pierderi. 

Auzisem oameni spunând că, atunci când suferi mai multe 
traume, creierul pur și simplu se oprește, trece automat în mo- 
dul de supravieţuire. Asta trebuie să mi se fi întâmplat și mie, 
pentru că m-am simţit ca și cum mi s-ar fi administrat o doză 
uriașă de anestezic pentru minte. 

Am întors spatele Abației Thorne și am pornit-o spre moară. 
Nu în fugă, nu grăbit. Pur și simplu mergând. Punând, pe rând, un 
picior în faţa celuilalt. „Du-te la Aislinn Brannick!“ îmi spusese el. 
„Mama ta e acolo.“ Bine atunci. O să mă duc la Aislinn Brannick. 

Odată ajunsă la moară, am găsit lanţul destul de repede. 
Zăcea la doar câţiva metri de sabia lui Archer. Într-adevăr, o 
lăsase acolo în noaptea aceea oribilă când începuse totul. 

Degetele îmi erau la fel de amorţite ca și restul corpului când 
m-am aplecat și am ridicat-o, simţindu-i greutatea în mână. 
Aveam s-o iau cu mine, în caz că urma să-l mai revăd vreodată 
pe Archer. 

Şi chiar atunci, mă năpădi din nou acea senzație, acel stra- 
niu impuls psihic pe care îl simțisem de când părăsisem insula 
Graymalkin. Doar că de data asta nu eram cuprinsă de groază. 

Ci de fericire. De speranţă. 

Urma să-l mai revăd. Nu vă pot spune de unde știam. Pur şi 
simplu știam. 

Magia mocnea în mine, inutilă, însă la locul ei, și am simţit 
cum amorțeala mă părăsește, lăsând loc unei hotărâri de fier. 
Dacă Archer putea să supravieţuiască nopții ăsteia, însemna că 
şi tata și Cal puteau. Și Jenna, oriunde s-ar fi aflat. 

Iar împreună poate că avem o șansă de a pune capăt răz- 
boiului. Am strâns și mai tare sabia într-o mână, folosind-o pe 
cealaltă ca să-mi pun lanţul la gât. 

- Aislinn Brannick, am murmurat. Oriunde ai fi, sper din su- 
flet că prietenul meu Cal nu se înșeală în privinţa ta. 

Apoi am păşit pe ușă. 


